
1. Ievads
Šajā tiesu prakses apkopojumā ir apskatītas galvenās preču zīmju tiesību materiāltiesisko un procesuālo normu piemērošanas problēmas Latvijas tiesu praksē strīdos par tiesībām uz preču zīmi. Pētījumā analizēti tiesu nolēmumi, kas pieņemti posmā no 2003.–2006.gadam trīs tiesu instancēs: Rīgas apgabaltiesas Civillietu tiesas kolēģijā (kura saskaņā ar piekritības noteikumiem izskata preču zīmju strīdus pirmajā instancē; turpmāk – Rīgas apgabaltiesa, apgabaltiesa), Augstākās tiesas Civillietu tiesu palātā (apelācijas instance; turpmāk – Civillietu tiesu palāta) un Augstākās tiesas Senāta Civillietu departamentā (kasācijas instance; turpmāk – Senāts). Preču zīmju strīdi gan Latvijas, gan citu valstu praksē ir izplatītākie strīdi intelektuālā īpašuma jomā, un to skaits ievērojami pārsniedz patentu un dizainparaugu strīdu skaitu, kā arī strīdu skaitu autortiesību un blakustiesību aizsardzības jautājumos. Izanalizēti tika ap 200 tiesas nolēmumu – gan spriedumi, gan lēmumi. Atsevišķos gadījumos, kur tas analīzi padara uzskatāmāku, izmantoti arī nolēmumi, kuri pieņemti pirms vai pēc minētā laikposma. 

Ārpus šā apskata paliek civilo tiesu nolēmumi, kuri 2003.–2004.gadā pieņemti, turpinot piemērot Civilprocesa kodeksa divdesmit ceturtās–A nodaļas normas Patentu valdes Apelācijas padomes (turpmāk – Apelācijas padome) lēmumu pārsūdzības lietās, kā arī administratīvo tiesu prakse šajās lietās pēc Administratīvā procesa likuma spēkā stāšanās. Administratīvās tiesas savā kompetencē esošajos preču zīmju strīdos piemēro būtisku daļu no tām materiāltiesiskajām normām, kuras piemēro civilās tiesas, tādējādi attiecībā uz šīm normām var izveidoties divējāda tiesu prakse.

Civilo tiesu praksi preču zīmju lietās objektīvi vērtēt traucē šādu lietu precīzas uzskaites un statistikas trūkums. Līdz pat pēdējam laikam statistikas pārskatos par civillietām rūpnieciskā īpašuma lietas netiek izdalītas kā patstāvīga joma. No intelektuālā īpašuma lietām uzskaite notiek vienīgi attiecībā uz pozīciju "Strīdi par autortiesībām", taču nav nedz pozīcijas "Strīdi par rūpnieciskā īpašuma tiesībām", nedz arī sīkāka dalījuma, piemēram, "Patentu strīdi", "Preču zīmju strīdi", "Dizainparaugu strīdi". Attiecīgajās statistikas veidlapās gan ir atrodama aile "Strīdi par izgudrotājtiesībām", taču jēdziena "izgudrotāju tiesības" Latvijas civiltiesību institūtu kopumā vairs nav kopš pirmās Patentu likuma versijas pieņemšanas 1993.gadā un kopš likumīgo spēku zaudējis Civilkodekss. Līdz ar to šī aile pārskatos ir tukša. Preču zīmju strīdi visdrīzāk ir meklējami starp lieliem skaitļiem ailē "Pārējās prasības tiesvedības lietās". Tādējādi šobrīd var vienīgi aptuveni pieņemt, ka apskatāmā tematika – preču zīmju strīdi – sastāda pāris desmitus vai vairāk jaunu civilprasību ik gadus Rīgas apgabaltiesā, no kurām daļa tiek tālāk izskatīta arī apelācijas instancē un mazāka daļa – kasācijas instancē. Taču mūsdienu apstākļos, kad intelektuālā īpašuma tiesību aizsardzībai tiek pievērsta liela uzmanība, jo īpaši starptautiskā līmenī, un mūsu sabiedrība, ārvalstis, kā arī starptautiskās organizācijas vēlas redzēt ļoti konkrētu analīzi par tendencēm šajā jomā, ir pilnīgi nepieciešama skaidra statistika par civilstrīdiem attiecībā uz katru no intelektuālā īpašuma objektiem, arī preču zīmēm.
Ņemot vērā apskatāmās tiesību nozares specifisko iedabu, pēdējo gadu straujās pārmaiņas tajā un apstākli, ka par to ir pieejams relatīvi maz literatūras, šajā apskatā ir mērķtiecīgi konkrēto civillietu analīzi sniegt paralēli koncentrētam ieskatam preču zīmju regulējumā vispār.
2. Preču zīmju regulējuma vispārīgs apskats
Preču zīmju tiesības ir daļa no rūpnieciskā īpašuma tiesību sistēmas (patenti, preču zīmes, dizainparaugi, lietderīgie modeļi u.c.), un tās ir specifisks civiltiesību atzars, ko reizēm pieskaita komerctiesībām. Tai pašā laikā preču zīmju tiesības, kaut gan vēsturiski veidojušās uz patenttiesību fona, saglabā un attīsta sev raksturīgas, individuālas iezīmes. 
Preču zīme ir apzīmējums, kuru lieto, lai kāda uzņēmuma preces vai pakalpojumus atšķirtu no citu uzņēmumu precēm vai pakalpojumiem,
 turklāt būtu jāpiebilst, ka runa ir par apzīmējumiem, kurus lieto komercdarbībā. Agrāk izmantoja terminu 'preču zīme', ja zīme attiecās uz precēm, un 'pakalpojumu zīme', ja zīme attiecās uz pakalpojumiem. Mūsdienās nav juridiskas atšķirības, – viena un tā pati zīme var attiekties gan uz precēm, gan pakalpojumiem, tāpēc abos gadījumos bez pārpratumiem var lietot terminu 'preču zīme'. Preču zīmes pamatfunkcija ir garantēt preču vai pakalpojumu izcelsmes identitāti patērētājam jeb īstajam (gala) lietotājam, sniedzot tam iespēju bez jebkādas sajaukšanas atšķirt marķētās preces vai pakalpojumus no citiem, kam ir citāda izcelsme.
 Pretēji sabiedrībā izplatītam priekšstatam, preču zīme nebūt nav atļauja izmantot kādu apzīmējumu, jo konkrētu apzīmējumu lietošanu noteiktos apstākļos var nepieļaut, turklāt pat ar tādiem normatīviem aktiem, kam nav tieša sakara ar preču zīmēm (piemēram, reklāmas regulējums, patērētāju tiesību aizsardzības noteikumi, valodu režīms). Preču zīme ir specifisks tiesību institūts, ko izmanto komercdarbībā, lai pasargātu komersanta ieguldījumus savu preču vai pakalpojumu pozicionēšanā tirgū, uzņēmuma reputācijas vairošanā patērētāju priekšstatos un citu tā materiālo un nemateriālo aktīvu nostiprināšanā. Preču zīmju aizsardzība ir uzņēmuma zīmolvedības (brendinga) galvenais juridiskais pamats un viens no svarīgākajiem juridiski ekonomiskajiem instrumentiem konkurences sacensībā mūsdienu tirdzniecībā. Tai pašā laikā preču zīmju strīdos labā līdzsvarā jāņem vērā gan konkrētā uzņēmēja, gan citu tirgus dalībnieku, gan arī patērētāju intereses, tikai tad preču zīmes aizsardzība (tās īpašnieka izņēmuma tiesību īstenošana) ir pilnībā attaisnojama.  
Izņēmuma tiesības uz preču zīmi parasti nodrošina ar preču zīmes reģistrāciju, taču noteiktos apstākļos preču zīmi var aizsargāt arī tad, ja tā nav reģistrēta. Plaši pazīstamu preču zīmi (Eiropas Savienības tiesību aktos tādu sauc arī par preču zīmi ar augstu jeb labu reputāciju) var aizsargāt bez reģistrācijas, kā arī ārpus konkrētas reģistrācijas robežām. Šajā aspektā izpaužas tas, ka mūsdienās savstarpēji tuvinās vēsturiski izveidojušās divējādas preču zīmju aizsardzības sistēmas: kontinentālajā Eiropā valdošā preču zīmju tiesību iegūšanas sistēma ar zīmju reģistrāciju un britu-amerikāņu tiesību lokā nostiprinājusies sistēma, kurā tiesību iegūšana un to tiesiskais statuss pamatojas uz zīmju lietošanu komercdarbībā. 
Starptautiskās tirdzniecības interešu dēļ preču zīmju tiesības tieši pēdējos gadu desmitos attīstās neparasti strauji, tāpēc šajā jomā nevar vienmēr atsaukties uz tradīcijām un nostiprinātiem priekšstatiem, bet ir jāseko līdzi pašām jaunākajām atziņām. Šī ir viena no jomām, kur tiesību starptautiskā saskaņošana jeb harmonizācija notiek īpaši aktīvi. Valstu sadarbību šai jomā vada un koordinē Pasaules Intelektuālā īpašuma organizācija (turpmāk – WIPO, no angļu World Intellectual Property Organization), taču paralēli tai šajā jomā intensīvi darbojas arī Pasaules Tirdzniecības organizācija (turpmāk – PTO). Eiropas Savienībā, pašreizējā Kopienas ekonomiskās un ārpolitiskās attīstības stadijā, preču zīmju aizsardzību uzskata par vienu no iekšējā tirgus sekmīgas funkcionēšanas nozīmīgākajiem garantiem. Tādēļ ES institūcijas pieliek lielas pūles, lai preču zīmju tiesību iegūšana un to aizsardzība visās dalībvalstīs tiktu regulēta, cik vien iespējams, līdzīgi. Kopš 2004.gada 1.maija preču zīmju tiesības arī Latvijā uzskatāmas par Kopienas tiesību jomu, un izšķirošu nozīmi iegūst tā preču zīmju tiesību interpretācija, kuru sniedz Eiropas Kopienu tiesa (turpmāk – EKT), kā arī Pirmās instances tiesa (turpmāk – PIT). 
Preču zīmju reģistrāciju, lietošanu un aizsardzību regulē nacionālie, Eiropas Savienības un starptautiskie normatīvie akti. Galvenais Latvijas Republikas tiesību akts šajā jomā šobrīd ir 1999.gada 16.jūnija likums "Par preču zīmēm un ģeogrāfiskās izcelsmes norādēm" (turpmāk arī – LPZ/99). Zināmu nozīmi šajā jomā saglabā arī 1993.gada 9.marta likums "Par preču zīmēm" (turpmāk arī – LPZ/93), kura normas nosaka to preču zīmju reģistrācijas kārtību un reģistrācijas priekšnoteikumus (tātad daļēji arī to apstrīdēšanas pamatus), kuras reģistrācijai LR Patentu valdē ir pieteiktas pirms LPZ/99 stāšanās spēkā, – pirms 1999.gada 15.jūlija. 
LPZ/99 ir iestrādātas normas, kas izriet īpaši no šādiem starptautiskiem aktiem:

- 1883.gada 20.marta Parīzes konvencija par rūpnieciskā īpašuma aizsardzību (ar vēlākiem grozījumiem; turpmāk – Parīzes konvencija; Latvijā spēkā ar 07.09.1993);

- PTO 1994.gada 15.aprīļa Līgums par ar tirdzniecību saistītajām intelektuālā īpašuma tiesībām (turpmāk – TRIPS līgums, no angļu Agreement on Trade-Related Aspects of Intellectual Property Rigts, pielikums PTO Dibināšanas līgumam; Latvijā spēkā ar 10.02.1999); 
- 1994.gada 27.oktobra Preču zīmju līgums (literatūrā arī – TLT, no angļu Trademark Law Treaty; Latvijā spēkā ar 28.12.1999). Pēdējais, atšķirībā no pirmajiem diviem, pamatā regulē tikai preču zīmju reģistrācijas formālos, nevis materiāltiesiskos aspektus.
Preču zīmes reģistrē aizsardzībai attiecībā uz konkrētām precēm vai pakalpojumiem (preču/pakalpojumu grupām), tāpēc LPZ/99 atsaucas arī uz 1957.gada 15.jūnija Nicas nolīgumu par preču un pakalpojumu starptautisko klasifikāciju zīmju reģistrācijai (Nicas nolīgums; Latvijā spēkā ar 01.01.1995), ar kuru iedibināta Preču un pakalpojumu starptautiskā klasifikācija zīmju reģistrācijai (turpmāk – Nicas klasifikācija). Nicas klasifikāciju preču zīmju reģistrācijas procedūrā izmanto vairākums valstu. Šobrīd spēkā esošā Nicas klasifikācijas 9.redakcija aptver pavisam 45 klases (1.–34. klase ietver preces, 35.–45. klase – pakalpojumus). Preču zīmi pēc vajadzības reģistrē attiecībā uz vienu, vairākām vai daudzām precēm un/vai pakalpojumiem vienā, vairākās vai daudzās klasēs. Pieteicējs sastāda preču un pakalpojumu sarakstu, kurā iekļauj vispārpieņemtus un nepārprotamus preču un pakalpojumu veidu nosaukumus un grupē tos atbilstoši Nicas klasifikācijas klasēm, taču tie var nebūt termini no Nicas klasifikācijas oficiālā saraksta.
No preču zīmju tiesību savstarpējas saskaņošanas viedokļa Eiropas Savienībā, veidojot vienotu iekšējo tirgu, nozīmīgākais ir, ka LPZ/99 galvenās materiāltiesiskās normas izriet no Padomes 1988.gada 21.decembra pirmās direktīvas, lai tuvinātu dalībvalstu likumus attiecībā uz preču zīmēm (89/104/EEC) (turpmāk – Preču zīmju direktīva, Direktīva). 
Preču zīmju starptautisko reģistrāciju, galvenokārt procedūru ziņā, tai pašā laikā regulē divi starptautiskie tiesību akti:

- 1891.gada 14.aprīļa Madrides nolīgums par zīmju starptautisko reģistrāciju (ar grozījumiem; turpmāk – Madrides nolīgums; Latvijā spēkā ar 01.01.1995); 
- Madrides nolīguma par zīmju starptautisko reģistrāciju 1989.gada 27.jūnija Madrides protokols (turpmāk – Madrides protokols; Latvijā spēkā ar 05.01.2000). 
Regulējumu, ko veido šie divi līgumi un tiem pakārtotais Kopīgais reglaments, kopā sauc par preču zīmju starptautiskās reģistrācijas noteikumiem, bet ar šiem aktiem iedibināto preču zīmju starptautiskās reģistrācijas sistēmu īsāk dēvē par Madrides sistēmu.
Specifisku preču zīmju ar vienlaicīgu aizsardzību visā Eiropas Savienībā – Kopienas preču zīmju – reģistrāciju un aizsardzību (nota bene – daļēji arī aizsardzību!) ES iekšējā tirgus teritorijā savukārt nosaka Padomes Regula (EK) Nr. 40/94 (1993.gada 20.decembris) par Kopienas preču zīmi (ar grozījumiem; turpmāk – Kopienas preču zīmju regula), kopā ar tai pakļautajiem normatīvajiem aktiem – Komisijas regulām, kuras reglamentē Kopienas preču zīmju regulas īstenošanas detaļas. Galveno materiāltiesisko noteikumu ziņā Kopienas preču zīmju regula balstās uz Preču zīmju direktīvas normām, tāpēc konkrētās normas šajos aktos ir analogas.
Tādējādi Latvijā vienlaikus darbojas trīs tālākminētās preču zīmju reģistrācijas sistēmas ar principā vienādu preču zīmes tiesisko spēku, bet atšķirīgu darbības teritoriju.
a) Nacionālā sistēma, – preču zīmi reģistrācijai piesaka Patentu valdē un iegūst reģistrāciju, kas ir spēkā tikai Latvijā. Līdzīgas nacionālās reģistrācijas sistēmas ir gandrīz visās valstīs.

b) Starptautiskā (Madrides sistēma), kurā zīmi reģistrācijai WIPO Starptautiskajā reģistrā (Ženēvā, Šveice) piesaka ar nacionālās preču zīmju iestādes starpniecību un pamatojoties uz nacionālā procedūrā jau reģistrētu vai reģistrācijai pieteiktu zīmi. Rezultātā iegūst reģistrāciju, kas ir spēkā tajās Madrides sistēmas dalībvalstīs, kuras pēc savas izvēles ir norādījis pieteicējs. Starptautiskā reģistrācija jāsaprot kā vairāku vai daudzu nacionālo reģistrāciju kopums ar formāli vienotu izcelsmi; šo tiesību zaudēšana vienā no valstīm parasti neietekmē to pastāvēšanu citās norādītajās valstīs. Konkrētas starptautiskās reģistrācijas attiecinājums uz Latviju tiesisko seku ziņā ir pielīdzināms nacionālā kārtībā veiktai reģistrācijai.
c) Kopienas preču zīmju sistēma, kurā zīmi reģistrācijai piesaka Iekšējā tirgus saskaņošanas birojā (turpmāk – ITSB, literatūrā arī OHIM, no angļu Office for Harmonization in the Internal Market, vai OAMI – no spāņu val.; Alikantē, Spānija) ar ES dalībvalsts nacionālās preču zīmju iestādes starpniecību vai tieši. Rezultātā iegūst Kopienas preču zīmes reģistrāciju, kas ir spēkā visā Kopienā (27 dalībvalstīs), ir vienota pēc tiesību darbības rakstura un nav tiešā veidā saistīta ar nacionālajām reģistrācijām dalībvalstīs. Ja Kopienas preču zīme tiek atzīta par spēkā neesošu, tā zaudē tiesisko spēku visā Kopienā. 
Pēc sava teritoriālā aptvēruma Kopienas preču zīmju sistēma ir reģionāla, līdzīgi, piemēram, Beniluksa valstu (Beļģijas, Nīderlandes, Luksemburgas) kopīgajai preču zīmju reģistrācijas sistēmai, kura šajās trīs valstīs ir aizstājusi nacionālās reģistrācijas sistēmas, tādējādi veidojot vienotu preču zīmju darbības teritoriju. Tomēr, atšķirībā no Beniluksa, Kopienas preču zīmju sistēma neaizstāj nacionālās zīmju reģistrācijas sistēmas, bet pastāv tām līdzās. 
Kopš 2004.gada 1.oktobra, kad Eiropas Kopiena pievienojās Madrides protokolam, Kopienas reģionālā sistēma un starptautiskās reģistrācijas sistēma ir savstarpēji savienotas. Uz Kopienas preču zīmes pieteikuma pamata var pieteikt starptautisko reģistrāciju, tādējādi aptverot valstis, kas iesaistījušās Madrides sistēmā, bet nav ES valstis, un no otras puses – starptautisko reģistrāciju tagad pēc vēlēšanās var attiecināt ne tikai uz atsevišķām Madrides sistēmas dalībvalstīm, bet arī uz Eiropas Kopienu.
Viena no svarīgām preču zīmju tiesību iezīmēm ir to konkrēti teritoriālais raksturs. Ja uzņēmums darbojas lokāli, pietiek ar preču zīmes reģistrāciju valstī, kur attiecīgais uzņēmums atrodas (izcelsmes valstī), bet gadījumā, ja preces eksportē vai pakalpojumus piedāvā ārvalstīs, zīmi nepieciešams reģistrēt arī konkrētās ārvalstīs saskaņā ar tur pieejamo reģistrācijas kārtību. No zīmes tiesiskā spēka viedokļa nav būtiski, kādā kārtībā preču zīme ir reģistrēta, turklāt pietiek ar vienu reģistrāciju, ja vien vēlāk nerodas vajadzība ar reģistrāciju aptvert kādas preces vai pakalpojumus, kuru sākotnējā reģistrācijā nebija (reģistrācijā ietverto preču un pakalpojumu sarakstu jeb sākotnējo tiesību apjomu paplašināt nevar). Neraugoties uz to, vienā valstī (piemēram, Latvijā) var būt spēkā vienas un tās pašas preču zīmes identiskas vai ļoti līdzīgas reģistrācijas, kuras iegūtas vai nu nacionālajā, vai starptautiskajā, vai Kopienas preču zīmju reģistrācijas kārtībā un kuras reizēm atšķiras vienīgi ar dažādiem tiesību izcelsmes sākuma datumiem (reģistrācijas pieteikuma datums, prioritātes datums), citu darbības beigu termiņu vai citādi formulētu preču vai pakalpojumu sarakstu. Šādu identisku vai tuvu reģistrāciju pastāvēšana (vienam vai savstarpēji saistītiem īpašniekiem) parasti neizraisa tiesiskas problēmas, un reģistrāciju variantu skaits reizēm ir atkarīgs vienīgi no resursiem, kurus īpašnieks var atvēlēt šādu reģistrāciju iegūšanai un uzturēšanai. Ja šādas tiesības viena otru tiešām dublē un kāda no tām izrādās nevajadzīga, īpašnieks mēdz vienkārši ļaut, lai tās darbība beidzas pati līdz ar spēkā esamības kārtējā termiņa beigām (reģistrācija netiek atjaunota uz jaunu 10 gadu periodu). Pastāv gan īpaši noteikumi, kas paredz, kā vēlāk veikta starptautiskā reģistrācija var aizstāt identisku nacionālo reģistrāciju, un kā vēlāk reģistrēta Kopienas preču zīme var izmantot agrākas un identiskas nacionālās reģistrācijas pieteikuma datumu kā t.s. senioritātes datumu, un kā Kopienas preču zīmes reģistrācija vai tās pieteikums var tikt pārveidots par preču zīmes pieteikumu Latvijā (konversija). Tomēr līdzšinējā preču zīmju strīdu praksē ar šādiem speciāliem zīmju savstarpējās saistības gadījumiem gandrīz nav bijis jāsastopas. Taču relatīvi bieži kā pretstatītās tiesības (prasības aktīvais pamats) tiek uzrādītas vairākas līdzīgas, dažādās sistēmās attiecībā uz Latviju veiktas reģistrācijas.

 Iepriekšminēto starptautisko un ES tiesību aktu (Parīzes konvencijas, TRIPS līguma, Preču zīmju līguma, Preču zīmju direktīvas) normas, lai gan tās ir juridiski saistošas nevis personām, bet dalībvalstīm, kurām jānodrošina attiecīgu normu iestrāde nacionālajos tiesību aktos, tai pašā laikā tiek izmantotas arī preču zīmju tiesību piemērošanas praksē dalībvalstīs. Kā zināms, uz ES direktīvu normām, ja tās nav iestrādātas nacionālajā likumā vai ir iestrādātas nepilnīgi, ir tiesīgas tieši atsaukties ES dalībvalstu personas, aizsargājot savas tiesības. Ir pietiekams pamats uzskatīt, ka arī minēto starptautisko konvenciju un līgumu normas var izmantot vismaz preču zīmju nacionālo tiesību normu interpretācijai, kaut gan tiesu praksē lietas dalībnieki uz tām mēdz atsaukties arī tieši. Jautājumā par, piemēram, TRIPS līguma normu saistošo raksturu ES dalībvalstīs EKT ir secinājusi, ka, pat ja TRIPS līgumam nav tiešās iedarbības, tas tomēr neatbrīvo dalībvalstu tiesas no pienākuma piemērot savas nacionālās tiesības, ievērojot starptautisko līgumu attiecīgo noteikumu formulējumus un mērķi, proti, līgumam ir tā sauktā netiešā iedarbība.
 Turklāt tie LPZ/99 noteikumi, kuri atspoguļo Preču zīmju direktīvas normas, vismaz kopš Latvijas pievienošanās ES ir tulkojami saskaņā ar EKT praksi. Taču šādi šie noteikumi bija tulkojami visdrīzāk jau kopš to stāšanās spēkā 1999.gada 15.jūlijā, jo jau tajā brīdī Latvijas Republika bija paudusi apņemšanos pārņemt dalībvalstīm obligātās Kopienas tiesības – acquis communautaire.

Savukārt ES regulas ir tiešās piemērošanas tiesību akti, tādēļ Kopienas preču zīmju regula piemērojama tieši visos tajos jautājumos, kurus tā reglamentē imperatīvi, proti, attiecībā uz Kopienas preču zīmēm – to reģistrācijas priekšnoteikumus un reģistrācijas procedūru, šo zīmju izņēmuma tiesību apjomu, zīmju uzturēšanu spēkā, lietošanu un saimniecisko apriti, atzīšanu par spēkā neesošām, atcelšanu u.tml. Te vienlaikus ir jānorāda uz LPZ/99 VIII1 nodaļu (39.1–39.5 pants), kas regulē atsevišķas nianses Kopienas preču zīmju jautājumu saskares joslā ar nacionālajā un starptautiskajā kārtībā attiecībā uz Latviju reģistrētajām zīmēm, kā arī LPZ/99 Pārejas noteikumu 6.–9.punktu. Svarīgi arī uzsvērt, ka Kopienas preču zīmju regulas X sadaļa (90.–104.pants), kā arī 105.–107.pants tieši regulē jautājumus par tādu tiesvedību, kur iesaistīta Kopienas preču zīme. Citstarp šeit doti attiecīgo strīdu izņēmuma piekritības noteikumi dalībvalstu tiesām, kuras izpilda Kopienas preču zīmju tiesas funkcijas, regulējums attiecībā uz to, kuros gadījumos un ciktāl šajās tiesās ir piemērojamas Kopienas preču zīmju regulas normas un ciktāl – dalībvalstu nacionālo tiesību aktu normas, kā arī šo tiesu un ITSB savstarpējie pienākumi gadījumos, kad strīdos iesaistīta Kopienas preču zīme.
 Latvijas Republika ir paziņojusi ES institūcijām, ka Kopienas preču zīmju pirmās instances tiesas funkcijas Latvijā veic Rīgas apgabaltiesa, bet Kopienas preču zīmju otrās instances tiesas funkcijas – Civillietu tiesu palāta.
Attiecībā uz preču zīmju starptautiskās reģistrācijas konkrēto procedūru un ar to saistītajām darbībām tāpat tieši piemērojami ir Madrides nolīgums un Madrides protokols (kā arī to Kopīgais reglaments), taču šo starptautisko reģistrāciju spēkā esamības un aizsardzības materiāltiesiskos pamatus pilnībā nosaka nacionālais likums (ciktāl tā normas nav tulkojamas saistībā ar attiecīgiem EKT spriedumiem).

Jaunākais ES dokuments, kas vienlaikus ar citām intelektuālā īpašuma tiesībām būtiski ietekmē civilstrīdu izskatīšanu preču zīmju lietās, ir Eiropas Parlamenta un padomes direktīva 2004/48/EK (2004.gada 29.aprīlis) par intelektuālā īpašuma tiesību piemērošanu (turpmāk – Tiesību realizācijas direktīva).
 Ieviešot Tiesību realizācijas direktīvu, ar 2007.gada 1.martu stājās spēkā grozījumi visos Latvijas intelektuālā īpašuma speciālajos likumos, kā arī Civilprocesa likumā. Sagaidāms, ka Tiesību realizācijas direktīvas ietekme izpaudīsies turpmākajā tiesu praksē, paaugstinot intelektuālā īpašuma (arī preču zīmju) aizsardzības efektivitāti šo tiesību pārkāpuma gadījumos.
3. Galvenie preču zīmju strīdu materiāltiesiskie aspekti
Šā darba centrālā daļa ir veltīta preču zīmju materiālo tiesību normu piemērošanas praksei. Ierobežotā apjoma dēļ te tomēr netiek apskatīti daudzi būtiski aspekti, piemēram, strīdi par preču zīmju tiesību pāreju (īpašumtiesību maiņu) un licencēm, kolektīvo zīmju aizsardzības īpatnības, preču zīmju un Interneta domēnu savstarpējie konflikti, preču zīmes īpašnieka izņēmuma tiesību ierobežojumi. 

3.1. Absolūto pamatojumu piemērošana preču zīmes reģistrācijas atzīšanai par spēkā neesošu
Noteiktu grupu pamatojumu, uz kuriem balstoties var atteikt preču zīmes reģistrāciju, bet ja zīme reģistrēta, to var atzīt par spēkā neesošu, sauc par absolūtajiem pamatojumiem. Šāds normu iedalījums ir plaši akceptēts un adekvāti tiek saprasts pasaules preču zīmju speciālistu vidē. Taču apzīmējums 'absolūtie' ir nosacīts, un arī šos pamatojumus noteiktos apstākļos var atspēkot, kā tas apskatīts turpmāk. Jēdziens 'absolūtie pamatojumi' vairāk saprotams kā pretstats citai pamatojumu grupai, kuru dēvē par 'relatīvajiem pamatojumiem', jo tie pamatā ir atkarīgi no citu personu agrākām tiesībām uz to pašu vai līdzīgu objektu. Absolūtie pamatojumi ir tie, kas neatkarīgi no citu personu tiesībām ir piemērojami preču zīmes apstrīdēšanai, jo tie darbojas patērētāju, visas sabiedrības, valsts vai starptautisko attiecību interesēs. Tas attiecas uz gadījumiem, kad apzīmējums savu īpašību dēļ nespēj veikt preču zīmes funkcijas, vajadzīgs citu tirgus dalībnieku vai visas sabiedrības brīvai lietošanai, tā reģistrācija un izņēmuma tiesības uz to traucē kādu citu sabiedrisku, valstisku vai pat starptautisku funkciju veikšanu, tā izmantošana var maldināt patērētājus vai būt aizskaroša sabiedriskā saskarsmē. EKT atzinusi, ka katrs no absolūtajiem atteikuma pamatojumiem ir interpretējams to sabiedrības interešu aspektā, kuras ir šo noteikumu pamatā.

Absolūtie pamatojumi preču zīmes reģistrācijas atteikumam un atzīšanai par spēkā neesošu ietverti LPZ/99 6.pantā. Šā apskata turpmākās sadaļas veltītas vairākiem svarīgākajiem vai biežāk piemērotajiem pamatojumiem vai pamatojumu grupām, proti: 6.panta pirmās daļas 1.– 4.punktam (kuri attiecas uz reģistrācijai pieteiktā apzīmējuma spēju vai nespēju sekmīgi pildīt preču zīmes lomu komercdarbībā); 6.panta pirmās daļas 6.–11.punktam (kuri attiecas uz sabiedrības interešu aizskārumu morāles normu vai sabiedriskās kārtības pārkāpuma, vai maldinājuma veidā); 6.panta trešajai daļai (kas attiecas uz iespēju atspēkot pirmās daļas 1.–4.punkta piemērošanu, apzīmējuma atšķirtspēju iegūstot ar lietojumu); 6.panta otrajai daļai (kas attiecas uz preču zīmes pieteikumu, kas izdarīts ar negodprātīgu nolūku). Pēdējais minētais pamatojums, lai gan formāli iedalīts absolūtos pamatojumos (jo var atzīt, ka arī tā mērķis lielā mērā ir sabiedrisko interešu aizsardzība), biežāk tiek izmantots no trešo personu puses vienlaicīgi ar relatīvajiem pamatojumiem, kurus piemēro prasībās par reģistrācijas atzīšanu par spēkā neesošu. Tāpēc normu par preču zīmes pieteicēja negodprātīgu nolūku ir lietderīgi apskatīt pēc sadaļām, kas attiecas uz relatīvajiem pamatojumiem.
Iepriekš netika nosaukts 6.panta 5.punkts, kas attiecas uz preču formas aizsardzības ierobežojumiem: "[nevar reģistrēt.. apzīmējumus,] kas sastāv tikai no formas, kuru tieši nosaka pašu preču veids (forma tieši izriet no preču rakstura) vai kura nepieciešama kāda tehniska efekta sasniegšanai, vai kura precēm piešķir būtisku vērtību".
 Šīs normas galvenais mērķis ir novērst gadījumus, kad preču zīmes aizsardzība (kas potenciāli var būt neierobežota laikā) sniegtu tās īpašniekam monopoltiesības uz tehniskiem risinājumiem vai izstrādājuma funkcionālām īpašībām, kuras lietotājs tomēr ir tiesīgs meklēt arī konkurentu ražojumos.
 Tehniskas inovācijas (tehnisku efektu) preču formā un konstrukcijā var aizsargāt ar izgudrojuma patentu, bet preču ārējā veidola risinājumus, estētiskās vērtības var aizsargāt ar dizainparauga reģistrāciju; abos gadījumos tas iespējams, vienīgi izpildot attiecīgos novitātes nosacījumus un tikai uz noteiktu laikposmu. Tādējādi šī norma ir mehānisms, kas novērš rūpnieciskā īpašuma aizsardzības institūtu dubultu piemērošanu, kā arī neierobežotas aizsardzības iegūšanu uz objektiem, kuriem sabiedrības interesēs vajadzētu iespējami drīz nonākt brīvā publiskā lietojumā. Latvijas praksē tā tiek piemērota reti, līdzīgi tas ir arī citu ES dalībvalstu praksē, un arī EKT līdz šim nav izstrādājusi pietiekami skaidrus priekšrakstus tās piemērošanai. Šo iemeslu dēļ šobrīd nav lietderīgi veikt 6.panta pirmās daļas 5.punkta sīkāku analīzi. 
3.1.1. Apzīmējumi, kam trūkst atšķirtspējas
Pirmā apskatāmā pamatojumu grupa ir apzīmējumi, kuri nav reģistrējami kā preču zīmes, jo tiem trūkst atšķirtspējas, jeb, citiem vārdiem, spējas sekmīgi veikt preču zīmes lomu komercdarbībā. Likumā ir ietverta atšķirtspējas jēdziena definīcija, lai to pēc iespējas vienādi interpretētu: tas ir apzīmējuma raksturīgo īpašību kopums, kas nodrošina iespēju atšķirt ar šo apzīmējumu marķētās kāda uzņēmuma preces vai pakalpojumus no citu uzņēmumu precēm vai pakalpojumiem; apzīmējuma atšķirtspējas vērtējums ir atkarīgs ne tikai no paša apzīmējuma rakstura, bet arī no patērētāju uztveres un attiecīgo preču vai pakalpojumu rakstura.
 Latviskais termins 'atšķirtspēja' gan ne gluži atbilst attiecīgajiem angļu terminiem distinctiveness, distinctive character, un reizēm pušu argumentācijā var sastapt arī citādus apzīmējumus, ar kuriem mēģināts nosaukt to pašu, piemēram, '[zīmes] atšķirīgums', 'atšķirīgais raksturs'. 'atšķirības pazīmes' u.tml.
Atšķirtspējas jautājumiem veltītajai pamatojumu grupai pieskaitāmi LPZ/99 6.panta pirmās daļas pirmie četri punkti: 
"(1) Kā preču zīmi nevar reģistrēt apzīmējumus (ja tie reģistrēti, reģistrāciju saskaņā ar šā likuma noteikumiem var atzīt par spēkā neesošu): 

1) kas nevar veidot preču zīmi, tas ir, apzīmējumus, kas neatbilst šā likuma 3.panta noteikumiem;

2) kam trūkst jebkādas atšķirtspējas attiecībā uz pieteiktajām precēm vai pakalpojumiem;

3) kas sastāv vienīgi no tādiem apzīmējumiem vai norādēm, kuras var izmantot komercdarbībā, lai apzīmētu attiecīgo preču vai pakalpojumu veidu, kvalitāti, daudzumu, lietojumu (funkcionālo uzdevumu), vērtību, ģeogrāfisko izcelsmi, preču izgatavošanas vai pakalpojumu sniegšanas laiku vai citas preču vai pakalpojumu īpašības;

4) kas sastāv vienīgi no tādiem apzīmējumiem vai norādēm (vispārīgiem apzīmējumiem), kuras attiecībā uz pieteiktajām precēm vai pakalpojumiem kļuvušas vispārpieņemtas ikdienas valodā vai godprātīgās un vispāratzītās komercdarbības paražās."

Visvienkāršāk skaidrojams 6.panta pirmās daļas 2.punkts, kas attiecas uz gadījumu, kad apzīmējumam "trūkst jebkādas atšķirtspējas".
 Te kā piemērus varētu minēt ļoti vienkāršus (elementārus) grafiskus apzīmējumus (aplis, svītra, taisnstūra etiķetes rāmītis), atsevišķus burtus vai ciparus, primitīvas, plaši izplatītas iepakojuma formas (taisnstūra formas kārba; parastas formas pudele) un citus indiferentus apzīmējumus, kas patērētājiem nevar izraisīt priekšstatu, ka tie identificē preču vai pakalpojumu komerciālo izcelsmi. Tomēr katrs gadījums jāvērtē individuāli un, kā tas izriet no atšķirtspējas definīcijas, ne tikai atkarībā no apzīmējuma paša īpašībām, bet noteikti – ciešā sakarā ar precēm vai pakalpojumiem, kuriem zīme pieteikta vai reģistrēta, un sakarā ar attiecīgo patērētāju iespējamo uztveri. Tas, kas vienā gadījumā var būt pārāk primitīvs apzīmējums, lai patērētāju uztverē saistītos ar konkrētu komersantu un radītu preču zīmes iespaidu, citai preču vai pakalpojumu grupai var izrādīties pietiekami spilgts un atmiņā paliekošs.

6.panta pirmās daļas 3.punkta
 regulējuma objekts ir attiecīgās komercdarbības nozares termini, preču vai pakalpojumu nosaukumi (vispārīgi jēdzieni, sugasvārdi), apzīmējumi un marķējuma elementi (gan verbāli, gan citādi), kuri nosauc, apzīmē vai norāda preču vai pakalpojumu veidu, kvalitāti, daudzumu, to lietošanas īpatnības (funkcionālo uzdevumu, – kam, kādām funkcijām, kādam nolūkam tie domāti, kā darbojas), izcelsmes vietu (ne konkrēta uzņēmuma nozīmē, bet ģeogrāfiskā aspektā) vai laiku, vai citas preču vai pakalpojumu īpašības. Šādus apzīmējumus parasti sauc par aprakstošiem, un arī tādiem apzīmējumiem parasti trūkst preču zīmēm nepieciešamās atšķirtspējas. Vienkāršs piemērs ir daudzi dzērienu etiķešu elementi: vīna pamatā esošās vīnogu šķirnes nosaukums, vīna tipa raksturojums, ražas gads, vīna izturēšanas laiks, veids vai apstākļi, vīnkopības reģiona nosaukums, alkohola procents, dzēriena daudzums traukā u.tml. Strīdi aprakstošu zīmju jomā, protams, parasti ir nevis par šādiem vienkāršiem apzīmējumiem, bet par zīmēm, kuras atrodas robežjoslā starp reģistrējamām un nereģistrējamām. 
Teorijā preču zīmes reizēm iedala nosacītās grupās atkarībā no tām iekšēji (sākotnēji, imanenti) piemītošās atšķirtspējas pakāpes: 1) visspēcīgākās zīmes ir izdomātas jeb fantāzijas zīmes (fanciful marks), kas ir jaundarinājumi bez jēdzieniskas nozīmes (piemēram, Kodak fototehnikai un fotomateriāliem, Parex banku pakalpojumiem); 2) tām seko brīvi izvēlētas jeb patvaļīgi pieņemtas zīmes (arbitrary marks) – plaši lietoti vārdi vai apzīmējumi, kuriem tomēr nav saistības ar attiecīgajām precēm, tāpēc arī tiem piemīt relatīvi augsta atšķirtspēja (Apple vai Creative datortehnikai); 3) jau zemāka atšķirtspējas pakāpe ir tā sauktajām asociatīvajām vai suģestīvajām zīmēm (suggestive marks), kuras patērētājiem izraisa visai tiešas asociācijas ar preču veidu, pakalpojumu raksturu vai to īpašībām, tomēr spējot vienlaikus arī norādīt uz preču vai pakalpojumu komerciālo izcelsmi no konkrēta tirgus dalībnieka (LaserJet lāzerprinteriem, Aldaris alum); 4) viszemākā atšķirtspējas pakāpe piemīt aprakstošiem apzīmējumiem, kuri tomēr atšķirtspēju, reizēm pat ļoti augstu, var iegūt ar ilgstošu un plašu lietojumu (Palmolive kosmētikas līdzekļiem, Coca-Cola atspirdzinošiem dzērieniem; – abi šie apzīmējumi sastādīti no izejvielu nosaukumiem).
 Tātad 6.panta pirmās daļas 3.punkta piemērošana visbiežāk attiecas uz pēdējās grupas zīmju novērtējumu.
Uzmanība pievēršama apstāklim, vai šāds funkcionāls (precēm, pakalpojumiem nepieciešams) apzīmējums pieteiktajā (reģistrētajā) preču zīmē ir vienīgais elements ("..sastāv vienīgi no.."), vai arī tas ir papildināts ar kādu citu elementu vai elementiem (vārdu, zīmējumu, grafisku noformējumu; attiecīgais vārds var būt izpildīts ar specifiskas formas burtiem, īpašā šriftā, krāsā u.tml.). Ja šādi papildinājumi funkcionālam apzīmējumam ir, iespēja zīmi izmantot kā preču zīmi un tās reģistrējamība atkarīga no papildinājumu nozīmīguma preču zīmes kopiespaidā. Ja zīmes kopiespaidā, attiecīgo patērētāju uztverē vienalga dominē attiecīgais vārdiskais vai simboliskais elements, kam ir preces vai pakalpojumus aprakstošs raksturs, tāda zīme visdrīzāk neveiks preču zīmes funkcijas, jo patērētāji to neuztvers kā preču komerciālās izcelsmes identifikatoru. Tātad, lai šāda preču zīme sekmīgi funkcionētu, papildinājumam jābūt pietiekami spilgtam, svarīgam, tam pašam par sevi jābūt apveltītam ar pietiekamu atšķirtspēju. Tādā gadījumā zīme var tikt kopumā aizsargāta.
 Preču zīmē ietilpstošos aprakstošos apzīmējumus iepriekšminētajā gadījumā var atzīt par neaizsargātiem (pašus par sevi), un tos var arī formāli, ar īpašu norādījumu no aizsardzības izslēgt (disklamācija jeb izslēgums no aizsardzības), ja pastāv iespēja, ka šāda preču zīmes reģistrācija bez disklamācijas izraisīs šaubas par piešķirto tiesību apjomu.
 Taču tiesa ir atzinusi, ka tas nav obligāts pienākums nedz Patentu valdei reģistrācijas procedūrā, nedz arī tiesai, kas izskata prasību par šādas zīmes atzīšanu par spēkā neesošu, pilnībā vai daļēji.
 Agrāk bija pieņemts reģistrācijas procedūrā šādu disklamāciju fiksēt visos gadījumos, kur tas šķita vajadzīgs, bet mūsdienu preču zīmju praksē pārsvaru gūst uzskats, ka patērētāji paši uztver to, kuri elementi vairāk un kuri mazāk nosaka konkrētas zīmes atšķirtspēju. Disklamāciju nepiemērošana ietaupa lielu rutīnas darba apjomu zīmju reģistrācijas iestādē un mazina sīkumainu strīdu skaitu. Tai pašā laikā preču zīmju strīdos pieaug nozīme tam, cik pareizi lietas dalībnieki un tiesa novērtē atšķirtspējīgos zīmes elementus, nosacīti "vājus" elementus un elementus pavisam bez atšķirtspējas, un to, kāda ir šo elementu loma konkrētā zīmju konfliktā.
 
Aprakstošo zīmju sakarā jāpievērš uzmanība 6.panta pirmās daļas 3.punkta hipotēzes vārdkopai "var izmantot komercdarbībā". Tātad nebūt nav nepieciešams, lai būtu pierādījumi par to, ka konkrēti šāds apzīmējums praksē jau tiek izmantots preču vai pakalpojumu nosaukšanai vai raksturošanai, – pietiek ar potenciālu iespēju, ka to kādreiz tā var izmantot. EKT uzskata, ka, piemērojot attiecīgo Preču zīmju direktīvas normu, kompetentajai institūcijai ir jānosaka, vai reģistrācijai pieteikto preču zīmi attiecīgā personu kategorija uztver kā attiecīgo preču vai pakalpojumu īpašību raksturojumu pašlaik, vai arī ir pamats pieņemt, ka tas var notikt nākotnē.
 Šis noteikums nepieļauj reģistrēt šādas zīmes arī tad, ja to pašu īpašību raksturošanai pastāv parastāki apzīmējumi vai norādes (šī norma neprasa, lai šādi apzīmējumi vai norādes būtu vienīgais veids, kā norādīt attiecīgās preču vai pakalpojumu īpašības), turklāt nepieļauj to neatkarīgi no apstākļa, cik daudz konkurentu varētu būt ieinteresēti lietot apzīmējumus vai norādes, no kurām sastāv pieteiktā zīme.
 Šīs normas mērķis ir sabiedrības interese, lai tamlīdzīgus apzīmējumus vai norādes varētu brīvi lietot visi.

EKT un PIT ir analizējušas daudzus raksturīgus aprakstošu un vājas atšķirtspējas preču zīmju vērtējuma gadījumus. No specifiskiem gadījumiem var pieminēt tāda rakstura zīmes, kas ir sastādītas no diviem vai vairāk elementiem, kuriem pašiem par sevi, atsevišķi ņemtiem, nav atšķirtspējas. Šādi sastādīta zīme var būt apvienota mākslīgā jaunvārdā (neoloģismā), bet, ja katrs tās elements pats par sevi ir aprakstošs, bez atšķirtspējas attiecībā uz precēm vai pakalpojumiem, tad arī sastādītais saliktenis būs aprakstošs un bez atšķirtspējas, izņemot gadījumus, kad pats šo elementu apvienojuma veids ir pietiekami īpatnējs, neparasta rakstura salikums, un kad jaunais vārds ir vairāk nekā vienkārša tā sastāvdaļu summa vai izraisa iespaidu, kas ir pietiekami attāls no tā, kādu izraisa tikai vienkārša šo elementu nozīmju kombinācija.

6.panta pirmās daļas 4.punkts
 ir iepriekšējam nedaudz līdzīgs: arī tas runā par vispārīgiem apzīmējumiem, ikdienas valodā vai godprātīgās un vispāratzītās komercdarbības paražās vispārpieņemtām norādēm, – tātad par sugasvārdiem. Taču atšķirība no iepriekšējās normas ir būtiska:  šo punktu piemērojot, nav jāvērtē, vai apzīmējumu var izmantot preču vai pakalpojumu nosaukšanai vai raksturošanai (arī nākotnē), bet ir jākonstatē, ka apzīmējums par aprakstošu, "vispārpieņemtu" ir kļuvis, tātad šādi jau lietots vai nu ikdienā, vai komercdarbībā. No atšķirības formulējumā secināms, ka šī norma nav adresēta gadījumiem, kad apzīmējums ir oficiāls termins, kas kā tāds identificējams pēc vārdnīcām vai enciklopēdijām, bet gan apzīmējumiem, kas ieguvuši termina vai sugas vārda statusu, nebūdami oficiāli termini, taču ir tik ilgi un/vai intensīvi lietoti, ka vai nu sabiedrība, vai komersantu aprindas šobrīd tos uztver un lieto kā vispārpieņemtus apzīmējumus. Šādi apzīmējumi savu vispārlietojamības raksturu jeb sugasvārda nozīmi var būt ieguvuši vēlāk, kaut sākotnēji tikuši izmantoti, piemēram, ar citu nozīmi vai pat kā preču zīme, turklāt preču zīmes gadījumā ģenerizācijas process var būt noticis atkarīgi vai neatkarīgi no preču zīmes īpašnieka darbības vai bezdarbības. Tātad atbilstību 6.panta pirmās daļas 4.punktam lielā mērā nosaka lietošanas faktors, lietošanas ietekme uz apzīmējuma uztveri, tam kļūstot par vispārpieņemtu ikdienas valodā vai komercdarbības paražās. Klasiski piemēri ir kādreizējās preču zīmes – gramofons, termoss, vazelīns, kuras vairs neviens kā preču zīmes neuztver. Tiem var pieskaitīt arī jēdzienus, kuru nozīme mainās, "pārbīdās" uz citu sfēru. Piemēram, "linolejs", kas kādreiz bija specifiska grīdas seguma apzīmējums, asociatīva preču zīme (lin-oleum; ar lineļļu kā saistvielu sastrādāts korķa un/vai koksnes miltu materiāls uz džutas pamatnes), tagad gan būvmateriālu tirgotāju aprindās, gan sadzīvē tiek attiecināts arī uz grīdas segumiem no sintētiskiem materiāliem, kuros lineļļas nemaz nav. Latvijā savulaik par sugasvārdiem atzītas dažās citās valstīs aizsargātas preču zīmes 'ASPIRIN' (aspirīns), 'LEUKOPLAST' (leikoplasts), kā arī piena konfekšu apzīmējums 'GOTIŅA'. No pēdējā laika līdzīgiem gadījumiem minama 'LAIMĒTAVA', ko daļa sabiedrības uztver kā spēļu zāles sinonīmu. Ja konkrētam apzīmējumam šādu lietošanas faktoru, kas būtu izraisījis attiecīgos rezultātus, konstatēt nevar, šis noteikums visdrīzāk uz to neattiecas.
Noteiktos apstākļos dažas no minētajām normām ir piemērojamas paralēli, vienlaikus (to regulējuma jomas savstarpēji pārklājas). Apzīmējums, kas atzīstams par nereģistrējamu saskaņā ar 6.panta pirmās daļas 3. vai 4.punktu, daudzos gadījumos bez pretrunām būs atzīstams arī par apzīmējumu bez atšķirtspējas: ja apzīmējuma aprakstošā nozīme ir acīmredzama attiecīgajiem patērētājiem, tie šo apzīmējumu neuztver kā preču zīmi. Tātad prasītājs šādā gadījumā var vienlaikus atsaukties arī uz 2.punktu. Nav šaubu, ka apzīmējums, kas ir konkrētas nozares termins vai vēlāk kļuvis par sugasvārdu, nav spējīgs identificēt, individualizēt ar to marķētās preces un pakalpojumus attiecīgajā nozarē.
 Tas nevar nodrošināt iespēju atšķirt viena uzņēmuma preces un pakalpojumus no citu uzņēmumu precēm un pakalpojumiem. Redzot vai dzirdot izrunājam vārdu, kas ir termins vai sugasvārds, persona, kas zina tā nozīmi, domā par apzīmēto izstrādājumu vai parādību, nevis par nozares preču vai pakalpojumu izcelsmi. Tātad šādiem apzīmējumiem nav atšķirtspējas, protams, ne vispār (kā tas ir primitīviem apzīmējumiem), bet attiecībā uz konkrētajām precēm vai papalpojumiem. Tai pašā laikā katrs no absolūtajiem atteikuma pamatojumiem ir neatkarīgs no pārējiem un prasa atsevišķu izvērtējumu (šos pamatojumus nevar automātiski norādīt kā vienlaikus piemērojamus). To attiecībā uz Preču zīmju direktīvas 3.panta 1.punkta b), c) un d) apakšpunktā ietvertajiem pamatojumiem
 ir norādījusi EKT, vienlaikus atzīmējot, ka ir skaidri saskatāma šo noteikumu apjoma zināma pārklāšanās.

 Taču kritiskāk jāvērtē vienlaicīga atsaukšanās uz 6.panta pirmās daļas 3. un 4.punktu. Kā jau minēts, 3.punkts vairāk attiecas uz apzīmējumiem, kas jau sākotnēji bijuši termini vai raksturojuši preces vai pakalpojumus, bet 4.punkts pareizāk piemērojams gadījumos, kad attiecīgais jēdziens tiek izmantots kā sugasvārds trešo personu lietojumā. Normu hipotēzes ir atšķirīgas, tātad šo noteikumu vienlaicīga piemērošana bieži vien var izrādīties nekorekta, bet attaisnojama tā būs varbūt tad, ja nav nosakāms, vai apzīmējuma nozīme jau sākotnēji bijusi aprakstoša vai tāda kļuvusi vēlāk.

LPZ/99 6.panta pirmās daļas 1.punkts
 no reģistrējamiem apzīmējumiem nošķir tos, kuri nevar veidot preču zīmi saskaņā ar šā likuma 3.panta noteikumiem. Savukārt 3.pants,
 uz kuru tas atsaucas, paredz preču zīmju iedalījumu pēc formālām pazīmēm un nosaka: 

"Preču zīmi var veidot jebkurš apzīmējums, ko var grafiski attēlot un kas ļauj atšķirt viena uzņēmuma preces vai pakalpojumus no citu uzņēmumu precēm vai pakalpojumiem. It īpaši preču zīmes var būt:  
1) vārdiskas – sastāv no burtiem, vārdiem, arī no personvārdiem, uzvārdiem, cipariem;
2) grafiskas – attēls, zīmējums, grafisks simbols, krāsas tonis, krāsu salikums;  
3) telpiskas – telpisks apjoms, preces vai tās iesaiņojuma forma;  
4) kombinētas – sastāv no iepriekšminēto elementu kombinācijām (preces etiķete u.tml.);  
5) īpašu veidu jeb speciālas (skaņas vai gaismas signāli u.tml.)." 
Šeit dotais dažādu apzīmējumu veidu uzskaitījums acīmredzami nav traktējams kā izsmeļošs ("it īpaši .. var būt"). Iespējamie apzīmējumi, kas var veidot preču zīmi, vēl īsāk ir uzskaitīti Preču zīmju direktīvas 2.pantā. Būtiskākie nosacījumi attiecībā uz preču zīmju pazīmēm, kas ir ietverti gan Latvijas likumā, gan ES direktīvā, ir šie divi: pirmkārt, apzīmējumam jābūt grafiski attēlojamam; otrkārt, par preču zīmi var kļūt vienīgi apzīmējums, kas ļauj atšķirt tā pieteicēja (īpašnieka) preces vai pakalpojumus no citu uzņēmumu precēm vai pakalpojumiem. 
Apskatot absolūto pamatojumu normas to savstarpējā kontekstā, tomēr ir secināms, ka 6.panta pirmās daļas 1.punkta galvenais uzdevums būtībā ir šaurāks, proti, vienīgi formāli, priekšmetiski nošķirt nereģistrējamus apzīmējumu veidus no reģistrējamiem (dažādi vārdiski, grafiski, telpiski, kombinēti un citi apzīmējumi, ja vien tie ir grafiski attēlojami), nevis vēlreiz iesaistīt apzīmējuma atšķirtspējas kritēriju. Ja 3.panta konkrēto noteikumu, uz ko atsaucas 6.panta pirmās daļas 1.punkts, saprastu kā papildu prasību attiecībā uz preču zīmes būtību (ka tai jābūt atšķirtspējīgai) jeb kā tādu nosacījumu, kas paralēli no 6. līdz 9.pantam paredzētajiem nosacījumiem izvirzāms katrai pieteiktajai preču zīmei, likumā veidotos divu normu paralēlisms jeb dublēšanās, jo to pašu prasa arī 6.panta pirmās daļas 2.punkts, kurš paredz nereģistrēt apzīmējumus, kam trūkst jebkādas atšķirtspējas. Tāds acīmredzami nevar būt šā regulējuma mērķis, jo normu dublēšanās izraisa neskaidru, neprecīzu regulējumu, – nav skaidrs, tieši kura no paralēlajām normām (vai arī abas vienlaikus) konkrētā gadījumā jāpiemēro. Tādējādi ir pamats pieņemt, ka 6.panta pirmās daļas 1.punkta noteikums, kas neļauj reģistrēt apzīmējumus, kuri neatbilst 3.panta noteikumiem, jāsaprot sašaurināti:  šeit ir runa ir vienīgi par formālajām prasībām pret apzīmējumiem, nevis par prasībām, kas attiecas uz zīmju būtību. 6.panta pirmās daļas 1.punkts nav paralēls 6.panta pirmās daļas 2.punktam un nepastiprina to, bet gan ir pilnīgi patstāvīgs noteikums, kas prasa, lai apzīmējums atbilstu tām formālajām prasībām, kuras noteiktas 3.pantā un kuru būtība ir – neatkarīgi no tā, kāda veida apzīmējums reģistrācijai ir pieteikts, tam jābūt grafiski attēlojamam. Praksē uz šo normu šādā šaurā interpretācijā atbildētāji reizēm atsaucas, lai mēģinātu (formāli) atspēkot prasītāju argumentus, kas balstīti uz citiem absolūtajiem vai relatīvajiem pamatojumiem (lūk, mana preču zīme ir veidota no likumā atļautiem apzīmējumiem, tāpēc nevajag tai pārmest neatbilstību likuma noteikumiem). Prasītāji turpretī šo normu bieži mēģina strīdos izmantot minētajā plašākajā tulkojumā kā papildu argumentu citiem 6. vai 7.panta pamatojumiem, un tādu ir pamats noraidīt kā nepareizu argumentāciju. 
Līdzīgā aspektā, kā absolūtajiem pamatojumiem radniecīgu, var minēt dažreiz preču zīmju strīdos izmantoto atsaukšanos uz preču zīmes definīciju, kas sniegta LPZ/99 1.panta 1.punktā. Tā ir saglabāta no LPZ/93 kā vispārīgs preču zīmes raksturojums, kas Latvijas Republikas normatīvajos aktos savulaik tika ieviests pirmoreiz un ir pietiekami attaisnojies, ļaujot preču zīmes nošķirt no citiem apzīmējumiem. Preču zīmju direktīvā nav preču zīmes definīcijas. Definīcijas lomu Direktīvā pilda 2.pants par apzīmējumiem, kas var veidot preču zīmi (visdrīzāk tieši tāpēc tajā ir iekļauts dublējošais nosacījums par atšķirtspējīgiem apzīmējumiem). Definīcijai parasti nav izšķirošas nozīmes preču zīmju strīdos, un tā arī nav ietverta starp normām, ar kurām var pamatot civilprasību par preču zīmes reģistrācijas atzīšanu par spēkā neesošu (LPZ/99 31.pants) vai atcelšanu (32.pants). Tādēļ neatbilstība definīcijai preču zīmju strīdos parādās galvenokārt kā pakārtots vai palīgarguments, kuru puse piesauc, lai negatīvi raksturotu pretējās puses reģistrēto vai izmantoto apzīmējumu (piemēram, ka attiecīgo apzīmējumu nevar lietot, lai atšķirtu kāda uzņēmuma preces no citu uzņēmumu precēm, jo tas neatšķiras no agrākas zīmes vai tam ir citi trūkumi, – tātad būtībā atsaucoties jau uz citām normām). Vērtējot arī Preču zīmju direktīvas kontekstā, nav pietiekama pamata, lai atsaukšanos uz apzīmējuma neatbilstību preču zīmes definīcijai (LPZ/99 1.panta 1.punktam) uzskatītu par patstāvīgu pamatojumu un definīciju piemērotu kā normu ar konkrētām tiesiskām sekām.
 Definīcijas vietā līdzīgam nolūkam pamatotāk var atsaukties uz to, ka apzīmējums nespēj pildīt preču zīmes pamatfunkcijas.
Pievēršoties konkrētu lietu apskatam, vispirms jāatzīmē, ka apskatītajā laikposmā civilstrīdi nav bijusi galvenā joma, kur Latvijā veidojas absolūto pamatojumu piemērošanas prakse. Galvenā nozīme šo noteikumu piemērošanā ir tai praksei, kuru kopā veido Patentu valdes lēmumi, Apelācijas padomes lēmumi un administratīvo tiesu spriedumi tajos gadījumos, kad Apelācijas padomes lēmumi tiek pārsūdzēti tiesā.
 Teiktais neatceļ iespēju analizēt dažus piemērus no civilstrīdiem, kuri papildina attiecīgo administratīvo praksi.
2004.gada 14.oktobrī Rīgas apgabaltiesa lietā C-2938/2, A/S "Natur Produkt Eesti" prasībā par vārdiskas preču zīmes "Validols" (M 49 642) atzīšanu par spēkā neesošu, atsaucoties arī uz EKT atziņām Canon lietā (C-39/97), piekrita viedoklim, ka saskaņā ar LPZ/99 6.panta pirmās daļas 4.punktu šis apzīmējums, to ilgstoši vienlaikus lietojot vairākiem tirgus dalībniekiem, zaudējis spēju identificēt viena uzņēmuma preces un pārvērties par sugasvārdu, un apmierināja prasību. Patērētāju lokā šis vārds nostabilizējies kā nomierinoša, asinsvadus paplašinoša līdzekļa nosaukums un kā tāds atrodams arī vairākās vārdnīcās. Tiesa pamatoti neņēma vērā atbildētāja argumentu, ka šis apzīmējums nav ietverts Pasaules Veselības organizācijas Starptautiskajā farmaceitisko preparātu bezīpašnieka nosaukumu sarakstā (Internationally Agreed Non-proprietary Names of Pharmaceutical Substances), tātad nav pieskaitāms vispārpieņemtu terminu kategorijai un nav identificējams kā kādas farmaceitisko preparātu grupas vispārīgs apzīmējums, bet ir ražotāja brīvi izvēlēts nosaukums konkrētam preparātam. 
Civillietu tiesu palāta, izskatot lietu pēc atbildētāja apelācijas sūdzības, arī nosprieda prasību apmierināt (lieta PAC-264; 2005.gada 18.augusts). Atbildētājs un apelators – Ukrainas uzņēmums VAT "FARMAK" – atkārtoti bija atsaucies uz to, ka tas likumīgi ieguvis preču zīmi "Валидол Validolum" (fig.)
 Ukrainā, 1996.gadā uz tās pamata reģistrējis arī analogu starptautisko zīmi (WO 661 734), attiecinot to arī uz Latviju, un savā laikā veicis arī pasākumus savu likumīgo tiesību aizsardzībai Latvijā, tiesā panākot cita tirgus dalībnieka līdzīgas produkcijas izplatīšanas aizliegumu. Šo argumentu apgabaltiesa bija noraidījusi kā šajā lietā nenozīmīgu, motivējot to ar apstākli, ka agrākajā tiesvedībā nav bijusi celta prasība par zīmes M 49 642 atzīšanu par spēkā neesošu; arī Civillietu tiesu palāta minēja to pašu motīvu. Apelators bija arī norādījis, ka Patentu valde savā laikā šo apzīmējumu nav atzinusi par vispārpieņemtu un reģistrējusi preču zīmi. 

Arguments par Patentu valdes iepriekš veikto ekspertīzi tiek visai bieži izmantots lietās par zīmes atzīšanu par spēkā neesošu, taču ir pilnīgi nepamatots, jo LPZ/99 paredz trešo personu tiesības apstrīdēt veiktās reģistrācijas gan iebildumu procedūrā, gan arī civilprasībā, turklāt balstoties ne tikai uz relatīvajiem, bet arī absolūtajiem pamatojumiem, kaut gan absolūtos pamatojumus pirms reģistrācijas, saskaņā ar LPZ/99 13.pantu, izskata Patentu valde. Mehānisms, kas ļauj trešajām personām brīvi apstrīdēt reģistrētu preču zīmi gan administratīvās, gan civiltiesiskās procedūrās, ļauj novērst Patentu valdes potenciāli pieļautas kļūdas un likt lietā pierādījumus, kuru nebija iestādes rīcībā, tādējādi nodrošinot reģistrēto tiesību augstāku kvalitāti un precīzāku apjomu visas komercdarbības vispārīgās interesēs.
Civillietu tiesu palāta minētajā lietā konstatēja, ka nav strīda par to, ka attiecīgais preparāts (mentola šķīdums izobaldriānskābes metilēterī) savā laikā sākts ražot tieši Ukrainā, uzņēmumā, kura tiesību un saistību pārņēmējs ir atbildētājs, un ka izskatāmais nosaukums nav starptautiski atzīts nosaukums vai preparāta ķīmiskais apzīmējums. Tiesa pamatoti atzina, ka, nosakot, vai apzīmējums kļuvis par vispārpieņemtu, vispirms jāņem vērā situācija Latvijā, kur laikposmā no 1996. līdz 2004.gadam Zāļu reģistrā ar šādu nosaukumu bijušas iekļautas piecu dažādu uzņēmumu ražotās zāles. Līdz ar to nav pamata uzskatīt, ka Latvijas patērētāji nosaukumu "Validols" saista tikai ar atbildētāju. Atbildētājs bija atzinis, ka arī, piemēram, Krievijā, šāds nosaukums nav aizsargāts. Tiesa uzskatīja, ka jau preču zīmes M 49 642 pieteikšanas un reģistrācijas laikā apzīmējums "Validols" nevarēja pildīt preču zīmes funkcijas un tā reģistrēta nepamatoti. Tiesa arī atzīmēja, ka šai zīmei nepiemīt atšķirtspēja (kaut gan prasītājs nebija atsaucies uz 6.panta pirmās daļas 2.punktu). Senāts izbeidza kasācijas tiesvedību šajā lietā, jo atzina, ka kasācijas sūdzībā tikai apstrīdēts tiesas dotais lietas apstākļu novērtējums.
Līdzīgā strīdā (ar to pašu atbildētāju) par farmaceitiska preparāta nosaukumu SIA "ANISS" prasīja "dzēst" (atzīt par spēkā neesošu; prasītājs un tiesa izmantojuši LPZ/93 terminoloģiju) preču zīmju "Корвалол Corvalolum" (fig.) (WO 661 737) un "Korvalols" (M 49 291) reģistrāciju un atzīt nosaukumu "Korvalols" par nereģistrējamu Latvijā, norādot, ka tas ir iegājis vispārējā lietošanā kā noteikta veida preču apzīmējums attiecībā uz zālēm ar nomierinošu iedarbību. Šis zāļu nosaukums kļuvis par ģints jēdzienu, kas apzīmē preparātu grupu ar analogu ķīmisko sastāvu. Patērētāji nepārprotami identificē šo vārdu ar pazīstamajām zālēm, kas tiek izmantotas sirds nespēka gadījumos. Apzīmējums zaudējis spēju atšķirt viena ražotāja preces no tādām pašām citu ražotāju precēm un kļuvis par vispārpieņemtu apzīmējumu. Prasītājs uzskatīja, ka atbildētājs nepamatoti cenšas monopolizēt šā preparāta tirgu. Prasība bija pamatota ar LPZ/93 2.panta pirmās daļas 1. un 5.punkta noteikumiem (ņemot vērā, ka apstrīdētā starptautiskā reģistrācija attiecībā uz Latviju veikta pirms LPZ/99 stāšanās spēkā), kā arī ar LPZ/99 6.panta pirmās daļas 1. un 4.punkta noteikumiem. 
Rīgas apgabaltiesa savā spriedumā (lieta C-1204/3; sēde 2003.gada 21.februārī) noraidīja prasītāja viedokli, ka pieteiktais apzīmējums būtu identificējams kā vispārējs apzīmējums. Tiesa uzskatīja, ka ģints ir sistemātikas vienība – sugu grupa ar līdzīgām pazīmēm, bet 'Korvalols' nav uzskatāms par ģints jēdzienu, jo tas nav iekļauts Starptautiskajā farmaceitisko preparātu bezīpašnieka nosaukumu sarakstā un nav identificējams kā vispārējs apzīmējums kādai no famaceitisko preparātu grupām. Šā motīva dēļ tiesa noraidīja LPZ/93 2.panta pirmās daļas 5.punkta un LPZ/99 6.panta pirmās daļas 4.punkta piemērošanu šajā lietā. 
Terminu 'ģints jēdziens' nesatur ne LPZ/93, nedz LPZ/99 normas, tātad tiesa formāli sekojusi prasības kļūmīgajai terminoloģijai. Tiesa tādējādi analizēja apstākli, kādu likums pārbaudīt neprasa, nepievēršoties lietas būtībai, proti, novērtējumam, vai reģistrētais apzīmējums ir vai nav vispārīgs apzīmējums, kas kļuvis vispārpieņemts ikdienas valodā vai komercdarbības paražās (LPZ/99), vai arī tāds apzīmējums, ko lieto noteiktu preču identificēšanai, aprakstīšanai vai nosaukšanai (LPZ/93). No literatūras un citu valstu prakses būtu bijis viegli konstatēt, ka blakus likumos minētajiem terminiem 'vispārīga apzīmējuma' vai 'vispārpieņemta apzīmējuma' jēdziena izpratnei praksē izmanto daudz vieglāk uztveramo jēdzienu 'sugasvārds', kam preču zīmju kontekstā ir pat plašāka jēga nekā citās jomās. Ar sugasvārdu saprot apzīmējumu, kuru attiecīgo patērētāju vairākums lieto, lai apzīmētu kādu preču vai pakalpojumu kategoriju kopumā vai arī – konkrētu preci (pakalpojumu) no šīs kategorijas. Tātad 'sugasvārds' apzīmē visus līdzīgos no grupas, arī ja šo grupu veido dažādu tirgus dalībnieku viena un tā paša tipa preces, piemēram, kā gadījumā ar preparātu 'Validols' – konkrēta ķīmiskā sastāva preparātu, kuru tirgum piegādā vairāki komersanti.
Zīmes "Korvalols" lietā tiesa tālāk plaši analizēja prasītāja atsaukšanos uz LPZ/99 6.panta pirmās daļas 1.punktu, citējot to, kā arī 3.pantu, uz kuru tajā dota atsauce. Prasītājs šai sakarā bija norādījis, ka apstrīdētajai zīmei nav galvenās preču zīmei nepieciešamās īpašības – spējas identificēt viena uzņēmuma preces un atšķirt tās no citu uzņēmumu precēm (šādam prasījumam vairāk piemērota būtu bijusi atsaukšanās uz 6.panta pirmās daļas 2.punktu, kas tieši attiecas uz atšķirtspējas trūkumu). Tiesa uzskatīja prasītāja apgalvojumu par nepamatotu, jo Zāļu reģistrā 'Korvalols' bija reģistrēts tikai uz atbildētāja vārda, tātad identificējams ar atbildētāju. Tiesa noraidīja prasību un noraidījumu motivēja arī ar to, ka prasītāja iesniegtais eksperta atzinums (kurā bija apgalvots, ka šis vārds ir kļuvis vispārpieņemts noteiktu zāļu apzīmējums) ir balstīts tikai uz pieņēmumiem, turklāt eksperta kvalifikācija bijusi apšaubāma. Jākonstatē, ka tiesa nevienā aspektā neanalizēja lietai visbūtiskāko apstākli, proti, kā patērētāji uztver apstrīdēto apzīmējumu, bet apstājās pie tā, ka prasītājs nav pierādījis savu prasījumu pamatotību.  
Līdzīgi motīvi figurē apgabaltiesas spriedumā lietā C-1911 (2005.gada 9.marts) attiecībā uz prasību par preču zīmes "CITRAMON" (M 39 459; – tā sprieduma ievaddaļā, faktiski M 39 495) atzīšanu par spēkā neesošu. Prasītājs SIA "Stirolbiofarm Balticum" bija norādījis, ka zāles 'Citramon' pazīstamas jau vairākus desmitus gadu, tas ir populārs pretsāpju un pretdrudža līdzeklis un tā nosaukums iekļauts ne tikai uzziņu literatūrā, bet arī vārdnīcās kā sarunvalodas [?] vārds. Latvijas tirgū tiek realizēts Krievijā, Ukrainā un Baltkrievijā ražots preparāts ar šādu nosaukumu, bet atbildētājs – SIA Olaines ķīmiski-farmaceitiskā rūpnīca – ar savām zālēm tirgū ienākusi tikai 1996.gadā, kad arī iesniegts pieteikums preču zīmes reģistrācijai, taču jau pirms tam tas bijis plaši zināms kā izplatīts zāļu nosaukums. Atbildētājs prasību neatzina, norādot, ka šo apzīmējumu nevar uzskatīt par nosaukumu, kas kļuvis vispārpieņemts ikdienas valodā, ka Patentu valde nav likusi šķēršļus preču zīmes reģistrācijai un tā jau deviņus gadus pieder atbildētājam, ka šis nosaukums nav ietverts Starptautiskajā farmaceitisko preparātu bezīpašnieka nosaukumu sarakstā un nav identificējams kā vispārējs apzīmējums kādai no famaceitisko preparātu grupām. 
Tiesa, noraidot prasītāja atsaukšanos uz 6.panta pirmās daļas 4.punktu, sprieduma motīvu daļā nekritiski atkārtoja atbildētāja argumentus, kuriem lietā nav nozīmes, – par to, ka Patentu valde preču zīmi reģistrējusi pēc ekspertīzes un ka neviens šo reģistrāciju nav noteiktā kārtībā ilgu laiku apstrīdējis. Tāpat kā "Korvalola" lietā tiesa kļūmīgi analizēja apstrīdētās zīmes atbilstību ģints jēdzienam, noraidot to ar argumentu par Starptautisko farmaceitisko preparātu bezīpašnieka nosaukumu sarakstu. Jāatzīmē, ka minētajā sarakstā ir iekļauti preparātu vispāratzītie nosaukumi, kuriem atbilst konkrēts ķīmiskais sastāvs un konkrētas indikācijas, tātad termini, kurus Pasaules Veselības organizācija neiesaka reģistrēt kā preču zīmes (tie atbilst 6.panta pirmās daļas 3.punkta kritērijiem). Taču nosaukumi, kas šajā sarakstā nav ietverti, bet ir preču zīmes vai vairāku ražotāju plaši lietoti zāļu apzīmējumi, potenciāli tomēr var kļūt par vispārīgiem apzīmējumiem vai nu to īpašnieku (lietotāju) darbības, vai bezdarbības dēļ. Tiesa neņēma vērā 1954.gadā PSRS izdotu uzziņu literatūru ārstiem, norādot, ka Latvija ir neatkarīga valsts un tas, pēc kādiem nosacījumiem zāļu nosaukumi tika šajā laikā reģistrēti PSRS, nav vērā ņemams, uz Latviju šāds pierādījums nav attiecināms. Te gan jāatzīmē, ka preču zīmes PSRS īsti nebija privāttiesību sastāvdaļa un īpašuma objekts, ka PSRS pievienojās Parīzes konvencijai tikai 1965.gadā, tās jaunāko redakciju ratificēja 1968.gadā, un tikai pēc tam, izpildot konvencijas prasības, uzsāka aktīvu preču zīmju reģistrāciju pēc valsts uzņēmumu pieteikumiem (ārvalstu pieteikumi tika pieņemti arī agrāk). Tas nenozīmē, ka dažādu nosaukumu nekontrolēta lietošana PSRS preču marķējumā nevarēja ilgus gadus veidot speciālistu un patērētāju (tātad arī attiecīgo paaudžu Latvijas iedzīvotāju) priekšstatus par to, ka kāds konkrēts nosaukums tiek brīvi izmantots zāļu veida apzīmēšanai, bet varbūt kāds cits – konkrēta piegādātāja identificēšanai. Tātad šāda rakstura pierādījumi būtu nevis formāli noraidāmi, bet objektīvi vērtējami, – ciktāl tie tiešām spēj demonstrēt konkrētus faktus par tālaika precēm, ražotājiem un attiecīgos patērētāju priekšstatus.
Tālāk tiesa noraidīja arī prasītāja argumentu par to, ka vārds 'citramons' ir iekļauts Latviešu valodas pareizrakstības un pareizrunas vārdnīcā, uzskatot, ka tas neapliecina šā apzīmējuma lietošanu sarunvalodā, turklāt kādu medikamentu nosaukumu plaša lietošana latviešu sarunvalodā neliecinot, ka šie apzīmējumi nevar pastāvēt kā kādas personas preču zīmes vai ka tie būtu vispārpieņemti termini. Neapstrīdot secinājumu, ka vārdnīcas, īpaši postsociālistiskajā teritorijā, tikai netieši var norādīt kāda vārda lietojuma apstākļus, ir jānorāda, ka šajā gadījumā atkal ticis iztirzāts jēdziens, kāda nav likumā. LPZ/99 6.panta pirmās daļas 4.punkts runā par apzīmējumiem vai norādēm (vispārīgiem apzīmējumiem), kuras attiecībā uz pieteiktajām precēm vai pakalpojumiem kļuvušas vispārpieņemtas ikdienas valodā vai godprātīgās un vispāratzītās komercdarbības paražās. Jēdzieni 'ikdienas valoda' un 'sarunvaloda' nav tieši sinonīmi.
 Ikdienas valoda normā minēta kā viena no iespējām, vienlaikus ar profesionāli lietoto leksiku (apzīmējumi, kas vispārpieņemti komercdarbībā), ar mērķi norādīt, ka apzīmējums var iegūt sugasvārda statusu nekontrolēta lietojuma dēļ neatkarīgi no tā, vai tas noticis komersantu vidē, vai patērētāju vidē, vai arī abās šais sfērās.

Nevar noliegt, ka šāda rakstura strīdos pierādījumi ir vērtējami stingri, jo preču zīmes atzīšana par spēkā neesošu tās sugasvārda rakstura dēļ ir sava veida privātīpašuma ekspropriācija, līdzīgi nacionalizācijai. Tāpēc ticami, ka šādās lietās būtu labs pamats kopā ar citiem pierādījumiem izmantot patērētāju aptaujas, ievērojot principu, ka jautājumiem, ko uzdod nejaušiem cilvēkiem (likumā paredzētajām patērētāju grupām), jābūt neitrāliem, nevis uzvedinošiem. Aptaujas ir dārgas, taču tiesāšanās izdevumu sadale starp pusēm ir civilprocesuāli risināms jautājums, un šādu strīdu izmaksas var preventīvi novērst nepietiekami pamatotas prasības.
Lietā C-1745/2 2003.gada 2.jūlijā Rīgas apgabaltiesa izskatīja SIA LIBRA prasību pret SIA FENSTER un SIA FENSTER pretprasību. Prasītājs, pamatojoties uz vairākām reģistrācijām, kuras saturēja elementus 'СЕГОДНЯ' un/vai 'CM' un kuras tas bija ieguvis ar tiesību pāreju no sākotnējā īpašnieka SIA AVĪZES "SM" REDAKCIJA, lūdza uzlikt pienākumu SIA FENSTER pārtraukt prasītāja preču zīmju nelikumīgu izmantošanu un piedzīt negūto peļņu no atbildētāja. SIA FENSTER iesniedza pretprasību, lūdzot atzīt prasītāja preču zīmes "СЕГОДНЯ" reģistrāciju (M 39 527) par spēkā neesošu un norādot, ka šī zīme sastāv vienīgi no attiecīgā vārda krievu valodā, kas LPZ/99 3.panta izpratnē neļauj atšķirt viena uzņēmuma preces vai pakalpojumus no citu uzņēmumu precēm vai pakalpojumiem, jo vārds 'СЕГОДНЯ' apzīmē notikuma vai darbības laiku tagadnē un tam trūkst jebkādas atšķirtspējas attiecībā uz pieteiktajām precēm. Pretprasība bija pamatota ar LPZ/99 3.pantu un 6.panta pirmās daļas 1., 2. un 4.punktu, kā arī – pēc analoģijas – ar LPZ/93 1.pantu un 2.panta pirmās daļas 1. un 5.punktu. Prasītājs pretprasību neatzina, argumentējot, ka attiecīgā preču zīme esot reģistrēta likumīgi un tai piemītot pietiekama atšķirtspēja.
Apgabaltiesa, motivējot savu viedokli ar vairākiem argumentiem, prasību noraidīja, bet pretprasību apmierināja. Spriedumā vispirms tika analizēti pretprasības motīvi, kas noteikti uzskatāms par pareizu visos šādos gadījumos, kad pretprasības apmierināšana pilnīgi vai daļēji var izslēgt sākotnējās prasības apmierināšanu.
  

Apgabaltiesa uzskatīja, ka pretprasība izšķirama pēc LPZ/93, jo atbilstoši LPZ/99 Pārejas noteikumu 2.punktam preču zīmēm, kuras pieteiktas reģistrācijai Patentu valdē pirms LPZ/99 spēkā stāšanās (01.07.1999; tā spriedumā, faktiski – 15.07.1999), piemērojama tā preču zīmju reģistrācijas kārtība un tie priekšnoteikumi, kas bija spēkā dienā, kurā iesniegts preču zīmes reģistrācijas pieteikums (konkrētajā gadījumā zīmes pieteikuma datums bija 27.06.1996). Pareizi, ka šajā gadījumā bija jāpiemēro attiecīgās LPZ/93 materiāltiesiskās normas, tomēr korektāk būtu bijis norādīt, ka tiesa procesuāli vadās no LPZ/99 31.panta ("Preču zīmes reģistrācijas atzīšana par spēkā neesošu"), bet saskaņā ar Pārejas noteikumu 2.punktu materiāltiesiski pamatojas uz LPZ/93 paredzētajiem preču zīmju reģistrācijas priekšnoteikumiem.
 
LPZ/93 2.panta pirmās daļas 1.punkts noteica, ka kā preču zīmes nereģistrē "zīmes, kurām pietrūkst atšķirīguma (īpašību, kas tās ļauj atšķirt no citām zīmēm) vai kurām ir aprakstošs raksturs", bet 5.punkts, – ka nereģistrē arī "apzīmējumus, kurus lieto noteiktu preču identificēšanai, aprakstīšanai vai nosaukšanai, mērvienību apzīmējumus, vispārpieņemtus terminus un simbolus". Var konstatēt, ka šiem noteikumiem, kopā ņemot, ir liela līdzība ar LPZ/99 6.panta pirmās daļas 2. un 3.punktu, bet ne tikdaudz ar 4.punktu, kuru minējis pretprasības iesniedzējs un atbilstību kuram, spriežot pēc izmantotās terminoloģijas, netieši un ļoti fragmentāri analizēja tiesa.
Apgabaltiesa atzina attiecīgo preču zīmi par spēkā neesošu (sprieduma motīvu un rezolutīvajā daļā pamatoti lietojot LPZ/99 31.panta terminu). Tiesa motivēja, ka "var pilnībā piekrist atbildētāja argumentiem, ka vārds 'Сегодня' apzīmē notikumus tagadnē un ir vispārpieņemts vārds ikdienas valodā". Jāpieņem, ka tiesa uzskatīja, ka ar to ir izsmelts gan atbilstības vērtējums LPZ/93 2.panta pirmās daļas 1.punktam, gan arī 5.punktam. Taču ir ļoti apšaubāmi, vai var uzskatīt par pietiekamu šādu minimālu vārda atbilstības analīzi atšķirtspējas (LPZ/93 – atšķirīguma) kritērijam, aprakstoša rakstura kritērijam, kā arī vispārpieņemta termina vai apzīmējuma, kuru lieto noteiktu preču identificēšanai, aprakstīšanai vai nosaukšanai, kritērijam. Neapšaubot, ka vārds 'сегодня' (latviski 'šodiena' vai 'šodien') tiešām apzīmē notikumus tagadnē un ir krievu ikdienas valodas vārds, tomēr ir jāatzīst, ka šis vārds nekādā ziņā nav termins attiecībā uz periodiskiem izdevumiem (kuriem zīmi bija paredzēts lietot), tas nav vispārpieņemts laikrakstu veida apzīmējums, to nelieto (un nevar lietot!) dienas laikrakstu (kā specifisku preču) nosaukšanai vai aprakstīšanai un tas (vismaz tiešā nozīmē) neapraksta periodiskos izdevumus. Tas nav tas pats, kas "šīsdienas avīze", "dienas avīze" vai "šodienas ziņas". Tāpat var apšaubīt, vai tiešām šim vārdam pilnīgi trūkst atšķirtspējas attiecībā uz laikrakstiem.
 Katrs ikdienas valodas vārds nevar tikt automātiski, bez vērtējuma, uzskatīts par tādu, kas patērētāju apziņā nespēj saistīties ar preču komerciālo izcelsmi no konkrēta komersanta. Tātad tiesa apskatījusi šo apzīmējumu bez pietiekama konteksta ar marķējamām precēm. Turklāt tiesas izmantotais jēdziens "vispārpieņemts vārds ikdienas valodā" visdrīzāk ir ņemts no LPZ/99 6.panta pirmās daļas 4.punkta formulējumiem, taču šī norma, kā jau minēts iepriekš, būtu bijusi analizējama citā situācijā, – ja varētu konstatēt, ka šis vārds kļuvis par vispārpieņemtu apzīmējumu jeb sugasvārdu attiecībā uz laikrakstiem sakarā ar tā lietojumu. 
Taču, pat ja noteiktos apstākļos pieļautu, ka vārds 'Сегодня' nav uzskatāms par piemērotu preču zīmi attiecībā uz laikrakstiem, ir jānorāda, ka tiesa nemaz neanalizēja šā vārda kontekstu ar citām attiecīgajā reģistrācijā iekļautajām precēm un pakalpojumiem, bet uzreiz atzina zīmi par spēkā neesošu visā tās apjomā. Apstrīdētā zīme Nr. M 39 527 bez iespiedprodukcijas bija reģistrēta arī daudzām citām 16.klases precēm (papīrs, kartons un to izstrādājumi, fotogrāfijas, rakstāmlietas, līmvielas, materiāli māksliniekiem, otas, rakstāmmašīnas u.c.), 35.klases pakalpojumiem (reklāma, darījumu vadīšana, uzņēmumu pārvaldīšana u.c.), 41.klases pakalpojumiem (audzināšana, apmācība, izpriecas, sporta un kultūras pasākumi u.c.) un 42.klases pakalpojumiem (apgāde ar uzturu, viesu izmitināšana, ārstnieciskā aprūpe, zinātniskā izpēte, rūpnieciskās izstrādnes u.c.). Grūti iedomāties, ka šo vārdu tiešām varētu kaut cik pamatoti noraidīt kā preču zīmi attiecībā uz rakstāmpapīru, zīmuļiem, pētniecības pakalpojumiem vai kā viesnīcas nosaukumu. 
Aprakstošu apzīmējumu jautājums interesantā rakursā skarts lietā, kurā SIA "Nojs un KO" bija cēlis prasību pret SIA "Vespukarana" par preču zīmes nelikumīgas izmantošanas pārtraukšanu, bet SIA "Vespukarana", pamatojoties uz LPZ/99 31.pantu un 6.panta pirmās daļas 3.punktu, iesniedza pretprasību par divu prasītāja preču zīmju atzīšanu par spēkā neesošām. Prasītājam piederēja preču zīme "JERMUK" (M 49 222) un analoga apzīmējuma armēņu valodā reģistrācija (M 49 223) (fig.), kuras bija reģistrētas attiecībā uz 32.klases precēm (Armēnijas izcelsmes minerālūdens). Pretprasības iesniedzējs norādīja, ka apstrīdētās preču zīmes apzīmē attiecīgo preču ģeogrāfisko izcelsmi, jo Džermuka ir minerālūdens ieguves vieta Armēnijā, kur no urbumiem minerālūdeni iegūst deviņas Armēnijas firmas. Prasītājs pretprasību neatzina, paskaidrojot, ka šīs zīmes nevar uzskatīt par ģeogrāfiskās izcelsmes apzīmējumiem.

Apgabaltiesa (lieta C-1051/2; 2003.gada 3.februāris) konstatēja, ka lietā pastāv strīds par to, vai apzīmējumi "Džermuk" (angļu un armēņu rakstībā) tiešām apzīmē vienīgi preču ģeogrāfisko izcelsmi. Zīmju īpašnieks norādīja, ka 'JERMUK' un 'DŽERMUK' ir divi dažādi apzīmējumi un apzīmējums 'JERMUK' Latvijas patērētājam nevar asociēties ar ģeogrāfisko vietu, turklāt otrais apzīmējums (armēņu valodā) patērētājiem Latvijā nav saprotams un nevar asociēties ar 'DŽERMUK'. Tiesa uzskatīja, ka tas ir pretrunā ar iegūtajiem pierādījumiem. Uz firmas veidlapām bija firmas nosaukums angļu valodā 'Jermuk Group' un paralēli krievu valodā 'Джермук Групп', bet uz minerālūdens produkcijas etiķetes – paralēli teksti angļu un armēņu valodā, starp kuriem redzamas arī abas apstrīdētās preču zīmes. Tiesa atzina, ka Latvijas patērētāji šādos apstākļos vārdu 'JERMUK' lasīs kā 'Džermuk'. No enciklopēdijas izkopējuma bija redzams, ka Armēnijā ir minerālūdens ieguves vieta ar šādu nosaukumu. Armēnijas Nacionālā standartu institūta vēstule liecināja, ka Džermukas atradnēs minerālūdeni iegūst un pudelēs pilda deviņas firmas, turklāt Armēnijas standarts attiecībā uz minerālūdeņiem nosaka, ka minerālūdenim "Džermuk" (vai "Jermuk") jāatbilst noteiktiem tehniskiem un bioloģiskiem rādītājiem.
No šiem faktiem apgabaltiesa secināja, ka izskatāmās preču zīmes satur ģeogrāfiskās izcelsmes norādi, tādēļ pretprasība ir apmierināma un reģistrācijas atzīstamas par spēkā neesošām, bet sākotnējā prasība, kas bija ar tām pamatota, ir noraidāma. Konkrēti šāds secinājums (par ģeogrāfiskās izcelsmes norādi) LPZ/99 6.panta pirmās daļas 3.punkta piemērošanai nebija nepieciešams, būtu pietiekami konstatēt, ka attiecīgās preču zīmes sastāv vienīgi no apzīmējumiem, ko var izmantot komercdarbībā, lai apzīmētu attiecīgo preču ģeogrāfisko izcelsmi.

 Šo lietu sakarā ar apelācijas sūdzību izskatīja arī Civillietu tiesu palāta (PAC-484; 2003.gada 19.jūnijs). Apelācijas sūdzības iesniedzējs SIA "Nojs un KO" bija argumentējis, ka tiesai vajadzēja katru zīmi izskatīt atsevišķi, jo sevišķi tāpēc, ka zīme armēņu valodā uzskatāma par grafisku zīmi un šāds apzīmējums nevar tikt atzīts par ģeogrāfiskās izcelsmes apzīmējumu. Taču arī attiecībā uz zīmi "JERMUK" (M 49 222) tiesa neesot konstatējusi, ka tā Latvijas patērētājam asociējas ar noteiktu ģeogrāfisku vietu. Civillietu tiesu palāta tomēr atzina, ka pirmā instance lēmusi pamatoti. Apstāklis, ka otrā zīme (M 49 223) ir figurāla, nemaina lietas būtību, jo attiecīgais attēls satur vienīgi vārdu armēņu valodā, kurš nozīmē 'Jermuk'. Arī tas apstāklis, ka vietas nosaukums Džermuka dažādās valodās tiek izrunāts dažādi, negroza faktu, ka šis vārds apzīmē preču ģeogrāfisko izcelsmi. Civillietu tiesu palāta arī pamatoti norādīja, ka lietā nav nozīmes apelatora argumentam, ka Patentu valde, veicot ekspertīzi, nav likusi šķēršļus reģistrācijai, jo LPZ/99 31.panta noteikumi paredz, ka ar tiesas spriedumu preču zīmes reģistrāciju var atzīt par spēkā neesošu, tātad tiesai ir jāizvērtē pierādījumi kopumā, nevis tikai pamatojoties uz iepriekš veikto [Patentu valdes] ekspertīzi.
Pēc SIA "Nojs un KO" kasācijas sūdzības, kuras motīvi bija daļēji līdzīgi apelācijas sūdzībā ietvertajiem, lietu izskatīja arī Senāts (SKC-586; 2003.gada 10.decembris). Kasatora pārstāvis papildus bija norādījis, ka tiesa nav ņēmusi vērā, ka preču zīmes veidu saskaņā ar LPZ/99 3.pantu nosaka Patentu valde, kad tā reģistrē zīmi Valsts reģistrā un publicē to, nevis tiesa; tādējādi tiesa izdarījusi prettiesisku secinājumu par zīmes M 49 223 veidu (uzskatot to par vārdisku apzīmējumu). Tiesa arī nepareizi tulkojusi LPZ/99 6.panta pirmās daļas 3.punktu. Pareizi to tulkojot, esot bijis jāsecina, ka pamats tās piemērošanai ir nevis jebkāda zīmes iespējamā ģeogrāfiskā rakstura saistība, bet gan pierādījumi, ka šāds apzīmējums tiek izmantots komercdarbībā tikai un vienīgi, lai apzīmētu preču ģeogrāfisko izcelsmi, un patērētājiem izraisa stabilas asociācijas ar ģeogrāfisko vietu. To apliecinot 1.panta 10.punkts (ģeogrāfiskās izcelsmes norādes definīcija), kuru tiesa nepamatoti nav piemērojusi.
Senāts noraidīja arī citus kasatora argumentus un atstāja Civillietu tiesu palātas spriedumu negrozītu. Senāts vēlreiz uzsvēra, ka Patentu valdes veiktā reģistrācija nevar būt šķērslis faktisko apstākļu noskaidrošanai civillietā, un Patentu valdes lēmuma reģistrēt zīmi motivācija un tās izdarītās ekspertīzes atzinums nav tiesai saistoši, jo strīds izšķirams atbilstoši Civilprocesa likuma normām. 
Senāts citstarp arī norādīja, ka LPZ/99 6.panta pirmās daļas 3.punkta izpratnē ģeogrāfisks nosaukums nav reģistrējams kā preču zīme. Senāts uzskatīja, ka ģeogrāfisks nosaukums kā preču zīme ir reģistrējams tikai atsevišķos gadījumos, kad tiek pierādīts, ka attiecībā uz precēm, ar kurām tas tiek saistīts, tam ir sekundārs raksturs. Precīzāk būtu bijis atzīt, ka ne jau katrs ģeogrāfisks nosaukums nav reģistrējams kā preču zīme, bet tikai tāds, kuru var izmantot komercdarbībā preču vai pakalpojumu ģeogrāfiskās izcelsmes apzīmēšanai, un šajā aspektā apzīmējuma būtību principā pareizi bija novērtējušas visas trīs instances. 
EKT šo absolūto pamatojumu motīvu skaidro citādi. Proti, no attiecīgā Preču zīmju direktīvas noteikuma izriet, ka ģeogrāfiskiem nosaukumiem, kurus uzņēmumi potenciāli var izmantot, jāpaliek brīvi pieejamiem šādiem uzņēmumiem attiecīgo preču ģeogrāfiskās izcelsmes norādīšanai. Tādējādi kompetentajai institūcijai ir jāvērtē, vai ģeogrāfiskais nosaukums, kurš pieteikts reģistrācijai, apzīmē vietu, kas attiecīgo patērētāju grupas uztverē asociējas ar konkrēto preču kategoriju, vai arī ir pamats pieņemt, ka šāda asociācija var izveidoties nākotnē. Novērtējot, vai ģeogrāfiskais nosaukums spēj, pēc attiecīgās sabiedrības grupas uzskata, apzīmēt attiecīgo preču izcelsmi, vērība jāpievērš īpaši tam, kāda šajā sabiedrības grupā ir zināšanu pakāpe par šo nosaukumu, par tās vietas īpašībām, kuru apzīmē ar šo nosaukumu, un par attiecīgo preču kategoriju. Šai sakarā EKT norādīja, ka attiecīgais Direktīvas noteikums principā neizslēdz ģeogrāfisko nosaukumu reģistrāciju preču zīmēs, ja šādi nosaukumi attiecīgajiem patērētājiem nav zināmi (vai vismaz nav zināmi kā noteiktas ģeogrāfiskas vietas apzīmējumi) vai ja šādi nosaukumi patērētājiem neizraisa priekšstatu par preču izcelsmes vietu pašas šīs vietas rakstura dēļ (piemēram, kalns vai ezers). Tomēr arī šādā gadījumā nevar izslēgt iespēju, ka šāds nosaukums var patērētājiem norādīt preču ģeogrāfisko izcelsmi, ja šis nosaukums var tikt saprasts kā šāda ezera vai kalna apkārtne. No tā izriet, ka Direktīva nesaista minētā noteikuma piemērošanu vienīgi ar gadījumiem, kad pastāv faktiska, šobrīd aktuāla, ilgstoša vai nopietna nepieciešamība atstāt apzīmējumu brīvu (šis EKT vērtējums tātad ir atturīgs, rezervēts pret Vācijas tiesu praksē šajos jautājumos pieņemto pieeju, ko sauc par 'Freihaltebedürfnis' – nepieciešamība palikt brīvam). Būtiski arī, ka pēc EKT uzskata, preču asociēšanai ar kādu vietu nav nepieciešams, lai preces tiktu šajā vietā ražotas, jo patērētājiem šāda asociācija var veidoties arī uz citu saišu pamata, piemēram, ja produkcija tiek izstrādāta, projektēta šādā vietā.

Pareizi būtu bijis 6.panta pirmās daļas 3.punkta piemērošanas jautājumu nesaistīt ar ģeogrāfiskās izcelsmes norādes definīciju. Preču zīme vai tās elements var patērētāju uztverē norādīt uz preču izcelsmes vietu 6.panta pirmās daļas 3.punkta izpratnē, pat ja tas neatbilst minētajai definīcijai. Ģeogrāfiskās izcelsmes norādes ir pavisam cits rūpnieciskā īpašuma objekts, un to aizsardzību nosaka īpaši tām veltīta LPZ/99 IX nodaļa (40.–43.pants), bet noteiktu preču (pārtikas produktu, vīnu, stipro alkoholisko dzērienu) ģeogrāfisko norāžu reģistrāciju Eiropas Komisijā un to aizsardzību (pret nepatiesu, maldinošu vai attiecīgajiem noteikumiem neatbilstošu lietojumu) – arī īpašas ES regulas. Protams, preču zīmēs (it īpaši pārtikas produktu un dzērienu etiķetēs) mēdz būt iekļauti apzīmējumi, kas ir ģeogrāfiskās izcelsmes norādes, taču izskatāmajā aspektā ģeogrāfiskās izcelsmes norāde ir tikai viens no preces vai pakalpojumus aprakstošiem apzīmējumiem. Vienalga, cik pazīstama patērētājiem vai pat slavena nebūtu kāda ģeogrāfiskā norāde (piemēram, Cognac, Champagne, Roquefort, Bayerisches Bier, Parmigiano Reggiano, Porto vai Grappa), ja tā tiek iekļauta preču zīmē, tā ir ar preču zīmju tiesībām neaizsargāts apzīmējums, jo apraksta preces ģeogrāfisko izcelsmi, bet, atsevišķi ņemta (vienīgi ģeogrāfiskā norāde, bez citiem elementiem), tā nepārprotami jāatzīst par apzīmējumu, ko nevar reģistrēt kā preču zīmi.

Minētajā lietā par "JERMUK'' zīmēm atklājas tāda īpatnība, ka Latvijas tiesas arī pilnīgi svešā valodā rakstītu apzīmējumu, kuru absolūtais vairākums Latvijas patērētāju nesaprastu, atzina par aprakstošu apzīmējumu, kas tikai raksturo minerālūdens ģeogrāfisko izcelsmi. Tāda pieeja atšķiras no EKT praksē pieņemtā, ka kā preču zīmi tomēr pieļaujams reģistrēt no citas valodas aizgūtu aprakstošu apzīmējumu, kuram šajā valodā nepiemīt atšķirtspēja, ja vien ieinteresētās personas (attiecīgie patērētāji) nevar identificēt šā vārda nozīmi,
 tātad neuztver to kā aprakstošu apzīmējumu. Jācer, ka EKT atzinumi šajā jautājumā vēl turpmāk tiks precizēti, jo būtu tikai loģiski pieņemt, ka, ja kā preču zīme attiecībā uz importējamām precēm kādā valstī tiek reģistrēts apzīmējums, kas preču izcelsmes valsts valodā vienīgi apraksta vai nosauc preces, šāda preču zīme nepamatoti sniedz iespēju tās īpašniekam (tas var būt viens no šādu preču importētājiem, kā "JERMUK'' lietā) kavēt tādu pašu preču importu no citu personu puses. Uz produkcijas mēdz būt preces nosaukums un raksturojums tās valsts valodā, uz kurieni preces eksportē (ja to prasa šīs valsts tirdzniecības noteikumi vai valodu režīms), taču bieži tur ir arī preces nosaukums un raksturojums to izcelsmes valsts valodā. Ja spēkā ir šāda rakstura preču zīme, citiem importētājiem nākas speciāli mainīt preces etiķeti, izvairoties no apzīmējuma izcelsmes valsts valodā. Tāds nevarētu būt preču zīmju reģistrācijas noteikumu mērķis, turklāt tas mazinātu attiecīgās produkcijas informativitāti.
3.1.2. Apzīmējumi, kas ir pretrunā ar morāli vai sabiedrisko kārtību, vai var maldināt patērētājus
Vēl vienas reģistrācijas atteikuma absolūto pamatojumu grupas piemērošana ir visai svārstīga ne tikai Latvijā, bet arī citu valstu praksē. Tas attiecas uz LPZ/99 6.panta pirmās daļas 6. un 7.punktu:
 nereģistrē apzīmējumus, kas ir pretrunā ar sabiedrisko kārtību vai sabiedrībā pieņemtajiem morāles principiem, kā arī apzīmējumus, kas var maldināt patērētājus par preču vai pakalpojumu raksturu, kvalitāti vai ģeogrāfisko izcelsmi. Šos noteikumus papildina un detalizētu regulējumu par gadījumiem, kad preču zīmēs ieverti daži īpaši apzīmējumi, sniedz 6.panta pirmās daļas 8.–11.punkts:  

- 8.punkts attiecībā uz valstu un starptautisko organizāciju karogiem, simboliem un heraldiku un valstu noteiktām speciālām zīmēm
 un 9.punkts attiecībā uz Latvijas attiecīgiem simboliem, heraldiku, apbalvojumiem, atšķirības un speciālām zīmēm, kā arī reliģiskiem simboliem un citām zīmēm ar augstu simbolisku vērtību
 (šie noteikumi attiecas uz apzīmējumiem, kuru nepienācīgs lietojums preču zīmē var būt pretrunā ar sabiedrisko kārtību vai morāli); 
- 10.punkts par ģeogrāfiskās izcelsmes norādēm vīniem un destilētiem alkoholiskajiem dzērieniem, kuru ietveršana preču zīmē var maldināt patērētājus, ja dzērieniem nav attiecīgās izcelsmes;
 
- 11.punkts par ģeogrāfiskās izcelsmes norādēm lauksaimniecības un pārtikas produktiem, ja šiem produktiem nav attiecīgās izcelsmes vai arī attiecīgo apzīmējumu izmantošana saistībā ar šiem produktiem ir pretrunā ar normatīvajiem aktiem, kas reglamentē lauksaimniecības un pārtikas produktu ģeogrāfisko norāžu un izcelsmes nosaukumu aizsardzību.
 
Priekšstats par to, kādi ir morāles un sabiedriskās kārtības apsvērumi (LPZ/99 6.panta pirmās daļas 6.punkts), mainās, un ne tikai salīdzinot dažādu valstu sabiedrisko kopumu, bet arī atkarībā no laika rituma. Mūsdienās grūti noteikt, kādas parādības vai fakti ir neapšaubāmi amorāli, jo tas, kas pirms gadiem 50 vai pat tikai 15 būtu šķitis amorāli, tagad sabiedrības lielā daļā var tikt uzverts kā normāla ikdienas dzīves parādība. Patentu valde konkrētos gadījumos par amorāliem vai sabiedriskai kārtībai neatbilstošiem ir atzinusi apzīmējumus ar Jēzus Kristus attēlu (attiecībā uz vīnu), kā arī lozungus, kas aicina jaunatni dzīvi uztvert viegli (attiecībā uz cigaretēm). Citu valstu praksē nereģistrējamu apzīmējumu kategorijā ierindoti teksti vai attēli, kas attiecas uz narkotikām, kā arī emblēmas, personu vārdi un saukļi, kas saistīti ar fašisma un mūsdienu terorisma idejām. Latvijā tādiem pieskaitīti arī ar Staļina diktatūru saistīti apzīmējumi. Spriežot pēc pasaules prakses, lai piemērotu noteikumu par sabiedrisko kārtību vai morāli, nepietiek ar to, ka apzīmējums vienkārši ir sliktas gaumes izpausme. To, vai sabiedrība uzskata zīmi par konfliktējošu ar sabiedrības pamatnormām, nevar vērtēt tikai no atsevišķas personas subjektīvā viedokļa; slikta ir tikai tāda zīme, kuru kā nepārprotami aizvainojošu uztver personas ar normālu jutīgumu.
 Šīs normas mērķis ir nepieļaut valsts atbalstu izņēmuma tiesībām uz apzīmējumu, kura lietošana grautu valsts vai sabiedrisko attiecību pamatus.
Svarīgi, ka reģistrāciju nevar atteikt vai apstrīdēt, pamatojoties uz to preču vai pakalpojumu raksturu, kurus paredzēts marķēt ar preču zīmi. Tas, ka kādu konkrētu preču aprite ir valstī aizliegta vai ierobežota, vai tās tirgū var laist tikai pēc īpašas atļaujas saņemšanas, nevar būt šķērslis reģistrēt zīmi. Attiecīgā norma ir piemērojama paša izskatāmā apzīmējuma īpašību dēļ, protams, tādā vērtējumā, kā sabiedrība uztver vai varētu uztvert šo apzīmējumu saistībā ar konkrētajām precēm vai pakalpojumiem. Šāda atruna morāles normu piemērošanai nav iekļauta LPZ/99, taču tieši izriet no Parīzes konvencijas un TRIPS līguma konkrētiem noteikumiem.
 Pie šādiem atzinumiem, neatkarīgi no minēto starptautisko nolīgumu normām, nonākusi arī PIT.
 Arī preču zīmes pieteicēja (īpašnieka) rīcība vai personiskās īpašības nevar būt pamats normas par sabiedrisko kārtību un morāli piemērošanai.

Mainās arī pieeja t.s. maldinošiem apzīmējumiem (LPZ/99 6.panta pirmās daļas 7.punkts). Agrāk, piemēram, tika uzskatīts, ka etiķetē, kuru reģistrē kā preču zīmi, nevar attēlot konkrētus produktus vai citus apzīmējumus, kas varētu maldinoši raksturot izejvielas, kuras nosaka marķējamo produktu kvalitāti, sastāvu, garšu vai citas īpašības, ja tās ir svarīgas patērētāja izvēlē. Klasisks piemērs ir govs attēls, kas būtu vietā uz sviesta etiķetes, bet nav pieļaujams margarīnam. Par nepieļaujamiem uzskatīja arī līdzīgus uzvedinošus vārdiskus elementus, piemēram, tādus, kas izraisa priekšstatu par tekstilistrādājumā klātesošo vilnu (wool-), ja marķējamās preces varētu būt kaut daļēji izgatavotas no sintētiskās šķiedras. Šobrīd mazāk pievērš uzmanību šādām pieteikto preču zīmju sastāvdaļām, piemēram, konkrētu augļu, ogu vai citu produktu attēliem, jo uzskata, ka patērētāji zina mūsdienu rūpniecības praksi, kurā plaši izmanto dabisko produktu mākslīgos aizstājējus, un tas mazina patērētāja maldinājumu: ja tas viņam būs svarīgi, patērētājs nepaļausies uz preču zīmi, bet izpētīs arī ziņas par produkta sastāvu preču marķējumā. Līdz ar to šādu preču zīmju preču sarakstu ierobežošanu (reģistrāciju veicot tikai produktiem, kuriem zīme ir patiesa un nemaldina), reģistrācijas iestādes praktizē retāk. Piemēram, ITSB ir savā praksē izvēlējies tādu pieeju, ka attiecīgā noteikuma sakarā noraida tikai tādus apzīmējumus, kas satur tādu objektīvu norādījumu par preču vai pakalpojumu īpašībām, kurš ir skaidrā pretrunā ar sarakstā ietvertajām precēm vai pakalpojumiem. Pieņemot, ka pieteicējs (īpašnieks) zīmi lietos tādā veidā, lai tā būtu patiesa un nemaldinātu, ITSB neatsaka reģistrāciju precēm un pakalpojumiem, saistībā ar kuriem pastāv zīmes nemaldinoša lietojuma iespēja.

Literatūrā minēts, ka atsaukšanās uz LPZ/99 6.panta pirmās daļas 7.punktu esot viens no biežāk sastopamajiem pamatojumiem reģistrētas preču zīmes apstrīdēšanai, kas galvenokārt izmantots no trešo personu puses vienlaikus ar relatīvajiem pamatojumiem (patērētāju maldinājums par preču izcelsmi nevis ģeogrāfiskā aspektā, bet komerciālās izcelsmes ziņā). Šim pamatojumam pašam esot diezgan relatīvs raksturs, jo daudz lielākā mērā nekā sabiedrības intereses tas skarot tieši konkrētu ražotāju intereses. No tā secināts, ka LPZ/99 konstrukcija neesot loģiski izturēta.
 Sekojot šādai domu gaitai, par tikpat neloģisku būtu jāatzīst arī Kopienas preču zīmju regulas konstrukcija, kur arī šis noteikums ietverts absolūtajos pamatojumos. Ņemot vērā atzinumu, ka absolūto pamatojumu sakarā apzīmējums vērtējams galvenokārt pašam piemītošo īpašību dēļ, pats par sevi, nevis tā konflikts ar citu personu tiesībām, daudz ticamāk, ka LPZ/99 6.panta pirmās daļas 7.punkts nav izmantojams kā 7.–9.panta noteikumu papildinājums. Maldinājums attiecībā uz preču vai pakalpojumu komerciālo izcelsmi (izcelsmi, kas saistāma ar vienu vai citu komersantu), var piekrist, tiešām ir patstāvīgs pamatojums,
 taču tas ir pilnībā aptverts ar LPZ/99 7.–9.punkta noteikumu kopumu, proti, relatīvajiem pamatojumiem. Apskatītajos pēdējā laika tiesu nolēmumos neatradās piemēri, kad tiesa būtu rūpīgi vērtējusi minēto noteikumu vienlaicīgas piemērošanas pamatotību. Agrākajā praksē iebildumu un civilprasību iesniedzēji reizēm ir mēģinājuši savus relatīvos pamatojumus šādi pastiprināt – ar atsaukšanos uz sabiedrības maldinājuma iespēju, un vismaz Apelācijas padomes prakse šajā jautājumā tiešām nav bijusi konsekventa, it īpaši attiecībā uz preču zīmēm, kas reģistrācijai pieteiktas laikposmā, kad spēkā bija analogais LPZ/93 2.panta pirmās daļas 7.punkta noteikums "[nereģistrē] apzīmējumus, kuri ir nepatiesi vai var maldināt sabiedrību". Par maldinošām reizēm atzītas preču zīmes, kas bijušas līdzīgas citu personu zīmēm, it sevišķi gadījumos, kad agrākā zīme ir bijusi patērētājiem samērā pazīstama. Šī prakse šodienas atziņu gaismā uzskatāma par nepareizu, un LPZ/99 6.panta pirmās daļas 7.punkts nebūtu piemērojams gadījumos, kad prasības galvenais pamats ir citas personas agrākas tiesības.
Acīmredzot apzīmējumu atbilstība ir jāvērtē atsevišķi katrā konkrētajā gadījumā, ņemot vērā visus lietas apstākļus un attiecīgo patērētāju uztveri. Vispirms jāņem vērā, ka pamatojumi, kas saistīti ar patērētāju maldinājumu, neprasa, lai preču zīme sastāvētu vienīgi no šādiem apzīmējumiem (maldinājumu var izraisīt pat viens atsevišķs zīmes elements). Ja potenciāli maldinoši preču zīmes elementi tiešām var būtiski ietekmēt patērētāja lēmumu, izvēloties vienas vai citas preces, visdrīzāk, ka preču zīmes preču un pakalpojumu saraksts jāierobežo līdz pakāpei, kad vidējā patērētāja maldinājuma iespēja ir izslēgta. Taču mūsdienu situācijā bez preču zīmju regulējuma ir vēl arī citi mehānismi, kas palīdz novērst patērētāju maldināšanu, un tādēļ ir pamats pieņemt, ka normāla tirgus apstākļos arī paši preču zīmju īpašnieki ne tikai normatīvo prasību, bet arī paši sava izdevīguma un labās slavas dēļ nav ieinteresēti preču zīmes izmantot klaji nepatiesi. Tādējādi šī senā, no preču zīmju regulējuma pirmsākumiem saglabājusies norma
 mūsdienās zaudē savu aktualitāti, vismaz atsevišķos aspektos.
Specifiska situācija rodas, ja preču zīme, kas ir potenciāli nepatiesa vai maldinoša daļai preču saraksta, izrādās iesaistīta konfliktā ar līdzīgu zīmi. Rīgas apgabaltiesa lietā C-2749/5 (2004.gada 26.jūlijs) izskatīja uzņēmuma Oy Karl Fazer AB prasību pret SIA "Inteka" par preču zīmes reģistrācijas atzīšanu par spēkā neesošu un SIA "Inteka" pretprasību par preču zīmes reģistrācijas daļēju atzīšanu par spēkā neesošu. Prasītāja preču zīme "ZELTA rupjmaize" ("OGRES MAIZNIEKS ZELTA rupjmaize") (fig.) (M 49 883) bija reģistrēta daudziem 30.klases pārtikas produktiem, ieskaitot maizi, un agrāka (ar agrāku reģistrācijas pieteikuma datumu) nekā atbildētāja zīme "ZELTA" ("Golden Collection ZELTA") (fig.) (M 50 681), kas bija reģistrēta tieši tādam pašam preču sarakstam, tāpēc prasītājs uzskatīja, ka atbildētāja zīme ir atzīstama par spēkā neesošu saskaņā ar LPZ/99 7.panta pirmās daļas 2.punktu un 31.pantu. 

	M 49 883
(591) krāsu salikums – pelēks, balts, zelts
	M 50 681


Abildētājs pretprasībā vērsās pret vārdu salikumu 'ZELTA rupjmaize' prasītāja zīmē, uzskatot to par dominējošu zīmes uztverē un tādu, kas var maldināt patērētājus par preču raksturu (LPZ/99 6.panta pirmās daļas 7.punkta izpratnē), ja ar to marķētu jebkuras citas 30.klases preces, izņemot rupjmaizi. Vārds "Zelta" šajā salikumā esot īpašības vārds, uztverams kā produkta kvalitātes apzīmējums un pakārtots vārdam 'rupjmaize'. Citas Latvijā attiecībā uz 30.klases precēm reģistrētās preču zīmes ar sastāvdaļu 'Zelta' bez tās saturot vēl kādu apzīmējumu (rieksts, kliņģeris, kukulītis) un attiecīgi esot reģistrētas šauram preču sarakstam, tāpēc nemaldinot. Prasītājs uzskatīja, ka viņa 'Zelta rupjmaizes' sastāvā esot daudzi 30.klasē ietvertie produkti (milti, iesals, cukurs, sāls, sīrups, raugs u.c.) un zīme nemaldinot. 

Apgabaltiesa noraidīja gan prasību, gan pretprasību. Tiesa piekrita prasītājam, ka abās zīmēs dominē vārds 'Zelta', bet tas pats par sevi neliecinot, ka zīmes ir tik līdzīgas, ka pastāv to sajaukšanas iespēja. Ievērojami atšķirīga esot zīmju forma, to grafiskais un krāsu izpildījums. Turklāt Latvijā attiecībā uz 30.klases precēm reģistrētas vairāk nekā 10 kombinētas preču zīmes ar vārdu 'Zelta'. Šīs vārds, kā pamatoti esot vērtējis prasītājs, uzskatāms par īpašības vārdu un uztverams kā produkta kvalitātes vai vērtības apzīmējums. Tiesa nepiekrita arī pretprasības apgalvojumam, ka prasītāja zīme var maldināt, ja to lietos citām precēm, nevis rupjmaizei. Tiesa piekrita atbildētāja viedoklim, ka šis vārds esot pakārtots vārdam 'rupjmaize' [?], bet uzsvēra, ka šis apstāklis nevarot būt par pamatu pretprasības apmierināšanai. Arī citas pārtikai reģistrētās zīmes ar vārdu "Zelta' esot reģistrētas ne tik sašaurinātam preču sarakstam, kas izslēdz maldinājuma iespēju. Tiesa uzskatīja, ka būtu nepareizi pieņemt, ka zīmi "ZELTA rupjmaize" tās īpašnieks varētu lietot tikai rupjmaizei, lai gan tās sarakstā taču ir arī citas 30.klases preces, vai zīmi "Zelta pārsla" – tikai pārslām. Absurdi esot pieļaut, ka zīmi "Zelta saule", kas reģistrēta 29.–31.klases precēm, tās īpašnieks varētu izmantot tikai saules realizācijai. 
Jākonstatē, ka, vairoties no attiecīgo vārdu adekvātas un lietišķas analīzes, tiesa vienā apzīmējumu kategorijā brīvi ierindoja ļoti atšķirīgus jēdzienus, gan tādus, kurus patērētāji preču marķējumā tomēr nepārprotami uzver to tiešajā, aprakstošajā nozīmē, gan pilnīgi tēlaina rakstura apzīmējumus. Abas puses iesniedza apelācijas sūdzības. Stāvoklis, ka uz identiskām precēm līdzās pastāv divas vai vairāk zīmes ar centrālo, dominējošo vārdisko elementu 'ZELTA', tiešām ir grūti attaisnojams gan no patērētāju viedokļa, kuri nespēj šādu zīmi identificēt ar vienu konkrētu komersantu, gan arī no zīmju īpašnieku komercdarbības situācijas tirgū viedokļa, jo neveidojas patērētāju priekšstats par šā apzīmējuma īpašnieku, neveidojas uzņēmuma reputācija. Prasītājs savā apelācijas sūdzībā norādīja, ka šo zīmju salīdzinājumā būtu jāievēro vispāratzītie preču zīmju līdzības novērtēšanas principi, ņemot vērā, ka uztverē dominē pirmais iespaids un ka zīmju kopīgie elementi, jo sevišķi apzīmējums 'Zelta', izraisa savstarpējas asociācijas un ietekmē patērētāju uztveri, tāpēc ir pamats atbildētāja zīmi atzīt par spēkā neesošu. Atbildētājs uzskatīja, ka tiesa nepietiekami izvērtējusi prasītāja zīmes reģistrācijas likumību, argumentējot, ka atbilstoši vispārpieņemtai šādu zīmju reģistrācijas praksei, ja preču zīme satur konkrētu preču nosaukumu, to reģistrē šim produktam vai radniecīgām precēm, bet liedz reģistrāciju atšķirīgām precēm. 
Civillietu tiesu palāta, izskatot lietu (PAC-182; 2005.gada 17.marts), tomēr lēma pilnīgi analogi apgabaltiesai, ka abu kombinēto zīmju kopiespaids ir atšķirīgs un tās nav sajaucamas, tāpēc prasība jānoraida. Pretprasības sakarā tiesa piekrita prasītāja viedoklim, ka apzīmējums 'ZELTA rupjmaize' uztverams plašāk nekā tikai rupjmaize. Zīmē dominējošais vārds 'Zelta' esot vērtējams kā preču kvalitātes zīme, bet arī vārds 'rupjmaize' tiekot lietots daudz plašākā nozīmē – kā tēlains apzīmējums ikdienā nepieciešamām, kvalitatīvām precēm. Tiesa minēja motīvu, ka latviešu sakāmvārds "Grūts darbs – salda maize" arī nerunājot burtiski par maizi, bet gan par pārtiku vispār. Tiesa secināja, ka apstrīdētās zīmes vizuālais kopiespaids nevar maldināt patērētājus, tāpēc pretprasība ir noraidāma.

Minētais sakāmvārds skan "Sūrs darbs – salda maize", un maize tajā tiešām nenozīmē maizi. Tā šajā tautas gudrībā pat nesimbolizē pārtiku, bet gan jebkuru atalgojumu, kas seko sūram darbam, – labu ražu, citu atlīdzinājumu (no dabas vai cilvēka) vai kaut psiholoģisku gandarījumu par labi padarītu darbu. Savukārt kvalitātes zīmes ir pilnīgi cita veida oficiāli apzīmējumi, kuru aizsardzību pret to nepareizu izmantošanu preču zīmēs paredz LPZ/99 6.panta pirmās daļas 9.punkts. Šajos vērtējumos, kam bija zināma nozīme sprieduma motivācijā, tiesa tomēr bija pārāk neprecīza, pārāk aptuvena.
No šīs lietas secināms, ka tiesas ne vienmēr izskatāmos apzīmējumus vērtē stingri atbilstoši piemērojamo likuma normu būtībai – kontekstā ar precēm un patērētāju uztveri. Ir ļoti apšaubāmi, ka prasītājs izmanto zīmi "ZELTA rupjmaize" (fig.) (M 49 883) kādām citām pārtikas precēm, – to viņam nepiedotu nedz pircēji, nedz patērētāju tiesību aizsardzības institūcijas. Pēc pieciem gadiem kopš reģistrācijas jebkuram konkurentam šā vai tā būs labs pamats panākt šīs reģistrācijas atcelšanu precēm, kas nav maize. Salīdzinājums starp konkrētu terminu 'rupjmaize' un tēlainu apzīmējumu 'saule' neiztur kritiku. Vārds 'rupjmaize' arī salikumā 'zelta rupjmaize' neiegūst nekādu citu nozīmi un apzīmē maizes veidu (rupja maluma rudzu miltu maize); turklāt no attēla skaidri redzams, ka šajā preču zīmē (etiķetē, iepakojuma noformējumā) šis vārds ir paskaidrojoša elementa lomā. 
Lietā bija jāņem vērā visi specifiskie apstākļi, jākonstatē, ka vairāku īpašnieku zīmēs attiecībā uz pārtiku vienlaikus lietotais apzīmējums 'ZELTA' vērtējams kā samērā vājas atšķirtspējas zīme, taču tas vienalga patērētāju uztverē būs dominējošais elements abās izskatāmajās zīmēs (nevis pakārtots elements). Turklāt zīmju grafiskais izveidojums nav tik ļoti atšķirīgs, tajā ir vairāki līdzīgi risinājumi (simetrija, līmeniskas joslas, burti ar "ēnu" u.c.). Šādā situācijā salīdzināmās zīmes varētu pastāvēt līdzās un neizraisīt problēmas patērētājiem vienīgi tad, ja to preču saraksti nesakristu nevienā pozīcijā, un preces, kaut arī pārtikas nozarē, tomēr būtu pietiekami atšķirīgas, mazāk radniecīgas, piemēram, tādas, kas patērētāju uztverē varētu nākt no dažāda rakstura pārtikas uzņēmumiem (cukuru taču neražo turpat, kur maizi, un kafiju nevar ražot turpat, kur saldējumu). Ņemot vērā ļoti konkrēto pārtikas preces (rupjmaizes) nosaukumu agrākajā zīmē, tiesa būtu varējusi sašaurināt tās sarakstu, piemēram, līdz maizei (ja prasītājs būtu vēlējies pretendēt uz savas agrākās zīmes aizsardzību arī citām precēm, no attēla varēja izņemt vārdu 'rupjmaize' jau pieteikuma iesniegšanas brīdī). Pēc tam būtu rūpīgi jāvērtē agrākās zīmes tiesību lauks, proti, ciktāl vēlākā zīme ar tās plašo preču sarakstu var izraisīt sajaukšanas vai asociācijas iespēju ar agrāko, kura attiecas tikai uz maizi, ņemot vērā abu zīmju kopiespaidu. Ļoti ticami, ka arī citas spēkā esošās preču zīmes ar elementu 'Zelta' nebūt netiek izmantotas plašam pārtikas preču klāstam, it sevišķi, ja tajās ir asociatīvi vai pat tieši aprakstoši elementi ('rieksts', 'pārsla', 'šprotes', 'rīsi'). Tādējādi, pareizi atrisinot preču saraksta ierobežojumu pretprasības sakarā, rastos arī iespēja prasību izskatīt pēc vispārpieņemtajiem preču zīmju līdzības un sajaukšanas kritērijiem,
 ievērojot patērētāju interesi, lai zīmes būtu skaidri atšķiramas. Ja vēlākā zīme kādā preču saraksta apjomā izrādītos sajaucami līdzīga zīmei 'Zelta rupjmaize', tā attiecīgajā apjomā būtu pamatoti atzīstama par spēkā neesošu. Citos gadījumos, kad zīmes un to preces ir vairāk atšķirīgas, šāda sīka preču sarakstu savstarpēja salāgošana nav vajadzīga. 
Iepriekš izteiktie apsvērumi par šīs normas piemērošanas grūtībām lielā mērā attiecas arī uz tādiem apzīmējumiem, kas iespējami maldina par preču vai pakalpojumu ģeogrāfisko izcelsmi. Ir preces, kuru izvēle var būt tieši atkarīga no to ģeogrāfiskās izcelsmes (kafija, tēja, vīns, augļi), tāpat ir arī preces, kur šis faktors nav tik svarīgs. Šādu preču zīmju strīdu apstākļu vērtējumā var izmantot LPZ/99 40.–42.panta noteikumus par ģeogrāfiskās izcelsmes norādēm, jo ģeogrāfiskās izcelsmes norādes definīcija likuma 1.panta 10.punktā ļauj šīs normas piemērot jebkuram ģeogrāfiska rakstura apzīmējumam, kuru izmanto saistībā ar precēm vai pakalpojumiem, tātad arī attiecīgai preču zīmei vai tās elementam. Minētie noteikumi paredz atšķirīgu aizsardzības līmeni dažādiem uz ģeogrāfisko izcelsmi norādošiem apzīmējumiem (41.panta četras daļas), raksturo ar sugasvārdiem saistītos izņēmumus (40.panta trešā daļa), kā arī sniedz kritērijus preču vai pakalpojumu faktiskās izcelsmes vērtēšanai (42.pants). Līdzšinējā praksē Latvijā attiecībā uz ģeogrāfiska maldinājuma iespēju ir nostiprinājies priekšstats, ka var būt preču zīmes, kuras tiešām veido apzīmējumi ar ģeogrāfisku raksturu, taču patērētāji tās vienu vai citu apstākļu dēļ neuztver kā attiecīgo preču vai pakalpojumu izcelsmes apzīmējumus, bet uztver drīzāk asociatīvi, saistībā ar noteiktu dzīves stilu, vai citādi tēlainus apzīmējumus. Tādējādi to sniegtā ģeogrāfiskā informācija kļūst mazāk nozīmīga un netraucē tās izmantot precēm ar citādu izcelsmi ("Hollywood" košļājamai gumijai un cigaretēm; "MANHATTAN ICE-DREAM" saldējumam).
 
Noteiktos gadījumos attiecībā uz preču zīmēm vīnu un stipro alkoholisko dzērienu, kā arī lauksaimniecības un pārtikas preču marķēšanai (LPZ/99 6.panta pirmās daļas 10. un 11.punkts) vienlaikus var būt pamats piemērot ES regulas, kas paredz šo nozaru produktu stingrāku aizsardzību saistībā ar ģeogrāfiskām norādēm un nepieļauj attiecīgi aizsargāto produktu nosaukumu nepareizu izmantošanu, atdarināšanu vai atsaukšanos uz tiem, pat ja preču patiesā izcelsme būtu norādīta (tātad – patērētāju maldinājums it kā novērsts) vai aizsargātais nosaukums sniegts tulkojumā vai lietots kopā ar noteiktām papildu norādēm (ka konkrētais produkts gan nav ar noteikto ģeogrāfisko reģionu saistītais, pazīstamais produkts, bet ir tā paša tipa produkts, darināts pēc tās pašas metodes, imitē to vai tml.).
 Izlemjot strīdus, šādos gadījumos jāvadās pēc konkrētajiem aizsardzības noteikumiem, kas ietverti regulās.
3.1.3. Atšķirtspējas iegūšana ar apzīmējuma lietojumu komercdarbībā
LPZ/99 6.panta trešā daļa paredz, ka preču zīmes reģistrāciju nevar atteikt vai atzīt par spēkā neesošu uz 6.panta pirmās daļas 2., 3. vai 4.punkta noteikumu pamata, ja zīmes lietošanas dēļ tā Latvijas attiecīgo patērētāju uztverē ir ieguvusi atšķirtspēju attiecībā uz reģistrācijai pieteiktajām precēm un pakalpojumiem.
 Šo noteikumu atbildētājs (apstrīdētās preču zīmes īpašnieks) var izmantot, atspēkojot prasītāja argumentus, kas saistīti ar iepriekšminētajām likuma normām, ja vien atbildētāja rīcībā ir pierādījumi par preču zīmes lietošanu un tās rezultātā izveidojušos patērētāju priekšstatu par attiecīgo apzīmējumu kā noteiktas personas (komersanta, tirgus dalībnieka) preces vai pakalpojumus identificējošu apzīmējumu, tātad – preču zīmi, kas spēj norādīt preču vai pakalpojumu komerciālo izcelsmi. 
Runa tātad ir par gadījumiem, kad izskatāmajam apzīmējumam sākotnēji (iekšēji, imanenti) atšķirtspēja nepiemīt, kad tas ir attiecīgās nozares termins vai arī potenciāli var tikt uztverts kā tāds, kas nosauc vai raksturo preču vai pakalpojumu veidu, kvalitāti, daudzumu, funkcionālo uzdevumu, vērtību, ģeogrāfisko izcelsmi vai citas īpašības, vai arī nekontrolētas lietošanas dēļ tas kļuvis par sugasvārdu (vispārīgu, vispārpieņemtu apzīmējumu). Ja vien prasītāja argumenti ir precīzi un izskatāmo apzīmējumu principā varētu atzīt par atbilstošu kādai no minētajām normām, pretējās puses pierādījumiem par iegūtu atšķirtspēju jābūt visai pārliecinošiem (pierādīšanas pienākums pāriet uz atbildētāju). Var vērtēt arī atbilstību britu-amerikāņu tiesību doktrīnā atzītam kritērijam – vai attiecīgais vispārīgais, preces vai pakalpojumus, vai to īpašības aprakstošais apzīmējums konkrētajā lietojumā (saistībā ar šā komersanta precēm vai pakalpojumiem) tiešām jau ir gan patērētāju, gan arī attiecīgo tirgus dalībnieku (konkurentu) uztverē ieguvis tā saukto sekundāro nozīmi (tātad – vairāk tiek saistīts ar atbildētāja precēm vai pakalpojumiem, nevis uztverams ar šā apzīmējuma parasto – sugasvārda – nozīmi). Katrs gadījums vērtējams individuāli, jo reizēm šādu sekundāro nozīmi apzīmējumam nemaz nerada un tā vispārīgo (termina, sugasvārda) uztveri nenovērš pat tā ilgstoša, taču šaura izmantošana tirgū saistībā ar konkrēta komersanta precēm. Turpretī citos gadījumos spilgta reklāma var pat īsā laikā izraisīt tādu efektu, ka apzīmējuma vispārīgā nozīme zaudē savu lomu un nostājas otrajā plānā, kļūst nebūtiska.
Tai pašā laikā šādos gadījumos nevar prasīt, lai patērētāji būtu spējīgi precīzi nosaukt šādas preču zīmes īpašnieku, konkrēti identificēt to; – pietiek, ja patērētāji spēj noteikt, ka ar attiecīgo zīmi marķētās preces (vai pakalpojumi) ir kāda noteikta komersanta preces (vai pakalpojumi) un tādējādi ir atšķiramas no pārējo preču (vai pakalpojumu) klāsta. Tādā gadījumā apzīmējums, kas bijis aprakstošs vai citādi bez atšķirtspējas, ir ieguvis jaunu nozīmi, un tā blakusnozīme, kas vairs nav tikai aprakstoša, attaisno preču zīmes reģistrāciju. Apzīmējuma atšķirtspēju šajā vērtējumā nevar padarīt atkarīgu no tā, cik liela ir nepieciešamība attiecīgo apzīmējumu atstāt brīvu vispārīgai lietošanai. Vērtējums jāizdara attiecībā uz precēm vai pakalpojumiem, kuriem zīme reģistrēta, un jāņem vērā attiecīgo preču vai pakalpojumu vidusmēra patērētāja iespējamā uztvere, kurš ir samērīgi informēts un samērīgi vērīgs un uzmanīgs. Pierādījumi, kurus iesniedz par to, ka apzīmējums spēj identificēt preci, jāvērtē visaptveroši, un šā vērtējuma ietvaros var ņemt vērā: 

- tirgus daļu, kurā zīme sekmīgi darbojas;

- zīmes izmantošanas intensitāti, ģeogrāfisko areālu, pastāvīgumu un ilgumu, 

- zīmes reklāmai investētās summas; 
- attiecīgās patērētāju daļas proporciju, kura identificē preci vai pakalpojumu kā tādu, kura izcelsme ir no konkrēta uzņēmuma;

- tirdzniecības un rūpniecības kameru vai citu komersantu vai profesionālu apvienību viedokli.
Jākonstatē, ka patērētāji vai vismaz to būtiska daļa konkrēto apzīmējumu atzīst par preču zīmi. Tomēr novērtējumā par to, vai konkrētais apzīmējums ir vai nav sasniedzis atbilstību reģistrējamības priekšnoteikumiem, nedrīkst aprobežoties ar atsaukšanos uz kādiem abstraktiem, vispārīgiem lielumiem, piemēram, iepriekšpieņemtu patērētāju procentu, kuri apzīmējumu uztver kā preču zīmi.

Tādējādi var izrādīties arī, ka zīme ieguvusi atšķirtspēju vienīgi attiecībā uz daļu no reģistrācijas sarakstā ietvertajām precēm vai pakalpojumiem. Iepriekšminētais principā neizslēdz arī iespēju, ka kāds apzīmējums var iegūt atšķirtspēju, arī ja tas lietots kā reģistrētas preču zīmes pietiekami būtiska daļa vai kopā ar citu, jau reģistrētu preču zīmi
, lai gan pārliecinošāk šādu iegūtu atšķirtspēju, protams, var konstatēt, ja apzīmējums preču zīmes statusā lietots patstāvīgi. Nepietiek, ja iegūtu atšķirtspēju var konstatēt tikai kādā atsevišķā apvidū; preču zīmi, pamatojoties uz normu par iegūtu atšķirtspēju, var reģistrēt tikai tad, ja ir pierādīts, ka šī preču zīme ir ieguvusi atšķirtspēju tās lietošanas rezultātā visā dalībvalsts teritorijā, vai, ja runa ir par apzīmējumu, kas bijis aprakstošs kādā no dalībvalstī lietotajām valodām, visā teritorijā, kur lieto attiecīgo valodu.
 
Ar zīmes lietojumu iegūta atšķirtspēja var atcelt tikai konkrēto 6.panta pirmās daļas noteikumu – 2., 3. un 4.punkta – piemērošanu. Literatūrā paustais viedoklis, ka jebkuru 6.panta pirmās daļas ierobežojumu varētu atspēkot ar 6.panta trešās daļas palīdzību,
 tomēr ir kļūda. Preču zīmju direktīvas 3.panta 3.punkts paredz būtībā tādu pašu shēmu kā LPZ/99. Tātad, Latvijas un ES likumdevēja ieskatā, citus absolūtos atteikuma pamatojumus – neatbilstību noteiktajiem preču zīmju veidiem, speciālajām prasībām telpiskiem apzīmējumiem, sabiedriskajai kārtībai vai morālei, apzīmējuma maldinošo raksturu u.c. (6.panta pirmās daļas 1. un 5.–11.punkts) – šādas neatbilstošas zīmes lietojums novērst nevar, un katrā no konkrētajiem gadījumiem ir jāvērtē viss apstākļu kopums, kas varētu liecināt par vai pret attiecīgās normas piemērošanu. Tas arī saprotami, piemēram, jautājumā par maldinājumu: lai gan ilgstoša zīmes izmantošana it kā patērētājiem ļauj pašiem pārliecināties par preču vai pakalpojumu patiesajām īpašībām, kvalitāti un īsto izcelsmi (un tādējādi zīme vairs nemaldina), likumdevējs nevar šādā veidā netieši atbalstīt preču zīmju tiesību iegūšanu ar "ieilgumu", kas veidotos uz patērētājiem sākotnēji sagādātā kaitējuma pamata.
Svarīgs ir jautājums par to, uz kuru brīdi ir jākonstatē apzīmējuma atšķirtspēja. Preču zīmju direktīvas 3.pants nosaka, ka reģistrāciju neatsaka un neatzīst par spēkā neesošu, ja zīme tās lietošanas dēļ ir ieguvusi atšķirtspēju pirms tās reģistrācijas pieteikuma datuma. Taču dalībvalstis papildus ir tiesīgas paredzēt, ka šo normu piemēro arī tad, ja atšķirtspēja ir iegūta pēc pieteikuma datuma vai pat pēc reģistrācijas datuma. Latvijas likumdevējs ir izvēlējies šo opciju, ko pieļauj Direktīvas 3.panta otrais teikums. Lai gan LPZ/99 6.panta trešā daļa šo aspektu savā konkrētajā formulējumā neskar, tas ir skaidri konkretizēts 31.panta ("Preču zīmes reģistrācijas atzīšana par spēkā neesošu") pirmajā daļā: zīmi atzīst par spēkā neesošu tad, "ja pastāv (lietas izskatīšanas brīdī turpina pastāvēt) šā likuma 6., 7., 8. vai 9.panta noteikumos paredzētie pamatojumi ..." (pasvītrojumi mūsu). Tātad, strīdu izskatot, jāņem vērā arī pēc reģistrācijas pieteikuma iesniegšanas konstatējamie fakti, kas izraisījuši vai tālāk kāpinājuši izskatāmā apzīmējuma atšķirtspēju. Šajā ziņā nevar vadīties no tiem EKT vai PIT nolēmumiem, kuri attiecas uz Kopienas preču zīmju regulas 7.panta 3.punkta piemērošanu, jo šis Regulas noteikums aprobežojas ar Direktīvas 3.panta pirmajā teikumā doto iespēju.
3.2. Relatīvo pamatojumu piemērošana un preču zīmes īpašnieka izņēmuma tiesību realizācija:  citas preču zīmes reģistrācijas atzīšana par spēkā neesošu un preču zīmes pārkāpuma konstatēšana

Preču zīmju reģistrācijas atteikuma un atzīšanas par spēkā neesošu relatīvie, no citu personu tiesībām atkarīgie pamatojumi ir ietverti LPZ/99 7.–9.pantā. 7.pants attiecas uz agrākām preču zīmēm (agrāk reģistrācijai pieteiktām vai ar agrāku prioritāti), 8.pants veltīts plaši pazīstamām preču zīmēm, un 9.pants – citām agrākām tiesībām, kas var būt pamatojums, apstrīdot preču zīmes reģistrāciju. 7. un 8.panta noteikumi ir būtiski analogi tiem 4.panta noteikumiem, kurus piemēro preču zīmju tiesību realizācijā (nelikumīgas izmantošanas jeb pārkāpuma lietās), – 4.panta sestajai un septītajai daļai, tāpēc tie apskatīti kopā (3.2.2.–3.2.4.sadaļa). Bet relatīvo pamatojumu sakarā vispirms nepieciešams apskatīt jautājumus par "agrākas preču zīmes" jēdzienu jeb apzīmējumu prioritātes noteikšanu, kuru pareiza izpratne ir priekšnoteikums preču zīmju un citu apzīmējumu objektīvai savstarpējai salīdzināšanai. 
3.2.1. Jēdziens "agrāka preču zīme" un apzīmējuma prioritātes noteikšana

Gan civilprasībās par reģistrētas preču zīmes atzīšanu par spēkā neesošu (ja šāda prasība pamatota ar agrākas preču zīmes vai citu agrāku tiesību esamību), gan arī preču zīmju pārkāpuma lietās būtiska nozīme ir agrāku tiesību konstatēšanai. Prioritāte jeb pirmtiesība ir viens no izšķirošiem jautājumiem rūpnieciskā īpašuma jomā vispār, tas ir tiesību sākuma datums, kas izmantojams par atskaites punktu preču zīmju un citu tiesību izcelšanās laika savstarpējai salīdzināšanai.
Agrākas preču zīmes (tās mēdz saukt arī par zīmēm ar agrāku prioritāti) definē LPZ/99 7.panta otrā daļa, un tās ir: 
1) Latvijā spēkā esošas preču zīmes, kuras reģistrētas pēc nacionālās vai starptautiskās reģistrācijas procedūras vai kā Kopienas preču zīmes, ja to reģistrācijas pieteikuma datums ir agrāks par apstrīdētās preču zīmes reģistrācijas pieteikuma datumu, ņemot vērā arī zīmēm piešķirto prioritāti; 
2) iepriekš minēto preču zīmju reģistrācijas pieteikumi – ar nosacījumu, ka tās tiek reģistrētas.

Jēdziens 'prioritāte' frāzē "ņemot vērā arī zīmēm piešķirto prioritāti" lietots ar šaurāku, terminoloģisku nozīmi, atbilstoši LPZ/99 11.panta "Preču zīmes prioritāte" regulējuma sfērai. Tās ir tiesības sešu mēnešu laikā kopš pieteikuma iesniegšanas vienā Parīzes konvencijas (vai TRIPS līguma, – kas uzliek pienākumu ievērot Parīzes konvencijas normas, kuras attiecas uz rūpnieciskā īpašuma materiāltiesisko regulējumu) dalībvalstī pieteikt tās pašas preču zīmes reģistrāciju citā dalībvalstī tam pašam vai šaurākam preču/pakalpojumu sarakstam (konvencijprioritāte; 11.panta pirmā un otrā daļa). Analogas prioritātes tiesības var iegūt arī no preču, kas marķētas ar attiecīgo preču zīmi, eksponēšanas starptautiskā izstādē (izstādes prioritāte; 11.panta trešā līdz piektā daļa), taču praksē to izmanto reti. Ja preču zīmei reģistrācijas procedūrā piešķirta prioritāte, nosakot to, kuras personas tiesības ir agrākas, prioritātes datums stājas pieteikuma datuma vietā.
  Starptautiskās reģistrācijas datos pieteikuma datuma nav. Tā vietā stājas starptautiskās reģistrācijas datums, kuru parasti fiksē atpakaļejoši, ar dienu, kad starptautiskās reģistrācijas pieteikums saņemts izcelsmes valsts preču zīmju iestādē, taču tas var būt arī vēlāks datums, ja WIPO Starptautiskais birojs konstatē, ka šis pieteikums sākotnēji nav atbildis prasībām. Līdz ar to starptautiski reģistrētām zīmēm minēto 7.panta otrās daļas normu nevar piemērot burtiski (neatbilst jēdzieni 'pieteikums', 'pieteikuma datums'), un to precizē 39.panta trešā daļa: starptautiski reģistrētas preču zīmes prioritāti Latvijā nosaka ar dienu, kad zīme starptautiski reģistrēta attiecībā uz Latviju. Tātad, ja starptautiski reģistrētai zīmei prioritāte nav fiksēta atsevišķi (kā konvencijprioritāte), tad starptautiskās reģistrācijas datums arī ir zīmes prioritātes datums Latvijā, bet ja zīmei starptautiskās reģistrācijas procedūrā ir piešķirta prioritāte no tās pieteikuma, piemēram, izcelsmes valstī, izšķirošs ir šā agrākā pieteikuma datums (konvencijprioritātes datums). Izņēmums ir, ja zīmes starptautiskā reģistrācija tiek attiecināta uz Latviju vēlāk par tās starptautiskās reģistrācijas dienu (vēlāks teritoriālais attiecinājums), – tad zīmes prioritāti nosaka ar dienu, ar kuru tā attiecināta uz Latviju. Vēlāka teritoriālā attiecinājuma gadījumā teorētiski ir iespējams, bet praksē mēdz būt ļoti reti, ka kopš starptautiskās zīmes agrākā pieteikuma datuma citā valstī līdz tās attiecinājumam uz Latviju vēl nebūs pagājuši seši mēneši. Tātad šajos gadījumos attiecībā uz Latviju parasti nav nozīmes konvencijprioritātes datumam, kurš reģistrācijas datos var būt norādīts, taču būs piemērojams kādām citām reģistrācijā norādītajām Madrides sistēmas dalībvalstīm.
Arī Kopienas preču zīmes reģistrācijas procedūrā tiek fiksēts tās pieteikuma datums un var būt arī konvencijprioritātes datums. Šo datumu būtība Kopienas preču zīmēm ir analoga ar nacionālā kārtībā reģistrēto zīmju attiecīgajiem datumiem, gan ar tādu svarīgu izņēmumu, ka Kopienas preču zīmēm, kas pieteiktas reģistrācijai pirms Latvijas pievienošanās Eiropas Savienībai, prioritāti Latvijā nosaka ar pievienošanās datumu – 2004.gada 1.maiju.

Īpatnējs statuss šajā ziņā ir vēl vienai kategorijai – preču zīmēm, kas saskaņā LR Ministru Padomes 1992.gada 28.februāra lēmumu Nr. 72 tika pārreģistrētas, pamatojoties uz attiecīgās preču zīmes reģistrāciju vai reģistrācijas pieteikumu bijušajā PSRS, vai starptautisko reģistrāciju, kas bijusi attiecināta uz PSRS. Šādas zīmes reģistrācija Latvijas Republikā satur aili ar tiesību sākuma datumu, kas var sniegties pagātnē līdz pat pag. gadsimta septiņdesmitajiem (retāk – sešdesmitajiem) gadiem, piemēram, "pārreģistrētais dokuments – SU 54401, 13.06.1975". Šādai reģistrācijai gan ir norādīts arī tās pieteikuma datums Latvijā (piemēram, 18.12.1992), kā arī reģistrācijas (pārreģistrācijas) datums (piemēram, 08.11.1993), taču tiem strīdā ar citu preču zīmi nav būtiskas nozīmes, jo zīmes prioritāte Latvijā (bijušās PSRS teritorijā) šādā gadījumā nosakāma ar datumu, ar kuru fiksēta attiecīgās zīmes prioritāte bijušajā PSRS.

Ir arī citi specifiski prioritātes gadījumi. Ja ar Latvijā spēkā stājušos starptautisko reģistrāciju tikusi aizstāta agrāka Patentu valdē izdarīta šīs pašas preču zīmes reģistrācija, tad uz starptautiski reģistrēto preču zīmi, nosakot tās prioritāti, attiecina agrākās, nacionālās procedūras kārtībā izdarītās reģistrācijas pieteikuma datumu un prioritātes datumu, proti, izšķirošais tiesību sākuma datums tiek saglabāts.
 Ja Kopienas preču zīmes pieteikums saņem reģistrācijas atteikumu vai tiek atsaukts, vai arī jau reģistrēta Kopienas preču zīme beidz pastāvēt (izņemot gadījumu, ja tā atzīta par spēkā nesošu vai atcelta neizmantošanas dēļ, un attiecīgie atzīšanas par spēkā neesošu vai atcelšanas pamatojumi attiecas arī tieši uz Latviju), tās īpašnieks (pieteicējs) var lūgt attiecīgo Kopienas preču zīmi pārveidot (konvertēt) par nacionālā kārtībā reģistrētas preču zīmes reģistrācijas pieteikumu;
 šādas procedūras rezultātā Latvijā spēkā stājušās preču zīmes reģistrācijai saglabājas Kopienas preču zīmes pieteikuma datums un, ja bijis piešķirts, tad arī prioritātes datums. 
Kopienas preču zīmei var arī būt piešķirta senioritāte sakarā ar tādas pašas zīmes agrāku reģistrāciju Latvijā vai starptautisku reģistrāciju, kas attiecas uz Latviju. Tādā gadījumā, nosakot Kopienas preču zīmes prioritāti konkrēti Latvijā, tiek ņemti vērā attiecīgie nacionālās reģistrācijas pieteikuma un prioritātes datumi vai starptautiskās reģistrācijas prioritāte, turklāt pat tad, ja minētā nacionālā vai starptautiskā reģistrācija beigusi pastāvēt.
 Šādi gadījumi gan sastopami reti, un tiem līdz šim nav bijis nozīmes preču zīmju strīdos.
No visa iepriekšminētā var secināt, ka preču zīmju strīdos, ja vien lietā nav iesaistītas starptautiski reģistrētas zīmes, svarīgi ir noskaidrot tieši zīmes pieteikuma datumu (un prioritātes datumu, – vai tāds piešķirts), nevis reģistrācijas datumu. Arī tiesas nolēmumā parasti nav nozīmes norādīt lietā iesaistīto zīmju reģistrācijas datumus. Reģistrācijas datumu kopā ar zīmes vārdisko daļu un reģistrācijas numuru, protams, var izmantot preču zīmes identifikācijas vajadzībām. Taču reģistrācijas datums ir tiešām svarīgs vienīgi tajos strīdos, kad jāvērtē reģistrētās zīmes faktiskā izmantošana (neizmantošana), un šis apstāklis kļūst būtisks tikai tad, ja no reģistrācijas brīža pagājuši pieci gadi.
 Reģistrācijas datums nacionālajā procedūrā parasti sakrīt ar oficiālās publikācijas datumu (bet ne vienmēr!); tādā gadījumā šis datums ir arī brīdis, kad pilnā apjomā stājas spēkā īpašnieka izņēmuma tiesības, tās ar šo dienu var vērst pret trešajām personām.
Pēc daudzu nolēmumu analīzes var secināt, ka tiesas šajā jautājumā nepieļauj rupjas kļūdas, un to, kura no zīmēm strīdā ir agrāka, nosaka pareizi. Tomēr ne vienmēr nolēmuma tekstā lietas fakti tiek konstatēti precīzi. 

Apgabaltiesa 2003.gada 30.jūnija spriedumā lietā C-542/2 izklāsta lietas apstākļus šādi: "[..] firma "U.T.S. Europa BV" 1999.g. 20.maijā pieteica starptautiskai reģistrācijai pakalpojumu zīmi "U.T.S." 35., 39., 42.klasē – zīmes prioritāte, ņemot vērā nacionālo pieteikumu Beniluksa valstīs, no 1998.g. 1.decembra. Prasītājam pieder Latvijā preču/pakalpojumu zīme "UPS" (M 40 435) ar prioritāti no 1997.g. 10.janvāra, preču zīme "UPS" (M 14 521) ar prioritāti no 1992.g. 28.jūlija un preču zīme "UPS" ierāmējumā (M 14 522) ar prioritāti no 1998.g. 28.jūlija." 
Attiecīgo reģistrāciju dati, bez kuriem, protams, neviena preču zīmju lieta izskatīta netiek, liecina par faktiem: 

- lietā apstrīdētā Nīderlandes firmas U.T.S. Europe BV zīme ar starptautiskās reģistrācijas Nr. WO 714 313 (lietā iesaistīto zīmju reģistrācijas numuri sprieduma konstatējošās daļas sākumā noteikti jānorāda) "UTS" (fig.) ir starptautiski reģistrēta (nevis pieteikta) 20.05.1999, ar prioritāti no 01.12.1998 (tas spriedumā pareizi);
- prasītāja pretstatītās zīmes "UPS" (nacionālās reģistrācijas Nr. M 40 435) pieteikuma datums tiešām ir 10.01.1997 (norādītā prioritāte atbilst);
- otra pretstatītā zīme "UPS" (M 14 521) ir saskaņā ar 1992.gada 28.februāra Ministru Padomes lēmumu Nr. 72 pārreģistrētā zīme (pieredzējuši lietas dalībnieki to saskata jau pēc reģistrācijas numura: starp 10 001 un 20 000); tā Latvijā reģistrācijai (pārreģistrācijai) pieteikta 28.07.1992 (kas spriedumā minēts kā prioritātes datums); taču šim datumam nav nozīmes, jo tās prioritāte ir jānosaka ar pieteikuma datumu bijušajā PSRS, proti, 25.04.1990;

- trešā pretstatītā zīme "ups" (fig.) (M 14 522) arī ir pārreģistrētā zīme, tā pārreģistrācijai pieteikta 28.07.1992 (nevis 28.07.1998!), un tās prioritāte arī nosakāma ar pieteikuma datumu bijušajā PSRS, proti, ar 25.04.1990. 
Redzam, ka preču zīmju dati spriedumā konstatēti neprecīzi. Šajā lietā tam nav bijusi izšķiroša nozīme, jo apstrīdētās starptautiskās zīmes prioritātes datums vienalga ir vēlāks par visu triju pretstatīto zīmju tiesību sākuma brīdi. Šādas neprecizitātes, iespējams, bijušas jau prasības pieteikumā. Tomēr, lai spriedums būtu pamatots, tiesai būtu jāpārliecinās par visu zīmju reģistrācijas datu pareizību no lietai pievienotajām reģistra datu izdrukām, nevis jāpaļaujas uz nekorektiem apgalvojumiem. 
Apgabaltiesas 2004.gada 17.jūnija spriedumā lietā C-1535/2, konstatējošā daļā norādot prasītāja pretstatītās tiesības, it kā ir uzskaitītas 5 zīmes, taču minēti tikai 3 reģistrācijas numuri (viens no tiem atkārtojas). Minēts, ka šīs zīmes "starptautiski reģistrētas un uz Latviju attiecinātas" 1994.gada 1.martā un 1994.gada 4.novembrī. Taču tas ir laiks, kad Latvija vēl nebija Madrides sistēmas dalībvalsts, tātad nav iespējams, ka tās šajā laikā attiecinātas uz Latviju. Faktiski viena no zīmēm, kuru numuri ir minēti, starptautiski reģistrēta 1974.gada 1.martā, divas citas – 1974.gada 4.novembrī, bet uz Latviju tās visas attiecinātas 1995.gada 10.aprīlī. Izskatījusi šo lietu pēc apelācijas sūdzības, Civillietu tiesu palāta vēlreiz atkārto tās pašas kļūdas pretstatīto preču zīmju datos (2005.gada 15.jūnija spriedums lietā PAC–133), – tātad pārraksta iepriekšējās instances spriedumu, nepārbaudījusi šos apstākļus.
Diemžēl neprecizitātes konkrētu preču zīmju datu (ne tikai izšķirošo datumu, bet arī citu aspektu) atspoguļošanā ir raksturīgas ļoti daudziem tiesu nolēmumiem.

Cita preču zīmju grupa, kas Latvijas likumā, atšķirībā no Preču zīmju direktīvas, nav formāli nosaukta par "agrākām preču zīmēm", taču pēc būtības ir pieskaitāma tām, ir plaši pazīstamas preču zīmes. Citai personai piederoša plaši pazīstama preču zīme saskaņā ar LPZ/99 8.pantu var būt pamatojums reģistrācijas atteikumam vai atzīšanai par spēkā neesošu. Arī šajā gadījumā jāsalīdzina zīmju prioritāte, gan nedaudz citādā aspektā. Proti, ir jāvērtē, vai pretstatītā zīme, kas var arī nebūt reģistrēta, vai arī būt reģistrēta citām precēm vai pakalpojumiem, jau pirms apstrīdētās zīmes pieteikuma vai prioritātes datuma ir bijusi plaši pazīstama Latvijā. Lai gan parasti nav iespējams konstatēt konkrētu datumu, kad iestājusies attiecīgās zīmes plaša pazīstamība (jo runa ir par attiecīgās patērētāju grupas priekšstata pakāpenisku veidošanos, nevis kādiem konkrētiem faktiem un notikumiem), ir ļoti vēlams attiecīgo laikposmu noteikt kaut aptuveni, taču, cik vien iespējams, skaidri. Bieži vien šāds tiesas atzinums par plaši pazīstamu zīmi tiks izmantots vēlāk, citos strīdos (reizēm arī administratīvos strīdos un krimināllietās), un var nepietikt ar konstatējumu, ka plaša pazīstamība iestājusies kaut kad agrāk, "pirms" agrākajā strīdā apstrīdētās preču zīmes pieteikuma vai prioritātes datuma. Tad var nākties pārvērtēt visu pierādījumu kopumu par plaši pazīstamo zīmi. Sevišķi grūti izmantot kā pierādījumu vēlākas patērētāju aptaujas, jo aptaujā lielākoties var konstatēt patērētāju šābrīža priekšstatus, nevis kādu apstākli pagātnē. Tātad arī plaši pazīstamu preču zīmju lietās zīmju prioritātes jautājums ir ļoti nozīmīgs, taču attiecīgā tiesu prakse apskatāma kopā ar citiem plaši pazīstamu preču zīmju aizsardzības aspektiem.

3.2.2. Identisku zīmju konflikts identisku preču vai pakalpojumu jomā

Turpmākajās trīs sadaļās vienlaicīgi ir apskatītas normas, kas attiecas uz preču zīmes īpašnieka tiesību īstenošanu gan pret citas preču zīmes reģistrāciju (preču zīmju tiesību savstarpējs konflikts), gan arī pret apzīmējumu lietošanu komercdarbībā, proti, izņēmuma tiesību vēršanu pret nelikumīgu preču zīmes izmantošanu (preču zīmes pārkāpums). Citas, vēlākas preču zīmes reģistrācijas apstrīdēšana ir tikai viens no preču zīmes īpašnieka izņēmuma tiesību īstenošanas veidiem, kaut arī preču zīmju normatīvajos aktos lietošanas ērtībai parasti izdalīts atsevišķā sadaļā. Faktiski galvenie materiāltiesiskie pamatojumi abos gadījumos ir vieni un tie paši, un attiecīgās normas ir veidotas analogi. Tās pat var piemērot vienlaicīgi, ja iesniegta prasība, kas attiecas gan uz atbildētāja preču zīmes reģistrācijas atzīšanu par spēkā neesošu, gan arī uz prasītāja preču zīmes nelikumīgas izmantošanas (pārkāpuma) aizliegumu. Tāpēc, arī judikatūru vērtējot, šo analogo normu piemērošana apskatāma vienlaikus.
Vienkāršākais izņēmuma tiesību īstenošanas gadījums ir prasījums atzīt par spēkā neesošu vēlākas preču zīmes reģistrāciju vai aizliegt apzīmējuma izmantošanu komercdarbībā, ja apstrīdētā preču zīme vai izmantotais apzīmējums ir identisks pretstatītajai agrākajai preču zīmei un arī preces vai pakalpojumi, kuriem reģistrēta apstrīdētā zīme vai saistībā ar kuriem tiek lietots apzīmējums tirgū, ir identiski; – LPZ/99 7.panta pirmās daļas 1.punkts un 4.panta sestās daļas 1.punkts.
 
Normas šajā gadījumā nesatur prasību vērtēt salīdzināmo apzīmējumu sajaukšanas iespēju, kā tas ir tad, kad vismaz attiecībā uz vienu no salīdzināmajiem faktoriem – vai nu zīmēm, vai precēm/pakalpojumiem – identiskums netiek konstatēts. Atbilstoši TRIPS līguma 16.panta pirmās daļas otrajam teikumam identiskas zīmes lietošanas gadījumā identiskām precēm vai pakalpojumiem sajaukšanas iespēja tiek prezumēta (tā nav jāpierāda). Būtībā to pašu nosaka Preču zīmju direktīvas preambulas 10.apsvērums: reģistrētas preču zīmes aizsardzība ir absolūta gadījumā, kad vienādi ir gan preču zīme un apzīmējums tirgū, gan arī attiecīgās preces vai pakalpojumi. Tātad kļūda ir analizēt sajaukšanas vai asociācijas iespēju, ja lietā ir darīšana vienīgi ar identiskiem apzīmējumiem un identiskām precēm. Taču no juridiskās skaidrības un normu pareizas piemērošanas viedokļa arī jebkurā citā preču zīmju strīdā ir nepieciešams skaidri konstatēt gan par abu strīda pušu apzīmējumiem – vai tie tiešām ir identiski, vai tikai līdzīgi (vai arī nemaz nav atzīstami par līdzīgiem), gan arī par precēm un pakalpojumiem – ciktāl tie ir identiski un ciktāl līdzīgi (vai arī nav līdzīgi). 
Atbilstoši EKT judikatūrai zīmju identiskums ir saprotams stingrā nozīmē (bez paplašinājuma), tomēr jāņem vērā patērētāju uztvere. Apzīmējums ir identisks preču zīmei, ja tas bez izmaiņām vai papildinājumiem atveido visus preču zīmes elementus, vai, vērtējot kopumā, satur tik maznozīmīgas atšķirības, ka vidusmēra patērētājs tās var nepamanīt.

Vērtējot preču vai pakalpojumu identiskumu, bieži vien nepietiek preču un pakalpojumu sarakstos atrast vienādi nosauktas pozīcijas. Viena un tā pati prece vai pakalpojums dažreiz ir nosaukts ar atšķirīgiem vārdiem (terminiem), reizēm arī tikai tāpēc, ka ir atšķirības tulkojumos, kas veikti no dažādām valodām (vai pat no vienas un tās pašas valodas). Tādējādi nākas iedziļināties nosaukto preču un pakalpojumu būtībā un censties izprast attiecīgo terminu jēdzienisko saturu. Identiskums ir konstatējams arī tad, ja apstrīdētās preču zīmes preces vai pakalpojumi jēdzieniski ietilpst agrākās zīmes precēs vai pakalpojumos, kas nosaukti plašāk, vispārīgāk, tātad gadījumā, kad agrākās zīmes preču un pakalpojumu saraksts jēdzieniski "pārklāj" vēlākā apzīmējuma preces vai pakalpojumus. Piemēram, PIT kādā lietā atzina, ka vēlākās preču zīmes preču sarakstā ietvertās Nicas klasifikācijas 25.klases preces "divu riteņu satiksmes līdzekļu braucēju ekipējums un apģērbi, proti, zābaki, kurpes, cimdi, šalles, ūdensnecaurlaidīgi apģērbi, apģērbi sliktam laikam, svīteri, ķiveres, jostas nieru apvidus aizsardzībai, apģērbi no ādas, apģērbi no ādas imitācijas" ir identiskas agrākās preču zīmes 25.klases precēm "apģērbi, tostarp sporta apģērbi" (proti, ietilpst tajā preču grupā, kuru aptver agrākās zīmes preces).

Zīmju identiskums un preču identiskums bieži ir konstatējams tā saukto kontrafakto (viltoto) preču lietās, kurās preces tiek aizturētas muitas noliktavā sakarā ar preču zīmes īpašnieka iesniegumu. Prasītāji šajās lietās parasti ir starptautiski labi pazīstamu preču zīmju īpašnieki, kuri paredz, ka uz robežas var parādīties attiecīgo preču viltojumi. Spriežot pēc izskatītajiem nolēmumiem, visbiežāk tiek aizturēti viltoti sporta apavi.
 Preču veids parasti sakrīt ar preces nosaukumu, kas minēts attiecīgās reģistrācijas sarakstā. Apzīmējums uz viltotās produkcijas var detaļās atšķirties, tomēr parasti ir ļoti līdzīgs aizsargātajai preču zīmei, jo viltotāju mērķis ir, lai patērētāji nešaubītos, ka tie pērk viņiem zināmas preces. Spriedumos šajās lietās, kurās atbildētājs parasti nepiedalās, lietas apstākļu atbilstība LPZ/99 27.pantam, 28.panta pirmajai daļai un 4.panta sestās daļas 1.punktam (preču zīmes pārkāpums – komercdarbībā lietots identisks apzīmējums uz identiskām precēm) tiek secināta no muitas apskates protokola (muitas akta), un precīzāks apstākļu vērtējums izpaliek. 
Lietā Nr. C-1759/2 2003.gada 1.septembrī Rīgas apgabaltiesa izskatīja firmas AEROSOL LABORATORI ITALIA S.R.L. prasību atzīt par spēkā neesošu Polijas uzņēmumam "House" Spolka z o.o. piederošās starptautiskās reģistrācijas Nr. WO 726 186 teritoriālo attiecinājumu uz Latviju. Apstrīdētā vārdiskā zīme bija "Julien d'Irvy", bet pretstatītā agrākā zīme WO 718 151 – "JULIEN D'IRVY". Agrākās zīmes preču sarakstā bija daudzas Nicas klasifikācijas 3. un 25.klases preces, ieskaitot kosmētikas preces 3.klasē, bet apstrīdētās zīmes sarakstā bija tikai viena pozīcija – kosmētika (3.klase). Prasītājs norādīja, ka salīdzināmās zīmes satur identiskus vārdiskus apzīmējumus un reģistrētas identiskām precēm – kosmētiskie līdzekļi (3.klase), – un tiesa šiem apgalvojumiem piekrita. Pie šādiem apstākļiem tiesa, pamatojoties uz LPZ/99 7.panta pirmās daļas 1.punkta un 31.panta (Preču zīmes reģistrācijas atzīšana par spēkā neesošu) noteikumiem, atzina apstrīdēto zīmi par spēkā neesošu ar tās reģistrācijas brīdi. 

  Preces šo zīmju preču sarakstos tiešām bija identiskas (apstrīdētās zīmes preces ietilpa agrākās zīmes preču sarakstā). Paši salīdzināmie apzīmējumi atšķīrās tikai ar lielo un mazo burtu izmantojumu, tātad pamatoti varēja tikt atzīti par identiskiem, jo tādas atšķirības vidusmēra patērētājs var nepamanīt, turklāt abās reģistrācijās, kā var konstatēt no WIPO Starptautiskā biroja datu bāzes izdrukām, bija norādes uz zīmes standarta rakstību, kas nozīmē, ka aizsargāts ir vienīgi reģistrētais vārdiskais apzīmējums, nevis tā forma. Tātad LPZ/99 7.panta pirmās daļas 1.punkta noteikumi šajā lietā tika piemēroti pamatoti. 
Lietā Nr. C-1851/2 2005.gada 8.novembrī Rīgas apgabaltiesa izskatīja Somijas firmas V&S Finland Oy prasību atzīt par spēkā neesošu Vācijas uzņēmuma Berentzen Brennereien GmbH + Co KG starptautiskās reģistrācijas Nr. WO 677 599 "Polar" teritoriālo attiecinājumu uz Latviju. Prasītāja agrākā zīme "POLAR" (M 14 501) bija pārreģistrēta
 starptautiskā reģistrācijā (ar attiecinājumu uz bij. PSRS) ar prioriāti Latvijā kopš 28.07.1981, un tās reģistrācija attiecās uz 32.klases precēm (alus, tumšalus, porteris; minerālūdeņi, gāzēti ūdeņi un citi bezalkoholiskie dzērieni; sīrupi un citas sastāvdaļas dzērienu pagatavošanai) un 33.klases precēm (vīni, alkoholiskie dzērieni, liķieri). Apstrīdētā reģistrācija uz Latviju bija attiecināta ar 2003.gada 27.novembri, arī attiecībā uz 32.klases precēm (minerālūdeņi, bezalkoholiskie dzērieni) un 33.klases precēm (stiprie alkoholiskie dzērieni, kokteiļi uz stipro alkoholisko dērienu bāzes, vīni, dzērieni, kas satur vīnu, dzirkstošie vīni, liķieri). 
Prasītājs, kā teikts sprieduma ievaddaļā, bija pamatojies uz LPZ/99 7.panta pirmās daļas 1.punktu un 31.pantu. Tiesa sprieduma motīvu daļā citēja gan 7.panta pirmās daļas 1.punktu, gan arī 2.punktu (kurš attiecas uz gadījumu, kad pastāv zīmju sajaukšanas vai asociācijas iespēja, jo zīmes ir identiskas vai līdzīgas un preces vai pakalpojumi ir identiski vai līdzīgi), tomēr no sprieduma turpmākā teksta ir secināms, ka tā piemēroja tikai 7.panta pirmās daļas 2.punktu. Tiesa uzskatīja zīmes par vizuāli un fonētiski identiskām, bet par precēm konstatēja, ka "zīmes ir reģistrētas uz līdzīgām precēm 32. un 33. preču klasēs". Tomēr vēlākās zīmes preces vai nu tieši sakrīt ar pretstatītās zīmes saraksta konkrētām pozīcijām (abi 32.klasē nosauktie preču veidi, kā arī vīni un liķieri 33.klasē), vai jēdzieniski ietilpst tajās; faktiski visas apstrīdētās zīmes 33.klasē nosauktās preces taču ir 'alkoholiskie dzērieni' (agrākās zīmes sarakstā). Vienīgais, par ko varētu šaubīties, varētu būt, piemēram, dzērieni, kas satur vīnu, vai kokteiļi, ja to alkohola saturs ir zems, piemēram, nepārsniedz likumā "Par akcīzes nodokli" noteiktos 1,2 tilpumprocentus. Protams, preču zīmju strīda gadījumā šādas eksaktas dzērienu klasifikācijas piemērošana nebūtu vietā; drīzāk par alkoholiskiem dzērieniem atzīstami visi tie, kurus par tādiem uzskata sadzīvē, jo preču zīmju konfliktus vērtē saistībā ar vidējā patērētāja uztveri, nevis tirdzniecības vai nodokļu normām. Tomēr spriedumā nav nekādas preču salīdzinošās analīzes. Ja šajā lietā tiesa pareizi piemēroja zīmju identiskuma testu, kas atbilst iepriekšminētajam EKT testam, un atzina salīdzināmās zīmes par identiskām, tad arī visas vai vairums preču, korekti vērtējot, bija jāatzīst par identiskām. Līdz ar to izskatāmā konflikta apjomā vērtējums par sajaukšanas iespēju bija lieks un, lai gan pastāv šo normu hipotēžu zināma pārklāšanās, lietā bija jāpiemēro 7.panta pirmās daļas 1.punkts, bet 2.punkts tikai tad, ja kāda vēlākās zīmes preču grupa nebūtu atzīstama par alkoholiskiem dzērieniem. 7.panta pirmās daļas 2.punkta piemērošana šādos lietas apstākļos ir savdabīga "pārapdrošināšanās", kas liek domāt, ka preču zīmes īpašnieka izņēmuma tiesības tiek saprastas un piemērotas pārāk šauri.
Cits strīds bija starp prasītāja agrāku preču zīmi "ZINNAT" (M 15 969), kas reģistrēta precēm 'farmaceitiskie un veterinārie preparāti un vielas' (5.klase), un atbildētāja zīmi "ZENIT" (WO 756 897), kura sākotnēji attiecās uz šādu sarakstu: 'farmaceitiskie, veterinārie un higiēnas līdzekļi; diētiskie produkti medicīniskiem nolūkiem, mazu bērnu uzturs; plāksteri, pārsienamie materiāli; materiāli zobu plombēšanai un zobu nospiedumu izgatavošanai, dezinfekcijas līdzekļi; preparāti kaitēkļu iznīcināšanai; funolcīdi [tā spriedumos; faktiski fungicīdi], herbicīdi' (5.klase). Rīgas apgabaltiesa spriedumā (lieta C-1478/2; 2003.gada 3.decembrī) konstatēja, ka "nav strīda par to, ka [..] abas pretstatītās preču zīmes ir reģistrētas identiskām un vienlīdzīgām [?] precēm 5. preču klasē". Izskatot to pašu strīdu pēc apelācijas sūdzības, Civillietu tiesu palāta (lieta PAC-360; 2004.gada 14.septembrī) apgalvo vēl tiešāk: "no lietas materiāliem redzams, ka abas preču zīmes [..] reģistrētas identiskām precēm 5. preču klasē – farmaceitiskie preparāti un vielas". Ņemot vērā, ka spriedumos citēti abu zīmju preču saraksti jau minētajā veidā, šie secinājumi ir nepamatoti, it īpaši Civillietu tiesu palātas spriedumā. Vēlākās zīmes saraksts taču ir acīmredzami plašāks, un vismaz preparātus kaitēkļu iznīcināšanai, fungicīdus un herbicīdus, kuri ir sadzīves un lauksaimniecības ķīmijas preces, salīdzinot ar farmaceitiskajiem un veterinārajiem preparātiem un vielām agrākās zīmes sarakstā, ir grūti atzīt pat par līdzīgām precēm. Taču, pārbaudot minēto zīmju reģistrācijas datu izdrukas, izrādās, ka apstrīdētās zīmes "ZENIT" (WO 756 897) preču saraksts 08.07.2002 (tātad pirms civilprasības izskatīšanas) ticis sašaurināts, atstājot tajā tikai šādas preces – 'farmaceitiskie, antidepresīvie, analgētiskie, pretsāpju un pretiekaisuma preparāti un vielas', kuras tiešām visas jēdzieniski ietilpst preču grupā 'farmaceitiskie preparāti  un vielas'. Tātad tiesa (arī Civillietu tiesu palāta) tomēr nav kļūdījusies preču salīdzinājumā, taču tas nekādi nav konstatējams no spriedumiem, jo par vēlākās zīmes preču saraksta sašaurinājumu tajos nav minēts.
3.2.3. Identisku vai līdzīgu zīmju konflikts identisku vai līdzīgu preču vai pakalpojumu jomā – sajaukšanas vai asociācijas iespēja

Ja kaut vienā no salīdzināmajiem faktoriem identiskums nav konstatējams – vai nu salīdzināmie apzīmējumi ir tikai līdzīgi, vai arī preces vai pakalpojumi ir tikai līdzīgi, tāpat arī tad, ja vienīgi līdzīgums, nevis identiskums, konstatējams gan attiecībā uz apzīmējumiem, gan precēm vai pakalpojumiem, – ir jāvērtē zīmju sajaukšanas vai savstarpējas asociācijas iespēja. Proti, var atzīt par spēkā neesošu preču zīmes reģistrāciju un var aizliegt komercdarbībā izmantot jebkuru apzīmējumu, ja sakarā ar apstrīdētās zīmes (vai tirgū lietota apzīmējuma) identiskumu vai līdzību (agrākai) preču zīmei un attiecīgo preču vai pakalpojumu identiskumu vai līdzību pastāv iespēja, ka attiecīgie patērētāji minētās zīmes sajauc vai uztver kā savstarpēji saistītas (pasvītrojums mūsu); – LPZ/99 7.panta pirmās daļas 2.punkts, 4.panta sestās daļas 2.punkts.
 
Šo normu redakcija, stingri vērtējot, atšķiras no Preču zīmju direktīvas attiecīgo normu redakcijas: "ja pastāv sajaukšanas iespēja, kas ietver asociācijas iespēju ar agrāko preču zīmi" (angl. likelihood of confusion which includes likelihood of association with the earlier mark). EKT skaidrojusi, ka no šā formulējuma izriet, ka jēdziens 'asociācijas iespēja' nav alternatīva 'sajaukšanas iespējai', bet paredzēts, lai precizētu sajaukšanas iespējas apjomu.
 Atveidojot šo frāzi Latvijas normās, ir saglabāta izteiksme, kas atbilda tobrīd (1999.g.) mūsu valstī jau zināmā mērā nostiprinātajai praksei, kurā – vienlīdz ar zīmju sajaukšanas iespēju – kā pārkāpuma vai vēlākās preču zīmes atzīšanas par spēkā neesošu, pamats bieži vien tika atzīta arī to savstarpējas asociācijas iespēja (piemēram, tādā formā, ka patērētāji apstrīdēto zīmi var uztvert kā agrākās zīmes variantu). Tāpēc starp abām frāzēm ir saiklis 'vai', kas tās, atšķirībā no Preču zīmju direktīvas formulējuma, šķietami nostāda vienā līmenī, kā alternatīvas. Domājams, ka šī neatbilstība Direktīvai tomēr nevar izraisīt problēmas adekvātā normu piemērošanā, ja vien šīs normas arī turpmāk tiks saprastas un piemērotas ar pareizu izpratni. Proti, asociācijas jeb savstarpējās saistības iespēja (kāda izraisa sajaukšanas iespēju) ir nevis vienas zīmes pazīmju asociācijas iespēja ar citas zīmes pazīmēm, bet gan, kā tas atzīts EKT judikatūrā, iespējami izraisītais patērētāju priekšstats, ka preces, kas marķētas ar šīm zīmēm, varētu nākt no viena un tā paša uzņēmuma (tirgus dalībnieka, komersanta) vai, atbilstošā gadījumā, no ekonomiski savstarpēji saistītiem uzņēmumiem.
 Latvijas praksē, vēl nepārzinot Preču zīmju direktīvas normas un to piemērošanu, šāda izpratne, ka nevajadzētu pieļaut situāciju, ka zīmes var uztvert kā viena īpašnieka preču zīmes variantus, nebija sveša.

Tādējādi šo normu piemērošanai ir jākonstatē vairāki apstākļi:

- ka pastāv agrāka preču zīme, vai, pārkāpuma gadījumā, ka ir spēkā esoša preču zīmes reģistrācija;

- ka apstrīdētā zīme (komercdarbībā lietotais apzīmējums) ir identisks vai līdzīgs prasītāja pretstatītajai (agrākajai) preču zīmei;

- ka preces vai pakalpojumi, kuriem reģistrēta apstrīdētā zīme vai saistībā ar kuriem komercdarbībā lietots apstrīdētais apzīmējums, ir identiski vai līdzīgi tām precēm vai pakalpojumiem, kuriem ir reģistrēta pretstatītā (agrākā) preču zīme;

- ka sakarā ar apstrīdētās preču zīmes (komercdarbībā lietotā apzīmējuma) identiskumu vai līdzību pretstatītajai (agrākai) preču zīmei un attiecīgo preču vai pakalpojumu identiskumu vai līdzību pastāv iespēja, ka šo preču vai pakalpojumu patērētāji minētās zīmes sajauc vai uztver apstrīdēto apzīmējumu kā saistītu ar pretstatīto preču zīmi (kā jau teikts, precīzāk sakot, ar tās īpašnieku).   
Agrākas preču zīmes noteikšana apskatīta atsevišķā sadaļā.
 Ievērojot puses pienākumu pierādīt faktus, ar kuriem tā pamato savus prasījumus vai iebildumus,
 prasītājam, kas atsaucas uz reģistrētas preču zīmes īpašnieka izņēmuma tiesībām, ir jāiesniedz korekti dokumenti par attiecīgo reģistrāciju (reģistrācijām): reģistrācijas apliecība, tās apliecināta kopija, reģistrācijas iestādes uzziņa vai apliecināta datu bāzes izdruka. Ja kopš preču zīmes pieteikuma (vai starptautiskās reģistrācijas) datuma pagājis vairāk par 10 gadiem, sākotnējā reģistrācijas apliecība nevar pierādīt, ka reģistrācija ir spēkā, jāpierāda, ka tā ir atjaunota uz jaunu darbības periodu. Ja pretējā puse neapstrīd, reģistrētās tiesības var pierādīt arī ar neapliecinātu datu bāzes izdruku (piemēram, no WIPO vai ITSB mājaslapas) vai reģistrācijas oficiālās publikācijas kopiju. Tomēr iespējami gadījumi, kad nepieciešama reģistrācijas iestādes aktuāla uzziņa, jo preču un pakalpojumu saraksts var būt grozīts (sašaurināts) pēc īpašnieka iniciatīvas vai ar administratīvu lēmumu vai tiesas spriedumu, tāpat ir iespējams, ka notikušas izmaiņas īpašumtiesībās vai citos reģistrācijas datos. 

Preču un pakalpojumu līdzības
 noteikšanā var izmantot prakses atziņas. Reģistrācijās minētās Nicas klasifikācijas klases, pēc kurām bieži vadās, veicot meklējumu par konfliktā esošām preču zīmēm, paredzētas reģistrāciju pārvaldīšanas (administrēšanas) nolūkiem, bet tām nav izšķirošas nozīmes preču zīmes izņēmuma tiesību robežu noteikšanā, respektīvi, attiecīgo klašu robežas nav tiesību robežas. Spilgts piemērs – Nicas klasifikācijas 9.klase, kuru kopumā mēdz dēvēt par aparatūras klasi, bet kur ietvertas savstarpēji tik atšķirīgas preces kā datori un ugunsdzēsības ierīces, kompaktdiski un kases mašīnas, saules brilles un transformatori, signālbojas un mākslīgie Zemes pavadoņi, mēraparāti un glābšanas vestes. Tā kā par šo jautājumu ir bijis daudz strīdu, praktiskā pieredze ir nostiprināta starptautiskā normā: 

- preces vai pakalpojumus nevar uzskatīt par savstarpēji līdzīgiem, pamatojoties uz to, ka kādā Iestādes veiktā reģistrācijā vai publikācijā tie minēti vienā un tajā pašā Nicas klasifikācijas klasē;

- preces vai pakalpojumus nevar uzskatīt par tādiem, kas nav savstarpēji līdzīgi, pamatojoties uz to, ka kādā Iestādes veiktā reģistrācijā vai publikācijā tie minēti dažādās Nicas klasifikācijas klasēs.

 Tātad preču vai pakalpojumu līdzības motivēšanai nepietiek konstatēt, ka zīmes attiecas uz tām pašām vai tuvām klasēm. Salīdzinot ir jāvērtē konkrētas preces un pakalpojumi, bet, nosakot, kuri no tiem uzskatāmi par savstarpēji līdzīgiem, izmantojami ne tikai Nicas klasifikācijā iestrādātie pamatkritēriji (līdzīgs izstrādājuma funkcionālais uzdevums, līdzīgs dominējošais izejmateriāls, līdzīgs darbības princips, tā pati saimnieciskās darbības nozare)
, bet arī tas, vai piedāvātās preces vai pakalpojumi nonāk vai nenonāk tajos pašos izplatīšanas kanālos un tajos pašos pārdošanas punktos. Pakalpojumus bieži atzīst par līdzīgiem tādām precēm, kuras izmanto, šos pakalpojumus sniedzot, u.tml. EKT ir norādījusi, ka, novērtējot preču vai pakalpojumu līdzību, jāievēro visi faktori, kas attiecas uz pašām precēm vai pakalpojumiem. Šādi faktori citstarp ietver preču vai pakalpojumu raksturu, to adresātu (kas ir to gala lietotājs), lietošanas veidu un vai tie atrodas savstarpējā konkurencē, vai arī papildina viens otru
 (papildina tādā nozīmē, ka tos lieto kopā, vai tml.).
Pašu preču zīmju savstarpējo līdzību (vai reģistrētās preču zīmes un komercdarbībā lietotā apzīmējuma līdzību) var vērtēt atsevišķi (lai konstatētu, vai lietā vispār jāizskata zīmju sajaukšanas iespēja) un var arī nevērtēt atsevišķi, atrauti no galvenā jautājuma, – vai lietā pastāv apzīmējumu sajaukšanas iespēja. Lai konstatētu apzīmējumu tādu līdzību, kāda apriori būtu pietiekama, lai lietā vispār būtu iemesls runāt par LPZ/99 7.panta pirmās daļas 2.punkta vai 4.panta sestās daļas 2.punkta noteikumu piemērošanu, pietiek, ja salīdzināmo apzīmējumu būtiskos elementos pastāv kādas kopīgas vai līdzīgas iezīmes.
Vērtējot apzīmējumu sajaukšanas iespēju, vienmēr var gadīties, ka izpaužas subjektīva pieeja, jo attiecīgās normas pieļauj visai plašu interpretāciju. To apzinoties un izskatot dažādus preču zīmju strīdu specifiskos gadījumus, ES dalībvalstu tiesas ir uzdevušas daudzus jautājumus EKT prejudiciālu nolēmumu saņemšanai par šo normu pareizu piemērošanu. Tādējādi ir uzkrāta plaša judikatūra, kurā palaikam grūti orientēties, turklāt jāņem vērā, ka EKT nevērtē konkrētu zīmju konfliktu. Saskaņā ar iedibināto praksi EKT loma ir ierobežota tādējādi, ka tā sniedz interpretācijas ievirzi nacionālajai tiesai, kāda tai nepieciešama lietas izskatīšanai, bet nacionālās tiesas kompetencē ir Kopienas tiesību normas, kā tās interpretējusi EKT, piemērot izskatāmās lietas konkrētajiem apstākļiem. No tā izriet, ka nacionālajai tiesai pašai jāizlemj jautājums, vai pastāv divu konkrēto, galvenajā tiesvedībā iesaistīto zīmju sajaukšanas iespēja Direktīvas izpratnē.
 Turpmāk – daži galvenie atzinumi par sajaukšanas iespējas konstatēšanu (EKT teksts izcelts ar treknu kursīvu).
Sajaukšanas fakti nav izšķirošs apstāklis, pietiek ar potenciālu iespēju, ka pietiekami būtiska patērētāju daļa var sajaukt. 
No Preču zīmju direktīvas preambulas 10.apsvēruma kļūst skaidrs, ka sajaukšanas iespējas vērtējums "ir atkarīgs no daudziem elementiem un īpaši no preču zīmes atpazīstamības pakāpes tirgū, no asociācijām, ko izraisa lietotais apzīmējums vai reģistrētā zīme, no līdzības pakāpes starp preču zīmi un apzīmējumu, kā arī starp precēm un pakalpojumiem, ko tie identificē". Sajaukšanas iespēja tādējādi jāvērtē visaptveroši, ņemot vērā visus faktorus, kas attiecas uz lietas apstākļiem.
 
Visaptverošs izskatāmo zīmju vizuālās, fonētiskās vai konceptuālās līdzības novērtējums jābalsta uz zīmju izraisīto kopiespaidu, paturot prātā īpaši to atšķirtspējīgos un dominējošos elementus. Direktīvas 4.panta 1.daļas b) punkta formulējums – "...pastāv iespēja, ka daļa sabiedrības [attiecīgie patērētāji] sajauc..." – liecina, ka zīmju uztverei no attiecīgo preču vai pakalpojumu vidējā patērētāja puses ir izšķiroša loma visaptverošā sajaukšanas iespējas novērtējumā. Vidējais patērētājs parasti zīmi uztver kā veselumu un nenonāk līdz tās analīzei dažādās detaļās.
 

Šāda visaptveroša novērtējuma nolūkiem uzskatāms, ka attiecīgās preču kategorijas vidējais patērētājs ir samērīgi labi informēts un samērīgi vērīgs un piesardzīgs. Tomēr jāņem vērā fakts, ka šim vidējam patērētājam tikai retumis ir iespēja veikt dažādu zīmju tiešu salīdzinājumu, bet tā vietā viņam nākas uzticēties neprecīzajam priekšstatam, kādu viņš saglabājis atmiņā. Jāpatur prātā arī, ka patērētāja uzmanības līmenis var mainīties atkarībā no izskatāmo preču vai pakalpojumu kategorijas.
 Proti, patērētāja uzmanības līmenis ir augstāks, ja patērētājs ir attiecīgās nozares speciālists vai ja preces ir vērtīgas, ilgi lietojamas, vai tās izvēlas īpašiem nolūkiem, bet zemāks – izvēloties ikdienas preces.
Sajaukšanas iespējas visaptverošs novērtējums norāda uz zināmu savstarpēju sakarību starp faktoriem, kas uz lietu attiecas, un it īpaši starp zīmju līdzību un attiecīgo preču vai pakalpojumu līdzību. Respektīvi, zemāku līdzības pakāpi starp precēm vai pakalpojumiem var kompensēt augstāka attiecīgo zīmju līdzības pakāpe un otrādi.

Pareizi tulkojot Preču zīmju direktīvas 4.panta 1.punkta b) apakšpunktu, agrākās preču zīmes atšķirtspēja un it īpaši tās reputācija ir jāņem vērā, kad nosaka, vai līdzība starp divu zīmju precēm vai pakalpojumiem ir pietiekama, lai izraisītu sajaukšanas iespēju.
 Atbilstoši EKT judikatūrai, jo atšķirtspējīgāka ir agrākā zīme, jo lielāks ir sajaukšanas risks. Tā kā preču zīmes aizsardzība, saskaņā ar Direktīvas 4.panta 1.punkta b) apakšpunktu, ir atkarīga no tā, vai pastāv sajaukšanas iespēja, zīmes ar augstu atšķirtspēju, kura tām piemīt vai nu pašām par sevi, vai sakarā ar to reputāciju tirgū, bauda plašāku aizsardzību nekā zīmes ar zemāku atšķirtspēju.

Sajaukšanas iespēja Direktīvas 4.panta 1.punkta b) apakšpunkta nozīmē var pastāvēt, pat ja sabiedrības uztverē attiecīgās preces vai pakalpojumi tiek ražoti dažādās ražošanas vietās [proti, pat ja patērētāji uztver, ka preču izcelsme ir no atšķirīgas ievirzes uzņēmumiem]. Un pretēji, šāda [sajaukšanas] iespēja var nepastāvēt, ja nešķiet, ka sabiedrība varētu uzskatīt, ka preces vai pakalpojumi nāk no tā paša uzņēmuma, vai, piemērotā gadījumā, no ekonomiski saistītiem uzņēmumiem.

Vārdisku zīmju ir visvairāk, un arī kombinētās zīmēs bieži vien dominē tieši vārdisks apzīmējums, tāpēc visbiežāk nākas veikt vārdisku apzīmējumu salīdzināšanu. Šādā salīdzinājumā parasti ņem vērā šādus apstākļus:

- burtu un zilbju skaits salīdzināmajos vārdos (īsākos apzīmējumos atšķirības vieglāk pamanāmas);

- vārdu struktūra (salikteņu daļas), patskaņi, divskaņi, to izvietojuma secība un atrašanās vietas vārdā;

- identiskas un līdzīgas vārdu daļas, burtu vai skaņu kopas, it īpaši, ja tās atrodas vārdu sākumā;

- salīdzināmo vārdu vai to daļu iespējamā līdzība, arī ja tiem piemēro dažādu Latvijas sabiedrībā zināmu valodu izrunas principus;

- vārdu vai to daļu semantiskā līdzība dažādās valodās, ja tā saprotama attiecīgajiem Latvijas patērētājiem.
Kombinētās zīmēs vārdiskiem apzīmējumiem pievienotie grafiskie elementi var pastiprināt konkrētu vārdisko elementu nozīmi (ja tiem ir līdzīga semantiskā jeb jēdzieniskā nozīme) vai būt patstāvīgi; tad jāvērtē, kāda ir katra elementa loma zīmes kopiespaidā. Kā jau teikts, EKT uzsver, ka sajaukšanas iespējas novērtējumā izšķiroša nozīme ir salīdzināmo zīmju kopiespaidam, paturot prātā īpaši to atšķirtspējīgos un dominējošos elementus, – tātad atsevišķiem zīmju elementiem salīdzinājumā var būt lielāka, citiem mazāka nozīme. Patērētāji patur atmiņā neprecīzu priekšstatu par agrāk zināmo zīmi, – tātad vizuāli, fonētiski vai jēdzieniski spilgtākajiem zīmju elementiem ir lielāka vai dominējoša loma šādā priekšstatā. Mazāka loma piešķirama elementiem ar zemāku atšķirtspēju – paskaidrojošiem apzīmējumiem, vienkāršiem grafiskiem elementiem, tipiskām etiķešu detaļām, telpiskās zīmēs arī, piemēram, tipiskai iepakojuma formai (standarta formas pudele) u.tml. Aprakstošu elementu, kas veido saliktas zīmes daļu, sabiedrība parasti neuzskata par atšķirtspējīgu un dominējošu elementu tajā kopiespaidā, ko sniedz šāda zīme.
 Tāpēc, ja divu zīmju līdzība koncentrējas šādos aprakstošos elementos, to salīdzinājumā lielāks svars ir piešķirams citiem elementiem, kuriem piemīt atšķirtspēja. Līdz ar to "vājai" zīmei (kuru veido aprakstošas sastāvdaļas vai citādi vājas atšķirtspējas elementi) aizsardzības apjoms ir šaurs, – tās izņēmuma tiesības var realizēt tikai pret ļoti līdzīgām zīmēm (apzīmējumiem tirgū). Tomēr šajā vērtējumā vienmēr prātā jāpatur zīmes kopiespaids, kādu to var uztvert attiecīgā patērētāju grupa, – aprakstošo elementu īpatsvars zīmes kopiespaidā vājinās tikai tad, ja šie patērētāji tiešām viegli uztver šo elementu aprakstošo raksturu attiecībā uz konkrētajām precēm vai pakalpojumiem.  
Turklāt sajaukšanas iespējas visaptverošā vērtējumā konfliktējošo apzīmējumu vizuālajiem, fonētiskajiem un konceptuālajiem aspektiem ne vienmēr ir vienāda nozīme.
 Noteiktos apstākļos var pietikt, ja sajaukšanas iespēja pastāv kaut vienā aspektā – vizuālā, fonētiskā (aurālā) vai semantiskā (jēdzieniskā, konceptuālā) salīdzinājumā. Piemēram, fonētiska sajaukšana iegūst lielāku nozīmi, kad preces tiek realizētas pāri letei, resp., kad pircējs un pārdevējs sazinās mutvārdos. Ir iespējams, ka vienīgi fonētiska līdzība starp preču zīmēm rada sajaukšanas iespēju atbilstoši Direktīvas 5.panta 1.punkta b) apakšpunktam.
 Citā gadījumā zīmju fonētisku vai vizuālu līdzību var pilnībā atsvērt patērētājiem uztverama apzīmējumu semantiskā atšķirība. Šādai neitralizēšanai tomēr ir vajadzīgs, lai vismaz vienai no preču zīmēm no konkrēto patērētāju viedokļa būtu skaidra un noteikta nozīme, lai šie patērētāji varētu to uzreiz uztvert un lai otrai preču zīmei šādas nozīmes nebūtu vai būtu pavisam cita nozīme.

Ir svarīgi analizēt objektīvos apstākļus, kādos preču zīmes var atrasties tirgū.
 Piemēram, apģērbu, modes preču un dažās citās jomās ir izplatīta tāda prakse, ka ražotājs veido savas produkcijas sērijas dažādām patērētāju grupām vai dažādam lietojumam, kuras apzīmē ar savai galvenajai preču zīmei pakārtotām zīmēm (sub-brands – galvenā zīmola varianti, apakšzīmoli, preču zīmju saimes "mazās" zīmes), kurām ar galveno zīmi ir kopīgas pazīmes, kopīgs dominējošais elements. Tātad kopīga elementa klātbūtne zīmēs var būtiski ietekmēt konkrēta konflikta vērtējumu attiecīgā preču vai pakalpojumu jomā.
Tā kā minēto principu labāku izpratni var veicināt konkrētu preču zīmju strīdu visu apstākļu iepazīšana, šim apskatam ir pievienots pielikums, kur ir apkopotas PIT lietas, kurās analizēta preču zīmju sajaukšanas iespēja un kurās ir pieejami spriedumi angļu vai vācu valodā (daži pieejami arī latviešu valodā).
 

Pievēršoties konkrētu lietu apskatam, vispirms jākonstatē, ka tiesu prakse preču zīmju sajaukšanas iespējas vērtējumā nav pārāk svārstīga, to pat var atzīt par relatīvi stabilu, izņemot atsevišķus gadījumus. Biežāk nekā klaji nepareizi vai vispārpieņemtajai praksei neatbilstoši vērtējumi šajās lietās ir sastopami tādi trūkumi, kas attiecas uz obligāti vērtējamo faktoru neprecīzu vai nepilnīgu analīzi, tādējādi izraisot šaubas par vērtējuma objektivitāti kopumā. 
Rīgas apgabaltiesa 2006.gada 19.septembrī lietā C-2719/2 izskatīja Vācijas uzņēmuma Aventis Pharma Deutschland GmbH prasību pret Ungārijas uzņēmumu Richter Gedeon Vegyeszeti Gyar Rt. par preču zīmes "ALMATIL" starptautiskās reģistrācijas Nr. WO 826 478 atzīšanu par spēkā neesošu, Latvijā. Prasītājs tai pretstatīja savu zīmi "Amaryl", kas arī bija reģistrēta starptautiski (WO 591 304). Abas zīmes bija vārdiskas. Tiesa konstatēja, ka prasītāja zīme ir agrāka un ka abas zīmes ir reģistrētas "uz identiskām un līdzīgām precēm – 5.preču klase – farmaceitiskie preparāti". 
Ja minētās preces abās reģistrācijās arī faktiski tā būtu nosauktas, tiesai būtu vajadzējis apstāties pie konstatējuma, ka preces ir identiskas. Taču agrākā reģistrācija, kā var pārliecināties WIPO datu bāzē, ir šaurāka: 'farmaceitiskie preparāti, proti, pretdiabēta preparāti'. Tātad bija nepieciešams vērtējums attiecībā uz tiem vēlākās zīmes farmaceitiskajiem preparātiem, kas pārsniedz agrākajā reģistrācijā minētos, – tiem, kas nav pretdiabēta preparāti. Šajā gadījumā vērtējums varēja būt vienkāršs: farmaceitiskos preparātus parasti visus uzskata par savstarpēji līdzīgām precēm, jo tie visi paredzēti ārstniecībai vai veselības kopšanai, visi pieder specifiskas – ķīmiski farmaceitiskās rūpniecības nozares – produkcijai, gandrīz visi ir viena tipa preces – ķīmiski savienojumi, un tos pārsvarā pārdod specializētos tirdzniecības punktos – aptiekās. Tātad, kopumā ņemot, korekts būtu bijis tāds atzinums, ka preces ir daļēji identiskas un daļēji līdzīgas.
Tiesa secināja, ka "galvenais konkrētā strīda izšķiršanā ir tas apstāklis, vai pretstatītās preču zīmes ir sajaucami līdzīgas, vai [arī] patērētājs tās uztver kā savstarpēji saistītas". Tiesa piekrita prasītājam, ka abi apzīmējumi sastāv no trim zilbēm – 'a-ma-ryl' un 'al-ma-til', taču iebilda, ka to fonētiskais skanējums, "pateicoties burtiem [skaņām] 'Y' un 'I', 'T' un 'R', ir pietiekami atšķirīgs, lai tos nejauktu", "pie tam minētie burti abiem apzīmējumiem piedod [piešķir] arī vizuālu atšķirību". Tālāk tiesa atsaucās arī uz atbildētāja norādītām jēdzieniskām (konceptuālām) atšķirībām, atzīstot, ka "ALMATIL" asociējas ar sievietes vārdu 'Alma', bet "AMARYL" – ar istabas augu amarilli. Gala rezultātā apgabaltiesa atzina, ka "preču zīmes ne pēc to vizuālās, fonētiskās, ne arī jēdzieniskās uztveres nav sajaucami līdzīgas vai uztveramas kā savstarpēji saistītas", un prasību noraidīja.
Divās lietās Beļģijas firma "SOREMARTEC S.A." vērsās pret Polijas konditorejas produkcijas izplatītājiem Latvijā – vispirms pret SIA "BNN", tad pret SIA "ILVA PLUS", prasot pārtraukt preču zīmju nelikumīgu izmantošanu. Prasītājam pieder starptautiski reģistrēta vārdiska preču zīme "RAFFAELLO" (WO 739 677), kas reģistrēta dažādām pārtikas precēm 29. un 30.klasē, ieskaitot konditorejas izstrādājumus, un telpiska preču zīme – balta lodīte ar fakturētu virsmu (apkaisīta ar kokosrieksta skaidiņām) (WO 798 984), kas reģistrēta 30.klasē, citstarp konditorejas izstrādājumiem. Atbildētāji izplatīja Latvijā saldumus ar nosaukumu 'NATAELLO', kuri arī pēc ārējā izskata bija līdzīgi prasītāja "RAFFAELLO" lodītēm. Pirmajā lietā (Rīgas apgabaltiesa, C-3229/2, tiesas sēde 2004.gada 16.decembrī) prasītājs atsaucās uz LPZ/99 28.panta, 4.panta sestās, septītās un astotās daļas un 27.panta noteikumiem, kā arī Konkurences likuma 18.panta trešo daļu, lūdzot aizliegt prasītāja preču zīmju izmantošanu, aizliegt atbildētājam ievest, glabāt, izplatīt, tirgot un reklamēt konditorejas izstrādājumus ar nosaukumu 'NATAELLO' un uzlikt atbildētājam pienākumu iznīcināt ievesto preci ar šo nosaukumu. Atbildētājs savos paskaidrojumos bija norādījis, ka šīs preces iepirktas likumīgi, bet tiesas sēdē nepiedalījās. 
Salīdzinot apstrīdēto produkciju ar prasītāja vārdisko preču zīmi, tiesa atzina, ka nosaukumi ir fonētiski līdzīgi. Sajaucami līdzīgs, tiesas secinājumā, ir arī to grafiskais izpildījums; – šajā aspektā tiesa tātad salīdzināja atbildētāja produkcijas noformējumu (iepakojuma grafiku) ar prasītāja produkcijas noformējumu, nevis ar reģistrēto preču zīmi, jo tai nekāda grafiskā izpildījuma nav (reģistrācijā ir norāde, ka zīme izpildīta standarta burtiem). Tātad "produkts "NATAELLO" var radīt patērētājam asociācijas ar nosaukumu "RAFFAELLO"". Tālāk tiesa konstatēja, ka produkts 'NATAELLO' pēc izskata, formas un krāsas "ir gandrīz identisks ar baltajām "RAFFAELLO" vafeļu bumbiņām, ko aizsargā telpiskā preču zīme", tādējādi "vēl jo vairāk padarot atbildētāja produktu līdzīgu prasītāja produktam, nodarot kaitējumu prasītāja ar likumu aizsargātajām interesēm, jo patērētājs var kļūdaini var izvēlēties "RAFFAELLO" vietā produktu "NATAELLO"". Turpmākajā sprieduma tekstā tiesa ļoti aptuveni atstāstīja LPZ/99 4.panta septīto daļu par plaši pazīstamu preču zīmju izņēmuma tiesībām (uzsverot šīs daļas otro teikumu, kas attiecas uz nelīdzīgām precēm un pakalpojumiem un kam nav sakara ar lietas apstākļiem), konstatēja šīs normas pārkāpumu lietā, kā arī Konkurences likuma 18.panta trešās daļas pārkāpumu, un pilnībā apmierināja prasību. Tomēr šeit aprobežosimies ar LPZ/99 4.panta sestās daļas noteikumu piemērošanas jautājumiem. 
Tātad prasītājam pieder divas reģistrētas preču zīmes attiecībā uz konditorejas precēm, un ir konstatēta produkcija (saldumi) tirgū, kas nosaukuma ziņā ir līdzīga vienai no tām, bet ārējā izskata ziņā – otrai. Viegli konstatēt, ka preces (cukura konditoreja, saldumi) ir identiskas. Atbildētāja produkcijas nosaukums tirgū, tiesas ieskatā, ir fonētiski līdzīgs vārdiskajai preču zīmei. Var piekrist, jo, kaut arī abu vārdu sākumdaļas līdzskaņi atšķiras (raffa-/nata-), patskaņi un to secība zilbēs ir vienāda, tātad arī zilbju skanējums kopumā ir tuvs. Līdzību akcentē vārdu beigu daļu (izskaņu) tieša sakritība (-ello), kam parasti ir mazāka nozīme, taču tiesa pamatoti ņēma vērā abu vārdu kopējā (varētu teikt – "itāliskā") skanējuma līdzību. Tā kā preces ir identiskas, tas kompensē atšķirības vārdu sākumdaļā, un ir pamats konstatēt sajaukšanas iespēju. Turklāt, kaut arī tiesa to skaidri nav definējusi, prasītāja preču zīmi var uzskatīt par zīmi ar augstu atšķirtspēju (personvārds 'Raffaello', kam nav tieša sakara ar attiecīgajām precēm un kas patērētājiem var asociēties ar slavenā Renesanses mākslinieka vārdu, netieši uzsverot estētiskumu, izsmalcinātību), kurai ir arī augsta atpazīstamība, jo šīs preces ir intensīvi reklamētas Latvijā, un par atpazīstamību liecina aptaujas dati. Tas sajaukšanas iespēju pastiprina. Attiecībā uz otru zīmi – telpisko – tiesa konstatēja, ka produkts 'NATAELLO' ir tai "gandrīz identisks". Tādējādi var atzīt, ka sajaukšanas iespēja ar abām prasītāja pretstatītajām zīmēm lietā tika konstatēta pamatoti. Kas attiecas uz vienas un otras produkcijas noformējuma salīdzinājumu (ka tie ir "līdzīgā grafiskā izpildījumā"), tam ir nozīme nevis preču zīmju sajaukšanas iespējas sakarā, bet attiecībā uz Konkurences likuma normu piemērošanu.
Otrajā lietā par 'NATAELLO' saldumiem (Rīgas apgabaltiesa, C-1530/17, 2005.gada 18.martā), kurā "SOREMARTEC S.A." prasījumi bija līdzīgi, puses vienojās un tiesai iesniedza izlīgumu, saskaņā ar kuru prasītājs daļēji atteicās no prasības, bet atbildētājs prasību daļēji atzina, apņēmās iznīcināt attiecīgo preču krājumus un vairs neievest tādas Latvijā, kā arī ziņot prasītājam par citiem uzņēmumiem, ja tie ievestu šādus saldumus. Atbildētāja gatavību noslēgt izlīgumu acīmredzami varēja ietekmēt pirmās lietas iznākums un spriedums, ar kuru pārliecinoši tika atzīts preču zīmju pārkāpums.

Lietā C-2581/2 Rīgas apgabaltiesa 2004.gada 21.decembrī izskatīja Itālijas firmas SEVEN S.P.A. prasību pret Turcijas firmu "Bes Yildiz Tekstil ve Konfeksiyon Sanayi Ticaret Anonim Sirketi" par starptautiski reģistrētas preču zīmes "SEVEN HILL" (fig.) (WO 774 401) –

 attiecinājuma uz Latviju atzīšanu par spēkā neesošu, pamatojoties uz LPZ/99 7.panta pirmās daļas 2.punktu un 31.panta pirmo un ceturto daļu. Prasītājam pieder divas Latvijā spēkā esošas starptautiskās preču zīmes "7SEVEN" (fig.) (WO 720 998) un "SEVEN" (fig.) (WO 769 622):

Prasītājs apgalvoja, ka salīdzināmās zīmes reģistrētas attiecībā uz identiskām un radniecīgām precēm 25.klasē un ir savstarpēji tik līdzīgas, ka iespējama to sajaukšana. Zīmēs ir ietverts vārdisks apzīmējums 'SEVEN', un to kompozicionālā uzbūve ir līdzīga, jo tās veido eliptiskas formas elements, kas ietverts taisnstūrī. Atbildētājs lietā nepiedalījās. 
Apgabaltiesa konstatēja, ka prasītāja zīmes ir agrākas un ka salīdzināmās preču zīmes ir reģistrētas "identiskām un radniecīgām precēm" 25.klasē, bet šīs zīmes nevar atzīt par tik līdzīgām, ka iespējama to sajaukšana. Tiesa uzskatīja, ka prasītāja zīmēs dominē vārdiskais elements 'SEVEN', bet atbildētāja zīmē dominē "stilizēts kalna attēls, zem kura pavisam nelieliem burtiem ir vārdiskais elements 'SEVEN HILL', un šī kompozīcija ievietota elipsē, kurai apkārt ir rāmis". Piekrītot prasītājam, ka preču zīmes jāvērtē pēc to kopiespaida, tiesa vērtēja, ka konkrētajā gadījumā zīmju atšķirīgās pazīmes un to radītais kopiespaids pilnībā ļauj atšķirt vienu zīmi no otras. Tādējādi šīs preču zīmes var pastāvēt vienlaicīgi un izpildīt savu galveno funkciju – "atšķirt viena uzņēmuma preces no cita uzņēmuma precēm", un prasība ir noraidāma.      

Droši vien var piekrist tiesas vērtējumam, ka prasītāja zīmēs dominē vārdiskais elements 'SEVEN', turpretī atbildētāja zīmē – grafiskie elementi, tādējādi vārdisko elementu 'SEVEN' un 'SEVEN HILL' savstarpējā līdzība kļūst mazāk nozīmīga, un droši vien lietā bija pietiekams pamats prasību noraidīt. Tomēr lietā ir apstākļi, kuri nav skaidri konstatēti. Apstrīdētā zīme ir reģistrēta 25.klases precēm (īsumā raksturojot – dažādiem apģērbiem, veļai, apaviem un apģērba piederumiem) un 28.klases precēm (dažādām vingrošanas un sporta precēm), bet pretstatītās – gan apģērbiem 25.klasē, gan citām precēm (16., 18. un 25.klasē to saraksti daļēji pārklājas, bet zīmes WO 720 998 sarakstā ir vēl arī 3. un 14.klases preces). Tā kā tiesa gan prasības atreferējumā, gan motīvu daļā runā tikai par 25.klases preču "identiskumu un radniecīgumu", jāpieņem, ka prasība bija vērsta vienīgi pret apstrīdētās zīmes 25.klases precēm, taču tādā gadījumā būtu bijis pareizi spriedumā skaidri minēt, ka prasība bija par apstrīdētās preču zīmes daļēju atzīšanu par spēkā neesošu. Ja prasība tomēr bija vērsta pret visu apstrīdēto reģistrāciju, spriedumā trūkst vērtējuma par vingrošanas un sporta precēm (28.klase). 
Cits piemērs ir strīds starp diviem ASV ķīmijas uzņēmumiem. Lietā C-1908/2 Rīgas apgabaltiesa 2005.gada 15.septembrī izskatīja firmas Dow Corning Corporation prasību pret uzņēmumu EXXONMOBIL OIL CORPORATION par preču zīmes "MOBILKOTE" (M 53 024; reģistrācijas pieteikuma datums 25.11.2002) atzīšanu par spēkā neesošu. Prasītājs bija tai pretstatījis savu zīmi "MOLYKOTE", kuras pieteikuma datums bija 20.04.1993 (turklāt tā bija pārreģistrācija ar prioritāti kopš sešdesmitajiem gadiem: SU 27727; 21.02.1964, taču šis fakts lietā netiek apskatīts
). Prasītājs, atsaucoties uz LPZ/99 7.panta pirmās daļas 2.punktu, apgalvoja, ka zīmes ir maldinoši līdzīgas pēc vizuālās, fonētiskās un konceptuālās uztveres.  
Atbildētājs prasību neatzina un izteica viedokli, ka prasītāja preču zīme nav uzskatāma par agrāku, jo atbildētājam pieder arī zīme "MOBIL-KOTE", kuras pieteikuma datums ir 08.12.1992. Tādējādi abu pušu līdzīgās zīmes jau ilgi esot pastāvējušas līdzās attiecībā uz 4.klases precēm. Ja prasītājs uzskata, ka tās nevar pastāvēt līdzās, tam savas tiesības atbilstoši Civillikuma 1.pantam vajadzējis izmantot godprātīgi un situāciju risināt ārpus tiesas. Prasītājs neesot argumentējis, kāpēc pēkšņi radusies patērētāju maldināšanas iespēja, turklāt neesot pierādījumu, ka prasītāja preču zīme tiek lietota Latvijā (tomēr atbildētājs nebija iesniedzis pretprasību, kāda paredzēta LPZ/99 31.panta otrajā daļā). Atbildētājs arī uzskatīja, ka vārdisko zīmju salīdzinājumā galvenais kritērijs esot to fonētika un semantika, bet konkrētajā gadījumā zīmju izruna esot ļoti atšķirīga. Lai gan abas zīmes reģistrētas 4.klases precēm, tās attiecoties uz atšķirīgām precēm un dažādu patērētāju loku.
Apgabaltiesa atzina, ka atbildētāja iebildumi nav ņemami vērā. Tiesa konstatēja, ka prasītāja preču zīmes sarakstā ir 'rūpnieciskās eļļas un tauki, smērvielas, plastiskas vielas ar smērvielu īpašībām, smēru piejaukumi; degviela; apgaismes līdzekļi, kuri ietverti šajā klasē', bet atbildētājam – 'tehniskās eļļas un smēreļļas; smērvielas; putekļus absorbējoši, mitrinoši maisījumi un saistvielas; degvielas (ieskaitot tehnisko spirtu) un deggāzes; sveces apgaismošanai; degļi; šajā klasē ietvertais vasks papes, kartona un papīra pārklāšanai' (abos gadījumos – 4.klase). Tiesa atzina: ".. kā redzams, tad pretstatītās preču zīmes ir reģistrētas uz precēm 4. preču klasē un pēc savas būtības ir līdzīgas" (nav gan īsti saprotams, vai tiesa te runā par preču līdzību vai, drīzāk, zīmju līdzību). Tiesa arī pievērsās atbildētāja argumentam par viņa agrākām līdzīgām tiesībām, tas ir, agrākai preču zīmei "MOBIL-KOTE" (M 10 291; arī šī preču zīme bija pārreģistrēta, ar senu PSRS prioritāti kopš 23.10.1974. un arī šis fakts lietā nav skarts), taču atzina, ka tā nav ņemama vērā konkrētā strīda izšķiršanā, jo tās aizsardzības termiņš beidzies. Turklāt par zīmju "Mobil-kote" un "Molykote" vienlaicīgu lietošanu dažās citās valstīs puses esot vienojušās atsevišķi. 
Tālāk tiesa, atsaucoties uz EKT atziņām par zīmju visaptverošu vizuālās, fonētiskās un konceptuālās līdzības novērtēšanu un šāda salīdzinājuma balstīšanu uz zīmju izraisīto kopiespaidu, īpaši paturot prātā to atšķirtspējīgos un dominējošos elementus,
 veica šo preču zīmju salīdzinājumu un atzina, ka prasība ir apmierināma. Tiesa zīmes atzina par vizuāli līdzīgām, jo tās ietver identisku burtu kombināciju 'MO..KOTE'. Fonētiski tās sastāv no vienāda zilbju skaita (četrām) un tiks izrunātas līdzīgi (mo-li-ko-te, mo-bil-ko-te). Tiesa arī minēja apsvērumu, ka patērētājam parasti nav iespējas veikt tiešu zīmju salīdzināšanu, tādēļ šāda līdzība var radīt patērētājos maldīgu priekšstatu par preču izcelsmi.
Uzņēmums EXXONMOBIL OIL CORPORATION iesniedza apelācijas sūdzību par šo apgabaltiesas spriedumu, nepiekrītot tiesas secinājumiem, it sevišķi jautājumā par sajaukšanas iespēju, jo atšķirīga esot gan abu zīmju izruna, gan nozīme. Turklāt atšķirības koncentrējas zīmju sākumdaļā, kas ir to būtiskākā sastāvdaļa. Proti, atšķirībā no prasītāja preču zīmes sākumdaļas 'moly-', kas latviešu patērētājiem nav saprotama, atbildētāja zīmes sākumdaļa 'mobil-' ir ar konkrētu nozīmi 'kustīgs' un kopumā vieglāk paliek patērētāju atmiņā, kā arī veido asociācijas ar attiecīgo preču izmantošanas nolūku (automobilis), tādējādi patērētāji šīs zīmes nejauks, jo tās ir dažādas un rada dažādas asociācijas.
Apelators bija norādījis arī uz atšķirībām preču sarakstos. Tas, ka abas zīmes ir reģistrētas vienā un tai pašā klasifikācijas klasē, pats par sevi nenozīmē, ka attiecīgās preces ir līdzīgas (principā pareiza tēze!
). Salīdzināmajās reģistrācijās ir tikai divas identiskas preču pozīcijas: smērvielas un degvielas. Ievērojot pārējās preču grupas, abu preču zīmju mērķis esot pilnīgi atšķirīgs, jo prasītāja zīme paredzēta galvenokārt lubricējošu (berzi mazinošu) eļļu marķēšanai, bet atbildētājam – galvenokārt, lai apzīmētu pārklājošus materiālus, smērvielas, kas aizsargā no vides iedarbības (vasks papes, kartona, papīra pārklāšanai, putekļus absorbējoši, mitrinoši maisījumi un saistvielas), un kam prasītāja sarakstā nav pat līdzīgu preču. Tādējādi, pēc apelatora uzskata, zīmes savstarpēji nekonkurē un var pastāvēt līdzās. Turklāt, piemēram, vasks, kartona, papīra pārklāšanai ir ļoti specifiska prece, un attiecīgie patērētāji pratīs atšķirt šīs zīmes un zinās attiecīgo preču ražotājus. Apelators arī bija minējis aspektu, kas šāda rakstura lietās nevar būt izšķirošs, proti, ka prasītājs nav iesniedzis pierādījumus par to, ka patērētāji sajauc šīs zīmes.

Apelators bija vēlreiz uzsvēris, ka prasība celta pretēji labas ticības principam, jo atbildētāja preču zīme "MOBIL-KOTE" un prasītāja zīme "MOLYKOTE" ir pastāvējušas līdzās ilgu laika periodu, puses par šo jautājumu bija vienojušās ne tikai Latvijā, bet arī citās valstīs (spriedumā gan nav minēts, vai par to iesniegti pierādījumi un kādi) un šādu situāciju pieļāva tas, ka šīs preču zīmes reģistrētas dažādām precēm. 

Arī apelācijas instance (lieta PAC-0387; 2006.gada 29.augustā), tāpat kā pirmā instance, atzina, ka šajā strīdā nav ņemama vērā atbildētāja senāk reģistrētā preču zīme "MOBIL-KOTE" (M 10 291), jo tās darbības termiņš beidzies 08.12.2002 (pievērsīsim uzmanību, ka tas ir pēc tam, kad 25.11.2002 atbildētājs bija pieteicis reģistrācijai šajā lietā apstrīdēto preču zīmi "MOBILKOTE" M 53 024). Taču Civillietu tiesu palāta, tāpat kā apgabaltiesa, netika norādījusi, ka tā bija pārreģistrētā preču zīme ar prioritātes datumu 23.10.1974 – no PSRS spēkā bijušās reģistrācijas. Tas gan jāatzīst, – ja šis apstāklis lietā būtu vērtēts, tiesai būtu bijis jākonstatē, ka prasītājam vienalga šajā lietā pieder agrāka zīme, jo viņa zīme "MOLYKOTE" arī bija pārreģistrācija ar prioritāti kopš 21.02.1964, kas ir vēl senāks datums. Citādos prioritāšu apstākļos, iespējams, tiesai būtu bijis jāņem vērā, ka atbildētāja kādreizējā zīme "MOBIL-KOTE" (M 10 291) no tagad apstrīdētās zīmes "MOBILKOTE" (M 53 024) atšķīrās ļoti nebūtiski. Būtībā varētu atzīt, ka ļoti līdzīgs vārdisks apzīmējums (saskaņā ar EKT pieeju varēja uzskatīt, ka identisks, jo patērētāji šādu atšķirību varētu neievērot) attiecībā uz identiskām un līdzīgām precēm atbildētājam bijis aizsargāts jau kopš 1974.gada, turklāt bez pārtraukuma (jo senākā zīmes varianta spēkā esamība beidzās tikai pēc tam, kad bija pieteikts reģistrācijai jaunākais variants). 
Var pieņemt, ka šādos gadījumos, – kad tiek apstrīdēta atsevišķa preču zīme viena īpašnieka preču zīmju "ķēdītē" ar dažādiem prioritātes datumiem, bet ar kopīgu (identisku vai būtiski līdzīgu) dominējošu elementu (preču zīmju saimē
), – pastāv divas iespējas. Var vai nu ņemt vērā citas agrākas, būtiski līdzīgas preču zīmes, kas pieder tai pašai pusei (tādējādi atzīstot, ka atbildētāja vēlāko preču zīmi nevar apstrīdēt, ja tam jau pirms prasītāja piederējušas tiesības uz attiecīgo zīmēs dominējošo apzīmējumu), vai arī neņemt tās vērā, jo formāli likums neliedz iespēju apstrīdēt katru konkrēto reģistrāciju, kuras prioritāte ir vēlāka par prasītāja preču zīmes prioritāti. Abas tiesu instances izvēlējās formālāko pieeju: senākā tiesība beigusi pastāvēt, tāpēc nav ņemama vērā. Ja šāda pieeja Latvijas tiesu praksē nostiprināsies (nav ziņu par līdzīgu aspektu vērtējumu EKT vai PIT praksē), tā, iespējams, būs jāatzīst par tādu, kas veido attiecīgo personu tiesiskās attiecības juridiski skaidrākas. Proti, ja senākās tiesības īpašnieks savā laikā ir samierinājies ar līdzīgas zīmes līdzāspastāvēšanu, tā teikt, pats vainīgs, vajadzēja to apstrīdēt laikus; toties viņa konkurents tagad "neguļ" un izmanto likuma piešķirto iespēju, lai ierobežotu senākās tiesības īpašnieka vēlmi savu tiesību lauku attīstīt un paplašināt. Katrā ziņā tam par attaisnojumu varētu minēt patērētāju interesi, lai katrā atsevišķā teritorijā spēkā būtu iespējami maz līdzīgu preču zīmju attiecībā uz tām pašām un līdzīgām precēm; – jo mazāk savstarpēji sajaucamu preču zīmju, jo patērētājiem vieglāk orientēties preču piedāvājumā.
Saistībā ar šo aspektu tiesa noraidīja arī apelatora atsaukšanos uz Civillikuma 1428. un 1432.pantu (apelators uzskatīja, ka prasītājs iepriekšējā periodā klusējot devis savu piekrišanu līdzīgas atbildētāja zīmes līdzāspastāvēšanai), "jo pušu tiesiskās attiecības regulē speciālais likums, un nav pierādījumu tam, ka starp pusēm būtu bijusi vienošanās par šo preču zīmju pastāvēšanu Latvijā līdzās". Tas, ka šāda vienošanās bijusi attiecībā uz citām valstīm, tiesas ieskatā nav attiecināms uz Latviju. Konkrētā strīda izšķiršanā, pēc Civillietu tiesu palātas vērtējuma, nav saistošas nozīmes arī apstāklim, ka pušu preču zīmes citās valstīs pastāv līdzās, un tas nepierāda, ka šīs zīmes būtu atzīstamas par atšķirīgām. Te jāpiebilst, ka, kaut arī preču zīmju jomā tiešām darbojas speciālais likums, tomēr apšaubāmi, ka šā likuma normas varētu šajā vai kādā citā jautājumā būt klajā pretrunā ar civiltiesību vispārīgiem principiem. Turklāt tiesa nenorādīja, tieši kādas LPZ/99 speciālās normas varētu potenciāli atcelt apelatora minēto Civillikuma normu darbību. Tiesai būtu vajadzējis analizēt lietas apstākļu atbilstību LPZ/99 29.panta (Tiesību ierobežojumi (tiesību zaudēšana) samierināšanās dēļ) noteikumiem, pat ja apelators uz šo normu nebija atsaucies, un norādīt uz Civillikuma 1428.panta ceturto teikumu ("Darbībai, kas uzskatāma par klusējot izdarītu gribas izteikumu, jābūt tādai, lai no tās varētu droši secināt tādas gribas esamību"), kurš līdz ar 1430.pantu precizē klusējot izteiktas gribas izpauduma iztulkošanu. Saskaņā ar šiem noteikumiem būtu jāsecina, ka preču zīmju jomā konkurenta klusēšana kļūst par piekrišanu līdzīgas zīmes līdzāspastāvēšanai tikai tad, ja agrākas zīmes īpašnieks nedz administratīvā, nedz tiesas kārtībā neapstrīd vēlākas reģistrētas zīmes lietošanu tai pašā tirgū (Latvijā) piecu secīgu gadu laikā, būdams informēts par šo lietošanu.

Būtisks trūkums ir tas, ka šajos spriedumos pietrūkst rūpīga preču identiskuma/līdzīguma vērtējuma, un tas savukārt izraisa aptuvenību un ietekmē sajaukšanas iespējas vērtējumu. Tiesa būtībā nav apskatījusi apelatora argumentu par pušu preču zīmju atšķirīgiem mērķiem (precīzāk būtu teikt – atšķirīgu adresātu jeb atšķirīgiem patērētājiem) un specifiskajām precēm apstrīdētās zīmes sarakstā. Frāze "abas preču zīmes ir reģistrētas 4. preču klasē identiskām un līdzīgām precēm" (Civillietu tiesu palātas sprieduma motīvu daļā) ir apgalvojums bez motivācijas un noteikti nav pietiekams šo apstākļu vērtējums. 
Formāli raugoties, identiski jēdzieni ir tikai pāris šo sarakstu pozīcijas – smērvielas, degvielas. Taču ir arī vairākas citas pozīcijas, kuras par daļēji vai pilnībā identiskām var atzīt vērtējot. Atbildētāja preču sarakstā ietilpstošās 'tehniskās eļļas un smēreļļas' lielā šo jēdzienu satura apjomā sakrīt ar prasītāja precēm 'rūpnieciskās eļļas un tauki, smērvielas, plastiskas vielas ar smērvielu īpašībām, smēru piejaukumi' (tātad – ir vismaz daļēji, ja ne pilnībā identiskas preces). Atbildētāja 'sveces apgaismošanai, degļi' visdrīzāk ietilpst prasītāja sarakstā iekļautajā jēdzienā 'apgaismes līdzekļi, kuri ietverti šajā klasē' (identiskas preces). Atbildētāja 'deggāzes' noteikti bija atzīstamas par līdzīgām precēm prasītāja 'degvielām', bet pilnīgi iespējams pat, ka autoritatīvi izziņas avoti deggāzes atzīst par degvielu veidu (identiskas preces?). Domājams, ka arī atlikušās atbildētāja zīmes saraksta pozīcijas 'putekļus absorbējoši, mitrinoši maisījumi un saistvielas' un 'šajā klasē ietvertais vasks papes, kartona un papīra pārklāšanai' pamatoti varēja atzīt par prasītāja precēm līdzīgām precēm, visdrīzāk radniecīgo izejvielu (nafta, naftas produkti, dabiskie vai sintētiskie vaski) un zināmā mērā radniecīga lietojuma (virsmu aizsardzība, lubricēšana, vides attīrīšana tehniskās ierīcēs u.tml.) dēļ. Ja šāds vērtējums ir pareizs, tad jāsecina, ka būtiska daļa salīdzināmo zīmju preču ir identiskas, pārējās – līdzīgas un apelatora minētās preču sarakstu atšķirības nav tik būtiskas, lai varētu runāt par atšķirīgām patērētāju grupām. Tai pašā laikā varēja domāt par tādu šai lietai raksturīgu apstākli, uz ko bija norādījis arī apelators, – ka attiecīgo preču patērētāji ir vērīgi šo specifisko tehnisko preču izvēlē.
Turpmākajā vērtējumā bez tiesas precīzi atzīmētajiem apstākļiem – vārdisko apzīmējumu vienādā zilbju skaita, sakritīgām sākuma un beigu daļām un līdzīgās zīmju izrunas – ir arī ne tik pārliecinoši vērtējumi, piemēram, attiecībā uz to, ka salīdzināmo apzīmējumu dominējošais elements, kas saista patērētāju uzmanību, esot beigu daļa '-kote', uztverama kā neparasts elements, iespiedīšoties patērētāju atmiņā un asociatīvi saistīšot abas zīmes. Šā vērtējuma kontekstā tiesa, iespējams, pārāk viegli noraidīja apelatora argumentu par apstrīdētās zīmes sākumdaļas 'mobil-' semantisko nozīmi, kas patērētājiem palīdz zīmes nejaukt (turklāt tā var asociēties ar zīmes īpašnieka nosaukumu EXXONMOBIL). Ņemot vērā EKT atziņu par savstarpēju sakarību starp zīmju līdzību un apzīmējamo preču līdzību, ko tiesa gan bija pieminējusi, būtu bijis pamats vērtēt, ciktāl salīdzināmo zīmju daļēju semantisko atšķirību šajā lietā kompensē augsta preču līdzības pakāpe. 
Pušu pārstāvji viena vai cita iemesla dēļ šajā lietā netika izmantojuši vēl dažus savai pozīcijai potenciāli noderīgus aspektus, kuri varētu precizēt sajaukšanas iespējas vērtējumu (vismaz spriedumā tie neatspoguļojas). No vienas puses, prasītājs, ar nolūku uzsvērt zīmju līdzību, varēja akcentēt, ka abās zīmēs ir izmantota viena un tā pati vārdu spēle. Zīmju beigu daļu '-kote' angļu valodas izrunas principu zinātāji izrunās [kout], identiski ar vārda 'coat' (pārklājums) izrunu, tāpēc angļu valodas zinātājiem varētu rasties asociācijas, ka zīmes ir saistītas ar pārklājumu materiāliem; tādējādi varētu vērtēt, ka vismaz attiecībā uz daļu patērētāju pieaugtu šo zīmju līdzīgās semantikas nozīme. Savukārt atbildētājs, lai pastiprinātu zīmju atšķirīguma motīvus, varēja izteikt apsvērumu, ka ne tikai viņa, bet arī prasītāja zīmes sākumdaļai ir semantiska nozīme, proti, labāk informētā patērētāju daļa vārddaļā 'moly-' var atpazīt norādi uz ķīmisko elementu molibdēnu (angļu rakstībā molybdenum; saīsināti arī moly, it īpaši apzīmējot molibdēna disulfīdu). Izziņas avotos atrodama informācija, ka molibdēna disulfīda piedevas izmanto berzes mazināšanai; šo apstākli var zināt speciālisti, kas izvēlas specifiskas smērvielas un eļļas noteiktām tehniskām vajadzībām. 

Tādējādi kopumā ir jāatzīst, ka šādās lietās reizēm netiek rūpīgi novērtēti visi apstākļi, ir sevišķi tie, kas attiecas uz preču vai pakalpojumu savstarpēju līdzību un attiecīgo patērētāju uztveri. Šajos jautājumos nevar paļauties vienīgi uz pušu sacīkstē izteiktajiem subjektīvajiem apsvērumiem; tiesai ir rūpīgi jāpārbauda visi pierādījumi un jāizdara pamatoti secinājumi. Būtu lietderīgi izskatīt iespēju preču zīmju civilstrīdos paredzēt tiesai tiesības pamatotos gadījumos piemērot atsevišķus objektīvās izmeklēšanas principa elementus, piemēram, izziņas avotos tiesai pašai noskaidrot analizējamo apzīmējumu nozīmi, precizēt preču zīmes adresātu (kas ir attiecīgo preču vai pakalpojumu patērētāji), datu bāzēs noskaidrot, vai attiecīgais apzīmējums konkrēto preču vai pakalpojumu jomā ir reģistrēts tikai vienam īpašniekam vai arī, gluži pretēji, ir preču zīmēs ļoti izplatīts u.tml. Pastāv arī Civilprocesa likuma 93.panta ceturtajā daļā paredzētā iespēja, kuru tiesas varētu izmantot: ja pierādījumi preču zīmju sajaukšanas iespējas konstatēšanai ir nepietiekami, tiesa var noteikt termiņu šādu papildu pierādījumu iesniegšanai. Civilprocesa komentāros izteikts viedoklis, ka līdzās pušu sacīkstei ir pieļaujama arī tiesas iniciatīva un aktivitāte, – tiktāl, cik tas nepieciešams patiesības noskaidrošanai lietā, laika un procesuālo līdzekļu ekonomijas nolūkos.

Katrā ziņā nav apšaubāms, ka, ja atsevišķu lietas apstākļu izvērtējums ir nepietiekams, tas neļauj veikt preču zīmju sajaukšanas iespējas visaptverošu vērtējumu, kāds nepieciešams atbilstoši EKT sniegtajai šo noteikumu interpretācijai un kāds nodrošina augstu pamatotības pakāpi attiecīgiem nolēmumiem.
3.2.4. Plaši pazīstamas preču zīmes tiesību realizācija identisku un līdzīgu, kā arī nelīdzīgu preču vai pakalpojumu jomā

Viens no būtiskajiem atzinumiem preču zīmju aizsardzības jomā tātad ir, ka zīmes ar augstu atšķirtspēju, kura tām piemīt vai nu pašām par sevi, vai sakarā ar to reputāciju tirgū, bauda plašāku aizsardzību nekā zīmes ar zemāku atšķirtspēju.
 Šis mūsdienu atzinums labi sasaucas ar to, ka plaši pazīstamai preču zīmei (atbilstoši Preču zīmju direktīvas un Kopienas preču zīmju regulas terminoloģijai arī – preču zīme ar labu jeb augstu reputāciju) daudzās pasaules valstīs jau sen piešķir visplašāko aizsardzību, vislielāko izņēmuma tiesību apjomu. 
Saskaņā ar Latvijā iedibinājušos tradīciju "kompetentā institūcija",
 kas tiesīga atzīt kādu preču zīmi par plaši pazīstamu Latvijā, ir institūcija, kas izskata preču zīmju strīdus, nevis kāda iestāde. Tātad tā ir tiesa, bet pēcreģistrācijas iebildumu procedūrā – arī Apelācijas padome, ja tās lēmums netiek vēlāk atcelts tiesā. Atzinums par plaši pazīstamu preču zīmi nav pielīdzināms juridiska fakta konstatācijai, jo tikai civiltiesiska rakstura strīdā, vērtējot pretstatītās, potenciāli plaši pazīstamās preču zīmes tiesisko attiecību ar konkrētu apstrīdēto zīmi (apzīmējumu tirgū), ir iespējams ņemt vērā visus uz šādu lietu attiecināmos faktus, apstākļus un pierādījumus. Pie līdzīgas atziņas nākusi arī Civillietu tiesu palāta 2005.gada 8.jūnija spriedumā (lietā PAC-229), atzīstot, ka plaši pazīstamas preču zīmes aizsardzības apjomu var noteikt, pretstatot plaši pazīstamu preču zīmi ar to kolīzijā esošai zīmei. Vēl viens būtisks apsvērums, kas liedz uzskatīt preču zīmes plašas pazīstamības atzīšanu par juridiska fakta konstatēšanu: preču zīme, kas kādreiz atzīta par plaši pazīstamu, noteiktos apstākļos var zaudēt šo plašo pazīstamību, ko atkal vispārliecinošāk var konstatēt vienīgi zīmju savstarpēja strīda ietvaros.

Plaši pazīstamas preču zīmes statusa noteikšanai izmantojami LPZ/99 8.panta noteikumi, it sevišķi tā trešā un ceturtā daļa,
 taču praksē lietas dalībnieki bieži atsaucas arī uz Parīzes konvencijas 6.-bis panta normām tieši, lai gan tās ir pilnībā iestrādātas Latvijas likumā. Turklāt LPZ/99 8.pants ir vēl papildināts ar mūsdienīgajiem TRIPS līguma 16.panta otrās un trešās daļas noteikumiem, satur Parīzes konvencijai un TRIPS līgumam atbilstošu terminoloģiju un tikai nebūtiski atšķiras no atbilstošajām Preču zīmju direktīvas normām. 
Ņemot vērā ilgo laikposmu, kas pagājis kopš Parīzes konvencijas normu izstrādes, un dažādās valstīs konstatēto, bieži visai atšķirīgo praksi plaši pazīstamu preču zīmju noteikšanā, Parīzes Savienības rūpnieciskā īpašuma aizsardzībai asambleja un WIPO Ģenerālā asambleja 1999.gadā pieņēma Kopīgās rekomendācijas par plaši pazīstamu zīmju aizsardzības noteikumiem (turpmāk – Kopīgās rekomendācijas 
). Kaut gan tas ir tikai ieteikums, juridiski nesaistošs dokuments, daudzas valstis apzinās vajadzību pēc mūsdienīga regulējuma šajā jomā un to piemēro; arī Latvijas tiesu praksē atsauces uz šo dokumentu ir atrodamas. Kopīgās rekomendācijas satur, piemēram, ieteikumus, kā noteikt, vai preču zīme ir plaši pazīstama dalībvalstī. Šai sakarā vērtējamie faktori ir jebkuri apstākļi, no kuriem var secināt, vai zīme ir vai nav plaši pazīstama, bet it sevišķi:

- zīmes atpazīstamības pakāpe attiecīgajā sabiedrības daļā;

- zīmes jebkādas lietošanas ilgums, apjoms un ģeogrāfiskais areāls;

- zīmes jebkādu veicināšanas pasākumu ilgums, apjoms un ģeogrāfiskais areāls;

- zīmes reģistrāciju vai reģistrācijas pieteikumu pastāvēšanas ilgums un ģeogrāfiskais areāls;

- zīmes tiesību sekmīgas īstenošanas fakti;

- vērtība, kāda saistīta ar šo zīmi.
"Attiecīgā sabiedrības daļa", kurā vērtējama zīmes atpazīstamības pakāpe, saskaņā ar Kopīgajām rekomendācijām ir 1) faktiskie un/vai potenciālie attiecīgo preču/pakalpojumu patērētāji; 2) tā paša tipa preču/pakalpojumu izplatīšanā iesaistītās personas; 3) biznesa aprindas, kas nodarbojas ar šā tipa precēm/pakalpojumiem. Zīme atzīstama par plaši pazīstamu, ja vismaz viena no minētajām grupām to uzskata par plaši pazīstamu. Parīzes konvencijas vai WIPO dalībvalsts kā priekšnoteikumu preču zīmes atzīšanai par plaši pazīstamu nevar prasīt, lai attiecīgā zīme būtu lietota vai reģistrēta šajā valstī.
 Šajā ziņā neskaidrākas ir attiecīgās normas Preču zīmju direktīvā un Kopienas preču zīmju regulā 
, kā arī TRIPS līguma 16.panta 3.daļā, no kuru formulējumiem būtu jāsecina, ka paplašināta aizsardzība piešķirama tikai tādām plaši pazīstamām preču zīmēm, kas ir reģistrētas, taču šāds pieņēmums īsti neatbilst plaši pazīstamu preču zīmju aizsardzības pamatprincipiem.

Plaši pazīstamas preču zīmes tiesību apjoms, vēršoties pret preču zīmes nelikumīgu izmantošanu komercdarbībā, ir noteikts LPZ/99 4.panta septītajā daļā, kur faktiski ietverti divi patstāvīgi noteikumi (pirmais un otrais teikums), ko reizēm neievēro un jauc, šīs normas piemērojot. 
Pirmkārt, plaši pazīstamas preču zīmes īpašniekam ir tiesības aizliegt komercdarbībā lietot jebkuru apzīmējumu, kurā sajaucami atveidota, imitēta, tulkota vai transliterēta plaši pazīstama preču zīme, saistībā ar precēm vai pakalpojumiem, kuri ir identiski vai līdzīgi plaši pazīstamas preču zīmes precēm vai pakalpojumiem. 
Otrkārt, plaši pazīstamas preču zīmes īpašnieks var arī aizliegt komercdarbībā lietot šādu apzīmējumu saistībā ar precēm vai pakalpojumiem, kas nav līdzīgi plaši pazīstamas preču zīmes precēm vai pakalpojumiem, bet ar nosacījumu, ka minētā apzīmējuma lietošanu patērētāji var uztvert kā norādi uz saistību starp šīm precēm vai pakalpojumiem un plaši pazīstamas preču zīmes īpašnieku un ka šāda lietošana var kaitēt plaši pazīstamas preču zīmes īpašnieka interesēm.
Šīm normām principā analogas normas satur arī 8.panta pirmā un otrā daļa, kuras attiecīgi piemērojamas prasībās par preču zīmes reģistrācijas atzīšanu par spēkā neesošu: pirmā daļa attiecas uz gadījumu, kad strīds ir identisku un līdzīgu preču/pakalpojumu jomā, bet otrā daļa – kad preces vai pakalpojumi nav līdzīgi. 

Lai gan abos identisku un līdzīgu preču/pakalpojumu gadījumos (4.panta septītās daļas pirmajā teikumā un 8.panta pirmajā daļā) LPZ/99 normas satur pēc Parīzes konvencijas 6.-bis panta parauga veidotu frāzi "sajaucami atveidota, imitēta, tulkota vai transliterēta plaši pazīstama preču zīme" (pasvītrojums mūsu),
 plaši pazīstamu zīmju aizsardzībā mūsdienās arvien plašāk tiek atzīts viedoklis, ka attiecīgajām zīmēm pat nav jābūt neapšaubāmi sajaucamām, pietiek ar konstatējumu, ka apstrīdētā zīme vai apzīmējums ir plaši pazīstamas preču zīmes atveidojums vai imitācija u.tml. un attiecīgi rodas kaitējums plaši pazīstamas preču zīmes īpašnieka interesēm.
 Noteikumi par zīmēm (apzīmējumiem) attiecībā uz precēm un pakalpojumiem, kas nav līdzīgi (4.panta septītās daļas otrais teikums un 8.panta otrā daļa), atbilstoši nesatur kritēriju par sajaukšanas iespēju, jo nav iedomājama tādu zīmju savstarpēja sajaukšana, kuras attiecas uz pilnīgi atšķirīgām precēm, par kurām patērētāju priekšstats ir, ka tās nevarētu būt plaši pazīstamas preču zīmes īpašnieka preces. Šajos noteikumos toties ir papildu nosacījums: jākonstatē, ka apstrīdētās zīmes vai apzīmējuma lietošana saistībā ar attiecīgajām ("nelīdzīgajām") precēm patērētājiem var izraisīt asociācijas starp šīm precēm vai pakalpojumiem un plaši pazīstamas preču zīmes īpašnieku un ka šāda lietošana var kaitēt plaši pazīstamas preču zīmes īpašnieka interesēm. Šie noteikumi atspoguļo TRIPS līguma 16.panta 3.daļas prasības un ASV tiesību praksē izstrādāto doktrīnu par plaši pazīstamas zīmes atšķirtspējas vājināšanas (preču zīmes "izšķīdināšanas" – angl. dilution) nepieļaujamību.
Līdz ar to gadījumos, kad strīds par plaši pazīstamas preču zīmes atdarinājumu attiecas uz precēm, kas nav līdzīgas precēm, kurām aizsargāta plaši pazīstamā zīme, nav pamatoti analizēt šo zīmju sajaukšanas iespēju, bet piemērojami attiecīgie noteikumi, kas doti LPZ/99 8.panta otrajā daļā vai – pārkāpuma lietās – 4.panta septītās daļas otrajā teikumā, ar tur paredzētajiem nosacījumiem. Ja prasība kopā ar plaši pazīstamu zīmju aizsardzības noteikumiem vienlaikus ir pamatota arī ar 7.panta pirmās daļas 2.punktu vai 4.panta sestās daļas otro punktu, iespējams arī tāds iznākums, ka zīmju sajaukšanas iespēju nekonstatē, jo preces vai pakalpojumi ir pārāk atšķirīgi, toties plaši pazīstamas preču zīmes imitāciju konstatē, ja vien ir izpildīts iepriekš minētais nosacījums.

EKT judikatūrā atzīts, ka noteikums, kas attiecas uz "nelīdzīgajām" precēm un pakalpojumiem, ir principā piemērojams arī gadījumos, kad preces vai pakalpojumi ir līdzīgi,
 jo plaši pazīstamai zīmei nav pamata liegt paplašinātu aizsardzību arī šādā gadījumā, ja vien ir konstatējami pārējie "nelīdzīgo" preču/pakalpojumu normas hipotēzē paredzētie apstākļi. Ir skaidrs, ka imitācija var izraisīt asociācijas, ja imitēta zīme, kas ir plaši pazīstama patērētājiem (kaut arī pazīstama attiecībā uz citām precēm), bet, ja līdzība ir tikai attāla un asociācijas rasties nevar, nav arī pamata piemērot šo noteikumu.
Tādējādi secināms, ka normas par plaši pazīstamām zīmēm interpretējamas nevis gramatiski, bet apzinoties to mērķi, jēgu un vietu preču zīmju tiesību sistēmā. Plaši pazīstamu preču zīmju aizsardzības pamatprincips ir, ka komersants nedrīkst iegūt negodīgas priekšrocības vai izdevīgumu tirgū no cita komersanta preču zīmes, kas var notikt visdažādākajā veidā; sajaukšanas iespēja, vismaz lai atzītu šādu negodprātību, nav jākonstatē.
 Attiecībā uz imitāciju, atveidojumu u.tml., nav vajadzīgi pierādījumi, ka plaši pazīstamā zīme tiešām atdarināta vai kopēta. Kritērijs ir iespējamais patērētāju priekšstats, kas potenciāli var ietekmēt viņu izvēli. Lai konstatētu, ka apzīmējuma lietošanu attiecīgie patērētāji var uztvert kā norādi uz plaši pazīstamas zīmes īpašnieku, patērētājiem nav precīzi jāzina, tieši kas ir un kā sauc personu, kura ir plaši pazīstamās preču zīmes īpašnieks; šim nolūkam pietiek ar aptuvenu priekšstatu par komersantu, kas atbild par šīm precēm. Lai konstatētu iespējamu kaitējumu plaši pazīstamas preču zīmes īpašnieka interesēm, nevajag pierādīt, ka radušies konkrēti zaudējumi. Kaitējums var izpausties kā plaši pazīstamās preču zīmes atšķirtspējas vājināšana patērētāju uztverē, ja tā tiek lietota citādi, nekā to paredzējis īpašnieks, lietota attiecībā uz citām precēm, vai nevēlamu asociāciju rašanās patērētājiem, ja to lieto saistībā ar precēm, kas šādas nevēlamas asociācijas izraisa, vai plaši pazīstamas preču zīmes pievilcības zudums, ja to lieto precēm, kuru kvalitāti ir pamats apšaubīt. 
2006.gada 14.martā Rīgas apgabaltiesa izskatīja V.V. prasību pret Ungārijas uzņēmējsabiedrību "HADJU-BET" par preču zīmes "VALDOR" (WO 776 325) reģistrācijas atzīšanu par spēkā neesošu un izmantošanas aizliegumu (lieta C-1568/2). Prasītājs atsaucās uz divām agrākām preču zīmēm: "VALDO" (M 40 101), kas bija reģistrēta 30.klases precēm – ‘cukurs, rīsi, tapioka, sāgo, milti un labības pārstrādes produkti, maize’, un "VALDO" (M 41 552), kura bija reģistrēta 29.klases (gaļa, zivis, piens, olas u.c.), 30.klases (kafija, tēja, kakao, maizes un konditorejas izstrādājumi u.c.), 32.klases precēm un 35. un 39.klases pakalpojumiem (reģistrāciju dati). Prasība bija celta par minētās starptautiskās reģistrācijas "VALDOR" (WO 776 325) attiecinājuma uz Latviju atzīšanu par spēkā neesošu 29.klases precēm (plašam sarakstam, kur ietverta galvenokārt putnu gaļa, gaļas izstrādājumi, gaļas konservi, desas, zivis, zivju ēdieni) un apzīmējuma 'VALDOR' izmantošanas aizliegumu attiecībā uz 29. un 30.klases precēm. Prasītājs uzskatīja, ka salīdzināmo zīmju preces ir identiskas un līdzīgas. Kā tas nereti gadās, motīvu par plaši pazīstamas preču zīmes īpašnieka tiesību aizskārumu prasītājs šajā lietā izmantoja papildus savam pamatmotīvam par preču zīmes reģistrācijas atzīšanu par spēkā neesošu, sakarā ar preču zīmes līdzību agrākām preču zīmēm un attiecīgo preču identiskumu vai līdzību (LPZ/99 7.panta pirmās daļas 2.punkts). Jāatzīmē, ka prasījumi un lietas apstākļi bijuši formulēti vai arī spriedumā atreferēti visai neskaidri. Nav saprotams, vai atbildētāja preces ar apzīmējumu "VALDOR" bija konstatētas Latvijas tirgū. Ja to tirgū nebija, ir apšaubāmi, vai lietā vispār varēja runāt par apzīmējuma 'VALDOR' izmantošanas aizliegumu, jo tobrīd spēkā esošie LPZ/99 27. un 28.panta noteikumi neparedzēja iespēju noteikt atbildību par preču zīmes nelikumīgu izmantošanu (un attiecīgi aizliegt šādu izmantošanu), ja nav pierādīts preču zīmes pārkāpuma fakts, proti, tāda apzīmējuma izmantošana komercdarbībā, kas atbilst 4.panta sestās daļas 1. vai 2.punkta vai 4.panta septītās daļas hipotēzei.
 
Atbildētājs tiesas sēdē nepiedalījās, kaut arī tam bija paziņots likumā noteiktajā kārtībā (apstrīdēto starptautisko reģistrāciju īpašnieki bieži vien nepiedalās tiesvedībā Latvijā, it sevišķi, ja lietā nav paredzams labvēlīgs iznākums). Apgabaltiesa konstatēja, ka prasītāja preču zīmes ir agrākas par atbildētāja zīmes attiecinājumu uz Latviju, ka salīdzināmās zīmes attiecas „uz radniecīgām precēm 29. preču klasē” un ir sajaucami līdzīgas, tātad lietas apstākļi atbilst LPZ/99 7.panta pirmās daļas 2.punktam. Prasītājs, atsaucoties uz 8.panta pirmās un otrās daļas noteikumiem, bija arī norādījis, ka viņš savas preču zīmes izmanto komercdarbībā kopš 1996.gada un ka viņa preces ar zīmi "VALDO" aizņem nozīmīgu tirgus daļu, tātad pretstatītās preču zīmes ir ieguvušas plašu pazīstamību Latvijā attiecīgo patērētāju vidū vēl pirms apstrīdētās zīmes reģistrācijas attiecinājuma uz Latviju (01.12.2001). Tiesa atzina, ka prasītājs tiešām šīs preču zīmes izmantojis komercdarbībā kopš 1996.gada, taču tas, tiesa uzskatīja, nepierāda, ka preču zīmes "VALDO" būtu kļuvušas par plaši pazīstamām Latvijā attiecībā uz konkrētām precēm. Tiesa nosprieda prasību apmierināt daļēji: "atzīt par spēkā neesošu preču zīmes "VALDOR" (WO 776 325) starptautiskās reģistrācijas 29. preču klasē attiecinājumu uz Latviju un aizliegt firmai "HADJU-BET" izmantot preču zīmi "VALDOR" uz precēm 29. preču klasē"; pārējā daļā prasību noraidīt. 
Jāpieņem, ka prasības "pārējā daļa", ko tiesa noraidīja, attiecas uz prasījumu aizliegt izmantot zīmi "VALDOR" precēm 30.klasē, un ka šis prasījums tika noraidīts tāpēc, ka prasītājs nebija pārliecinoši pierādījis savas preču zīmes plašu pazīstamību Latvijā, – spriedumā nekas nav minēts par konkrētiem zīmes izmantošanas pierādījumiem, par preču veidiem, iepakojumiem, tirdzniecības apjomiem utt.. Starptautiskajā reģistrā vēlāk fiksēts, ka apstrīdētā reģistrācija atzīta par spēkā neesošu, attiecībā uz 29.klases precēm. Tomēr spriedums izraisa daudz jautājumu. Ja tiesa uzskatīja, ka salīdzināmās zīmes ir sajaucamas, tad kāpēc tikai 29.klases apjomā? Un kāpēc prasītāja tiesības pieļāva realizēt tikai attiecībā uz apstrīdēto reģistrāciju, nevis pret atbildētāja precēm tirgū? Ja tirgū atbildētāja preces bija, un arī tādas, kas klasificējamas 30.klasē, pamatoti būtu bijis konstatēt, ka arī attiecībā uz tām sajaukšanas iespēja pastāv, jo abās prasītāja pretstatītajās reģistrācijās kopā bija visai plašs 30.klases preču klāsts, ar kuriem atbildētāja preces varēja salīdzināt. Sajaukšanas iespējas pastāvēšana 29.klases preču apjomā taču tika atzīta, neņemot vērā prasītāja zīmes iespējamo plašo pazīstamību, tātad arī attiecībā uz 30.klasi šis faktors nevarēja iespaidot lietas iznākumu. Spriedumā vispār netika analizēta lietas apstākļu atbilstība preču zīmju pārkāpuma lietās piemērojamām normām (LPZ/99 27. un 28.pants; 4.panta sestās daļas 1. un 2.punkts un 4.panta septītā daļa), tomēr tiesa aizliedza apstrīdēto zīmi izmantot 29.klases precēm, tātad – jāpieņem, spriedums par iespējamā pārkāpuma preventīvu novēršanu taisīts bez stingra tiesību normu pamatojuma. 
2005.gada 19.oktobrī Rīgas apgabaltiesa izskatīja ASV uzņēmuma MARS INCORPORATED prasību pret SIA "Mona AS" par preču zīmju nelikumīgas izmantošanas pārtraukšanu (lieta C-2881/2). Tiesa konstatēja, ka prasītājam pieder preču zīmju "Mars", "Bounty" un "Twix" saimes.
 Prasītājs uzskatīja, ka tā preču zīmes sakarā ar ilgstošu lietošanu ir gan pasaulē, gan Latvijā plaši pazīstamas. Atbildētājs ieved pārdošanai Latvijā Turcijas uzņēmuma "Saray Biskuvi ve Gida Sanayi Anonim Sirketi" ražotus šokolādes batoniņus 'Sorf', 'Coco Bonita' un 'Mini Tink', kuri, kā uzskata prasītājs, pēc sava iepakojuma un dizaina ir sajaucami līdzīgi prasītāja produkcijai. Prasība bija pamatota ar LPZ/99 4.panta sestās daļas 2.punktu, septīto un astoto daļu, 6.panta otro daļu, 8.pantu, 27.panta pirmo daļu, 28.pantu, 39.3 panta otro daļu (Kopienas preču zīmes nelikumīgas izmantošanas gadījumā piemērojamās normas), Parīzes konvencijas 6.-bis pantu, Konkurences likuma 18.panta pirmo daļu un otrās daļas 2.punktu, kā arī TRIPS līguma 16.pantu. Atbildētājs prasību neatzina un paskaidroja, ka viņa ievestās produkcijas iepakojums pilnībā atšķiras no prasītāja šokolādes batoniņu "Mars", "Bounty" un "Twix" iepakojuma, turklāt prasītājs nav iesniedzis pierādījumus par to, ka atbildētāja produkcijas atrašanās tirgū ietekmētu prasītāja komercdarbības reputāciju un prestižu. 
Apgabaltiesa, atsaucoties uz prasītāja produkcijas plašo reklāmu televīzijā, laikrakstos, internetā, lielveikalu preču piedāvājuma bukletos un lapās, īpašām reklāmas kampaņām ar izlozēm, preču ilgstošu pieejamību Latvijas veikalos, kā arī materiāliem par prasītāja zīmju pazīstamību pasaulē, secināja, ka prasītājam piederošās preču zīmes "Mars", "Bounty" un "Twix" atzīstamas par plaši pazīstamām preču zīmēm. Tai pašā laikā tiesa atzina, ka ne visas zīmes minētajās zīmju saimēs atzīstamas par plaši pazīstamām, bet gan tikai tās, kuras par tādām kļuvušas reklāmas pasākumu un citu popularitāti veicinošu apstākļu dēļ, un uzskaitīja apmēram 10–20 konkrētus reģistrāciju numurus attiecībā uz katru no trim apzīmējumiem (Mars, Bounty, Twix), minot gan nacionālā procedūrā reģistrētās, gan Kopienas preču zīmes. 
Uzreiz jāpiebilst, ka šāds plaši pazīstamu preču zīmju identificēšanas veids, kas ir visai izplatīts gan tiesas nolēmumos, gan Apelācijas padomes lēmumos, īsti neatbilst likumā un Parīzes konvencijā sniegtajam plaši pazīstamas preču zīmes kopējam juridiskajam raksturojumam un nebūtu ieteicams. Plaši pazīstama preču zīme visdrīzāk nav konkrēta reģistrācija ar konkrētu numuru, attēlu un preču/pakalpojumu sarakstu. Plaši pazīstama preču zīme ir patērētāju priekšstats par apzīmējumu, kuru tie atpazīst un atceras kā saistītu ar kādu komersantu un viņa precēm vai pakalpojumiem, – un bieži šis priekšstats nav precīzs. Katrā ziņā liela daļa to patērētāju, kuri noteikti zina šokolādes batoniņus ar nosaukumu 'BOUNTY', nemaz nenojauš, ka daudzas no apgabaltiesas spriedumā nosauktajām reģistrācijām attiecas ne tikai uz šokolādes izstrādājumiem, bet arī uz daudzām citām precēm, uz kurām tie šādu apzīmējumu nekad nav redzējuši! No tā izriet, ka, identificējot plaši pazīstamu preču zīmi, pareizāk būtu vienkārši norādīt tās dominējošo vārdisko daļu, piemēram, "Mars", un ja ir pamats apgalvot, ka bez vārdiskā apzīmējuma patērētāji atceras un atpazīst arī kādus raksturīgus grafiskus apzīmējumus, arī tos, un vienlaikus minēt, attiecībā uz kādām precēm (preču grupu) patērētāji šo zīmi pazīst. Piemēram, "Coca-Cola" – atspirdzinošiem dzērieniem, "Mercedes" un trīsstaru zvaigzne aplī – automobiļiem, "Nokia" – mobiliem tālruņiem, "Hansabanka" – finanšu pakalpojumiem. Tā tad arī būs plaši pazīstamas preču zīmes pietiekami konkrēta identifikācija un tās īpašnieka tiesību pietiekami precīzs raksturojums, – bez jebkādas saistības ar atsevišķas reģistrācijas numuru, jo, kā tas nepārpotami izriet no LPZ/99 un starptautisko līgumu normām, plaši pazīstamas preču zīmes aizsardzība iestājas neatkarīgi no reģistrācijas fakta un tās īpašnieka tiesību apjoms vērtējams neatkarīgi no atsevišķā reģistrācijā nosauktām precēm vai pakalpojumiem. 
Apgabaltiesas spriedumā seko reģistrētas preču zīmes īpašnieka izņēmuma tiesību raksturojums no LPZ/99 4.panta sestās daļas 2.punkta, lai gan šajā lietā daudz nozīmīgāk būtu bijis citēt 4.panta septīto daļu (tās pirmo teikumu), kas attiecas uz plaši pazīstamas zīmes īpašnieka izņēmuma tiesībām. Tiesa sniedz šādu apsvērumu: nosakot preču zīmju līdzību [domāts – sajaukšanas iespēju], pamatnoteikums ir – izvērtēt kopējo zīmes komerciālo iespaidu uz patērētāju, nevis sadalīt to atsevišķos elementos. Tālāk ir pretstatīto preču zīmju (prasītāja šokolādes batoniņu) elementu un tirgū esošās Turcijas firmas produkcijas noformējuma salīdzinājums. Piemēram, par 'Coco Bonita' šokolādes batoniņiem teikts, ka to iepakojuma grafiskais dizains ir līdzīgs un ietver preču zīmes "Bounty" krāsu salikumu (zils, balts, tumši zils, zaļš, brūns); analogs ir šo krāsu izvietojums; abi apzīmējumi ietver uz zila pamata atveidotus palmas un pāršķelta kokosrieksta attēlus; centrā līdzīgi izvietoti vārdiskie apzīmējumi 'Coco Bonita' un 'Bounty'; arī pēc izstrādājuma veida tie ir identiski – piena šokolāde, pārklāta ar kokosrieksta skaidiņām. Šādi izanalizējusi grafisko elementu līdzību, tiesa norāda, ka nav vērā ņemami atbildētāja pārstāvja iebildumi, ka vārdiskās daļas šajos produktu marķējumos būtu noteicošas un atšķirīgas (Mars – Sorf, Bounty – Coco Bonita, Twix – Tink), jo tiesas ieskatā galvenais ir izvērtēt kopējo zīmes komerciālo iespaidu uz patērētāju. Tiesa norāda, ka, pat ja divas zīmes nav sevišķi saskanīgas atsevišķos elementos, tās viena otru var atgādināt tiktāl, ka uzskatāmas par konfliktējošām (šai sakarā sniegta nesaprotama atsauce uz kādu literatūras avotu – tikai izdevniecības nosaukums un izdevuma gads). Tālāk tiesa šo vērtējumu papildina ar atsauci uz Parīzes konvencijas 6. bis pantu, uzsverot, ka tā noteikumi piemērojami arī gadījumos, kad konstatējams plaši pazīstamas zīmes atveidojums vai imitācija. 
No visa minētā var secināt, ka šīs lietas izlemšanai būtiskākās un izšķirošās bija tieši normas par plaši pazīstamu preču zīmi un tās īpašnieka izņēmuma tiesībām, jo ir diezgan apšaubāmi, vai atšķirības salīdzināmo zīmju vārdiskajos elementos būtu ļāvušas pārliecinoši konstatēt zīmju sajaukšanas iespēju tās parastajā izpratnē. Apgabaltiesas sniegtais salīdzinājums toties labi raksturo tādus lietas apstākļus, kas attiecas uz plaši pazīstamu zīmju imitāciju. Apgabaltiesa apmierināja uzņēmuma MARS INCORPORATED prasību un aizliedza SIA "Mona AS" šokolādes batoniņu 'Sorf', 'Coco Bonita' un 'Mini Tink' importu, eksportu, pārdošanu tirgū, uzglabāšanu šādiem nolūkiem, kā arī reklamēt un veikt jebkādas darbības ar minētajām precēm, kas ir maldinoši līdzīgas prasītājam piederošajām "Mars", "Bounty", "Twix" saimes preču zīmēm. Tiesa arī uzlika atbildētājam pienākumu iznīcināt visu preci ar 'Sorf', 'Coco Bonita' un 'Mini Tink' iepakojumiem.        
Nīderlandes uzņēmums "Distilleerderijen Erven Lucas Bols L.V." cēla prasību pret SIA "L.I.O.N. & Ko" par preču zīmes "METAXA" nelikumīgas izmantošanas pārtraukšanu. Atbildētājs ražo un izplata alkoholiskos dzērienus – piecu un septiņu zvaigžņu brendijus ar nosaukumu 'ATLANTIS' un attiecībā uz alkoholiskiem dzērieniem reģistrējis preču zīmi "ATLANTIS" (fig.) (M 47 155; pieteik. datums 07.11.2000; reģistrācijas datums 20.12.2000). Prasītājs uzskata, ka atbildētājs ir aizskāris prasītāja izņēmuma tiesības uz preču zīmēm "METAXA" (fig.) (WO 528 283; starptautiski reģistrēta 11.10.1988; uz Latviju attiecināta 11.07.2000) un "METAXA THE GREEK SPIRIT" (fig.) (WO 780 867; starptautiski, arī attiecībā uz Latviju, reģistrēta 05.04.2002). 

Prasītājs uzskata, ka ar kombinēto preču zīmi WO 528 283 ir aizsargāta tās vārdiskā un grafiskā daļa, krāsu salikums un pudeles forma. Atbildētājs sava pieczvaigžņu dzēriena etiķetē izmanto sajaucami līdzīgas krāsas un dzērienu pilda sajaucami līdzīgas formas pudelē. Atbildētāja etiķete izveidota līdzīgi prasītāja preču zīmei – etiķetei. Lai gan atbildētāja etiķete reģistrēta melnbalta, lietojumā tās krāsu salikums ir tāds pats kā prasītājam: dzeltens, zils, zaļš, sarkans, zelts, melns; etiķetes fons abos gadījumos ir dzeltens. Vārda 'ATLANTIS' rakstība ir tāda pati kā vārdam 'METAXA': lielie burti tumšzilā krāsā, ar zelta kontūru. Uz abām etiķetēm vienādi izvietotas medaļas: simetriski abās pusēs, puslokā, un viena no tām ārpus pusloka. Turklāt dzēriena 'METAXA' medaļas iegūtas starptautiskos konkursos, bet medaļas uz 'ATLANTIS' etiķetes atrodas bez jebkāda pamatojuma, tātad ar nolūku izraisīt vizuālu līdzību. Uz pudeles kakliņa etiķetes (koleretes) attēlotas piecas zvaigznes – abos gadījumos puslokā, uz pusmēness formas zilas krāsas laukuma ar zelta kontūru. Vienā un tajā paša vietā, pie medaļām attēlotas vīnogulāja lapas. Arī uz 'ATLANTIS' etiķetes, tāpat kā dzērienam 'METAXA', ir uzraksti grieķu valodā, lai pastiprinātu asociācijas ar Grieķiju, kaut gan dzēriens ražots Latvijā. 'METAXA' etiķetes centrā norādīts gadskaitlis '1888' (uzņēmuma dibināšanas, 'METAXA' ražošanas sākuma gads); atbildētājs savas etiķetes centrā norādījis gadu '1864', kaut gan dzērienu ražo tikai kopš 2000.gada. 

	Pieczvaigžņu 'METAXA' un 'ATLANTIS' pudeles un etiķetes


Atbildētāja septiņu zvaigžņu dzēriens 'ATLANTIS', kuru ražo un izplata kopš 2002.gada rudens, tiek marķēts ar etiķeti, kura savukārt uzskatāma par prasītāja preču zīmes WO 780 867 pārkāpumu. Arī pudeles forma ir tāda pati kā prasītāja septiņu zvaigžņu dzēriena pudeles forma. Pudeles vāciņš noformēts tāpat – matēta zelta tonī, ar divām horizontālām spoža zelta joslām. Abām pudelēm virs etiķetes, pa aploci stikla virsmā vienādi iestrādāts reljefs. Etiķešu forma ir vienāda, to fons abos gadījumos ir zelta krāsā, grafiskie elementi tajās ir sajaucami līdzīgi, dzēriena nosaukums atveidots stilistiski analogi.  
Prasītājs "Distilleerderijen Erven Lucas Bols L.V." norādīja arī uz citām "METAXA" saimes preču zīmēm – divām starptautiskām reģistrācijām, kuru aizsardzības laiks jau beidzies, kā arī divām Kopienas preču zīmēm (CTM 002671782; CTM 002576460), kuru aizsardzība Latvijā sākusies ar 2004.gada 1.maiju un ar kurām aizsargāta septiņu zvaigžņu brendija 'METAXA' etiķete un pudeles forma, kā arī iepakojuma kaste. 
Prasītājs uzskata, ka preču zīme "METAXA" ir plaši pazīstama LPZ/99 8.panta izpratnē, jo šis dzēriens tiek sen ražots un ir pazīstams visā pasaulē. Tas no Grieķijas tiek eksportēts uz vairāk nekā simts valstīm, un informācija par to ir pieejama visos lielākajos uzziņu krājumos par alkoholiskajiem dzērieniem. 'METAXA' ir pazīstama Latvijas patērētājiem jau kopš PSRS laika, bet pēc Latvijas neatkarības atgūšanas saglabājusi savu noteiktu vietu Latvijas tirgū. Tā ir reklamēta vietējā latviešu un krievu presē. Atbildētājs, izmantojot 'METAXA' raksturīgo krāsu salikumu un pudeles formu, kaitē plaši pazīstamas preču zīmes īpašnieka interesēm. Prasītājs cita starpā norādīja arī uz Konkurences likuma 18.panta trešās daļas 1. un 2.punkta pārkāpumu šajā lietā: atbildētāja preces ārējais izskats, marķējuma un iepakojuma atdarināšana var maldināt par preču izcelsmi. Pārdodot dzērienu 'ATLANTIS' par salīdzinoši zemu cenu, tiek degradēts priekšstats par šāda tipa dzērienu, īpaši 'METAXA', cenu politiku.
Atbildētāja pārstāvji prasību neatzina, norādot, ka arī "ATLANTIS" ir Latvijā plaši pazīstama preču zīme, turklāt Latvijas patērētāji atšķir dzērienus 'METAXA' un 'ATLANTIS'. 

Apgabaltiesa (2004.gada 17.augusts/27.augusts; lieta C-1956/17) konstatēja, ka nav strīda par prasības pieteikumā norādītajiem faktiskajiem apstākļiem, arī par to, ka prasītāja preču zīmes "METAXA" (fig.) (WO 528 283) un "METAXA THE GREEK SPIRIT" (fig.) (WO 780 867) ir plaši pazīstamas LPZ/99 izpratnē. Kā jau minēts iepriekš, precīzāk būtu bijis norādīt, ka dzēriena 'METAXA' nosaukums un raksturīgais pudeļu un etiķešu noformējums kopumā atzīstami par plaši pazīstamām preču zīmēm. Citiem vārdiem, par plaši pazīstamu zīmi atzīstams apzīmējums, kas atbilst preču zīmei "METAXA" (WO 528 283); ja to pašu var konstatēt arī attiecībā uz septiņzvaigžņu 'METAXA' etiķeti un/vai pudeles noformējumu, tad plaši pazīstama zīme ir arī apzīmējums, kas atbilst reģistrācijai "METAXA THE GREEK SPIRIT" (fig.) (WO 780 867) un Kopienas preču zīmei Nr. 002671782.
Vērtējot lietas materiālus, apgabaltiesa nāca pie konstatējuma, ka arī atbildētāja preču zīme ir plaši pazīstama. Tiesa atzina, ka atbildētāja produkcijas 'ATLANTIS' realizācijas apjoms (trīs gadu laikā vairāk nekā 600 tūkst. litru) un tā reklāmai iztērētie līdzekļi (gandrīz 100 tūkst. Ls šai pašā periodā) ļauj uzskatīt arī preču zīmi "ATLANTIS" par plaši pazīstamu. Šos lietas apstākļus saistot ar LPZ/99 4.panta noteikumiem par preču zīmju izņēmuma tiesību apjomu, tiesa secināja, ka salīdzināmajām zīmēm kā plaši pazīstamām preču zīmēm ir vienāds aizsardzības apjoms. Atmetot kā mazāk svarīgus daudzus salīdzināmo apzīmējumu elementus – zvaigznes, medaļas, vīnogulāju lapas, gadskaitļus u.c., pat pieņemot, ka tie būtībā ir izslēdzami no aizsardzības – disklamējami, tiesa vērtēja abu zīmju dominējošos elementus (vārdiskās daļas 'METAXA' un 'ATLANTIS') kā pilnīgi atšķirīgus un nesajaucamus. Atzīstot, ka krāsu salikums pieczvaigžņu dzērienu etiķetēs ir līdzīgs, tiesa tomēr uzskatīja, ka krāsu salikums pats par sevi nevar būt par pamatu secinājumam, ka preču zīmes ir sajaucami līdzīgas. Arī pudeļu formu tiesa atzina par pietiekami atšķirīgu. 
Septiņu zvaigžņu dzērieniem, tiesas ieskatā, etiķetes forma ir līdzīga, bet atšķiras krāsu salikums. Pudeļu formā gan vizuāli neesot lielas atšķirības, ko apstiprinot arī patērētāju aptaujas rezultāti. Tomēr tikai 44 % respondentu [tikai?] esot atzinuši, ka varētu sajaukt 'METAXA' un 'ATLANTIS' dzērienu pudeles, tātad lielākā daļa patērētāju spējot tās atšķirt tādējādi tiesa secināja, ka patērētāji nevar sajaukt salīdzināmās preču zīmes un 'METAXA' un 'ATLANTIS' preces, tātad prasība ir noraidāma pilnā apjomā. 

Uzreiz atzīmēsim, ka no šiem apsvērumiem var secināt, ka apgabaltiesa uzmanību koncentrēja galvenokārt uz sajaukšanas/asociācijas iespēju, kāda būtu jākonstatē "parastas" reģistrētas preču zīmes iespējamā pārkāpuma gadījumā, nevis uz plaši pazīstamas preču zīmes aizsardzībai paredzētajām normām. Turklāt sprieduma motivācijā vispār nav apskatīts jautājums par kritisko atskaites punktu laika ziņā: kura no salīdzināmajām zīmēm pirmā kļuva plaši pazīstama Latvijā un vai tas notika, pirms tirgū parādījās pretējās puses līdzīgā produkcija.
Izskatot šo strīdu pēc prasītāja iesniegtās apelācijas sūdzības, Civillietu tiesu palāta (2005.gada 8.jūnijs; lieta PAC-229) lēma citādi un nosprieda prasību daļēji apmierināt. Civillietu tiesu palāta vispirms definēja, ka "par plaši pazīstamu preču zīmi atzīstama tāda preču zīme, kas tās ilgstošās lietošanas rezultātā saistībā ar noteiktas kvalitātes precēm ieguvusi stabilu atšķirtspēju un tādējādi kļuvusi par labi zināmu attiecīgo patērētāju lokam, kuri, neatkarīgi no zīmes izpildījuma un satura, to uztver kā tiešu norādi uz preču izcelsmi". Šai definīcijai it kā nav saskatāms tiešs avots kādās LPZ/99 vai starptautisko līgumu normās, tā šķiet Civillietu tiesu palātas jaunrades rezultāts, tomēr arī būtiskas pretrunas tajā nav saskatāmas. Varbūt var apšaubīt, vai pietiekami universālas ir definīcijas atsevišķās detaļas. Piemēram, ne vienmēr preču zīme kļūst plaši pazīstama "ilgstošas lietošanas rezultātā", dažreiz tas var notikt īsā laikā, ja reklāma ir ļoti intensīva. Tāpat īsti nepārliecina, ka patērētāji šādu zīmi varētu uztvert kā norādi uz preču izcelsmi "neatkarīgi no zīmes izpildījuma un satura". Gan zīmes konkrētais izpildījums (grafika, detaļas), gan zīmes saturs var pildīt noteiktu lomu patērētāju uztverē, lai rastos attiecīgās asociācijas ar preču izcelsmi (protams, domāts – ne ģeogrāfisko, bet komerciālo izcelsmi).
No lietas materiāliem, atbilstoši pašas dotajai definīcijai uzsverot preču zīmes "METAXA" izmantošanas ilgumu un apjomu, Civillietu tiesu palāta secināja, ka preču zīme "METAXA" ir Latvijā plaši pazīstama preču zīme un tāpēc bauda tiesiskās aizsardzības priekšrocības salīdzinājumā ar citām zīmēm. Plaši pazīstamai preču zīmei, kā izriet no likuma un Parīzes konvencijas noteikumiem, ir visplašākais aizsardzības apjoms neatkarīgi no tā, vai tā ir reģistrēta vai nav. Preču zīmes "METAXA" vēsture sniedzas simts gadus atpakaļ, dzēriens 'METAXA' tiek ražots kopš 1888.gada, un šī preču zīme ir kļuvusi plaši pazīstama, pirms atbildētājs pieteicis savu preču zīmi "ATLANTIS" reģistrācijai.
Civillietu tiesu palāta savā spriedumā apskatīja 'ATLANTIS' produkcijas noformējumā konstatējamos no preču zīmes "METAXA" (WO 528 283) aizgūtos elementus, kā arī patērētāju aptaujas rezultātus un uzsvēra, ka lielākā daļa aptaujas respondentu uzskatījuši, ka dzēriena 'ATLANTIS' noformējums liek domāt, ka tas ir kāds dzēriena 'METAXA' paveids. Arī attiecībā uz septiņu zvaigžņu dzērienu tiesa atzina, ka 'ATLANTIS' etiķetes grafiskais noformējums un pudeles forma imitē plaši pazīstamo preču zīmi "METAXA". Tiesa uzsvēra, ka nosaukumu 'METAXA' un 'ATLANTIS' atšķirība nav izšķirošais faktors, jo pudeles formu un etiķeti patērētāji vērtē kopumā, un arī atsevišķie noformējuma elementi, kurus apgabaltiesa uzskatīja par mazsvarīgiem apzīmējumu salīdzinājumā, ir preču zīmes kopiespaida elementi. Apgabaltiesa ir secinājusi, ka salīdzināmie apzīmējumi ir pietiekami atšķirīgi, vērtējot zīmju atsevišķos elementus un neņemot vērā, ka preču zīme uztverama kā vienots veselums, kuru veido atsevišķo elementu kombinācija noteiktā formā. Aizsargāts tiek visu elementu kopums, kas veido zīmes kopiespaidu. Patērētāju uztverē dominē pirmais iespaids, ko veido pudeles forma un etiķete kopumā, un būtiskas ir nevis detalizētā salīdzinājumā konstatējamās atšķirības, bet gan zīmju kopīgie elementi, kuri izraisa savstarpējas asociācijas, kas ietekmē patērētāju uztveri. 
Nevar atzīt par pamatotu apgabaltiesas atzinumu, ka 44 % respondentu ir nepietiekama patērētāju daļa, lai uzskatītu, ka 'METAXA' un 'ATLANTIS' dzērienu pudeles ir sajaucamas. Šie dati norāda, ka būtiska daļa patērētāju šos dzērienus sajauc, līdz ar to tiek aizskartas plaši pazīstamas preču zīmes īpašnieka tiesības. Apgabaltiesas secinājums, ka patērētāji nevar sajaukt preču zīmes "METAXA" un "ATLANTIS", neatbilst lietas faktiskajiem apstākļiem. No aptaujas datiem arī izriet, ka lielākā daļa Latvijas patērētāju neatpazīst dzērienu 'ATLANTIS'. Ne izmantošanas ilgums, nedz apjoms nav pietiekams, lai secinātu, ka "ATLANTIS" ir plaši pazīstama preču zīme, un arī iesniegtie dati par reklāmai iztērētajiem līdzekļiem nesniedz skaidru priekšstatu par reklāmas konkrētiem veidiem, izvietojumu, laika periodu. 
Pēc Civillietu tiesu palātas ieskata, abas salīdzināmās preču zīmes nevar būt vienlīdz pazīstamas, līdz ar to tās nevar baudīt vienāda apjoma tiesisko aizsardzību. Tiesiskās aizsardzības priekšrocības, kā to paredz likums un Parīzes konvencija, ir tiesīgs izmantot preču zīmes "METAXA" īpašnieks.
Līdz ar to Civillietu tiesu palāta nosprieda atbildētājam uzlikt pienākumu pārtraukt preču zīmju "METAXA" saimes krāsu salikuma (zils, zelta, melns) izmantošanu un aizliegt atbildētājam izmantot šādu krāsu salikumu saistībā ar SIA "L.I.O.N. & Ko" melnbalto preču zīmi "ATLANTIS" (M 47 155), kā arī aizliegt atbildētājam izmantot 'METAXA' pudeles formu produkcijas pildīšanai. Prasību daļā par preču iznīcināšanu (ar zīmju "METAXA" elementiem un pudeles formu) Civillietu tiesu palāta noraidīja, jo uzskatīja, ka tas neesot nepieciešams prasītāja tiesību aizsardzībai. Senāts 2006.gada 16.janvārī (lieta SKC-62) izbeidza kasācijas tiesvedību šajā lietā, uzskatot, ka SIA "L.I.O.N. & Ko" iesniegtajā kasācijas sūdzībā izpaužas vēlme pārvērtēt pierādījumus un tiesas secinājumus.

Formulēta iepriekšminētajā veidā, Civillietu tiesu palātas sprieduma rezolutīvā daļa ir nepamatoti šaurāka, nekā bija lūdzis prasītājs. Prasības pieteikumā bija lūgts uzlikt pienākumu pārtraukt un aizliegt atbildētājam lietot attiecīgo krāsu salikumu uz precēm vai to iepakojuma, reklāmā u.c. un sajaucami līdzīgu pudeles formu dzērienu pildīšanai (nesaistīti ar atbildētāja preces nosaukumu 'ATLANTIS'). Kāpēc tiesa to sašaurināja, nosakot aizliegumu lietot šādus apzīmējumus tieši un tikai saistībā ar konkrētu dzēriena nosaukumu un ar konkrētu reģistrāciju Nr. WO 528 283? Tas taču dod iespēju atbildētājam mainīt dzēriena nosaukumu un turpināt lietot 'METAXA' krāsu salikumu līdzīgam dzērienam ar citu nosaukumu, nepārkāpjot tiesas aizliegumu.
 
Prasītājs no šāda rezolutīvās daļas formulējuma secināja, ka Civillietu tiesu palāta nav taisījusi spriedumu par preču zīmes "METAXA" tiesību aizskārumu attiecībā uz septiņu zvaigžņu dzērienu, un iesniedza pieteikumu par papildsprieduma taisīšanu lietā. 2006.gada 22.jūnijā Civillietu tiesu palāta taisīja papildspriedumu tai pašā lietā un uzlika pienākumu atbildētājam pārtraukt izmantot plaši pazīstamās [preču zīmes] septiņu zvaigžņu 'METAXA' pudeles formu un krāsu salikumu, kā arī starptautiskās reģistrācijas WO 780 867 grafisko izpildījumu saistībā ar septiņu zvaigžņu dzērienu 'ATLANTIS', kā arī aizliedza atbildētājam izplatīt, reklamēt un jebkādā citā veidā lietot septiņu zvaigžņu brendiju 'ATLANTIS', kas marķēts ar etiķetēm un pildīts tādas formas pudelēs, kas aizskar uzņēmuma "Distilleerderijen Erven Lucas Bols L.V." izņēmuma tiesības. 
Jāizsaka pieņēmums, ka tiesa būtu panākusi būtisku tiesvedības ekonomiju, jau sākotnēji precīzāk nosakot šajā strīdā prasītāja pretstatīto tiesību apjomu (precīzāk raksturojot, kādas ir prasītāja plaši pazīstamo zīmju raksturīgās pazīmes) un cieši nesaistot tās ar konkrētajām reģistrācijām, kā arī precīzāk formulējot sprieduma rezolutīvo daļu. Šis ir vēl viens piemērs, kas liecina, ka rūpnieciskā īpašuma, arī preču zīmju strīdu izskatīšana prasa maksimālu precizitāti.

Tomēr sakarā ar šo lietu rodas vēl citi secinājumi attiecībā uz plaši pazīstamu preču zīmju tiesību aizsardzības jautājumiem. 
Pirmkārt, Civillietu tiesu palāta, šajā lietā konstatējot, ka prasītāja preču zīme kļuvusi plaši pazīstama, pirms atbildētājs savu preču zīmi pieteicis reģistrācijai, tomēr kļūdījās attiecībā uz to, kurš atbildētāja apzīmējums jāsalīdzina ar prasītāja preču zīmi, un uz kuru brīdi šie apzīmējumi jāsalīdzina. Tā kā lietā nebija prasīts atbildētāja preču zīmi "ATLANTIS" (fig.) (M 47 155) atzīt par spēkā neesošu, LPZ/99 8.panta pirmās daļas nosacījums par to, ka pretstatītajai zīmei jābūt plaši pazīstamai Latvijā pirms apstrīdētās preču zīmes pieteikuma datuma (prioritātes datuma), bija interpretējams citādi: pretstatītajai zīmei jābūt plaši pazīstamai, pirms domājamais pārkāpējs savu apzīmējumu uzsācis lietot tirgū. Tas skaidri izriet no LPZ/99 4.panta septītās daļas formulējumiem: "..Latvijā plaši pazīstamas preču zīmes [..] īpašniekam ir tiesības aizliegt komercdarbībā lietot jebkuru apzīmējumu, kurā sajaucami atveidota [..] plaši pazīstama preču zīme.."; – tātad izņēmuma tiesības ir realizējamas, ja apzīmējums, kas parādās tirgū, sajaucami atveido (imitē, tulko, transliterē) tādu preču zīmi, kura tajā brīdī jau ir Latvijā plaši pazīstama. Tāds ir vispārīgais princips plaši pazīstamu preču zīmju pārkāpumu lietās – pretstatītajai specifiskajai plaši pazīstamas preču zīmes īpašnieka tiesībai jābūt agrākai par domājamā pārkāpuma precēm jeb prioritārai. Pēdējos gados speciālajā literatūrā un dažādu valstu tiesas nolēmumos gan parādās arī citāda, elastīgāka pieeja. Ņemot vērā, ka reizēm pārāk burtiski ticis izprasts preču zīmju tiesību teritoriālais raksturs, un tāpēc pretēji īsto īpašnieku interesēm pieļauts reģistrēt un/vai ilgi izmantot zīmes, kuras bijušas aizsargātas citās valstīs, pretstatīto tiesību pazīstamību patērētājiem nevar vērtēt pārāk kategoriski tikai attiecībā uz brīdi, kad tirgū pārādās pārkāpuma preces. Drīzāk jāņem vērā apstāklis, ka domājamais pārkāpējs, kurš labāk par patērētājiem pazina citu valstu preču zīmes attiecīgajā nozarē, jau tajā brīdī, kad atdarināja šādu zīmi un laida tirgū savas preces, zināja, ka nerīkojas labā ticībā. Tas, ka attiecīgā citas valsts preču zīme vietējā tirgū kļūst plaši pazīstama tikai pēc tam, kad imitators tirgū jau izplatījis savu zīmi, vairs netiek uzskatīts par šķērsli, lai atzītu plaši pazīstamās preču zīmes pārkāpumu, ja vien var konstatēt atbildētāja negodprātīgu rīcību.    
Otrkārt, mazāka nozīme ir vērtējumam, kuras puses lietotais apzīmējums uzskatāms par plaši pazīstamu Latvijā vai kurš par tādu kļuvis agrāk, ja vien šāda rakstura lietā var konstatēt apstākļus, kas ļauj secināt atbildētāja negodprātību attieksmē pret prasītāja likumīgām tiesībām un interesēm. Ja aprakstītajā lietā atbildētājs lietoja savu melnbaltā izpildījumā reģistrēto preču zīmi tādā veidā, ka patērētāji to uztverē saistīja ar prasītāja zīmi "METAXA" vai tās īpašnieku, nevar būt runa par to, ka atbildētājs, plaši reklamējot savas preces, būtu pretēji prasītāja interesēm ieguvis kādas jaunas tiesības vienlaikus ar to, ka prasītājs Latvijā labā ticībā izmantoja savu preču zīmi un izplatīja dzērienus. Visas tiesības izlietojamas un pienākumi pildāmi pēc labas ticības.
 Tātad nevar atzīt par plaši pazīstamu tādu preču zīmi, kuras pazīstamība patērētājiem lielā mērā bijusi atkarīga no tirgū jau zināmas citas personas produkcijas un šīs personas preču zīmes pazīstamības un kuras izmantošanā tās īpašniekam nav bijis labas ticības. Atbildētāja zīme kļuva pazīstama lielā mērā tāpēc, ka patērētāju uztverē asociējās ar agrāku, jau pazīstamu zīmi, tātad atbildētājs negodīgi izmantoja citas personas veiktās investīcijas un tā guva savtīgu izdevīgumu un priekšrocības tirgū. Turklāt vispārīgā gadījumā būtu jāpieņem, ka atbildētājs nevar iebilst pret prasību, pamatojoties uz tādu tiesību, kura pati par sevi nesniedz pietiekamu pamatojumu, piemēram, lai iesniegtu pretprasību un apstrīdētu prasītāja preču zīmi. Patērētāju interesēs taču ir, lai tirgū vienlaikus nepastāvētu divas vai vairākas sajaucami līdzīgas preču zīmes attiecībā uz identiskām vai līdzīgām precēm. Tātad šādā preču zīmju konfliktā vienai no zīmēm būtu dodama skaidri definēta priekšroka (piemēram, attiecīgā īpašnieka tiesības jāatzīst par agrākām), ja vien nevar atzīt, ka zīmes ir tik atšķirīgas, ka to sajaukšanas vai savstarpējās asociācijas riskam nav pamata. Jāievēro princips – citas personas preču zīmes pārkāpuma situācijā (delikta situācijā) esošs komersants, kurš negodprātīgi izmanto citas personas preču zīmes pazīstamību, lai iegūtu vietu tirgū savām pirms tam nepazīstamajām precēm, nekādas jaunas tiesības iegūt šādi nevar, lai arī cik ilgi un intensīvi viņš izplatītu un reklamētu savas preces un savu, pretrunā ar agrāk iegūtām tiesībām, reģistrēto preču zīmi.

Minētajam principam varēja būt izšķiroša nozīme vēl vienā preču zīmju strīdā, kurš šķietami saistīts ar zīmju plašas pazīstamības jautājumu: lieta C-1671/17, Rīgas apgabaltiesa, 2004.gada 12./25.novembrī. Īsi raksturosim lietas būtiskos apstākļus, neiedziļinoties šīs tiesvedības visās detaļās un dziļāk neapstājoties, piemēram, pie tā, ka lietas izskatīšana pirmajā instancē tika nepamatoti apturēta tāda administratīva strīda (iebilduma procedūra Patentu valdes Apelācijas apdomē) dēļ, kuram nebija nozīmes konkrētā civilstrīda izskatīšanā (civilprasība nebija pamatota ar iebildumā apstrīdēto reģistrāciju, tātad iebilduma izskatīšanas rezultāts nevarēja ietekmēt civilstrīdu).  
Prasītājs – Igaunijas uzņēmējsabiedrība AS BALTIKA izveidoja vīriešu apģērbu kolekcijas līniju "EVERMEN" un 1995.gadā pieteica attiecīgu preču zīmi reģistrācijai Igaunijā. Šai pašā gadā Tallinā tika atvērts pirmais firmas veikals ar šādu nosaukumu. Minētie apģērbi kopš 1996.gada tika izplatīti arī Latvijā, arvien paplašinot to sortimentu, veikalu tīklu un apgrozījumu. Atbildētājs N.B. un ar viņu saistītās Latvijas uzņēmējsabiedrības (SIA LIRS, vēlāk SIA BALTIK STILS, kā arī SIA EVERMEN – otrs atbildētājs) uz vienošanās pamata ar AS BALTIKA nodarbojās ar minēto apģērbu tirdzniecību Latvijā. 1997.gadā puses vienojās par pirmā veikala "EVERMEN" atvēršanu Rīgā. 

SIA BALTIK STILS 19.06.1998 pieteica reģistrācijai Latvijā vārdisku preču zīmi "EVERMEN", kura tika reģistrēta 20.10.1998 ar numuru M 42 271 attiecībā uz 18.klases precēm (āda, ādas imitācijas, izstrādājumi no šiem materiāliem) un 25.klases precēm (apģērbi, apavi, galvassegas). Par šīs reģistrācijas īpašnieku vēlāk – 24.10.2003 – kļuva N.B. 
AS BALTIKA apgalvo, ka turpmākajos gados arvien biežāk Latvijas tirgū novēroja viltotu produkciju ar viņu izveidoto zīmi, un šā iemesla dēļ 05.11.2002 pieteica to reģistrācijai Latvijā, šajā gadījumā kā figurālu preču zīmi – apzīmējumu "EVERMEN", kas izpildīts ar noteiktas formas burtiem. Šī zīme attiecībā uz 16., 18., 25.klases precēm un 35. un 42.klases pakalpojumiem tika reģistrēta 20.03.2003 ar Nr. M 51 085. Prasītājs apgalvo, ka bijis ļoti pārsteigts, kad atbildētājs iesniedzis iebildumu Apelācijas padomei ar prasību atzīt šo prasītāja reģistrāciju par spēkā neesošu, jo prasītājam nav bijis ne mazāko šaubu, ka atbildētājs zīmi "EVERMEN" Latvijā reģistrējis ar nolūku aizsargāt oriģinālās, Igaunijā ražotās preces no iespējamiem viltojumiem Latvijas tirgū. 
Prasītājs AS BALTIKA uzskatīja, ka atbildētāji ir pārkāpuši prasītāja kā plaši pazīstamas preču zīmes īpašnieka tiesības, turklāt atbildētāja pieteikums iesniegts ar negodprātīgu nolūku, jo atbildētājs nav šīs produkcijas ražotājs, bet izplatītājs, tātad faktiski starpnieks starp ražotāju un Latvijas patērētājiem. Tādējādi atbildētājs ir deformējis godīgu konkurenci Latvijas tirgū, jo attiecīgo produkciju Latvijā realizēja vairāki uzņēmumi, kuru tiesības uz godīgu konkurenci, atbildētājam iegūstot izņēmuma tiesības uz šādu apzīmējumu Latvijā, tiek ierobežotas.  
Atbildētājs N.B. cēla pretprasību pret AS BALTIKA par reģistrācijas M 51 085 atzīšanu par spēkā neesošu, jo atbildētāja līdzīgā preču zīme "EVERMEN" (M 42 271) ir pieteikta reģistrācijai agrāk, un tās reģistrācija, viņaprāt, notikusi saskaņā ar likumu. Atbildētāja preču zīme ir kļuvusi plaši pazīstama Latvijā, bet prasītāja preču zīme pirms atbildētāja zīmes reģistrācijas bijusi Latvijā mazpazīstama. Laikā no 1998.gada oktobra līdz pretprasības iesniegšanai atbildētāji ir ieguldījuši lielus naudas līdzekļus un darbu preču zīmes "EVERMEN" popularizēšanā Latvijā un ar to marķētās produkcijas pārdošanas palielināšanā. Atbildētājam piederošie trīs veikali ar nosaukumu "EVERMEN" atrodas Rīgas centrā un vēl viens – populārajā tirdzniecības centrā "Spice". Tiek izplatīti dažādi suvenīri ar uzrakstu "EVERMEN". 1998.–2003.gadā atbildētāji šīs preču zīmes reklamēšanā iztērējuši ne mazāk kā 39 tūkstošus latu.
Rīgas apgabaltiesa uzskatīja, ka prasība ir nepamatota, un apmierināja pretprasību. Tiesa uzskatīja, ka ar lietas materiāliem ir pierādīts, ka preču zīme "EVERMEN" atzīstama par plaši pazīstamu Latvijā, taču tas attiecas uz N.B. piederošo reģistrāciju M 42 271, jo tieši atbildētāji veikuši attiecīgos reklāmas pasākumus. Prasītājs nebija iebildis pret reģistrāciju, un pušu veiksmīga sadarbība turpinājusies līdz 2003.gadam ieskaitot. Līdz prasības celšanas brīdim prasītājam nav bijuši iebildumi pret atbildētāja reģistrāciju, jo abpusējā sadarbība bijusi tam izdevīga. Tiesa neatzina, ka reģistrācija "EVERMEN" (M 42 271) būtu pieteikta ar negodprātīgu nolūku, jo prasītājs to neesot pierādījis. Apstāklis, ka atbildētājs zīmi reģistrējis, nebūdams attiecīgo preču ražotājs, bet to izplatītājs Latvijā, neliecinot par atbildētāja negodprātīgu nolūku. Pamatojoties uz atzinumu, ka atbildētāja preču zīme ir kļuvusi par plaši pazīstamu Latvijā un tai saskaņā ar LPZ/99 noteikumiem ir plašāks aizsardzības apjoms, apgabaltiesa atzina prasītāja reģistrāciju par spēkā neesošu Latvijā attiecībā uz 18. un 25.klases precēm, kā arī 35.klases pakalpojumiem (galvenokārt vairumtirdzniecība, mazumtirdzniecība un reklāma), kas saistīti ar 18. un 25.klases precēm, kuras marķētas ar zīmi "EVERMEN".

Civillietu tiesu palāta šo lietu izskatīja pēc AS BALTIKA apelācijas sūdzības, kurā viens no argumentiem bija, ka tiesa atbildētāja pierādījumus par izdevumiem preču zīmes "EVERMEN" reklāmai nepamatoti ņēmusi vērā pilnā apjomā, lai gan daļa no tiem attiecas uz laikposmu pēc apstrīdētās atbildētāja reģistrācijas pieteikuma datuma. Apelators pievienoja sīku faktu hronoloģiju, uzsverot, ka šie fakti norāda uz atbildētāja negodprātību, jo tas piesavinājies prasītāja nereģistrētās preču zīmes pazīstamību Latvijas patērētāju lokā, kura bija iegūta jau pirms atbildētāja preču zīmes pieteikuma datuma. Turklāt tiesa ignorējusi apstākli, ka prasītāja preču klātbūtne Latvijas tirgū pirms minētā datuma ir fakts, ko neapstrīd arī atbildētājs. 
Vēlreiz izvērtējusi prasītāja preču atrašanos Latvijas tirgū un atbildētāja veiktos reklāmas pasākumus, Civillietu tiesu palāta lēma pilnīgi analogi apgabaltiesai un ar tādu pašu motivāciju: atbildētāja preču zīme ir plaši pazīstama Latvijā, par viņa negodprātību pierādījumi nav iegūti, prasītājs pret atbildētāja preču zīmi tās reģistrācijas brīdī nav iebildis, prasītāja nereģistrēto preču zīmi nevar atzīt par plaši pazīstamu uz atbildētāja zīmes reģistrācijas brīdi, jo tirdzniecības apjomi ar šīm precēm nav bijuši lieli. Civillietu tiesu palātas spriedums netika pārsūdzēts kasācijas kārtībā.
Visā lietas kontekstā par sīkumiem varētu atzīt dažas formālas kļūdas, piemēram, to, ka aspekts par prasītāja zīmes pazīstamību bija jāvērtē nevis uz atbildētāja zīmes reģistrācijas brīdi, bet gan uz tās pieteikuma brīdi. Apelatora argumentam par to, ka nevarēja ņemt vērā atbildētāja izdevumus preču zīmes reklāmai, kuri attiecas uz laikposmu pēc atbildētāja reģistrācijas pieteikuma datuma, Civillietu tiesu palāta nepievērsa lielu uzmanību un, tāpat kā pirmā instance, ņēma vērā visus atbildētāja izdevumus līdz pat lietas izskatīšanai tiesā. Tiesa nepietiekami novērtēja arī atbildētāja tiesiskās attiecības ar prasītāju kā ar zīmi "EVERMEN" marķēto preču piegādātāju un attiecīgajos faktos nesaskatīja atbildētāja negodprātību, jo tas, ciktāl var spriest no lietas faktu kopuma, noveda pie lietas nepareizas izspriešanas.
Pirmo kļūdu pieļāva prasītājs, šajā lietā mums nezināmu iemeslu dēļ neatsaucoties uz tā saukto "aģenta zīmes" noteikumu (LPZ/99 9.panta ceturtā daļa)
, kaut gan attiecīgie fakti uz to norāda ļoti tieši. Ja Latvijā zīmi uz sava vārda reģistrējis īpašnieka (īstā zīmes īpašnieka, īpašnieka citā valstī) aģents vai pārstāvis bez īpašnieka piekrišanas un ja pārstāvja vai aģenta rīcībai nav pietiekama attaisnojuma, īpašnieks var prasīt tādas reģistrācijas atzīšanu par spēkā neesošu. Pat, ja atbildētājs norādīja uz to, ka prasītājs ilgi nav apstrīdējis šo reģistrāciju (tātad varētu mēģināt apgalvot, ka reģistrācija veikta ar īpašnieka piekrišanu), vienlaikus būtu jāņem vērā, ka 9.panta ceturtās daļas norma, tāpat kā 6.panta otrā daļa (par nogodprātīgu pieteikumu) ar LPZ/99 Pārejas noteikumu 3.punktu ieskaitīta tādos noteikumos, kuriem ir atpakaļvērsts spēks, jo tie abi attiecas uz civiltiesību pamatprincipu, ka jebkuras tiesības izlietojamas un pienākumi pildāmi pēc labas ticības. Preču zīmju tiesības, tāpat kā jebkuras citas tiesības, iegūstamas labā ticībā, taču lietas fakti par to neliecina, – atbildētājs zināja, ka zīme pieder citai personai, kurai saskaņā ar minēto normu izpratni bija lielākas tiesības to pieteikt un reģistrēt arī Latvijā. Līdz ar to vājš ir arguments, ka par atbildētāja negodprātīgu nolūku vēl neliecinot tas apstāklis, ka atbildētājs zīmi reģistrējis, būdams attiecīgo preču izplatītājs Latvijā. Jā, neliecina, bet tikai tiktāl, ciktāl zīmes reģistrācija tiek veikta gan preču izplatītāja, gan to piegādātāja kopīgās interesēs (lai aizsargātu attiecīgās preces Latvijas tirgū, – tātad, ja pastāv normā minētais attaisnojums). Taču atbildētāja negodprātīgais nolūks atklājās, tiklīdz tas centās vērst savas izņēmuma tiesības pret zīmes īsto īpašnieku (administratīvi, iebilduma procedūrā). 
Neraugoties uz to, ka prasītājs formāli nebija atsaucies uz LPZ/99 9.panta ceturto daļu, bija lietas apstākļi, uz kuriem prasītājs bija nepārprotami norādījis un kurus neapstrīdēja atbildētājs (preču piegādātāja un to izplatītāja jeb starpnieka attiecības noteiktā laikposmā), kas neapstrīdami veidoja attiecīgu prasības pamatu arī šīs normas piemērošanai lietā. Tātad tiesai bija iespēja pašai pēc savas inicitīvas analizēt šo apstākļu atbilstību 9.panta ceturtajai daļai, ievērojot principu "jura novit curia" (tiesai pašai jāzina likumi).
 Dažreiz šai sakarā izsaka domu, ka minētā norma paredzēta tikai preču zīmes īpašnieka un tā juridiskā pārstāvja (piemēram, patentpilnvarotā) savstarpējo attiecību regulēšanai, taču tāds viedoklis neatbilst attiecīgā Parīzes konvencijas noteikuma (6.-septies pants) garam, par kuru visautoritatīvākajā avotā – WIPO bijušā ģenerāldirektora G.Bodenhauzena komentāros – norādīts, ka tas nebūtu interpretējams šauri, un dota konkrēta piezīme, ka šāds aģents var būt arī ar attiecīgo zīmi marķēto preču izplatītājs.

Par šajā lietā galveno tomēr būtu jāuzskata iepriekš minētais būtiskais princips, – ka citas personas tiesību vai interešu pārkāpuma situācijā (delikta situācijā) esot, nekādas jaunas tiesības iegūt nevar. Tas šajā lietā papildināms ar vēl vienu līdzīgu, proti, ka no preču zīmes īpašnieka (licenciāra) un licenciāta attiecībām neizriet, ka licenciāts (licences ņēmējs) var iegūt īpašumtiesības uz preču zīmi, kas ir licences objekts. Ar licences līgumu piešķir tiesības šo zīmi noteiktā apjomā izmantot, bet tas negroza īpašumtiesības; par īpašumtiesību nodošanu nepieciešama cita rakstura vienošanās.
Ņemot vērā, ka likums attiecībā uz preču zīmju lietošanas tiesībām atzīst ne tikai reģistrētas, bet arī nereģistrētas licences likumību,
 ir jākonstatē, ka atbildētājs N.B., izplatot prasītāja preces ar zīmi "EVERMEN" Latvijā, ilgu laiku atradās licenciāta pozīcijā attiecībā pret prasītāju – licences devēju – un likumīgi lietoja šo zīmi ar licences devēja AS BALTIKA atļauju. LPZ/99 23.panta sestā daļa paredz, ka "ja preču zīmi lieto ar tās īpašnieka piekrišanu, uzskata, ka zīmi izmanto tās īpašnieks". No tā izriet ne tikai svarīgais atzinums, ka gadījumā, kad zīmi izmanto licenciāts, tad pat ilgstošu situāciju, kad zīmi pats tās īpašnieks neizmanto, neapdraud iespēja, ka attiecīgā reģistrācija varētu tikt atcelta tās faktiskas neizmantošanas dēļ; konkrētajā lietā svarīgāka ir šajā normā nostiprinātā atziņa, ka visiem – patērētājiem, sabiedrībai, iestādēm un tiesai šādā gadījumā ir jāpieņem, ka galveno, augstāko atbildību (dažādos aspektos!) par zīmes lietošanu attiecīgajā teritorijā, kaut pastarpināti, ir uzņēmies licences devējs – pats preču zīmes īpašnieks. Tātad, ja, piemēram, preču kvalitāte patērētājus neapmierina, no tā gan cieš šo preču tirgotāja nosaukums, viņa izkārtne jeb zīme (kas gan varētu būt atšķirīga), taču gala rezultātā vairāk ietekmēta ir tieši ražotāja preču zīmes labā slava (pircēji mazāk izvēlas šīs preces, vienalga, kuros veikalos), un otrādi, – ja patērētājiem produkcija patīk, tie iegaumē preču zīmi, kas ir uz produkcijas, un labo slavu, popularitāti un pazīstamību no tā būtībā gūst tieši šī preču zīme un tās īpašnieks. Ne velti ekonomikas literatūra norāda, ka, ja kāds vēlas ne tikdaudz ātri nopelnīt, bet gan iekarot savu, patstāvīgu vietu tirgū, tad to nevar veikt licences vai franšīzes ņēmēja statusā; – tādējādi vienīgi tiek vairota licences (franšīzes) devēja labā slava un viņa preču zīmes pazīstamība. Patstāvīgas vietas iekarošanai tirgū ir jāizvēlas pašam sava preču zīme, savs zīmols, kaut arī tas sākumperiodā ir daudz grūtāks uzdevums.
 Tas vēlreiz apstiprina minēto principu. 
Tātad šajā lietā pilnīgi nepamatoti tika konstatēts, ka atbildētājs, izmantodams prasītāja preču zīmi Latvijā, radīja pamatus pats savam biznesam ar tādu pašu apzīmējumu. Visi atbildētāja izdevumi viņa veikalu atvēršanai, to labiekārtošanai, reklāmai un promocijai, ciktāl tie norisa saistībā ar zīmi "EVERMEN" un netika apstrīdēti no AS BALTIKA puses, bija jāatzīst par Igaunijas uzņēmuma preču zīmi veicinošiem pasākumiem (LPZ/99 23.panta sestā daļa). Šādā aspektā izskatot lietu, protams, būtu bijis jāatzīst, ka Igaunijas uzņēmuma preču zīme jau sen ir Latvijā plaši pazīstama. N.B. pieteiktā reģistrācija bija saskaņā ar LPZ/99 9.panta ceturto daļu jāatzīst par spēkā neesošu, vai, ja puses tā vienotos, jānodod tās īstajam īpašniekam AS BALTIKA. 
Nobeidzot sadaļu par plaši pazīstamām preču zīmēm, jāatzīmē, ka strīdos par plaši pazīstamas preču zīmes tiesību pārkāpumu ir relatīvi maz gadījumu, kad atsauce uz LPZ/99 8.panta otro daļu vai 4.panta septītās daļas otro teikumu pievienota ne tikai "katram gadījumam", bet kad strīds pēc savas būtības attiecas uz precēm vai pakalpojumiem, kas nav līdzīgi plaši pazīstamas zīmes precēm vai pakalpojumiem, un tāpēc izskatāms atbilstoši minētajām normām. Šā apkopojuma sastādīšanas laikā dažās šādās lietās tiesvedība vēl nebija beigusies, tāpēc sīkāki komentāri nav iespējami. Tomēr rodas iespaids, ka reizēm, atsaucoties uz minētajām normām, strīda izskatīšana būtībā notiek atbilstoši parastajai shēmai un tiek prasīts pierādīt zīmju sajaukšanas iespēju. Tas izraisa bažas, ka "nelīdzīgo preču" gadījumos plaši pazīstamu preču zīmju īpašniekiem var būt grūti panākt savu tiesību pilnvērtīgu aizsardzību.

3.3. Negodprātīgs pieteikums kā pamats preču zīmes reģistrācijas atzīšanai par spēkā neesošu

LPZ/99 satur normu, kas ir būtiski ietekmējusi preču zīmju strīdus salīdzinājumā ar agrāko periodu. Proti, 6.panta otrā daļa kā jaunievedumu Latvijas preču zīmju tiesībās un vienu no absolūtiem reģistrācijas atteikuma vai atzīšanas par spēkā neesošu pamatojumiem paredz apstākli, ka zīmes reģistrācijas pieteikums iesniegts ar acīmredzami negodprātīgu nolūku. Turklāt LPZ/99 Pārejas noteikumu 3.punkts šai normai piešķir atpakaļejošu, atgriezenisku spēku: tā attiecas uz jebkuru preču zīmi neatkarīgi no tā, kad iesniegts preču zīmes pieteikums vai uz Latviju attiecināta preču zīmes starptautiskā reģistrācija. Tas atbilst Preču zīmju direktīvas 3.panta 2.punkta d) apakšpunktam un sasaucas ar Parīzes konvencijas vispārīgo principu, ka prasības iesniegšanai par negodprātīgi reģistrētas vai negodprātīgi lietotas zīmes anulēšanu vai tās lietošanas aizliegumu nav termiņa ierobežojuma. Šī norma atbilst arī civiltiesību pamatprincipam, ka jebkuras personas tiesības izlietojamas un pienākumi pildāmi pēc labas ticības.
 Līdz ar to kopš jaunā likuma stāšanās spēkā gan Apelācijas padomes praksē, gan civilprasībās atsaukšanās uz šo normu ir jāizskata bieži, lai gan piemērot to nav viegli, jo likums nekādi nekonkretizē, kas uzskatāms par negodprātīgu nolūku, iesniedzot preču zīmes pieteikumu.
Senāts 2006.gada 6.septembrī, lietā SKC-444 atzinis, ka tāds konstatējums, ka persona, kas pieteikusi preču zīmi, ne pieteikuma brīdī, nedz vēlāk neveica uzņēmējdarbību un nebija saistīta ne ar ražošanu, nedz ar attiecīgo preču importu vai izplatīšanu Latvijas tirgū, nevar būt materiāli tiesisks pamatojums prasības apmierināšanai, atsaucoties uz LPZ/99 6.panta otro daļu. Šis Senāta atzinums balstīts uz citu likuma normu, kas paredz preču zīmes reģistrācijas atcelšanu tādā gadījumā, ja šī zīme piecus gadus nav faktiski izmantota saistībā ar precēm vai pakalpojumiem, kuriem tā reģistrēta, un šai neizmantošanai nav bijis pietiekama attaisnojuma (32.panta pirmā daļa); no šīs normas izriet secinājums, ka zīmes pieteikuma iesniegšanas brīdī (un vēl piecus gadus pēc zīmes reģistrācijas) nevar izvirzīt prasību, lai pieteicējs veiktu uzņēmējdarbību. 
Principā neapšaubāmi, – no šāda apstākļa paša par sevi pieteicēja negodprātība nav secināma. Tomēr negodprātības konstatēšanai noteikti ir izmantojams vairāku apstākļu kopums, kas aptverošā vērtējumā liecina par atbildētāja negodprātību. Starp tādiem apstākļiem noteikti var minēt vismaz šos: 
- preču zīmes pieteicējs zināja vai tam vajadzēja zināt, ka attiecīgā preču zīme šai pašā vai citā valstī pieder citai personai vai ka citai personai acīmredzami ir pamatotākas tiesības uz šādas zīmes pieteikšanu, reģistrāciju un attiecīgi iegūto izņēmuma tiesību izmantošanu savas komercdarbības nodrošināšanai un veicināšanai;

- preču zīmes pieteicējam nebija nodoma, pat nākotnē, uzsākt attiecīgās preču zīmes izmantošanu un tas nav nekādi gatavojies to darīt, bet reģistrācijas pieteikums tika izdarīts ar galveno mērķi – vai nu ar izņēmuma tiesību palīdzību radīt šķēršļus citas personas darbībām ar attiecīgo zīmi vai tai sajaucami līdzīgu zīmi, vai arī reģistrēt, lai piedāvātu to citai personai pirkt vai par attiecīgu atlīdzību saņemt zīmes izmantošanas tiesību licenci;

- attiecīgā preču zīme ir Latvijā plaši pazīstamas preču zīmes nepārprotams atveidojums, imitācija, tulkojums vai transliterācija, pat tad, ja apstrīdētā zīme ir pieteikta reģistrācijai citām precēm vai pakalpojumiem, nevis tām precēm vai pakalpojumiem, saistībā ar kuriem lieto plaši pazīstamo preču zīmi; 

- attiecīgais preču zīmes pieteikums nav vienīgais šīs personas ar līdzīgu mērķi veiktais pieteikums, bet tāda rīcība attiecīgajai personai atkārtojas, ir raksturīga.
Minēto apsvērumu pamatojums izriet no preču zīmes pamatfunkcijas: garantēt to preču un pakalpojumu izcelsmes identitāti, kurām tā tiek reģistrēta. Lai gan preču zīmes reģistrācija un tās pieteikums, neapšaubāmi, var būt tiesiska darījuma priekšmets un var tikt nodots citai personai, preču zīmes pieteikšanas galvenais mērķis tomēr nevar būt peļņa no reģistrācijas atsavināšanas personai, kam tā nepieciešama preču vai pakalpojumu marķēšanai. Šie apsvērumi pilnībā sasaucas arī ar tā saukto "aģenta zīmes" noteikumu, kurš ir sena Parīzes konvencijas norma,
 ietverts LPZ/99 9.panta ceturtajā daļā un uz kuru tāpat attiecas pārejas noteikums par atpakaļvērstu spēku. Proti, reģistrācijas atzīšanu par spēkā neesošu var prasīt persona, kas ir attiecīgās preču zīmes īpašnieks citā Parīzes savienības dalībvalstī, ja Latvijā šo zīmi uz sava vārda reģistrējis īpašnieka aģents vai pārstāvis bez īpašnieka piekrišanas, izņemot gadījumu, kad pārstāvja vai aģenta rīcībai ir pietiekams attaisnojums. Viena no negodprātības pazīmēm tātad var būt arī zīmes pieteikums tās "īstā" īpašnieka (preču piegādātāja, mātesuzņēmuma vai cita) vietā, ja šā īpašnieka pārstāvim Latvijā (attiecīgo preču izplatītājam vai citam) nav bijis nodoma zīmi Latvijā pieteikt pārstāvētās personas interesēs (lai laikus iegūtu aizsardzību attiecīgajām precēm vai pakalpojumiem), bet gan bijis citāds mērķis, proti, kļūstot par preču zīmes īpašnieku, ierobežot īstā īpašnieka tiesības brīvi rīkoties ar savām precēm Latvijā un kontrolēt strīdus preču zīmes lietošanu Latvijā. Tādējādi pārstāvis bez attiecīgas vienošanās ar pārstāvēto personu vai pretēji tai varētu kļūt par ekskluzīvo pārstāvi, ekskluzīvo izplatītāju.

Minētās LPZ/99 6.panta otrās daļas normas piemērošanu nevajadzētu kavēt nekādiem blakus apstākļiem lietā, piemēram, ka attiecīgā preču zīme jau pirms lietas izskatīšanas pagūta nodot citam īpašniekam, kuru varbūt varētu kvalificēt par labticīgu ieguvēju, vai tamlīdzīgiem, ja vien attiecībā uz šo preču zīmi saglabājas tā pati tiesiskā attiecība, proti, ka tā tiek uzturēta spēkā pretēji citas personas interesēm, kurai uz to ir lielākas tiesības. Tādos gadījumos nebūtu jāpiemēro ļoti burtisks normas tulkojums (šauri turoties pie vārdiem "..pieteikums iesniegts.."), jo tas būtu pretrunā ar iepriekšminēto Parīzes konvencijas principu. Ne jau tikai negodprātīga preču zīmes pieteikšana, bet arī tās negodprātīga izmantošana ir nepieļaujama, labiem tikumiem neatbilstoša rīcība. 
Strīds starp Moldovas Republikas Agrorūpniecisko departamentu "MOLDOVA-VIN" un SIA AROMA FLORIS'S bija par figurālām preču zīmēm (etiķetēm) ar galveno vārdisko elementu 'BELII AIST' (vai 'БЕЛЫЙ АИСТ') attiecībā uz alkoholiskajiem dzērieniem. "MOLDOVA-VIN" iesniedza prasību par SIA AROMA FLORIS'S reģistrācijas M 49 602 atzīšanu par spēkā neesošu un tās izmantošanas pārtraukšanu, bet SIA AROMA FLORIS'S – pretprasību par "MOLDOVA-VIN" reģistrāciju Nr. M 39 645 un M 40 882 atcelšanu to neizmantošanas dēļ. Prasība bija pamatota ar vairākām normām, ieskaitot LPZ/99 6.panta otro daļu, un sakarā ar to prasītājs izmantoja šādu argumentu. Atbildētājs ir bijis informēts par Moldovas normatīvajiem aktiem attiecīgajā nozarē, arī par valdības lēmumu, ar kuru 2001.gadā par valsts īpašumu pasludinātas vairākas preču zīmes, ieskaitot logotipu 'BELII AIST' un tā atvasinājumus. Moldovas Republikas Agrorūpnieciskajam departamentam "MOLDOVA-VIN" savukārt ar tā nolikumu piešķirtas tiesības savā komercdarbībā izmantot par valsts īpašumu pasludinātās preču zīmes. Taču atbildētājs, apzinoties, ka citai personai ir lielākas tiesības uz preču zīmēm ar šādu elementu, pieteica Latvijā minēto reģistrāciju, un šāda rīcība vērtējama kā negodprātīgs nolūks, kas ir patstāvīgs pamats preču zīmes atzīšanai par spēkā neesošu.

Rīgas apgabaltiesa 2004.gada 21.septembrī (4.oktobrī; lieta C-1955/17) apmierināja prasību un noraidīja pretprasību, uzskatot, ka pretprasības iesniedzējs nav pierādījis faktus, ar kuriem tas pamato savus prasījumus un iebildumus. Apgabaltiesas spriedumā galvenokārt analizēta lietas apstākļu atbilstība LPZ/99 7.panta pirmās daļas un 4.panta sestās daļas noteikumiem (salīdzināmo zīmju sajaukšanas vai savstarpējas asociācijas iespēja) un 6.panta otrās daļas piemērošanas jautājums nav skarts. 
Civillietu tiesu palāta 2006.gada 19.aprīlī (lieta PAC-0055) izskatīja minēto strīdu pēc SIA AROMA FLORIS'S apelācijas sūdzības un analogi pirmajai instancei apmierināja prasību, bet noraidīja pretprasību. Citu motīvu starpā Civillietu tiesu palāta norādīja, ka zīme 'BELII AIST' jau agrāk, ar Apelācijas padomes lēmumiem un tiesas spriedumu atzīta par plaši pazīstamu zīmi (vispārzināmu zīmi
), un secināja, ka lietas apstākļi dod pamatu prasītājam atsaukties uz atbildētāja negodprātīgu nolūku. Tiesa atzina, ka preču zīmes reģistrācijas pieteikuma iesniegšana uzskatāma par notikušu ar negodprātīgu nolūku, ja apstiprinājies, ka iesniedzējs zināja vai viņam vajadzēja zināt par iepriekšēju tādas pašas preču zīmes izmantošanu attiecīgajā valstī. Nav šaubu par to, ka atbildētājam [šajā lietā] vismaz vajadzēja zināt, ka citai personai ir lielākas tiesības uz šo preču zīmi, un tas ir pamats reģistrācijas atzīšanai par spēkā neesošu.
Šveices uzņēmējsabiedrība NAHRIN AG cēla prasību pret fiziskām personām V.S. un A.S. par preču zīmes "nahrin sarnen" (fig.) reģistrācijas Nr. M 49 080 atzīšanu par spēkā neesošu, pamatojoties uz to, ka prasītājam pieder preču zīme "NAHRIN", kas sakrīt ar prasītāja firmu un reģistrēta ārvalstīs, ilgi pirms Latvijā reģistrācijai tika pieteikta atbildētāja zīme. Atbildētāji agrāk bijuši iesaistīti prasītāja preču izplatīšanā Latvijā, taču prasītājs tiem nebija devis atļauju attiecīgo zīmi reģistrēt uz sava vārda Latvijā vai citur. Atbildētāji, uzzinot par iesniegto prasību, apstrīdēto reģistrāciju nodeva citai personai V.P. un prasītājam nācās prasību atsaukt un lūgt tiesvedību lietā izbeigt (Rīgas apgabaltiesas 2004.gada 21.septembra lēmums lietā C-2446/2). Uzņēmums NAHRIN AG cēla jaunu prasību pret V.P. (ar trešajām personām V.S. un A.S.), atsaucoties uz sākotnējo pieteicēju negodprātību (LPZ/99 6.panta otrā daļa), prasītāja agrāk iegūtām tiesībām uz nereģistrētu preču zīmi (9.panta trešās daļas 4.punkts) un tai pašā uzņēmējdarbības nozarē lietotu komercapzīmējumu (9.panta trešās daļas 3.punkts), kā arī apstākli, ka attiecīgo zīmi reģistrējis īpašnieka aģents vai pārstāvis Latvijā bez īpašnieka piekrišanas (9.panta ceturtā daļa – "aģenta zīmes" noteikums). 
Rīgas apgabaltiesa prasību noraidīja (2006.gada 22.maijā, lieta C-0871/2). Tiesas sprieduma motīvu daļā vispirms analizēts jautājums par prasītāja starptautiski reģistrētās zīmes "NAHRIN" (WO 595 539) attiecinājuma uz Latviju datuma (27.01.2003) attiecību pret apstrīdētās zīmes pieteikuma datumu (28.12.2001) un konstatēts, ka prasītājam nav agrākas prioritātes (taču neviens no prasības pamatojumiem neattiecās uz LPZ/99 7.pantu un nebija balstīts uz agrāku reģistrētu preču zīmi, tāpēc šim salīdzinājumam nav nozīmes lietā). Tālāk spriedumā vērtēti prasītāja pierādījumi attiecībā uz viņa agrāk iegūtām tiesībām (nereģistrētu preču zīmi un komercapzīmējumu). Tiesa atzina, ka prasītājs nav pierādījis, ka viņš pirms apstrīdētās zīmes pieteikuma datuma būtu uzsācis savas preču zīmes godprātīgu un likumīgu lietošanu komercdarbībā. Pēc lietas materiāliem konstatēts, ka preces ar zīmi "NAHRIN" pēc līguma starp SIA TEROS un Krievijas uzņēmumu "Just Kosmetiks" Latvijas tirgum piegādātas ļoti ierobežotā skaitā, tāpēc tiesa neatzīst par pamatotu prasītāja atsaukšanos uz LPZ/99 9.panta trešās daļas 3. un 4.punktu. 
Šiem atzinumiem var piekrist tiktāl, ka LPZ/99 9.panta trešās daļas 4.punkts,
 kas attiecas uz tiesībām, kuras saistītas ar nereģistrētu preču zīmi, tiešām prasa, lai nereģistrētā preču zīme būtu godprātīgi lietota Latvijā saistībā ar precēm vai pakalpojumiem pirms apstrīdētās preču zīmes pieteikuma (prioritātes) datuma – tik ilgi un tādā apjomā, lai patērētājiem būtu paguvis izveidoties noteikts priekšstats par to, un tā rezultātā apstrīdētās (uz citas personas vārda reģistrētās) zīmes lietošana varētu maldināt patērētājus par preču (pakalpojumu) izcelsmi. Taču 9.panta trešās daļas 3.punkta norma par agrāk iegūtām komerctiesībām (identiskā vai līdzīgā uzņēmējdarbības nozarē lietotu firmu, komercapzīmējumu, masu saziņas līdzekļa nosaukumu) nekādus nosacījumus šo agrāko tiesību lietojuma apjoma ziņā neizvirza, vienīgi paredz, ka šāda apzīmējuma lietošanai komercdarbībā Latvijā jābūt godprātīgai, likumīgai un uzsāktai pirms apstrīdētās preču zīmes pieteikuma (prioritātes) datuma. Tas sasaucas arī ar Parīzes konvencijas normu par komercnosaukumu obligātu aizsardzību visās Parīzes savienības dalībvalstīs bez pienākuma tos pieteikt aizsardzībai vai reģistrēt un neatkarīgi no tā, vai komercnosaukums tiek iekļauts preču zīmē vai nē.
 Šādā aspektā prasītāja preču zīme, kuras prioritāte Šveicē pastāv kopš 1978.gada, kura starptautiski reģistrēta 28.12.1992 un kura sakrīt ar īpašnieka firmu, noteikti varēja tikt atzīta par Latvijā aizsargājamu komercnosaukumu.

Apgabaltiesas spriedumā vispār nav analizēta lietas apstākļu atbilstība LPZ/99 9.panta ceturtajai daļai – "aģenta zīmes" noteikumam, bet pieteicēja iespējamās negodprātības vērtējums aprobežojas ar frāzi "minēto iemeslu dēļ prasītājs nav pierādījis, ka apstrīdētā preču zīme būtu pieteikta ar acīmredzami negodprātīgu nolūku". "Minētie iemesli", jāpieņem, ir Latvijā izplatīto 'NAHRIN' preču ierobežotais daudzums un/vai arī tas, ka tiesa nekonstatēja pamatu 9.panta trešās daļas 3. un 4.punkta piemērošanai.
NAHRIN AG iesniedza apelācijas sūdzību par minēto apgabaltiesas spriedumu, norādot, ka pirmās instances tiesa nepamatoti nav novērtējusi apstākli, ka V.S. un A.S. nodarbojās ar prasītāja produkcijas ievešanu un izplatīšanu Latvijā, tātad zināja, ka strīdus preču zīme pieder prasītājam. Civillietu tiesu palāta konstatēja, ka ar lietas materiāliem (1999.–2001.gada līgumiem, muitas deklarācijām, preču pavadzīmēm, Latvijas Pārtikas centra vēstuli) apstiprinās, ka SIA TEROS, kuras vienīgā īpašniece ir V.S., ilgstošā laika periodā nodarbojās ar tādas produkcijas izplatīšanu, kas marķēta ar apzīmējumiem 'NAHRIN' un 'nahrin sarnen'. Līdz ar to nav pamata apšaubīt, ka V.S. pirms reģistrācijas pieteikuma iesniegšanas Patentu valdē nepārprotami zināja, ka preču zīme "nahrin sarnen" pieder prasītājam. Savukārt atbildētājs V.P. tiesai bija paskaidrojis, ka viņam par strīdus preču zīmes pārreģistrāciju uz viņa vārda nekas nav zināms. Tiesa arī konstatēja, ka V.S. un A.S., atsaucoties uz preču zīmes "nahrin sarnen" (fig.) reģistrāciju Nr. M 49 080, izteikuši iebildes NAHRIN AG pārstāvjiem par šā uzņēmuma produkcijas izplatīšanu Latvijā bez viņu piekrišanas, piedāvājot katru mēnesi maksāt viņiem kompensāciju par strīdus preču zīmes lietošanu. Tiesa atzina, ka minētie apstākļi norāda, ka pieteikums preču zīmes reģistrācijai tika iesniegts ar acīmredzami negodprātīgu nolūku, tādēļ prasība apmierināma un reģistrācija M 49 080 atzīstama par spēkā neesošu.
Tādējādi apelācijas instance, pilnīgi pretēji apgabaltiesai, šajā lietā konstatēja pārliecinošus pamatojumus LPZ/99 6.panta otrās daļas piemērošanai. Savukārt citus prasības pamatojumus (kuri attiecas uz LPZ/99 9.panta trešās daļas 3. un 4.punktu un 9.panta ceturto daļu) Civillietu tiesu palāta šajā spriedumā neanalizēja.
4. Daži preču zīmju strīdu procesuāltiesiskie aspekti

4.1. Preču zīmes darbības pirmstermiņa pārtraukšanas procedūras

Piespiedu mehānisms preču zīmes reģistrācijas pirmstermiņa pārtraukšanai paredz divas iespējas: reģistrācijas atzīšanu par spēkā neesošu un reģistrācijas atcelšanu. Agrākajā regulējumā (LPZ/93) šīs procedūras nebija nošķirtas un tika sauktas vienādi – par preču zīmes dzēšanu. Laikam tāpēc tiesas vēl septiņus – astoņus gadus pēc šo normu precizēšanas nepietiekami orientējas apstāklī, ka tās ir divas dažādas prasības un katrai ir citādas sekas. Rezultātā gadās spriedumi, kurus Patentu valde nevar realizēt. Praksē reti mēdz būt, ka vienai reģistrācijai ir piemērojamas ir abas procedūras, – viena no tām biežāk saistīta ar prasību, bet otra – ar pretprasību, tāpēc jāpārzina katras no tām īpatnības.

Preču zīmes reģistrācijas atzīšana par spēkā neesošu (LPZ/99 31.pants; angl. invalidation) attiecas uz tādu reģistrācijas darbības pārtraukšanu, kuras pamats ir reģistrācijas pretlikumīgs raksturs jau pieteikuma iesniegšanas vai reģistrācijas brīdī – preču zīmes neatbilstība 3.panta noteikumiem, kā arī visi no 6. līdz 9.pantam paredzētie reģistrācijas atzīšanas par spēkā neesošu, pamatojumi. To vidū absolūtie pamatojumi, kas ir sabiedrības, valsts vai visu tirgus dalībnieku interesēs, kā arī relatīvie pamatojumi, kas saistīti ar agrāku tiesību pastāvēšanu, proti, arī visi tie pamatojumi, kuri analizēti iepriekšējās šā darba sadaļās. Personu loks, kas var šādas civilprasības celt, atbilst to personu uzskatījumam, kuras arī ir tiesīgas Patentu valdē iesniegt 18.pantā paredzētos iebildumus pret reģistrāciju. Agrākas tiesības ar nelieliem izņēmumiem drīkst pretstatīt tikai to īpašnieki vai to tiesību pārņēmēji, bet uz absolūtajiem pamatojumiem var atsaukties "jebkura persona" (precīzāk, jebkura ieinteresēta persona). 

Tas pats nenoteiktais personu loks ("jebkura ieinteresētā persona") ir tiesīgs arī celt prasību par preču zīmes reģistrācijas atcelšanu (LPZ/99 32.pants; angl. revocation). Te ir trīs atšķirīgas iespējas, kas ir saistītas ar apstākļiem, kuri radušies preču zīmes reģistrācijas pastāvēšanas laikā tās īpašnieka rīcības, vai biežāk, bezdarbības dēļ. Aktīvi un visbiežāk izmanto prasību par reģistrācijas atcelšanu tās faktiskas neizmantošanas dēļ piecu gadu secīgā periodā (32.panta pirmā daļa), it sevišķi kā pretprasību, – lietās par vēlāku zīmju atzīšanu par spēkā neesošām vai pārkāpuma lietās iesniedz pretprasību, kuru pamato ar prasībā pretstatītās reģistrācijas neizmantošanu. Ārkārtīgi reti tiek izmantoti pārējie divi atcelšanas pamatojumi – ka preču zīme pēc tās reģistrācijas kļuvusi par sugasvārdu (vispārīgu jēdzienu) vai ka, zīmi lietojot saistībā ar precēm vai pakalpojumiem, tā kļuvusi patērētājus maldinoša attiecībā uz preču vai pakalpojumu raksturu, kvalitāti vai ģeogrāfisko izcelsmi (32.panta trešā un ceturtā daļa).
 

Reizēm tiesām grūti konstatēt prasītāja tiesību aizskārumu, kā arī prasības pamatu. Absolūto pamatojumu gadījumā (atzīšanai par spēkā neesošu), kā arī atcelšanas pamatojumu gadījumā nedz prasības aktīvo, nedz pasīvo pamatu saskatīt nav viegli, ja vien prasītājam nepieder identiska vai līdzīga preču zīme. Tomēr pareizi būtu pieņemt, ka prasītāja ieinteresētība ir jebkura tirgus dalībnieka ieinteresētība līdzsvarotā un labi attaisnotā darbojošos izņēmuma tiesību apjomā, godprātīgas komercdarbības vajadzībām reģistrētu un faktiski izmantotu preču zīmju kopumā, kā arī Valsts preču zīmju reģistra iespējamā kompaktumā. Tāpēc vismaz jebkurš komersants, komersantu apvienība, attiecīga profesionāla biedrība vai patērētāju interešu aizsardzības institūcija būtu bez problēmām atzīstama par ieinteresētu personu. 

Reģistrācijas atzīšana par spēkā neesošu un reģistrācijas atcelšana obligāti ir skaidri un noteikti nošķiramas procedūras, visvairāk tāpēc, ka katrai no tām ir citādas sekas. Tā kā atzīšana par spēkā neesošu pamatojas uz faktiem, kas pastāvēja jau reģistrācijas pieteikuma brīdī, preču zīmes reģistrāciju atzīst par spēkā neesošu vienmēr ar tās reģistrācijas dienu. Turpretī atcelšana, kā jau teikts, balstās uz vēlākiem apstākļiem, tāpēc likums prasa, lai tiesa konstatē, kad šādi apstākļi iestājušies ("tiesa spriedumā norāda, ar kuru dienu preču zīmes reģistrācija atceļama"; 32.panta septītās daļas pirmais teikums). Nav nekāda tiesiska pamata uzskatīt, ka tāpēc, ka preču zīme nav lietota piecu gadu periodā pēc tās reģistrācijas, to varētu atcelt jau ar reģistrācijas dienu (kā Rīgas apgabaltiesas 2005.gada 1.jūnija spriedumā lietā C-2610/05), – tas ir pilnīgā pretrunā ar principu, ka reģistrācijas īpašnieks ir tiesīgs zīmi neizmantot, bet, ja viņam nav bijuši objektīvi šķēršļi zīmes izmantošanai, tad ne ilgāk kā piecus gadus no vietas. Tāpat arī nav nekāda pamata preču zīmi atcelt ar datumu, kas iegūts, rēķinot piecus gadus no reģistrācijas dienas, ja konkrētā lietā konstatētie faktiskas nelietošanas apstākļi (pierādījumi, ka zīme netiek lietota) attiecas nevis uz laikposmu tūlīt pēc reģistrācijas, bet gan tieši uz pēdējiem gadiem pirms lietas izskatīšanas (kā Rīgas apgabaltiesas 2005.gada 20.septembra spriedumā lietā C-1005/2). Šādos gadījumos, kad nevar konstatēt, tieši kad iestājušies apstākļi, kas ir par pamatu atcelšanai, likums pieļauj reģistrāciju atcelt ar dienu, kad iesniegts prasības pieteikums (32.panta septītās daļas otrais teikums).

Ja tiesa spriedumā neprecīzi nosauc atzīšanu par spēkā neesošu vai atcelšanu, vai arī piemēro atcelšanu, bet nenorāda dienu, ar kuru reģistrācija atceļama, spriedumu nevar korekti izpildīt. Tāpat tajos retajos gadījumos, kad tiešām var piemērot vienai reģistrācijai abas procedūras, nav pieļaujams konstatēt tikai atcelšanas pamatojumus vien (un pie tā apstāties), jo, ja ir bijis pamats arī reģistrācijas atzīšanai par spēkā neesošu, tā spēku zaudē ar senāku dienu – ar zīmes reģistrācijas datumu.

EKT judikatūra preču zīmju reģistrāciju atcelšanas lietās to faktiskas neizmantošanas sasaucas ar Latvijas likumā ietverto (bet Preču zīmju direktīvā iztrūkstošo) nozīmīgo noteikumu LPZ/99 23.panta ceturtajā daļā, kurš definē, kāda izmantošana ir atzīstama par preču zīmes faktisku izmantošanu: tāda, kuras mērķis ir iegūt vai uzturēt tirgū noteiktu vietu attiecīgajām precēm vai pakalpojumiem. Preču zīme tiek faktiski izmantota, ja tā tiek lietota saskaņā ar tās pamatfunkciju, kas ir – garantēt patērētājiem to preču un pakalpojumu izcelsmes identitāti, kurām tā reģistrēta, ar mērķi radīt vai saglabāt attiecīgo preču vai pakalpojumu noietu tirgū. Par faktisku izmantošanu neuzskata šķietamu izmantošanu (angl. token use), kuras mērķis ir tikai saglabāt tiesības, ko piešķir preču zīme. Faktiskas izmantošanas vērtējumā jāņem vērā visi fakti un apstākļi, kas ļauj konstatēt, vai preču zīmes komerciālā ekspluatācija ir reāla izmantošana komercdarbībā un jāievērtē attiecīgās ekonomikas nozares un marķēto preču vai pakalpojumu raksturs, konkrētā tirgus īpašības, zīmes lietošanas mērogs un biežums.
 

ASV uzņēmējsabiedrība ALTICOR INC. cēla prasību par Lielbritānijas firmas NUTRI PHARMA LTD. preču zīmes "NUTRILETT" (M 40 065) atzīšanu par spēkā neesošu, pamatojoties uz LPZ/99 32.panta pirmo un piekto daļu un 23.panta trešo daļu (pamatojoties uz šīm normām, var prasīt reģistrācijas atcelšanu, nevis atzīšanu par spēkā neesošu). Preču zīme bija pieteikta 20.03.1996 un reģistrēta 20.03.1998 attiecībā uz 5.klases precēm, proti, galvenokārt farmaceitiskām precēm, kā arī diētiskiem produktiem medicīniskiem nolūkiem un mazbērnu uzturam. Prasītājs norādīja, ka pārtikas piedevas ar preču zīmi "NUTRILETT" izplata citās valstīs, bet ne Latvijā, kur savukārt prasītājam pieder identiskām un līdzīgām precēm vēlāk reģistrēta zīme "NUTRILITE" (fig.) (M 54 965). Atbildētājs tiesas sēdē nepiedalījās. Rīgas apgabaltiesa, kas lietu izskatīja 2006.gada 18.aprīlī (lieta C-2102/2), konstatēja, ka no LR Veselības ministrijas Pārtikas centra vēstules un meklējumiem zāļu datu bāzēs www.vza.gov.lv un www.magnum.lv izriet, ka produkti ar nosaukumu "NUTRILETT" Latvijā nav reģistrēti. Tiesa uzskatīja, ka tādējādi prasītājs ir pierādījis, ka atbildētājs nav izmantojis savu preču zīmi piecu gadu secīgā periodā saistībā ar 5.klases precēm. Atbildētājs nav izmantojis savas likumā paredzētās tiesības celt iebildumus pret iesniegto prasību, kā arī nav iesniedzis pierādījumus, ka zīmes neizmantošanai būtu attaisnojums. Nocitējusi LPZ/99 32.panta pirmo un piekto daļu (kas attiecas uz preču zīmes reģistrācijas atcelšanas nosacījumiem), tiesa nosprieda prasību apmierināt, bet sprieduma rezolutīvajā daļā vēlreiz neprecīzi norādīja, ka atzīst preču zīmi "NUTRILETT" (M 40 065) "par spēkā neesošu". Reģistrācijas atcelšanas (vai atzīšanas par spēkā neesošu) diena spriedumā nav norādīta. Patentu valde pēc tam reģistrāciju atcēla ar spriedumā minēto prasības celšanas datumu, piemērojot 32.panta septītās daļas noteikumu "ja nav konstatēts, kad iestājušies apstākļi, kas ir par pamatu preču zīmes reģistrācijas atcelšanai, tā atceļama ar prasības pieteikuma iesniegšanas dienu tiesā", kurš gan attiecas uz tiesas, nevis Patentu valdes kompetenci.
ASV uzņēmums GALLUP, INC. cēla prasību par Somijas firmas Suomen Gallup Oy preču zīmes "GALLUP" (fig.) (M 10 068) atcelšanu visā reģistrācijas apjomā – gan 16.klases precēm (papīrs, iespiedprodukcija, kancelejas preces u.tml.), gan 35.klases pakalpojumiem (tirgus izpēte, lietu pārvaldes un organizēšanas konsultatīvie dienesti). Apstrīdētā reģistrācija bija pieteikta 10.07.1992, zīme reģistrēta 19.07.1993 (pārreģistrācijas kārtībā, pamatojoties uz reģistrāciju bij. PSRS, ar prioritāti kopš 25.03.1991). Prasītājs norādīja, ka atbildētājs nav zīmi izmantojis nedz saistībā ar precēm, nedz pakalpojumiem. Atbildētājs iebilda, ka prasītājs nav iesniedzis nekādus pierādījumus, ka apstrīdētā zīme netiek lietota Latvijā. Atbildētājs paskaidroja, ka uzņēmums TNS Gallup Oy (agrākais nosaukums Suomen Gallup Oy) ir tirgus līderis sabiedriskās domas pētījumu, tirgus izpētes, mediju un mārketinga konsultāciju jomā, ka tam pieder kapitāldaļas vairākos Latvijas uzņēmumos, un apstrīdētā preču zīme tiek Latvijā plaši izmantota. Prasītājs norādīja, ka nevar pieprasīt, lai tas pierādītu, ka atbildētāja zīme netiek lietota, jo šādam nolūkam būtu jāiesniedz izziņas no visiem Latvijas tirdzniecības uzņēmumiem, ka tie pēdējo piecu gadu laikā nav tirgojuši attiecīgās preces, kā arī no uzņēmumiem, iestādēm un nevalstiskām organizācijām, ka tās nav pasūtījušas un izmantojušas attiecīgos pakalpojumus ar strīdus preču zīmi. Šādu ziņu iesniegšana nav iespējama ne tehniski, ne fiziski, tāpēc pierādījumu nasta šādā lietā pārnesama uz preču zīmes īpašnieku, kura varā ir iesniegt pierādījumus, ka tas savu zīmi izmantojis. Prasītājs atsaucās arī uz kādu ITSB reģistrāciju atcelšanas nodaļas lēmumu, kurā bija norādīts, ka atcelšanas lietās pierādīšanas pienākums gulstas uz preču zīmes īpašnieku, jo nevar sagaidīt, lai prasītājs pierādītu negatīvu faktu, proti, ka strīdus preču zīme nav piecus gadus izmantota. Līdz ar to preču zīmes īpašniekam jāpierāda zīmes reāla un patiesa izmantošana attiecībā uz katru no precēm vai pakalpojumiem, kuriem tā reģistrēta, vai arī jānorāda pamatoti zīmes neizmantošanas iemesli.

Atbildētājs TNS Gallup Oy prasību atzina daļēji, piekrītot, ka strīdus preču zīme nav lietota attiecībā uz līmvielām, mākslinieku materiāliem, otām, spēļu kārtīm un rakstāmmašīnām. Rīgas apgabaltiesa 2006.gada 8.martā (20.martā) (lieta C-1385/06) prasību apmierināja, atceļot reģistrāciju M 10 068 pilnībā (bet nenorādot atcelšanas dienu). Tiesa vispirms konstatēja, ka prasītājs, būdams līdzīgas preču zīmes "GALLUP" (M 33 237) īpašnieks, atbilst LPZ/99 32.panta piektajā daļā paredzētās ieinteresētās personas statusam, kura tiesīga celt prasību par preču zīmes reģistrācijas atcelšanu. Tiesa piekrita, ka nav iespējams pierādīt negatīvus faktus, tāpēc atzina par pamatotu prasītāja viedokli par to, ka pierādīšanas pienākums šādā lietā pārnesams uz atbildētāju. Atbildētāja iesniegtos pierādījumus par zīmes izmantošanu tiesa neatzina par pietiekamiem: 1993.gada līgums, 1997.gada vēstule un 1998.gada pētījuma atskaite neattiecās uz pēdējo piecu gadu periodu; dažu citu lietas materiālu izmantošanas laiks nebija nosakāms; SIA "TNS Latvia" paziņojums par atbildētāja preču zīmes izmantošanu 2003.-2004.gada periodā bija tiesai sniegts vienīgi paziņojuma un preču paraugu formā un, tiesas vērtējumā, nepierādīja zīmes izmantošanas faktu konkrētajā laikposmā. Atbildētāja apgalvojums, ka tas ir tirgus līderis attiecīgajā jomā, ziņas par preču zīmes izmantošanu Somijā, kā arī ziņas par atbildētājam piederošām kapitāla daļām Latvijas uzņēmumos nevar būt pamats prasības noraidīšanai.      
TNS Gallup Oy iesniedza apelācijas sūdzību, norādot, ka pirmās instances tiesa nav pietiekami izvērtējusi iesniegtos pierādījumus, kā rezultātā nonākusi pie nepareiziem secinājumiem. Atbildētāja meitasuzņēmumi Latvijā lieto apstrīdēto preču zīmi ar atbildētāja piekrišanu, tātad atzīstams, ka to izmanto pats preču zīmes īpašnieks (LPZ/99 23.panta sestā daļa). Šie Latvijas uzņēmumi izplata kancelejas preces ar šo preču zīmi saskarē ar klientiem, kopā ar pētījumu rezultātu apkopojumiem, kā promocijas (pakalpojumu piedāvājumu un preču noietu veicinošus) materiālus. Likums jautājumu par zīmes faktisku izmantošanu nesaista ar preču daudzumu vai to piegādes biežumu, tātad nav pamatota prasība strīdus reģistrāciju atcelt pilnībā.
Civillietu tiesu palāta 2007.gada 17.aprīlī (lieta PAC-0197) atzina, ka prasība apmierināma daļēji. No SIA "Baltic Media Facts Latvia" un SIA "TNS Latvia" materiāliem tiesa konstatēja, ka šie uzņēmumi attiecīgajā laika periodā apstrīdēto TNS Gallup Oy preču zīmi lietojuši saistībā ar veiktajiem mediju pētījumiem – uz pētījumu atskaišu vākiem, kā arī uz precēm, kas izplatītas kā promocijas materiāli (piemēram, veidlapām, aploksnēm, pildspalvām, penāļiem, papīrnažiem, lineāliem, mapēm-ātršuvējiem, dokumentu vāciņiem). Tiesa atsaucās uz LPZ/99 23.panta ceturtās daļas noteikumu, kurā preču zīmes faktiska izmantošana saistīta ar tādu preču zīmes lietošanu komercdarbībā, kuras mērķis ir iegūt vai uzturēt tirgū noteiktu vietu attiecīgajām precēm vai pakalpojumiem, un secināja, ka nav pamata preču zīmes reģistrāciju atcelt attiecībā uz 35.klases pakalpojumiem (tirgus izpēte, lietu pārvaldes un organizēšanas konsultatīvie dienesti), kā arī 16.klases precēm – papīram, kartonam un izstrādājumiem no šiem materiāliem, kuri nav ietverti citās klasēs; iespiedprodukcijai, rakstāmlietām, kancelejas precēm (izņemot mēbeles), mācību un uzskates materiāliem (izņemot aparatūru) un sintētiskajiem iesaiņojuma materiāliem (kuri nav ietverti citās klasēs). Civillietu tiesu palāta tādējādi uzskatīja, ka apgabaltiesas spriedumā izdarītie secinājumi ir pretrunā ar faktiskajiem lietas apstākļiem un pierādījumiem lietā. Civillietu tiesu palāta savā spriedumā korekti norādīja, ka preču zīmes reģistrācija (daļēji – pārējām tajā iekļautajām 16.klases precēm) atceļama ar prasības pieteikuma iesniegšanas dienu, proti, 2005.gada 20.maiju, jo lietas izskatīšanas laikā netika konstatēts, konkrēti kad iestājušies apstākļi, kas ir par pamatu zīmes reģistrācijas atcelšanai attiecībā uz minēto daļu preču. 
Senāts ar rīcības sēdes lēmumu (2007.gada 23.jūlijs; lieta SKC-647) izbeidza kasācijas tiesvedību šajā lietā, jo uzskatīja, ka prasītāja – ASV uzņēmuma GALLUP, INC. kasācijas sūdzība neatbilst Civilprocesa likuma 450.-454.panta prasībām, jo tajā faktiski apstrīdēti tiesas secinājumi, ka preču zīme M 10 068 ir faktiski izmantota Latvijā attiecībā uz pakalpojumiem un daļu no precēm.
Šajā lietā gan būtu piebilstams, ka vismaz attiecībā uz daļu no 16.klases precēm Civillietu tiesu palāta kļūdījās, uzskatot atbildētāja Latvijas partnersabiedrību veikto preču zīmes lietošanu saistībā ar tām par faktisku preču zīmes izmantošanu LPZ/99 23.panta ceturtās daļas noteikumu izpratnē. Var piekrist, ka preču zīmes lietojums uz tirgus un mediju darbības pētījumu atskaišu vākiem bija faktisks lietojums saistībā ar reģistrācijā iekļautajiem pakalpojumiem. Taču attiecīgās preču zīmes lietojums uz precēm, kas tika izplatītas kā promocijas (noietu, realizāciju veicinoši) materiāli, cik iespējams spriest no sprieduma, acīmredzot tomēr nekalpoja tādam mērķim, lai iegūtu vai uzturētu vietu tirgū kancelejas precēm ar zīmi "GALLUP", bet gan – tāpat kā atskaišu vāku noformējums ar preču zīmi – lai veicinātu atbildētāja pētījumu pieprasījumu un izplatību Latvijā. Konkrētas firmas veidlapas (veidlapas ar konkrētu preču zīmi) vispār nav tirgus prece, jo tās nevajag nevienam citam, kā vien attiecīgajam komersantam savā darbībā; veidlapas ir prece tikai no tāda uzņēmuma viedokļa, kurš tās poligrāfiski izgatavo, nevis tāda, kurš tās izmanto (un parasti tie ir dažādi uzņēmumi). Tas pats attiecas uz firmas aploksnēm, pildspalvām, penāļiem, papīrnažiem, lineāliem, mapēm-ātršuvējiem un dokumentu vāciņiem ar uzdrukātu konkrētu preču zīmi, ja zīme norāda nevis šo preču izgatavotāju (piegādātāju tirgum), bet gan ir reklāmas materiāls citam uzņēmumam, piemēram, tirgus pētījumu veicējam (kā šajā gadījumā). Lietussargs vai pelnutrauks ar uzdrukātu mobilo sakaru tīkla operatora preču zīmi taču neveicina lietussargu un pelnutrauku pārdošanu; tie pievērš uzmanību mobilo sakaru pakalpojumu sniedzējam un nevienam citam, un neatkarīgi no tā, cik lielā skaitā tamlīdzīgas firmu dāvanas tiktu izplatītas. 
Papildus jau minētajam jānorāda, ka nav saprotams Civillietu tiesu palātas secinājums par to, ka minētie promocijas materiāli attaisno reģistrācijas saglabāšanu ne tikai konkrēti veidlapām, aploksnēm, pildspalvām, penāļiem, papīrnažiem, lineāliem, mapēm-ātršuvējiem un dokumentu vāciņiem, bet gan vēl daudz plašāk – papīram, kartonam, iespiedprodukcijai, mācību un uzskates materiāliem un sintētiskajiem iesaiņojuma materiāliem. Lai gan veidlapas un aploksnes tiešām ir papīra izstrādājumi, tas tomēr nenozīmē, ka atbildētājs ir centies iegūt vietu tirgū arī, piemēram, rakstāmpapīram, ietinamajam papīram, kartonam kā materiālam vai kartona kastēm u.tml. Par tirgum paredzētu iespiedprodukciju nevar uzskatīt pētījumu atskaites (kaut arī iespiestas), kuras paredzētas vienīgi pasūtītājam vai vēl dažiem interesentiem. Aploksnes un konkrētu pētījumu atskaites nav mācību vai uzskates materiāli, – bet tādi lietā varētu būt, ja atbildētājs pēc trešo personu pasūtījuma izgatavotu, piemēram, pētījumu metodiku skaidrojošus plakātus, kuri izmantojami kursos. Sintētiska materiāla vāciņi dokumentiem nebūt nav iesaiņojuma materiāls, – tie ir izstrādājums biroja vajadzībām jeb kancelejas prece, un tos nepērk, lai ietītu desu.
Diemžēl neprecizitātes ir raksturīgas lielai daļai tiesas nolēmumu prasībās par preču zīmes reģistrācijas atcelšanu. Taču dažos citos gadījumos tiesas ir būtiski papildinājušas attiecīgos likuma noteikumus ar izsvērtu, vērtīgu praksi. 
Tā, piemēram, specifiskais jautājums par apstākļiem, kas īpašnieku potenciāli kavē savu preču zīmi lietot, tika analizēts lietā, kur Lielbritānijas uzņēmējsabiedrība NESTRA Limited 2001.gada 31.augustā cēla prasību pret Vācijas sabiedrību "Stada Arzneimittel AG" par preču zīmes nelikumīgas izmantošanas aizliegumu (preču zīmes pārkāpumu; LPZ/99 27., 28.pants). Ar Rīgas apgabaltiesas 2002.gada 7.oktobra spriedumu prasība tika apmierināta, bet Civillietu tiesu palāta 2003.gada 29.janvārī šo apgabaltiesas spriedumu atcēla atbilstoši Civilprocesa likuma 427.panta pirmās daļas 2.punktam, jo konstatēja, ka atbildētājam nebija paziņots par apgabaltiesas sēdi, un nodeva lietu jaunai izskatīšanai pirmās instances tiesā. Vācijas firma "Stada Arzneimittel AG" iesniedza pretprasību par prasītāja preču zīmes "PFEIL ZAHNSCHMERZ-TABLETTEN" (M 40 892) reģistrācijas atcelšanu tās neizmantošanas dēļ (LPZ/99 32.panta pirmā daļa). Pretprasība tika iesniegta 2003.gada 26.maijā, tiklīdz kopš prasītāja preču zīmes reģistrācijas 1998.gada 20.maijā bija pagājuši pieci gadi. Atbildētājs norādīja, ka prasītājs nedz ar attiecīgo zāļu ražošanu, nedz izplatīšanu nenodarbojas un šādu preparātu reģistrācijai Latvijas Zāļu reģistrā nav pieteicis, tātad tam nav mērķa iegūt un uzturēt attiecīgajām precēm noteiktu vietu tirgū (atbilstoši LPZ/99 23.panta ceturtajai daļai). Vēlāk "Stada Arzneimittel AG" savu pretprasību papildināja ar atsauci uz LPZ/99 31.panta pirmās un ceturtās daļas noteikumiem, prasot minēto preču zīmes reģistrāciju atzīt par spēkā neesošu. Prasītājs NESTRA Limited, atbildētāja ieskatā, savu zīmi reģistrējis, nevis lai to lietotu komercdarbībā, bet ar acīmredzami negodprātīgu nolūku vienīgi kavēt atbildētāja darbības Latvijas tirgū. Jāatzīmē, ka šo personu līdzšinējā strīdā NESTRA Limited uz savas agrāk reģistrācijai pieteiktās preču zīmes M 40 892 pamata jau bija panākusi, ka tiesa atzina par spēkā neesošu "Stada Arzneimittel AG" identisko preču zīmi "PFEIL ZAHNSCHMERZ-TABLETTEN" (M 44 075). 
Rīgas apgabaltiesa, izskatot lietu 2003.gada 23.decembrī (C-1781/3), prasību apmierināja un pretprasību noraidīja. Analizējot pretprasības motīvus, tiesa gan atzina, ka ir pagājuši pieci gadi, kuru laikā prasītājs nav uzsācis savas reģistrētās preču zīmes izmantošanu, tomēr saskatīja prasītāja bezdarbību attaisnojošus apstākļus. Proti, no lietas materiāliem varēja konstatēt, ka par minēto preču zīmi ir pastāvējis strīds līdz 2000.gada 5.septembrim, kad Civillietu tiesu palāta noraidīja "Stada Arzneimittel AG" prasību par NESTRA Limited zīmes M 40 892 atzīšanu par spēkā neesošu, kura bija pamatota ar NESTRA Limited negodprātīgu nolūku. Apgabaltiesa secināja, ka preču zīmes neizmantošanai ir bijis pietiekams attaisnojums, jo nevar atzīt par prettiesisku preču zīmes neizmantošanu, ja tās spēkā esamība tiek apstrīdēta.  
Uzņēmējsabiedrība "Stada Arzneimittel AG" iesniedza apelācijas sūdzību, norādot, ka pirmās instances atzinums par zīmes M 40 892 neizmantošanas apstākļiem ir tiesiski nepamatots un neatbilst starptautisko līgumu un starptautiskās prakses prasībām. Ja arī LPZ/99 nedod skaidrojumu, kas uzskatāms par pietiekamu attaisnojumu preču zīmes neizmantošanai, šādu skaidrojumu satur TRIPS līguma 19.panta pirmā daļa: tie ir tādi apstākļi, kas neatkarīgi no preču zīmes īpašnieka gribas rada šķēršļus preču zīmes lietošanai, piemēram, importa ierobežojumi vai citas valdības prasības attiecībā uz precēm vai pakalpojumiem, kas aizsargāti ar preču zīmi. Turklāt šādā situācijā papildus būtisku nozīmi iegūst apstākļi, kas liecina par prasītāja negodprātīgu rīcību, ne tikai iegūstot izņēmuma tiesības uz preču zīmi, uz kuru lielākas tiesības ir uzņēmumam "Stada Arzneimittel AG", bet arī vēršot šīs tiesības pret trešajām personām. Prasītāja puse apelācijas sūdzību neatzina, norādot, ka TRIPS līgumā norādītie apstākļi nevar būt vienīgie, kas attaisno preču zīmes neizmantošanu, ka nav pamatotu sabiedrības interešu, kuru dēļ prasītājam varētu tikt atņemts viņa īpašums – preču zīme M 40 892, kā arī, ka motīvs par prasītāja iespējamo nelabticīgumu vai negodprātību jau ticis izskatīts strīdā starp šīm pašām pusēm un noraidīts ar Civillietu tiesu palātas 2000.gada 5.septembra spriedumu (lieta PAC-511), kas stājies spēkā, un uz to jau ir norādījusi apgabaltiesa pārsūdzētajā spriedumā. 
Civillietu tiesu palāta šo strīdu izskatīja 2004.gada 5.oktobrī (lieta PAC-489). Pretprasības daļā par prasītāja preču zīmes M 40 892 atzīšanu par spēkā neesošu uz prasītāja negodprātības pamata tiesvedība tika izbeigta saskaņā ar Civilprocesa likuma 223.panta 3.punktu un 440.pantu (jo likumīgā spēkā stājies tiesas spriedums, kas taisīts strīdā starp tām pašām pusēm, par to pašu priekšmetu un uz tā paša pamata). Vienlaicīgi Civillietu tiesu palāta atzina, ka atbildētāja pretprasība pārējā daļā ir apmierināma. Tiesa norādīja: tā kā LPZ/99 nav noteikti kritēriji, kas uzskatāmi par pietiekamu attaisnojumu preču zīmes neizmantošanai, tad šie apstākļi katrā konkrētā gadījumā vērtējami atsevišķi; taču noteicošais princips, no kā vadīties, izvērtējot, vai konkrētie apstākļi, uz kuriem atsaucas preču zīmes īpašnieks, ir atzīstami par attaisnojošiem preču zīmes neizmantošanai, ir tas, vai šie apstākļi ir radušies neatkarīgi no preču zīmes īpašnieka gribas un varas, un vai tie radījuši šķēršļus preču zīmes izmantošanai. Civillietu tiesu palāta atzina, ka juridiskais strīds – tiesas process, kas norisa starp pusēm, neradīja nekādus šķēršļus preču zīmes izmantošanai, jo prasība nebija nodrošināta, nebija aizlieguma attiecīgās preces ražot, importēt, tirgot, izplatīt vai veikt citas darbības. Ar preču zīmes M 40 892 reģistrāciju NESTRA Limited bija nostiprinājusi izņēmuma tiesības Latvijā, tādējādi tai nebija pamata neuzsākt attiecīgās zīmes izmantošanu, aizbildinoties, ka juridiskā strīda rezultātā preču zīme varētu tikt anulēta [atzīta par spēkā neesošu] un līdz ar to varētu rasties zaudējumi, kas saistīti ar sagatavošanās darbiem preču zīmes izmantošanas uzsākšanai. Konkrētajā gadījumā arī nepastāv TRIPS līguma 19.panta pirmajā daļā noteiktie priekšnosacījumi, kuriem pastāvot, lietas apstākļus varētu atzīt par attaisnojošiem. Juridiskais strīds par tiesībām uz preču zīmi nav uzskatāms par apstākli, kas radies ārpus preču zīmes īpašnieka varas un gribas, bet uzskatāms par normālu komercdarbības vides sastāvdaļu.

Ņemot vērā, ka lietā nebija nekādu pierādījumu par to, ka NESTRA Limited būtu savu preču zīmi pēc tās reģistrācijas izmantojusi, Civillietu tiesu palāta nosprieda, ka prasītāja preču zīmes reģistrācija M 40 892 atceļama ar dienu, kad beidzās piecu gadu termiņš pēc tās reģistrācijas. Tā kā līdz ar to zūd pamats prasībai par preču zīmes nelikumīgas izmantošanas izbeigšanu, NESTRA Limited prasība tika noraidīta.
Senāts ar 2005.gada 26.janvāra spriedumu (lieta SKC-36) noraidīja NESTRA Limited kasācijas sūdzību un Civillietu tiesu palātas 2004.gada 5.oktobra spriedumu atstāja negrozītu, atzīstot, ka kasatora norādes par procesuālo un materiālo tiesību normu pārkāpšanu, nepareizu iztulkojumu un piemērošanu neatbilst lietas materiāliem un pārsūdzētā sprieduma saturam.
4.2. Prasības nodrošināšana un pagaidu noregulējums 
Daudz diskusiju izraisījusi prasības nodrošināšana intelektuālā īpašuma lietās vispār un arī preču zīmju strīdos. Ņemot vērā civilprocesā paredzētā prasības nodrošināšanas institūta daļēju ārēju līdzību pagaidu aizsardzības pasākumiem, kurus paredz TRIPS līguma 50.pants, ilgāku laikposmu šādas pagaidu aizsardzības vajadzībām tika piemērota prasības nodrošināšana. Tā kā Civilprocesa likuma (turpmāk – CPL) 137.panta otrā daļa paredz, ka prasības nodrošināšana pieļaujama vienīgi mantiska rakstura prasībās, LPZ/99 28.panta piektajā daļā bija ietverta norma, kas atļāva preču zīmju lietās prasību nodrošināt arī tad, ja prasībai nav mantiska rakstura. Preču zīmju strīdos tiešām, arī pasaules praksē, visbiežāk aprobežojas ar pārkāpuma preču izņemšanu no tirdzniecības un iznīcināšanu. Zaudējumu aprēķināšana un pierādīšana daudzos gadījumos izraisa grūtības, līdz ar to vairumam prasību nav mantiska rakstura, un tādēļ šāda papildu norma bija lietderīga.

Tomēr reizēm ir bijušas grūtības šo normu praksē piemērot, jo formāli tā bija ietverta 28.pantā, kas attiecas uz atbildību par preču zīmes nelikumīgu izmantošanu (preču zīmes pārkāpumu). Tādēļ preču zīmes reģistrācijas atzīšanas par spēkā neesošu lietās (ja tās vienlaikus neattiecas uz agrākas preču zīmes pārkāpumu) tiesa mēdza noraidīt pieteikumus, kuros prasītājs kā prasības nodrošinājuma līdzekli lūdza preču zīmes reģistrācijas apķīlāšanu – atsavināšanas aizlieguma atzīmes ierakstīšanu Valsts preču zīmju reģistrā. Tas atbildētājam ļāva izvairīties no tiesvedības: uzzinot par lietas ierosināšanu, viņš nodeva reģistrāciju citai personai, un prasītājam nācās lietu uzsākt no jauna. Jau iepriekš minētajā strīdā par preču zīmi "nahrin sarnen"
 prasītāja Šveices uzņēmējsabiedrība NAHRIN AG bija spiesta atsaukt prasību pret preču zīmes sākotnējiem īpašniekiem, jo pirms lietas izskatīšanas uzzināja, ka zīmes īpašumtiesības nodotas citai personai. Tiesvedība lietā tika izbeigta saskaņā ar CPL 223.panta 4.punktu (Rīgas apgabaltiesas 2004.gada 21.septembra lēmums lietā C-2446/2). Firma NAHRIN AG cēla līdzīgu prasību pret zīmes jauno īpašnieku un ar nolūku nepieļaut, ka strīdus zīme atkal tiek nodota tālāk, iesniedza pieteikumu par prasības nodrošināšanu, lūdzot ierakstīt reģistrācijas atsavinājuma aizlieguma atzīmi reģistrā. Ar motivāciju, ka LPZ/99 28.panta piektā daļa pieļauj prasības nodrošināšanu tikai lietās par preču zīmes nelikumīgu izmantošanu, bet konkrētajā lietā piemērojami vispārīgie noteikumi (tātad CPL 137.panta otrā daļa), apgabaltiesa pieteikumu noraidīja (2004.gada 21.septembra lēmums lietā C-3419/2). Teorētiski ir iespējams, ka atbildētājs no tiesvedības izvairās bezgalīgi. Līdz ar to ir skaidrs, ka šāds regulējums nav veiksmīgs vai arī tika pārāk šauri iztulkots.
Pareizi, ka katrā prasības nodrošināšanas pieteikuma gadījumā, arī preču zīmju strīdos, ir jāvērtē CPL attiecīgo normu piemērošanas pamats. Tomēr šajās lietās acīmredzami ir jāvērtē ne tikai tas, vai ir pamats uzskatīt, ka sprieduma izpilde lietā varētu kļūt apgrūtināta vai neiespējama, – tas, ka pārkāpuma preces var ātri realizēt citām personām, ir skaidrs. Vajadzētu arī konstatēt, ka lietā prima facie ir konstatējami apstākļi, kas rāda, ka prasībai ir labs pamats tikt apmierinātai. Pretējā gadījumā preču apķīlāšana uz visu tiesvedības laiku var izraisīt lielus un bieži neatgriezeniskus zaudējumus (ātrbojīgas preces, pārtikas produkti, zāles, modes preces, kas strauji novecojas morāli, u.tml.) atbildētājam. 
Lietā C-3471/2 2004.gada 27.septembrī Rīgas apgabaltiesas tiesnese izskatīja pieteikumu par prasības nodrošināšanu saistībā ar I.V. prasību pret SIA "Dagra" par prasītāja preču zīmes nelikumīgas izmantošanas pārtraukšanu un zaudējumu piedziņu. Prasītājs norādīja, ka viņam pieder preču zīme "RAUNAS BRUĢAKMENS" (fig.) (M 50 679), bet atbildētājs, pārkāpjot prasītāja izņēmuma tiesības, savā komercdarbībā nelikumīgi izmanto prasītāja zīmi, reklamējot savu produkciju. Atbildētājs maldina patērētājus par zīmes īpašnieku, tādejādi prasītāja preču zīme varētu kļūt neatpazīstama un sprieduma izpildei nebūtu jēgas. Tiesnese nolēma nodrošināt prasību un aizliedza atbildētājam, reklamējot savas preces un pakalpojumus, publicēt katalogos, reklāmās, laikrakstos, reklāmas bukletos, interneta katalogos, interneta mājas lapās preču zīmi "Raunas bruģakmens" un tai līdzīgus apzīmējumus, kā arī izvietot reklāmas plakātus - norādes ar šādu zīmi attiecīgajā pagastā.
Pēc SIA "Dagra" iesniegtās blakus sūdzības Civillietu tiesu palāta (lieta PAC-1368, 2004.gada 3.decembrī) pārskatīja apgabaltiesas tiesneses lēmuma pamatotību. Blakus sūdzības iesniedzējs norādīja, ka prasītājs maldinājis tiesu par minētās preču zīmes rašanos un izmantošanu un noklusējis, ka viņš pats pasūtījis un uzstādījis reklāmas plakātus-norādes ar šo preču zīmi, būdams SIA "Dagra" darbinieks. Blakus sūdzības iesniedzējs minēja, ka lēmumā par prasības nodrošināšanu tiesa nav norādījusi, kādu iespējamo tiesas nolēmumu izpilde varētu tikt apgrūtināta, ja prasību nenodrošinātu. Prasītājs blakus sūdzību neatzina. Civillietu tiesu palāta konstatēja, ka starp pusēm ir strīds par preču zīmes "Raunas bruģakmens" piederību, taču lielāku vērību pievērsa prasītāja argumentam, ka atbildētājs turpina izmantot minēto zīmi, popularizējot to kā savu. Civillietu tiesu palāta uzskatīja, ka pie šādiem apstākļiem apgabaltiesā pamatoti pieņemts lēmums par prasības nodrošināšanu. 
Tādējādi bez pietiekamas uzmanības palika apstāklis, ka identisku preču zīmi "RAUNAS BRUĢAKMENS" 2002.gada rudenī reģistrācijai bija pieteikuši gan I.V., gan nedēļu vēlāk – SIA "Dagra". Pēc zīmju reģistrācijas abas puses iesniedza iebildumus pret oponenta veikto reģistrāciju. I.V. iebildums bija pamatots ar to, ka viņa zīme bija agrāka, bet SIA "Dagra" iebildums – ar šā uzņēmuma lietotās zīmes plašu pazīstamību pirms I.V. zīmes pieteikuma datuma (8.pants) un agrākām komerctiesībām (tai pašā nozarē lietots komercapzīmējums, – 9.panta trešās daļas 3.punkts). Apelācijas padome neuzskatīja SIA "Dagra" argumentus par pietiekami pārliecinošiem un, tādējādi nekonstatējusi apstākļus, kas atceltu I.V. piederošās reģistrācijas prioritātes tiesisko nozīmi, ar 2003.gada 12.decembra lēmumu atzina SIA "Dagra" veikto reģistrāciju par spēkā neesošu, atstājot spēkā I.V. preču zīmi. 
Taču šobrīd spēkā ir Administratīvās rajona tiesas spriedums (lieta A1257-05/6; C04249704; 2005.gada 9.jūnijs), ar kuru Apelācijas padomes lēmums ir atcelts. Administratīvā tiesa atzina, ka SIA "Dagra" pirms I.V. preču zīmes pieteikuma datuma ilgstoši un veiksmīgi lietoja komercdarbībā apzīmējumu "RAUNAS BRUĢAKMENS", – vārdisku un arī tādā grafiskā izpildījumā, kāda ir strīdus preču zīme, kā arī reklamēja šos apzīmējumus. Laikā, kad strīdus zīme tika lietota komercdarbībā, I.V. bija SIA "Dagra" dalībnieks un darbinieks, bruģakmens nozares vadītājs šajā uzņēmumā un no lietas apstākļiem izriet, ka patērētāji šo zīmi saistīja ar SIA "Dagra". Savu preču zīmes pieteikumu I.V. turklāt iesniedzis ar negodprātīgu nolūku, lai zīmi izmantotu savā jaunizveidotajā uzņēmumā, konkurējot ar SIA "Dagra". 
Jāsecina, ka, lemjot par prasības nodrošināšanu civillietā un izskatot attiecīgo blakus sūdzību, tiesas nebija pietiekami izvērtējušas tiesības, uz kurām pamatojās prasītājs (prasības aktīvo pamatu). Ar Rīgas apgabaltiesas 2006.gada 16.novembra lēmumu (lieta Nr. C-0884/2) tiesvedība civillietā gan tika izbeigta, jo prasītājs atteicās no prasības, un prasības nodrošinājums tika atcelts, tomēr SIA "Dagra" ilgstoši nedrīkstēja izmantot šo preču zīmi, un tas, jāpieņem, varēja būtiski izkropļot tirgus attiecības. Acīmredzot vismaz gadījumos, kad tiesai ir zināms par pušu strīdu attiecībā uz preču zīmes piederību, piemērojot CPL 137.panta pirmo daļu, ir jāiedziļinās strīda būtībā un jāiegūst pietiekama pārliecība par lietas paredzamo iznākumu. Vai attiecīgajā gadījumā tiešām "tiesas sprieduma izpilde lietā varētu kļūt apgrūtināta vai neiespējama"? Šī normas hipotēze taču savā būtībā paredz prasītājam pilnībā vai vismaz daļēji labvēlīgu spriedumu, – tikai prasītājam labvēlīga sprieduma izpilde saistāma ar vajadzību nodrošināt prasību, bet prasītājam nelabvēlīga sprieduma izpildi nekas neapdraud. Ja pārliecību par prasītājam labvēlīgu lietas iznākumu iegūt attiecīgajā tiesvedības fāzē nevar, pieteikums par prasības nodrošinājumu ar attiecīgu pamatojumu jānoraida.
 Noteikt pamatotu nepieciešamās naudas summas apmēru atbildētāja iespējamo zaudējumu nodrošināšanai līdzīgos gadījumos varētu būt neiespējami.  
Citā preču zīmju strīdā – starp prasītāju SIA "Viola Farma" un atbildētāju SIA "ANISS" – prasības nodrošinājums kļuva par ilgstoša strīda objektu. Prasītājs lūdza līdz sprieduma spēkā stāšanās laikam aizliegt ievest un izplatīt Latvijā farmaceitiskos preparātus ar prasītājam piederošo preču zīmi "Altajvitamini" (kiriliskā rakstībā). Ar Rīgas apgabaltiesas tiesneses 2003.gada 5.novembra lēmumu (lieta C-3138) pieteikums tika apmierināts. Civillietu tiesu palāta 2003.gada 12.decembrī (lieta PAC-1268) apgabaltiesas lēmumu atcēla un jautājumu nodeva jaunai izskatīšanai, jo konstatēja, ka apmierinot pieteikumu, nav vērtēti CPL 137.-139.pantā paredzētie nosacījumi un nav norādīti apstākļi, kuru dēļ sprieduma izpilde varētu kļūt apgrūtināta vai neiespējama, ja prasības nodrošinājums netiks piemērots. 2004.gada 5.janvārī (lieta C-1276/17), jautājumu izskatot no jauna, Rīgas apgabaltiesas tiesnese pieteikumu par prasības nodrošināšanu noraidījusi, jo prasītājs minētos apstākļus pieteikumā nav norādījis. 
SIA "Viola Farma" iesniegusi jaunu pieteikumu par prasības nodrošināšanu, jo atbildētājs turpinot izplatīt medikamentus ar prasītāja preču zīmi. 2004.gada 5.martā (lieta C-1276/17) ar Rīgas apgabaltiesas tiesneses lēmumu pieteikums par prasības nodrošināšanu noraidīts, jo prasītājs atkal nav norādījis apstākļus, kuru dēļ tiesas sprieduma izpilde varētu kļūt apgrūtināta vai neiespējama. Prasītājs iesniedzis atkārtotu pieteikumu, norādot, ka atbildētājs turpina izplatīt minētās preces, tāpēc var kļūt neiespējama sprieduma izpilde par preču iznīcināšanu, jo atbildētājs tās būs pārdevis. Uzklausījusi arī atbildētāja viedokli, ka tas attiecīgās preces Latvijā ievedot un izplatot likumīgi, ar otra strīdus preču zīmes īpašnieka atļauju, Rīgas apgabaltiesas tiesnese ar 2004.gada 23.aprīļa lēmumu (lieta C-1276/17) pieteikumu noraidījusi, atzīstot, ka pieteikumā norādītie apstākļi nedod pamatu uzskatīt, ka sprieduma izpilde varētu kļūt apgrūtināta vai neiespējama. Izskatot blakus sūdzību, Civillietu tiesu palāta 2004.gada 21.jūnijā (lieta PAC-771) konstatējusi, ka prasītājs nav devis atļauju ievest šīs preces, apgabaltiesas lēmumu atcēlusi un jautājumu nodevusi jaunai izskatīšanai. Civillietu tiesu palātas ieskats, jāpieņem, ir bijis, ka atbildētāja atsaukšanās uz otra kopīpašnieka atļauju neatceļ prasītāja tiesību aizliegt preču zīmes izmantošanu atbildētājam, lai gan lēmums nesatur šādu vērtējumu un atsauci uz Civillikuma 1068.pantu vai tajā laikā spēkā bijušo LPZ/99 24.1 panta otro daļu, kas paredzēja noteikumus par kopīpašnieku rīcību ar preču zīmi.
Rīgas apgabaltiesas tiesnese, jautājumu izskatot no jauna, 2004.gada 8.jūlijā (lieta C-1726/2) pieteikumu apmierinājusi un nodrošinājusi prasību, aizliedzot attiecīgās preces ievest, izvest un izplatīt. Atbildētājs iesniedzis blakus sūdzību, norādot, ka nav saprotams apgabaltiesas lēmumā norādītais, ka prasība nodrošināma, lai varētu aizturēt un vēlāk iznīcināt preces, ja jau tās atbilstoši lēmumam nedrīkst ievest. Civillietu tiesu palāta 2004.gada 24.septembrī (lieta PAC-1094) atzinusi, ka apgabaltiesas lēmums ir likumīgs un pamatots, atsaucoties uz prasībā izteikto lūgumu uzlikt atbildētājam pienākumu arī iznīcināt visu Latvijā ievesto preci. Blakus sūdzībā norādītie argumenti nevarot būt par pamatu pieņemtā lēmuma atcelšanai. Tomēr apgabaltiesas lēmuma rezolutīvā daļa nesatur skaidri izteiktu nolēmumu apķīlāt Latvijā esošās pārkāpuma preces, līdz ar to rodas šaubas, vai šāds lēmums patiešām nodrošina sprieduma izpildi prasības pilnīgas apmierināšanas gadījumā.
Šā strīda norise un vairāku tiesas nolēmumu detaļas noteikti neliecina par prasības nodrošināšanas jautājuma pietiekami precīzu izskatīšanu, kas būtu novērsusi vairākkārtīgu atgriešanos pie viena un tā paša jautājuma un ļautu ievērot procesuālās ekonomijas principu.  

Prasības nodrošināšanas mērķis galvenokārt tomēr ir garantēt sprieduma izpildi, it sevišķi, ja runa ir par parāda piedziņu, bet intelektuālā īpašuma aizsardzības pagaidu noregulējuma mērķis ir cits – apturēt jau uzsākto vai nepieļaut vēl draudošo (iespējamo) tiesību pārkāpumu, saglabāt status quo, pirms pārkāpums paguvis būtiski izkropļot tirgus attiecības. Prasības nodrošināšanas institūts līdz ar to nepietiekami atbilst tiem uzdevumiem, kādus pagaidu aizsardzības pasākumiem intelektuālā īpašuma jomā izvirzīja TRIPS līgums. Situācija ir mainījusies ar 2007.gada 1.martu, kad rūpnieciskā īpašuma speciālajos likumos (arī LPZ/99) un CPL stājās spēkā grozījumi, kas izriet no Tiesību realizācijas direktīvas. Minētās direktīvas 9.pants paredz, ka pagaidu un piesardzības pasākumi intelektuālā īpašuma lietās pret iespējamo pārkāpēju (kā arī pret starpnieku, kura pakalpojumus iespējamais pārkāpējs izmanto) veicami, pietiekamā mērā pārliecinoties, ka prasītājam pieder attiecīgās tiesības un ka šīs tiesības tiek pārkāptas vai šāds pārkāpums nenovēršami var notikt. Attiecīgie grozījumi CPL, kas jaunajā nodaļā "Lietas par intelektuālā īpašuma tiesību pārkāpumiem un aizsardzību"
 attiecas uz pagaidu aizsardzības pasākumiem intelektuālā īpašuma lietās, paredz, ka prasītājam jāsniedz pierādījumi, kas apliecina viņa tiesības un ka tās tiek pārkāptas vai varētu tikt pārkāptas. Īsti nav skaidrs, kāpēc šādu pierādījumu sniegšana prasīta vienīgi tad, ja pagaidu aizsardzības līdzekli prasa noteikt pirms prasības celšanas, taču jāpieņem, ka tiesa šīs normas visos gadījumos tulkos ar izpratni un nepieņems lēmumu par pagaidu aizsardzību, iekams nebūs pietiekami pārliecinājusies par prasības pasīvā pamata pastāvēšanu un ka, piemēram, preču zīmes īpašnieka tiesību pārkāpums notiek vai pastāv pārkāpuma reāla iespējamība, kā arī, ka prasības apmierināšana ir ļoti ticama. Nepietiekami pamatotu pieteikumu iesniegšanu var preventīvi ierobežot, likumā paredzētajos gadījumos uzdodot prasītājam nodrošināt atbildētāja vai citu personu (starpnieku, kuru pakalpojumus pārkāpējs izmanto vai paredzējis izmantot) iespējamos zaudējumus ar samērīgas naudas summas iemaksu tiesu izpildītāja kontā.
 
4.3. Zaudējumu atlīdzības un citu sankciju noteikšana pret pārkāpēju 
Līdz pat pēdējam laikam jākonstatē, ka zaudējumu (vai neiegūtās peļņas) aprēķināšana, pierādīšana un to atlīdzināšanas noteikšana pieder visgrūtākajiem jautājumiem preču zīmju strīdos, kas varētu būt saistīts ne tikai ar lietu dalībnieku un tiesu nepietiekamo pieredzi šajos jautājumos, bet arī ar uzņēmumu grāmatvedības prakses īpatnībām Latvijā. Līdz ar to tiesas nolēmumi šajos jautājumos svārstās no pilnīgiem atteikumiem atzīt prasītāja zaudējumus (jo viņš tos nav pierādījis) līdz prasīto summu apstiprināšanai, kurām pamatojumu ne vienmēr var atrast skopajās motīvu daļas frāzēs. 
No pārējiem pasākumiem, ko var prasīt cietusī puse, populārākais šķiet prasījums par pārkāpuma preču iznīcināšanu, kas arī viegli izskaidrojams, jo, ja tiek izpildīts, sagādā būtiskus materiālus zaudējumus pārkāpējam un tāpēc var būt preventīvs, bet prasītājam sniedz vismaz morālu gandarījumu. Sarežģītāk ir ar pretlikumīgo izstrādājumu izgatavošanai izmantoto rīku un materiālu iznīcināšanu, jo tās piemērošanai būtu jāvērtē likumā paredzēto nosacījumu izpilde, taču parasti attiecīgs vērtējums, tāpat kā preču iznīcināšanas pamatojums, spriedumā izpaliek.
Ar Tiesību realizācijas direktīvas izraisītajiem grozījumiem tagad normas par šīm sankcijām daļēji atrodamas CPL, daļēji LPZ/99 28. un 28.1 pantā. Galvenās atšķirības no līdzšinējā – iespēja prasīt ne tikai zaudējumu, bet arī morālā kaitējuma atlīdzību. Zaudējumu apmēru nosakot, var ņemt vērā pārkāpēja negodīgi gūto peļņu, bet, ja arī tas nepalīdz, atlīdzības apmēra noteikšanai var izmantot attiecīgas licences iespējamo tirgus cenu;
 grūtības gan varētu būt tāpēc, ka preču zīmju licenču tirgus Latvijā ir pagaidām visai neattīstīts un arī ekspertiem – intelektuālā īpašuma vērtētājiem ir maz pieredzes. Vai jaunievedumi palīdzēs taisnīgi kompensēt tiesību īpašnieku pametumus, rādīs laiks. Tāpat tikai uzkrātā pieredze nākotnē ļaus vērtēt, vai attaisnojas un kā vispār realizējami tādi paredzētie pasākumi kā obligāta informācijas sniegšana tiesai par pārkāpuma detaļām un tajā iesaistītajām personām, pārkāpuma preču atsaukšana no tirgus kanāliem vai tiesas sprieduma publiskošana masu informācijas līdzekļos. 
5. Secinājumi un ieteikumi 

1. Preču zīmes ir viena no jomām, kur tiesības pēdējos gadu desmitos attīstās ļoti strauji. Norisinās preču zīmju tiesību starptautiskas harmonizācijas process, līdz šim atzītās pieejas un uzskati pastāvīgi pilnveidojas un papildinās, veidojas jaunas atziņas atbilstoši mūsdienu situācijām. Turklāt kopš 2004.gada 1.maija Latvijā un attiecībā uz Latviju darbojas pavisam trīs preču zīmju reģistrācijas sistēmas – nacionālā, starptautiskās reģistrācijas, kā arī Kopienas preču zīmju sistēma, – ar principā vienādu preču zīmes tiesisko spēku, bet atšķirīgu darbības teritoriju un specifiskām savstarpējām sakarībām. Tas dod papildu iespējas preču zīmju pieteicējiem un īpašniekiem, kuri vēlas savu zīmju aizsardzību realizēt vienā vai citā mērogā, taču tas arī padara preču zīmju jomu daudz komplicētāku, grūtāk pārskatāmu un prasa lielāku iedziļināšanos un labāku izpratni. Līdz ar to šīs jomas profesionāļiem, tostarp tiesnešiem, nākas savu kvalifikāciju sistemātiski paaugstināt, lai spētu augstvērtīgi darboties tādā struktūrā, kāda mūsdienās ir preču zīmju tiesību sistēma.

2. Latvijas tiesu prakses apkopošana lietās, kas saistītas ar preču zīmju strīdiem, jāveic regulāri, ņemot vērā, ka Rīgas apgabaltiesas Civillietu tiesas kolēģijai un Augstākās tiesas Civillietu tiesu palātai ir uzdotas Kopienas preču zīmju tiesu funkcijas, un samērojot šo praksi ar citu ES dalībvalstu tiesu un Eiropas Kopienu tiesas praksi. 
3. Var konstatēt vairākas problēmas, kuru risināšanā 2003.–2006.gada perioda tiesu prakse bijusi svārstīga vai nepārliecinoša. Nav būtisku problēmu attiecībā uz Latvijas preču zīmju normatīvā regulējuma atbilstību starptautiskajiem līgumiem un attiecīgajām ES normām. Grūtības galvenokārt izpaužas attiecīgo tiesību institūtu un normu izpratnē un precīzā piemērošanā atbilstoši mūsdienu prasībām, ievērojot arī EKT sniegto preču zīmju materiālo tiesību normu interpretāciju.
4. Piemērojot absolūtos pamatojumus preču zīmes reģistrācijas atzīšanai par spēkā neesošu, katrs no tiem interpretējams attiecīgo sabiedrības interešu aspektā, kuras ir šo noteikumu pamatā. Galvenais uzdevums šajās lietās ir noskaidrot, vai izskatāmais apzīmējums spēj sekmīgi veikt preču zīmes pamatfunkciju, kas ir – garantēt marķēto preču vai pakalpojumu izcelsmes identitāti patērētājam jeb īstajam (gala) lietotājam, sniedzot viņam iespēju bez jebkādas sajaukšanas atšķirt attiecīgo preci vai pakalpojumu no citiem, kam ir citāda izcelsme. Turklāt, lai preču zīme spētu pildīt tās būtisko lomu neizkropļotas konkurences apstākļos, tai jāsniedz garantija, ka visas preces vai pakalpojumi, uz kuriem tā attiecas, tirgū ir nonākuši viena uzņēmuma kontrolē, kurš ir atbildīgs par to kvalitāti. Tādējādi atkarībā no prasījuma ir jāizvērtē visi apstākļi, kas uz lietu attiecas, lai konstatētu precīzu atbilstību attiecīgās normas hipotēzei – vai izskatāmajam apzīmējumam tiešām attiecībā uz konkrētajām precēm vai pakalpojumiem trūkst jebkādas atšķirtspējas; vai tas sastāv vienīgi no tādiem apzīmējumiem vai norādēm, ko var komercdarbībā izmantot, lai apzīmētu konkrēto preču vai pakalpojumu veidu, kvalitāti, funkcionālo uzdevumu, ģeogrāfisko izcelsmi vai citas īpašības; vai tiešām apzīmējums tā izmantošanas dēļ attiecībā uz konkrētajām precēm vai pakalpojumiem kļuvis par vispārpieņemtu ikdienas valodā vai komercdarbībā; vai arī apzīmējums tiešām var patērētājus maldināt un tamlīdzīgi. Šajā vērtējumā skaidri jānošķir preču vai pakalpojumu grupas, attiecībā uz kurām attiecīgais apzīmējums nefunkcionē vai nav pieļaujams kā preču zīme, no tām precēm un pakalpojumiem, attiecībā uz ko tas preču zīmes funkcijas var veikt, noskaidrojot, vai ir pamats preču zīmes reģistrācijas pilnīgai vai daļējai atzīšanai par spēkā neesošu. Preču zīmju ekspertīzē nav nozīmes faktam, ka tāda pati preču zīme līdzīgām precēm ir tikusi reģistrēta citā valstī; līdz ar to, šos pašus jautājumus izvērtējot Latvijas tiesā, pamatā jāņem vērā apstākļi, kas attiecas uz Latvijas sabiedrību un konkrētajiem Latvijas patērētājiem.
5. Likumā paredzētajos gadījumos vērtējot atbildētāja pretargumentus par apzīmējuma iegūto atšķirtspēju, ir visaptveroši jāizvērtē fakti, kas var liecināt par to, ka attiecīgais apzīmējums tieši tā lietošanas dēļ ir kļuvis par tādu apzīmējumu, kas identificē preces vai pakalpojumus kā noteikta uzņēmuma preces vai pakalpojumus un tādējādi ļauj atšķirt šīs preces vai pakalpojumus no citu uzņēmumu precēm vai pakalpojumiem. Izskatot šādu strīdu, jāņem vērā arī fakti pēc reģistrācijas pieteikuma iesniegšanas, kuri ietekmējuši izskatāmā apzīmējuma atšķirtspēju, turklāt, ja normai atbilstošos apstākļus nevar konstatēt attiecībā uz preču zīmes reģistrācijas brīdi, bet tikai vēlāk, nepieciešams vērtējums par aptuveno laikposmu, kad šādi apstākļi iestājušies. Šādā strīdā ir jākonstatē, ka patērētāji vai vismaz to būtiska daļa konkrēto apzīmējumu atzīst par preču zīmi, turklāt valsts teritorijā, nevis tikai kādā tās daļā. Tomēr novērtējumā par to, vai konkrētais apzīmējums ir vai nav ieguvis preču zīmei nepieciešamo atšķirtspēju, nedrīkst aprobežoties ar atsaukšanos uz kādiem abstraktiem, vispārīgiem lielumiem, piemēram, iepriekšpieņemtu patērētāju procentu.
6. Uz agrākas preču zīmes pamata atzīstot citu preču zīmi par spēkā neesošu un preču zīmes pārkāpuma lietās identisku zīmju un identisku preču vai pakalpojumu gadījumā aizsardzība ir absolūta, un sajaukšanas iespēja tiek prezumēta. Ja kādā no salīdzinājuma aspektiem – attiecībā uz apzīmējumiem vai attiecībā uz precēm vai pakalpojumiem – identiskums nav konstatējams, ir nepieciešams salīdzināmo zīmju (apzīmējumu) sajaukšanas iespējas visaptverošs vērtējums, ņemot vērā visus būtiskos faktorus lietā, un it īpaši: preču zīmes atpazīstamības pakāpi tirgū, asociācijas, ko izraisa salīdzināmie apzīmējumi, līdzības pakāpi starp apzīmējumiem un līdzības pakāpi starp precēm vai pakalpojumiem. Sajaukšanas iespēja ietver arī zīmju asociācijas jeb savstarpējās saistības iespēju, kas jāsaprot nevis kā vienas zīmes ārējo pazīmju asociācijas iespēja ar citas zīmes pazīmēm, bet gan kā iespējami izraisītais patērētāju priekšstats, ka preces vai pakalpojumi, kas marķēti ar šīm zīmēm, varētu nākt no viena un tā paša uzņēmuma vai, atbilstošā gadījumā, no ekonomiski savstarpēji saistītiem uzņēmumiem. Zemāku līdzības pakāpi starp precēm vai pakalpojumiem šādā vērtējumā var kompensēt augstāka attiecīgo zīmju līdzības pakāpe un otrādi. Visaptverošs zīmju vizuālās, fonētiskās un jēdzieniskās līdzības vērtējums jābalsta uz zīmju kopiespaidu, īpaši ievērojot zīmju atšķirtspējīgos un dominējošos elementus. Jo augstāka ir agrākās zīmes atšķirtspēja, jo lielāks ir sajaukšanas risks, līdz ar to plašāka aizsardzība piešķirama zīmei ar augstu atšķirtspēju, kura tai piemīt vai nu pašai par sevi, vai sakarā ar tās reputāciju tirgū. Turklāt izšķiroša loma šajā vērtējumā ir zīmju uztverei no attiecīgo preču vai pakalpojumu kategorijas vidējā patērētāja puses, kurš šāda visaptveroša novērtējuma nolūkiem uzskatāms par samērīgi labi informētu un samērīgi vērīgu un piesardzīgu, bet kurš zīmi parasti uztver kā veselumu un nenonāk līdz tās analīzei detaļās un kura uzmanība var mainīties atkarībā no preču vai pakalpojumu kategorijas.
7. Svarīgs ir jautājums par plaši pazīstamas preču zīmes tiesību realizāciju – gan attiecībā pret citu preču zīmi vai komercdarbībā lietotu apzīmējumu saistībā ar identiskām un līdzīgām precēm vai pakalpojumiem, gan arī gadījumos, kad preces vai pakalpojumi nav līdzīgi. Šajos gadījumos izšķirošs nav vis klasiskais preču zīmju sajaukšanas vai savstarpējās asociācijas tests, bet gan plaši pazīstamās preču zīmes iespējama atdarinājuma vai imitācijas konstatēšana, saistībā arī ar citiem lietas apstākļiem, kas var ietvert atbildētāja iespējamu negodprātību, patērētāju uztveres negodīgu izmantošanu atbildētāja interesēs (izraisot patērētājiem priekšstatu par atbildētāja zīmes saistību ar plaši pazīstamās zīmes īpašnieku) vai citādu tirgus izkropļojumu, kaitējumu plaši pazīstamās preču zīmes atšķirtspējai vai reputācijai vai citādu kaitējumu plaši pazīstamās preču zīmes īpašnieka interesēm.

8. Skaidri jānošķir divējādas procedūras preču zīmes darbības pārtraukšanai: reģistrācijas atzīšana par spēkā neesošu un reģistrācijas atcelšana. Katrai no tām ir citi pamatojumi un atšķirīgas sekas. Preču zīmes reģistrāciju atzīst par spēkā neesošu vienmēr ar tās reģistrācijas dienu. Reģistrāciju atceļ ar dienu, kad, pēc tiesas konstatējuma, iestājušies apstākļi, kas ir atcelšanas pamats, vai, ja konkrēts laiks netiek konstatēts, ar dienu, kad iesniegts prasības pieteikums. 
9. Sprieduma motīvu daļā konkrēti jānorāda, kurus lietas apstākļus tiesa atzīst par pierādītiem un kurus nē, un jāsniedz skaidras un nepārprotamas atsauces uz materiāltiesiskajām normām, uz kurām pamatojoties lieta izlemta. Pretējā gadījumā nav iespējams veikt lietu uzskaiti un savstarpēju salīdzināšanu pēc lietās piemērotajām specifiskajām preču zīmju tiesību normām. 
10. Ņemot vērā pastiprināto uzmanību, kas valsts un starptautiskā līmenī ir pievērsta intelektuālā īpašuma tiesību īstenošanas iespējām un sekmīgai praksei, ir nepieciešami grozījumi civillietu statistikas pārskatos. Jāievieš atsevišķa uzskaite par rūpnieciskā īpašuma strīdu pozīcijām: preču zīmju strīdi, patentu strīdi, dizainparaugu strīdi.

11. Šobrīd pirmajā instancē lietas par preču zīmēm izskata daži Rīgas apgabaltiesas Civillietu tiesas kolēģijas tiesneši, turklāt lielāko daļu šo lietu izskata viens konkrēts šīs tiesas tiesnesis. Līdz ar to pārējiem šīs tiesas tiesnešiem ir maz pieredzes preču zīmju strīdu izskatīšanā. 
Augstākās tiesas Civillietu tiesu palātā, kur attiecīgās lietas otrajā instancē izskata triju tiesnešu sastāvā, šāda tiesnešu specializācija nepastāv, tiesnešu sastāvs mainās. Ņemot vērā, ka rūpnieciskā īpašuma, tostarp preču zīmju, strīdi ir sarežģīti un specifiski, kā arī to, ka minētās tiesas izpilda Kopienas preču zīmju pirmās un otrās instances tiesu uzdevumus, nodrošinot preču zīmju lietu pareizu izskatīšanu atbilstoši nacionālajiem, starptautiskajiem un Kopienas tiesību aktiem, kā arī EKT sniegtajai preču zīmju tiesību interpretācijai, ļoti būtiskas ir tiesnešu speciālās zināšanas un pieredze šajos jautājumos. Tai pašā laikā objektīvi nav iespējams nodrošināt daudzu tiesnešu papildu izglītošanu rūpnieciskā īpašuma jautājumos, jo vienīgi daži tiesneši no katras valsts var piedalīties attiecīgās starptautiskās sanāksmēs, semināros un konferencēs, kurās kvalificēti analizē citu valstu tiesu un EKT praksi. No otras puses, viena – divu tiesnešu specializācija var izraisīt subjektīvas pieejas iedibināšanos, bet arī tiesnešu specializācijas trūkums nav labākā prakse rūpnieciskā īpašuma lietās no šo lietu izskatīšanas kvalitātes viedokļa. Tādējādi aktuāls ir jautājums par specializētu tiesnešu sastāvu veidošanu šajās tiesās rūpnieciskā īpašuma strīdu izskatīšanai. Šāda specializācija nekādā ziņā nav jāattīsta pretrunā ar lietu nejaušas sadales pamatprincipu, tās mērķis ir vienīgi attiecīgo strīdu izskatīšanas kvalitātes celšana. Tā kā rūpnieciskā īpašuma strīdu kopskaits gadā var nedot pilnu noslodzi, ir lietderīgi izskatīt iespēju, ka attiecīgie tiesneši vienlaikus ar rūpniecisko īpašumu specializētos vēl kādā radniecīgā nozarē, piemēram, komerctiesībās.
Augstākās tiesas Civillietu tiesu palāta

Judikatūras nodaļa
6. Pielikums: ES Pirmās instances tiesas prakses piemēri, nosakot preču zīmju sajaukšanas iespēju    
Pirmās Instances tiesas izskatītās sūdzības par 

Iekšējā tirgus saskaņošanas biroja (preču zīmes un dizainparaugi) 

Apelācijas padomes lēmumiem iebildumu un atzīšanas par spēkā neesošu lietās

Tabulā apkopotas PIT lietas, kurās pieejams sprieduma teksts angļu vai vācu valodā un kurās vērtēta preču zīmju sajaukšanas iespēja. Spriedumu tekstus (jaunākos - arī latviešu valodā) var atrast Eiropas Kopienas Tiesas mājas lapā http://curia.europa.eu/jurisp/cgi-bin/form.pl?lang=lv, meklējot, piemēram, pēc lietas numura.

Saīsinājumi: V - vizuāli, F - fonētiski, S – semantiski; AT – Austrija, BX – Beniluksa valstis (vienota preču zīmju tiesību teritorija), DE - Vācija, DK – Dānija, ES – Spānija, FI – Somija, FR – Francija, GR – Grieķija, IE – Īrija, IT – Itālija, PT – Portugāle, SE – Zviedrija, UK – Apvienotā Karaliste

I. AGRĀKĀS ZĪMES REPUTĀCIJA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	TDK

	TDK
	Eiropas Savienība
	apģērbi, apavi, galvassegas / aparāti skaņas vai attēlu ierakstam, pārraidei vai reproducēšanai
	nepastāv 

(preces nav līdzīgas)
	T-477/04
	
	agrākā zīme ir ar reputāciju, tādēļ apstrīdētās reģistrācija jānoraida

	NIMEI LA PERLA MODERN CLASSIC
	LA PERLA

[image: image14.png]



	IT
	juvelierizstrādājumi / juvelierizstrādājumi, sieviešu apģērbi
	pastāv
	T-137/05
	
	agrākās zīmes reputācija IT (atzīšanas par spēkā neesošu lieta)

	FJ FENNEL




	FENJAL
	Eiropas Savienība
	pūderis, lūpu krāsa, nagu laka
	nepastāv 

(zīmju V, F, S atšķirības prevalē pār līdzību)
	T-167/05
	
	agrākās zīmes reputācija DE


II. PREČU ZĪMJU, ATSEVIŠĶU TO ELEMENTU ATŠĶIRTSPĒJAS LOMA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	WATERFORD STELLENBOSCH




	WATERFORD
	Eiropas Savienība
	vīni no Stellenbošas / izstrādājumi no stikla (karafes, vīna glāzes)
	nepastāv 

(preces nav līdzīgas, kaut arī tās dažreiz reklāmas nolūkos pārdod komplektā)
	T-105/05
	
	agrākajai zīmei piemīt augsta atšķirtspēja UK un IE

	Aire Limpio




	


	Eiropas Savienība
	parfimērija, ēteriskās eļļas, gaisa atsvaidzinātāji, reklāma, darījumu vadīšana / parfimērija, ēteriskās eļļas, gaisa atsvaidzinātāji
	pastāv attiecībā uz precēm, nepastāv attiecībā uz pakalpojumiem
	T-168/04
	
	agrākajai zīmei piemīt augsta atšķirtspēja, piem., Itālijā

	SELEZIONE ORO Barilla




	ORO, ORO SAIWA
	IT
	maizes izstrādājumi, labības produkti
	nepastāv 

(zīmju kopiespaids pietiekami atšķirīgs)
	T-344/03
	C-245/06 P (pašlaik sprieduma teksts nav pieejams ne angliski, ne vāciski)
	elementam ORO piemīt vāja atšķirtspēja

	ECHINAID
	ECHINACIN
	ES, FR, IT, AT, PT, BX
	farmaceitiskie preparāti
	nepastāv 

(zīmju beigu daļas pietiekami atšķirīgas)
	T-202/04
	
	daļa ECHINA- norāda uz preparātos izmantoto augu ehināciju

	Online Bus
	BUS

	DE
	statistiku veidošana, tirgus izpēte, biznesa konsultācijas
	pastāv 

(Online ir elements ar vāju atšķirtspēju, tādēļ abās zīmēs dominē BUS)
	T-135/04
	
	agrākās zīmes lietošanas pierādījumi (lietota zīme, kas atšķiras no reģistrētās)

	ARTHUR ET FELICIE
	Arthur

	FR
	bērnu apģērbi, apavi, galvassegas
	pastāv 

(zīmes V, F, S līdzīgas, jo apstrīdētā zīme ietver pretstatīto)
	T-346/04
	
	agrākajai zīmei ir augsta atšķirtspēja gan pašai par sevi, gan iegūta lietošanas ceļā

	SELENIUM-ACE
	Selenium Spezial A-C-E
	DE
	kosmētika, vitamīni, pārtikas piedevas / pārtikas piedevas
	pastāv 

(preces identiskas un lidzīgas, zīmes līdzīgas)
	T-312/03
	
	Spezial piemīt vienīgi slavinoša nozīme

	ENZO FUSCO
	ANTONIO FUSCO
	Eiropas Savienība
	kosmētika, saulesbrilles, ādas izstrādājumi, tekstilizstrādājumi, apģērbi
	pastāv (jo itāļu uzvārds FUSCO ir atšķirtspējīgāks nekā vārdi ENZO un ANTONIO)
	T-185/03
	
	

	NLSPORT

NLJEANS

NLACTIVE

NLCollection
	NL




	Eiropas Savienība
	apģērbi, apavi, galvassegas / apģērbi, galvassegas
	pastāv 

(zīmes līdzīgas, jo apstrīdētajās zīmēs dominē elementi NL)
	T-117/03, T-118/03, T-119/03 un

T-171/03
	
	

	M+M EUROdATA
	EURODATA TV
	FR, IE
	tirgus izpēte un analīze, semināri / aptauju organizēšana
	nepastāv (zīmes V, F, S pietiekami atšķirīgas (elementam TV nepiemīt atšķirtspēja)
	T-317/01
	
	

	Matratzen




	MATRATZEN
	ES
	matrači, gultas (ieskaitot medicīniskiem nolūkiem), gultasveļa
	pastāv (relevantais Spānijas patērētājs nesaprot vārda MATRATZEN nozīmi, tāpēc tam piemīt atšķirtspēja)
	T-6/01
	C-3/03 P

(PIT spriedums atstāts spēkā)
	


III. APZĪMĒJUMU SEMANTISKĀS NOZĪMES (SEMANTISKO ASOCIĀCIJU) LOMA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	BASS
	PASH
	DE
	apģērbi
	nepastāv 

(zīmju S atšķirības atsver zīmju V un F līdzību)
	T-292/01
	
	

	ZIRH
	SIR




	Eiropas Savienība
	parfimērija, kosmētika, skaistumkopšanas pakalpojumi / parfimērija, kosmētika, ziepes
	nepastāv 

(zīmju V un S atšķirības atsver zīmju fonētisko līdzību)
	T-355/02
	C-206/04 P (PIT spriedums atstāts spēkā)
	

	PICARO
	PICASSO
	Eiropas Savienība
	transporta līdzekļi un to daļas
	nepastāv 

(zīmes V, F un, it īpaši, S atšķirīgas)
	T-185/02
	C-361/04 P (PIT spriedums atstāts spēkā)
	relevantie patērētāji šīs preces (automobiļus) izvēlas ar lielu uzmanību

	CURON
	EURON
	Eiropas Savienība
	ķirurģijas, medicīnas, zobārstniecības un veterinārijas aparāti, ierīces un instrumenti
	nepastāv 

(zīmes V, F atšķirīgas, ko vēl pastiprina S atšķirības)
	T-353/04
	
	relevantie patērētāji ir gan speciālisti, gan vidusmēra patērētāji

	RESPICUR
	RESPICORT
	DE
	terapeitiski līdzekļi elpošanas orgānu slimību ārstēšanai
	pastāv (parastiem pacientiem zīmes līdzīgas, profesionāļi pamanīs S atšķirības, taču tās nav pietiekamas)
	T-256/04
	
	relevantie patērētāji ir gan profesionāļi, gan slimnieki

	NARS




	MARS

	DE
	apģērbi, apavi. galvassegas / apavi
	nepastāv 

(zīmju F līdzība nav pietiekama, lai kompensētu V un, it īpaši, S atšķirības)
	T-88/05
	
	

	STENINGE SLOTT
	STENINGE KERAMIK
	SE
	dekoratīvi dizaina izstrādājumi no stikla un kristāla / keramikas puķupodi
	nepastāv (preču līdzības pakāpe ir zema; zīmju S atšķirība neitralizē V, F līdzību)
	T-499/04
	
	STENINGE - vieta Zviedrijā,

STENINGE SLOTT - sena pils

	VITACOAT
	VITAKRAFT
	DE
	šampūni, dezodoranti, parazītu iznīcināšanas līdzekļi, ķemmes - visas minētās preces dzīvniekiem
	nepastāv 

(zīmes V, bet, it īpaši, F un S atšķirīgas)
	T-277/04
	
	

	MOBILIX
	OBELIX
	Eiropas Savienība
	telekomunikāciju ierīces un aparāti, kā arī telekomunikāciju pakalpojumi / fotogrāfiskie, kinematogrāfiskie, optiskie aparāti un ierīces
	nepastāv 

(zīmes V nav līdzīgas, F - mazliet, bet šo līdzību neitralizē S atšķirības; preces un pakalpojumi nav līdzīgi)
	T-336/03
	
	OBELIX - komiksu varonis (kopā ar ASTERIX)

	Hai
	SHARK
	AT
	bezalkoholiskie dzērieni
	nepastāv (zīmes S - identiskas, jo gan SHARK (angliski), gan Hai (vāciski, somiski) nozīmē "haizivs", taču pār šo S identitāti dominē zīmju V, F atšķirības)
	T-33/03
	
	

	STARIX




	ASTERIX
	Eiropas Savienība
	elektriskās, elektroniskās ierīces, kinematogrāfiskie, optiskie u.tml. aparāti
	nepastāv 

(zīmes F mazliet līdzīgas, bet to atsver V un S atšķirības)
	T-311/01
	
	


IV. ATSEVIŠĶU ZĪMES ELEMENTU (GRAFISKO, VĀRDISKO) LOMA SAJAUKŠANAS IESPĒJAS VĒRTĒJUMĀ

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	KINJI by SPA




	KINNIE
	Eiropas Savienība
	augļu masa, bezalkoholiskie dzērieni
	nepastāv 

(lai arī dažās dalībvalstīs zīmes varētu būt F līdzīgas, tās atšķiras S, kā arī ļoti atšķiras V, jo apstrīdētajā dominē grafiskais elements)
	T-3/04
	
	

	RIGHT GUARD XTREME SPORT




	WILKINSON SWORD XTREME

	DE
	dušas želejas, dezodoranti
	pastāv 

(zīmes līdzīgas, jo tajās abās dominē XTREME)
	T-286/03
	
	

	VITAKRAFT
	Krafft
	ES
	ķimikālijas, sadzīves ķīmija
	pastāv 

(apstrīdētajā zīmē dominē daļa KRAFT, kas neko nenozīmē spāņu valodā)
	T-356/02
	C-512/04 P (PIT spriedums atstāts spēkā)
	

	NEGRA MODELO




	Modelo
	PT
	alus
	pastāv 

(apstrīdētajā zīmē dominē elements MODELO, jo ar NEGRA portugāļu valodā var apzīmēt tumšo alu)
	T-169/02
	
	

	Limoncello della Costiera Amalfitana

	LIMONCHELO 
	ES
	citronu liķieri
	nepastāv 

(zīmes nav līdzīgas, jo apstrīdētajā dominē grafiskais elements)
	T-7/04
	C-334/05 P (PIT spriedums atcelts un lieta nodota atpakaļ PIT, - salīdzinot nevar ignorēt vārdiskos elementus, kaut arī kādā no zīmēm dominē grafika)
	


V. PREČU UN/VAI PAKALPOJUMU LĪDZĪBA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	WATERFORD STELLENBOSCH




	WATERFORD
	Eiropas Savienība
	vīni no Stellenbošas / izstrādājumi no stikla (karafes, vīna glāzes)
	nepastāv 

(preces nav līdzīgas, kaut arī tās dažreiz reklāmas nolūkos pārdod komplektā)
	T-105/05
	
	agrākajai zīmei piemīt augsta atšķirtspēja UK un IE

	ALLTREK
	TREK
	DE
	automašīnas un to daļas / velosipēdi, to sēdekļi un riepas; uz automašīnām uzmontējami velosipēdu turētāji; datori, apgaismošanas un signalizācijas ierīces velosipēdiem
	nepastāv (pavisam neliela līdzība starp velosipēdiem un automašīnām, kā arī to daļām; pavisam neliela zīmju V, F, S līdzība, ar ko nepietiek, lai pastāvētu sajaukšanas iespēja)
	T-158/05
	
	

	ROYAL COUNTY OF BERKSHIRE POLO CLUB

	UK
	mazgāšanas un balināšanas līdzekļi; tīrīšanas, pulēšanas, attaukošanas un abrazīvie līdzekļi; ziepes; parfimērijas izstrādājumi, ēteriskās eļļas, kosmētiskie un matu kopšanas līdzekļi / ziepes; parfimērijas izstrādājumi, ēteriskās eļļas, kosmētiskie un matu kopšanas līdzekļi
	pastāv 

(jo abās zīmēs dominē figurālais elements)
	T-214/04
	
	ziepes ir līdzīgas preces mazgāšanas un balināšanas līdzekļiem, tīrīšanas, pulēšanas, attaukošanas un abrazīvajiem līdzekļiem

	COMP USA 

	COMP USA

	ES
	datori, to remonts; datorprogrammas / preču transportēšana, ceļojumu organizēšana
	nepastāv (preces/pakalpojumi nav līdzīgi)
	T-202/03
	C-196/06 P (PIT spriedums atstāts spēkā)
	

	Variant
	DERBIVARIANT
	ES
	motori, transporta līdzekļi, to remonts / divu riteņu motorizētie transporta līdzekļi
	pastāv 

(preces un pakalpojumi identiski un līdzīgi; zīmes - V, F un S līdzīgas)
	T-317/03
	
	transportlīdzekļu tirgotāji kā papildu pakalpojumu bieži veic arī transportlīdzekļu remontu

	SISSI ROSSI
	MISS ROSSI
	FR, IT
	sieviešu somas / sieviešu apavi
	nepastāv 

(zīmes pietiekami atšķirīgas, preces vairāk nelīdzīgas nekā līdzīgas)
	T-169/03
	C-214/05 P (PIT spriedums atstāts spēkā)
	

	LINDENHOF
	LINDERHOF TROCKEN
	DE
	bezalkoholiskie dzērieni / dzirkstošie vīni
	nepastāv 

(preces nav līdzīgas)
	T-296/02
	
	agrākās zīmes lietošanas pierādījumi



	EMILIO PUCCI




	EMIDIO TUCCI
	ES
	āda, ādas izstrādājumi, somas, galdauti, gultasveļa / sadzīves ķīmija, kosmētika, apģērbi, apavi
	nepastāv 

(preces nav līdzīgas)
	T-8/03
	C-104/05 P (spriedums pašlaik nav pieejams ne angliski, ne vāciski)
	

	MYSTERY




	Mixery
	DE
	bezalkoholiskie dzērieni / alus un alu saturoši dzērieni
	pastāv 

(preces līdzīgas (jo alu saturoši dzērieni var būt arī ar ļoti mazu alkohola saturu), zīmes F ļoti līdzīgas)
	T-99/01
	
	

	ELS
	ILS
	DE
	kursu un lekciju materiāli, apmācība / neklātienes kursi
	pastāv 

(zīmes V, F līdzīgas; preces un pakalpojumi līdzīgi, jo kursu organizētāji dalībniekiem parasti sagatavo arī izdales materiālus)
	T-388/00
	
	agrākās zīmes lietošanas pierādījumi ir par neklātienes kursiem


VI. ZĪMJU LĪDZĪBAS UN PREČU/PAKALPOJUMU LĪDZĪBAS SAVSTARPĒJĀ ATKARĪBA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	QUANTUM

[image: image40.png](=]
QUANTUM




	Quantième

	FR
	pulksteņi
	pastāv 

(zīmes V, F līdzīgas, un augstā preču līdzības pakāpe kompensē S atšķirības)
	T-147/03
	C-171/06 P

(PIT spriedums atstāts spēkā)
	


VII. RELEVANTIE PATĒRĒTĀJI, TO UZMANĪBAS PAKĀPE

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā /pretstatītā
	Sajaukšanas iespēja
	PIT lieta
	EKT lieta
	Piezīmes

	PICARO
	PICASSO
	Eiropas Savienība
	transporta līdzekļi un to daļas
	nepastāv 

(zīmes V, F un, it īpaši, S atšķirīgas)
	T-185/02
	C-361/04 P (PIT spriedums atstāts spēkā)
	relevantie patērētāji šīs preces (automobiļus) izvēlas un iegādājas ar lielu uzmanību

	COR
	Dor

	DE
	attaukošanas un abrazīvie līdzekļi, ziepes
	nepastāv 

(zīmes V atšķirīgas, jo īsos vārdos pirmajiem burtiem liela nozīme, F tikai mazliet līdzīgas; lielāka nozīme V aspektam, jo šīs preces izvēlas "ar acīm" pašapkalpošanās veikalos)
	T-342/05
	
	

	RESPICUR
	RESPICORT
	DE
	terapeitiski līdzekļi elpošanas orgānu slimību ārstēšanai
	pastāv 

(parastiem pacientiem zīmes līdzīgas, profesionāļi pamanīs S atšķirības, taču tās nav pietiekamas)
	T-256/04
	
	relevantie patērētāji ir gan profesionāļi, gan slimnieki

	CURON
	EURON
	Eiropas Savienība
	ķirurģijas, medicīnas, zobārstniecības un veterinārijas aparāti, ierīces un instrumenti
	nepastāv 

(zīmes V, F atšķirīgas, ko vēl pastiprina S atšķirības)
	T-353/04
	
	relevantie patērētāji ir gan speciālisti, gan vidusmēra patērētāji

	FABER




	NABER
	ES
	krāsas, sadzīves ķīmija, kosmētika
	nepastāv 

(zīmes pietiekami F atšķirīgas)
	T-211/03
	
	relevantie patērētāji lielākoties ir speciālisti, kas ir uzmanīgi izvēlē


VIII. AGRĀKĀS ZĪMES LIETOŠANAS PIERĀDĪJUMI

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	GALZIN
	CALSYN
	FR
	farmaceitiskie preparāti / kalciju saturoši farmaceitiskie preparāti
	pastāv 

(zīmes V, F līdzīgas)
	T-483/04
	
	Kādām precēm lietota agrākā zīme (farm. preparātiem vai kalciju saturošiem farm. preparātiem)?

	TRAVATAN
	TRIVASTAN
	IT
	farmaceitiskie preparāti
	pastāv 

(zīmes V, F līdzīgas)
	T-130/03
	C-412/05 P 

(PIT spriedums atstāts spēkā)
	agrākās zīmes lietošanas pierādījumi

	CRISTAL CASTELLBLANCH

	CRISTAL
	FR
	vīni, dzirkstošie vīni
	pastāv 

(zīmes V, F, S līdzīgas)
	T-29/04
	
	agrākās zīmes lietošanas pierādījumi

	Online Bus
	BUS

	DE
	statistiku veidošana, tirgus izpēte, biznesa konsultācijas
	pastāv 

(Online ir elements ar vāju atšķirtspēju, tādēļ abās zīmēs dominē BUS)
	T-135/04
	
	agrākās zīmes lietošanas pierādījumi (lietota zīme, kas atšķiras no reģistrētās)

	ALADIN
	ALADDIN
	ES
	notekcauruļu tīrīšanas līdzekļi (bez tekstilmateriāla palīglīdzekļiem) / metālu pulēšanas līdzekļi
	pastāv 

(preces līdzīgas, jo abos gadījumos tie ir ķīmiski līdzekļi metāla virsmām; zīmes ļoti līdzīgas)
	T-126/03
	
	agrākās zīmes lietošanas pierādījumi ir par vati, piesūcinātu ar pulēšanas līdzekli (ApP), tātad par metālu pulēšanas līdzekļiem (PIT)

	VITAFRUIT
	VITAFRUT
	ES
	bezalkoholiskie dzērieni / sulu koncentrāti
	pastāv
	T-203/02
	C-416/04 P (PIT spriedums atstāts spēkā)
	agrākās zīmes lietošanas pierādījumi


IX. PĀRĒJĀS LIETAS, KURĀS VĒRTĒTA ZĪMJU SAJAUKŠANAS IESPĒJA

	Apstrīdētā zīme
	Pretstatītā (agrākā) zīme
	Agrāko tiesību teritorija
	Preces un pakalpojumi: apstrīdētā / pretstatītā
	Sajaukšanas iespēja
	PIT lieta
	EKT lieta
	Piezīmes

	FOCUS
	MICRO FOCUS

	DE
	datu nesēji, iespiedprodukcija, izdevējdarbība, redaktoru pakalpojumi
	pastāv 

(zīmes V, S līdzīgas, un to nevar neitralizēt nelielas F atšķirības)
	T-491/04
	
	

	House of donuts




	donuts, DONUT

	ES
	maizes izstrādājumi, bezalkoholiskie dzērieni, kafejnīcu pakalpojumi
	pastāv
	T-333/04 un 

T-334/04
	
	

	Terranus
	terra

	Eiropas Savienība
	finanšu un apdrošināšanas pakalpojumi, nekustamā īpašuma lietas
	pastāv
	T-322/05
	
	

	VENADO, VENADO ESPECIAL




	


	ES
	bezalkoholiskie un alkoholiskie dzērieni
	pastāv 

(zīmes V, S, F līdzīgas)
	T-81/03, 

T-82/03 un T-103/03
	
	

	BROTHERS by CAMPER




	BROTHERS

	FI, DK
	apģērbi, apavi, galvassegas


	pastāv
	T-43/05
	
	

	ARMAFOAM
	NOMAFOAM
	Eiropas Savienība
	termoplastiski un elastomēri izstrādājumi (putuplasts)
	pastāv 

(zīmes V, F līdzīgas vismaz no tās patērētāju daļas viedokļa, kas nerunā angliski)
	T-172/05
	
	

	PAM-PIM'S BABY PROP
	PAM-PAM
	ES
	autiņbiksītes
	pastāv 

(zīmes V, F līdzīgas)


	T-133/05
	
	

	FERRÓ




	FERRERO
	DE
	kafija, tēja, kakao, cukurs, rīsi, tapioka, sāgo, kafijas aizstājēji, milti un labības produkti, maize, maizes un konditorejas izstrādājumi, saldējums, medus, melases sīrups


	pastāv 

(zīmes V un F līdzīgas)
	T-35/04
	
	

	Bainbridge




	The Bridge, FOOT BRIDGE, The bridge wayfarer, OVER THE BRIDGE
	IT
	apģērbi, apavi, galvassegas
	nepastāv 

(zīmes V, F un S pietiekami atšķirīgas)
	T-194/03
	
	

	ALREX
	ARTEX
	FR, BX, PT
	farmaceitiskie preparāti acīm / kardiovaskulārie preparāti
	pastāv 

(zīmes V, F ļoti līdzīgas; pastāv zināma preču līdzība)
	T-154/03
	
	

	B.K.R.




	BK RODS
	AT
	apģērbi, apavi, galvassegas
	nepastāv 

(zīmes nav V, F līdzīgas, jo to dominējošie elementi ir pietiekami atšķirīgi)
	T-423/04
	
	

	Julian Murua Entrena




	MURUA
	ES
	vīni
	pastāv
	T-40/03
	
	

	BIKER MILES




	MILES
	Eiropas Savienība
	apģērbs, apavi, piederumi motociklistiem, riteņbraucējiem / apģērbi, tostarp sporta apģērbi
	pastāv 

(zīmes līdzīgas, turklāt attiecīgajām precēm BIKER ir aprakstošs elements; preces identiskas)
	T-385/03
	
	

	CANAL JEAN CO. NEW YORK




	CANALI
	IT
	apģērbi, apavi, galvassegas
	nepastāv 

(zīmes ir pietiekami atšķirīgas)
	T-301/03
	
	

	TURKISH POWER




	POWER
	DE
	tabaka, smēķēšanas piederumi, sērkociņi
	nepastāv
	T-34/04
	C-324/05 P (PIT spriedums atstāts spēkā)
	

	PC WORKS
	W WORK PRO
	ES
	aparāti skaņas vai attēlu ierakstam, pārraidei vai reproducēšanai
	pastāv
	T-352/02
	C-314/05 P (PIT spriedums atstāts spēkā) 
	

	TELETECH GLOBAL VENTURES
	TELETECH INTERNATIONAL
	FR
	darījumu vadīšana telefonizziņu dienestu jomā; telekomunikāciju pakalpojumi
	pastāv
	T-288/03
	C-312/05 P (pašlaik nav pieejams ne angliski, ne vāciski)
	atzīšanas par spēkā neesošu lieta

	GRUPO SADA




	Sadia
	ES
	gaļas izstrādājumi, augļi, darzeņi, piens, olas
	pastāv
	T-31/03
	
	

	CM




	CAPITAL MARKETS CM
	ES
	biznesa vadība, apdrošināšana, telekomunikācijas, juridiskie pakalpojumi
	nepastāv 

(zīmes pietiekami atšķirīgas)
	T-390/03
	
	

	STAR TV
	STAR TV

	DE, AT, BX, FR, IT
	televīzijas pārraides, to raidīšana
	pastāv
	T-359/02
	
	

	Westlife
	West
	DE
	datu nesēji, iespiedprodukcija, apģērbi, izklaide


	pastāv
	T-22/04
	
	

	CALPICO
	CALYPSO
	DE
	bezalkoholiskie dzērieni


	nepastāv
	T-273/02
	
	

	FLEXI AIR
	FLEX
	FR, SE, UK
	šampūni, matu kopšanas līdzekļi
	pastāv
	T-112/03
	C-235/05 P (PIT spriedums atstāts spēkā)
	

	JELLO SCHUHPARK
	Schuhpark
	DE
	apģērbi, apavi / apavi


	pastāv
	T-32/03
	
	

	HOOLIGAN
	OLLY GAN
	PT, FR
	apģērbi, galvassegas
	nepastāv 

(zīmes V, F un S atšķirīgas)
	T-57/03
	
	

	GAS STATION
	BLUE JEANS GAS

	apģērbi, apavi, galvassegas / apģērbi, galvassegas
	pastāv
	T-115/03
	
	

	CHUFAFIT
	CHUFI
	ES
	apstrādāti un neapstrādāti rieksti


	nepastāv
	T-117/02
	
	

	DIESELIT




	DIESEL
	Eiropas Savienība
	gludekļi, gludināmie dēļi


	pastāv 

(zīmju līdzības pakāpe ir augsta)


	T-186/02
	
	

	GALAXIA




	GALA
	GR, UK, BX, AT, FR, IT, PT
	kafija
	nepastāv
	T-66/03
	
	

	HAPPY DOG




	HAPPIDOG
	UK
	suņu barība
	pastāv
	T-20/02
	
	

	MUNDICOR
	MUNDICOLOR
	ES, FR, IT, AT, BX
	krāsas; transporta pakalpojumi, ceļojumu organizēšana, viesnīcu pakalpojumi
	pastāv
	T-183/02 un

T-184/02
	
	

	CONFORFLEX
	FLEX
	ES
	mēbeles guļamistabām


	pastāv
	T-10/03
	
	

	KIAP MOU
	MOU
	UK
	lietošanai gatavi gaļas, zivju, miltu ēdieni, augļi 
	pastāv
	T-286/02
	
	

	CASTILLO
	El Castillo
	ES
	siers / piens


	pastāv
	T-85/02
	
	

	GIORGIO AIRE
	GIORGI
	ES
	ziepes, parfimērija
	nepastāv
	T-156/01
	
	atzīšanas par spēkā neesošu lieta

	GIORGIO BEVERLY HILLS
	GIORGI
	ES
	ziepes, parfimērija


	nepastāv
	T-162/01
	
	

	BUDMEN
	BUD
	DK, IE, UK
	apģērbi, apavi, galvassegas


	pastāv
	T-129/01
	
	

	NU-TRIDE
	TUFFTRIDE
	DE
	ķimikālijas metālu apstrādei, metālu apstrāde / ķimikālijas metālu apstrādei, ventilācijas iekārtas


	nepastāv
	T-224/01
	
	

	HUBERT




	SAINT-HUBERT 41
	FR
	piens, piena produkti, etiķis, mērces / sviests, siers, piena produkti
	nepastāv (zīmes pietiekami V, F un S atšķirīgas)
	T-110/01
	C-106/03 P (PIT spriedums atstāts spēkā)
	

	Fifties
	miss fifties
	ES
	apģērbi


	pastāv
	T-104/01
	
	

















� Likums "Par preču zīmēm un ģeogrāfiskās izcelsmes norādēm", 1.panta 1.punkts.


� Eiropas Kopienu tiesas (EKT) lieta C-299/99, 18.06.2002; Philips v Remington [2002] ECR I-5475; § 30.


� EKT C-245/02, 16.11.2004; Anheuser-Bush v Budejovicky Budvar, [2004] ECR I-10989, § 54-57.


� Analizējot kasatora argumentu, ka Administratīvā apgabaltiesa nepamatoti piemērojusi EKT judikatūru kā tiesību normas strīdā par preču zīmi "unifonds", kas pieteikta un reģistrēta pirms Latvijas pievienošanās Kopienai, Senāta Administratīvo lietu departaments savā 2004.gada 23.novembra spriedumā lietā SKA-216 ir atzinis, ka EKT judikatūra ir izmantojama gan kā vēsturiskās, gan sistēmiskās interpretācijas avots. EKT 1999.gada 7.septembra spriedumā lietā C-355/97 Beck Liegenschaftsverwaltung bija norādījusi, ka tas, ka tiesā izskatāmā lieta attiecas uz laiku, kad attiecīgā valsts vēl nebija ES dalībvalsts, nevar būt par pamatu nacionālās tiesas uzdoto jautājumu noraidīšanai. Administratīvo lietu departaments uzskata, ka tādējādi EKT ir atzinusi iespējamību Kopienas tiesību interpretāciju izmantot arī attiecībā uz laiku, kad ES dalībvalsts vēl nebija pievienojusies Kopienai.


� Jautājumi par tādu Kopienas preču zīmju tiesisko spēku Latvijā, kuras reģistrācijai pieteiktas pirms Latvijas pievienošanās, un par iespēju uz agrāku nacionālo tiesību pamata apstrīdēt šo zīmju lietošanu Latvijā ir regulēti Kopienas preču zīmju regulas 159.a pantā.


� Šīs direktīvas saīsinātais nosaukums šā darba ietvaros ir šādi koriģēts, jo angļu jēdziena enforcement atveidojums ar terminu 'piemērošana' oficiālajā direktīvas latviskajā nosaukumā nepamatoti sašaurina šā tiesību akta mērķi un jēgu un neatbilst tā faktiskajam regulējuma apjomam.


� EKT lieta C-265/00, 12.02.2004, Campina Melkunie (Biomild) [2004] ECR I-1699; § 34.


� Atbilst Preču zīmju direktīvas 3.panta 1.punkta e) apakšpunktam, Kopienas preču zīmju regulas 7.panta 1.punkta e) apakšpunktam. 


� EKT lieta C-299/99, 18.06.2002; Philips v Remington [2002] ECR I-5475; § 78.


� LPZ/99 1.panta 6.punkts; Preču zīmju direktīvā attiecīgā jēdziena definīcijas nav.


� Atbilst Preču zīmju direktīvas 3.panta 1.punkta b) apakšpunktam, Kopienas preču zīmju regulas 7.panta 1.punkta b) apakšpunktam.


� Atbilst Preču zīmju direktīvas 3.panta 1.punkta c) apakšpunktam, Kopienas preču zīmju regulas 7.panta 1.punkta c) apakšpunktam.


� Sk. arī: Poļakovs G., Rūpnieciskā īpašuma aizsardzība. Skaidrojošā vārdnīca; Rīga, Patentu valde, AIPPI Latvijas nac. asociācija, 1999; 129.–144.lpp. 


� LPZ/99 5.panta ceturtā daļa; 13.panta sestā daļa. 


� Sk., piemēram, Rīgas apgabaltiesas 2001.gada 8.augusta spriedumu lietā C-1596/2 par preču zīmes "EUROVINS" (fig.) vārdiskās daļas disklamāciju. 


� Aprakstošie elementi zīmēs nav atzīstami par atšķirtspējīgiem un tie nevar dominēt preču zīmes uztverē, ja vien patērētāji uztver šo elementu aprakstošo dabu. Tāpēc, preču zīmes savstarpēji salīdzinot, tādu elementu loma zīmju kopuztverē samazinās, un lielāku vai izšķirošu nozīmi iegūst citi zīmju elementi. Sk., piemēram, PIT lietu T-202/04, 05.04.2006, Echinacin-Echinaid [2006] ECR II-1115, § 54.-55.


� EKT lieta C-363/99, 12.02.2004, Postkantoor [2004] ECR I-1619, § 56.


� EKT lieta C-363/99, 12.02.2004, Postkantoor [2004] ECR I-1619, § 57, 58.


� EKT apvienotās lietas C-108/97 un C-109/97 04.05.1999, Windsurfing Chiemsee, [1999] ECR I-2779, § 25; Postkantoor, § 54.


� EKT lietas: C-265/00, Biomild, § 39, 43; C-383/99 P, BABY-DRY, § 39.–43. 


� Atbilst Preču zīmju direktīvas 3.panta 1.punkta d) apakšpunktam, Kopienas preču zīmju regulas 7.panta 1.punkta d) apakšpunktam.


� EKT lieta C-363/99, 12.02.2004, Postkantoor [2004] ECR I-1619, § 86.


� Atbilst LPZ/99 6.panta pirmās daļas 2., 3. un 4.punktam.


� EKT spriedumi: apvienotā lieta C-53/01 – C-55/012 Linde and Others [2003] ECR I-3161, § 67; lieta C-363/99 Postkantoor [2004] ECR I-1619, 67.§; arī lieta C-517/99 Merz & Krell [2001] ECR I-6959, § 35-36.


� Atbilst Preču zīmju direktīvas 3.panta 1.punkta a) apakšpunktam, Kopienas preču zīmju regulas 7.panta 1.punkta a) apakšpunktam.


� Pēc būtības atbilst Preču zīmju direktīvas 2.pantam un Kopienas preču zīmju regulas 4.pantam.


� Sk. par to arī: Poļakovs G., Rūpnieciskā īpašuma īpašnieka tiesības; "Turība", Rīga, 2001; 136.lpp.


� Patentu valdes Interneta mājaslapā (http://www.lrpv.lv) citstarp ir pieejams ar Patentu valdes lēmumu atteikto preču zīmju saraksts – vairāki simti apzīmējumu alfabētiskā kārtībā, kas tiek pastāvīgi papildināts un kur ietvertas arī norādes uz attiecīgiem Apelācijas padomes lēmumiem, ja Patentu valdes lēmums ticis pārsūdzēts. Zem virsraksta "Apelācijas padome" atrodams Apelācijas padomes lēmumu saraksts apelāciju lietās par Patentu valdes negatīviem lēmumiem (ex parte strīdi) sakarā ar preču zīmju reģistrāciju, kā arī iebildumu lietās (inter partes strīdi) pret jau veiktām preču zīmju reģistrācijām, ar norādēm uz piemērotajām tiesību normām. Apelāciju lietās vairākums, bet iebildumu lietās zināma daļa strīdu attiecas uz absolūtajiem atteikuma pamatojumiem. Šajos sarakstos parasti pieejama saite uz attiecīgā lēmuma tekstu, kā arī ziņas par pirmās un otrās instances tiesas spriedumiem, ja lēmumi pārsūdzēti. Administratīvās rajona tiesas izskatīšanā pēdējos gados bijušas šādas lietas, kas saistītas ar absolūtajiem pamatojumiem (visos šajos gadījumos tiesa atstājusi spēkā attiecīgo Apelācijas padomes lēmumu, un tiesas spriedums nav pārsūdzēts): 


- CLASSIC: lieta Nr. A42178404 (A652-05/5), 11.04.2005 spriedums;


- TRIKĀTAS ROKFORAS SIERS: lieta Nr. A42278705 (A2787-05/2), 14.12.2005 spriedums;


- HIPO: lieta Nr. A42152904 (A634-05), 19.10.2005 spriedums;


- GATEWAY: lieta Nr. A42452405 (A817-07/11), 21.05.2007 spriedums.


� Figurāla preču zīme, reģistrēta ar attēlu; – pasaules praksē to nosacīti apzīmē ar "fig." aiz vārdiskā apzīmējuma.


� Sarunvaloda ir savstarpēja sazināšanās mutvārdos, valodas stils, kas raksturīgs lietojumam neoficiālās situācijās. Latviešu literārās valodas vārdnīcā (1.–8.sēj., izdevn. "Zinātne", Rīga, 1972–1996) sarunvalodas stilistiskā nokrāsa (ar saīsinājumu 'sar.') ir norādīta vārdiem ar zemāka stila pazīmēm, kuru lietošana oficiālos tekstos nebūtu vēlama, bet kas daiļliteratūrā pilda noteiktus stilistiskus uzdevumus.


� Ar jēdzienu 'ikdienas valoda' LPZ/99 atveidots Preču zīmju direktīvas angļu tekstā izmantotais jēdziens 'current language', kurš patiesībā vairāk uzsver to, ka runa ir par pašlaik apritē esošu, vispārizplatītu leksiku, ne tikdaudz par tautas valodu, ikdienas valodu vai sarunvalodu.


� LPZ/99 28.panta trešā daļa nosaka: "Persona, pret kuru celta prasība par preču zīmes nelikumīgu izmantošanu, var celt pretprasību par preču zīmes reģistrācijas atzīšanu par spēkā neesošu vai tās atcelšanu atbilstoši šā likuma 31. vai 32.panta noteikumiem. Šādā gadījumā preču zīmes pārkāpumu var konstatēt tiktāl, ciktāl tās reģistrācija netiek atzīta par spēkā neesošu vai atcelta." Pēc būtības līdzīga šīs normas redakcija bija spēkā arī lietas izskatīšanas laikā.


� Saskaņā ar normu intertemporālās piemērošanas vispārīgo principu jaunās procesuālās normas stājas spēkā tūlīt un piemērojamas arī agrāk iegūtām tiesībām (agrāk pieteiktām preču zīmēm), ja vien jaunā likuma pārejas noteikumos nav noteikts citādi.


� Kā zināms, šāda nosaukuma krievu avīze Rīgā iznāca jau pirms Pirmā pasaules kara.


� EKT apvienotās lietas C-108/97 un C-109/97, 04.05.1999; Windsurfing Chiemsee, [1999] ECR I-2779, § 30–37.


� Izņēmums ir tādu apzīmējumu, kas norāda uz ģeogrāfisko izcelsmi, reģistrācijas iespēja kolektīvās zīmēs, sk. LPZ/99 34.panta trešo daļu.


� EKT lieta C-421/04, 09.03.2006; Matratzen [2006] ECR I-0003.


� Atbilst attiecīgi Preču zīmju direktīvas 3.panta 1.punkta f) un g) apakšpunktam, Kopienas preču zīmju regulas 7.panta 1.punkta h) apakšpunktam. 


� Atbilst Preču zīmju direktīvas 3.panta 1.punkta h) apakšpunktam, Kopienas preču zīmju regulas 7.panta 1.punkta f) un g) apakšpunktam.


� Pēc būtības atbilst Preču zīmju direktīvas 3.panta 2.punkta b) un c) apakšpunktam (dalībvalsts opcija), Kopienas preču zīmju regulas 7.panta 1.punkta i) apakšpunktam.


� Ietilpst Preču zīmju direktīvas 3.panta 2.punkta a) apakšpunkta regulējumā (izmantota dalībvalsts opcija) un atbilst Kopienas preču zīmju regulas 7.panta 1.punkta j) apakšpunktam.


� Ietilpst Preču zīmju direktīvas 3.panta 2.punkta a) apakšpunkta regulējumā (izmantota dalībvalsts opcija) un ietver atbilstību Kopienas preču zīmju regulas 7.panta 1.punkta k) apakšpunktam (ir plašāks par to). 


� Ir viedoklis, ka šie jautājumi izskatāmi Eiropas Cilvēktiesību konvencijas 10. un 14.panta aspektā. Vārda brīvība (tātad arī komerciālās izteiksmes brīvība) allaž ir jārespektē, un to var pakļaut tikai tādām formalitātēm, nosacījumiem, ierobežojumiem vai sodiem, kuri noteikti likumā un nepieciešami demokrātiskā sabiedrībā, konkrētiem mērķiem (ieskaitot nekārtību un noziegumu nepieļaušanu un tikumības aizsardzību). Šie mērķi sasniedzami un ierobežojumi nodrošināmi bez jebkādas diskriminācijas. Ja ir šaubas, vai attiecīgās preču zīmju normas konkrētā gadījumā jāpiemēro, tās tulkojamas par labu izteiksmes brīvībai un preču zīmes atbilstībai reģistrācijas nosacījumiem. (Geoffrey Hobbs Q.C., UK Patent Office; nepublicēti semināra materiāli.)


� Parīzes konvencija, 7.pants; TRIPS līgums, 15.panta 4.daļa.


� PIT lieta T-140/02, 13.09.2005; INTERTOPS; § 27-29. Šajā lietā PIT atzina, ka tas apstāklis, ka Kopienas preču zīmes pieteicējam nav atļaujas (licences) Vācijā sniegt konkrētus pakalpojumus, kā arī reklamēt tos, nekādā veidā nav saistīts ar preču zīmes pašas iekšējām, būtiskām īpašībām, un secīgi, tas nevar būt pamats, lai atzītu pašu preču zīmi par pretrunā esošu ar sabiedrisko kārtību vai pieņemtajiem morāles principiem. 


� PIT lieta T-224/01; 09.04.2003, NU-TRIDE; § 76. 


� Guidelines Concerning Proceedings before the Office; Part B, Examination; Draft, July 2006; p. 49; sk. ITSB mājaslapā http://oami.europa.eu/en/mark/marque/pdf/Examination24_7_2006.pdf. Tur sniegtais teorētiskais piemērs: preču zīme "John Miller's Genuine Lether Shoes" (Džona Millera īstas ādas kurpes) noraidāma preču saraksta pozīcijai 'kurpes no sintētiskiem materiāliem', bet nav jānoraida pozīcijai 'kurpes', jo tās ietver arī ādas kurpes, kurām zīme būs patiesa.


� Rozenfelds J., Intelektuālais īpašums; autora red.; izd. "Zvaigzne ABC" [bez g. un vietas norādes]; 136.–137., 142.lpp.


� Turpat, 142.lpp.


� Parīzes konvencijas 6–quinquies panta B.3 punkts. 


� Sk. šā darba 3.2.3.sadaļu.


� Sk. arī EKT atziņas apvienotajās lietās C-108/97 un C-109/97, 04.05.1999; Windsurfing Chiemsee, [1999] ECR I-2779, § 30–37.§.


� Attiecībā uz vīnu un destilēto alkoholisko dzērienu ģeogrāfiskajām norādēm specifisku aizsardzību paredz regulas Nr. 1493/1999, Nr. 1576/89, Nr. 1267/94, kā arī attiecīgas tām pakļautās regulas, ar vēlāk veiktajiem grozījumiem tajās; attiecībā uz lauksaimniecības un pārtikas produktiem tās ir regulas Nr. 2081/92, Nr. 2082/92, kā arī regulas Nr. 510/2006, Nr. 509/2006 (kuras 2006.gadā aizstājušas divas iepriekšminētās). Ar šīm regulām ir saistīti arī uz LPZ/99 40.panta otrās daļas pamata pieņemtie MK 2004.gada 27.aprīļa noteikumi Nr. 437 "Lauksaimniecības un pārtikas produktu ģeogrāfisko norāžu reģistrācijas un aizsardzības kārtība", kas nosaka Latvijas institūciju atbildību par šīm procedūrām. Saskaņā ar regulām Nr. 2081/92 un 510/2006 Kopienā reģistrēto lauksaimniecības un pārtikas produktu ģeogrāfisko norāžu saraksts angliski, iedalījumā pa dalībvalstīm, ir atrodams Interneta lapā: http://ec.europa.eu/agriculture/qual/en/1bbab_en.htm, bet aizsargātās vīnu un alkoholisko dzērienu ģeogrāfiskās norādes ir ietvertas pašās regulās vai to pielikumos. 


� Pēc būtības atbilst Preču zīmju direktīvas 3.panta 3.punktam, Kopienas preču zīmju regulas 7.panta 3.punktam.


� EKT apvienotās lietas C-108/97 un C-109/97, Windsurfing Chiemsee, [1999] ECR I-2779, § 47–54.


� EKT lieta C-353/03, Nestlé (Have a break) [2005] ECR I-6135.


� EKT lieta C-108/05, Europolis.


� Rozenfelds J., Intelektuālais īpašums; autora red.; izd. "Zvaigzne ABC" [bez g. un vietas norādes]; 141., 156.lpp.


� Daļēji atbilst Preču zīmju direktīvas 4.panta 2.punktam, Kopienas preču zīmju regulas 8.panta 2.punktam.


� LPZ/99 Pārejas noteikumi, 6.punkts.


� Madrides vienošanās 4.-bis pants; Madrides protokola 4.-bis pants; Kopīgā reglamenta 21.noteikums.


� LPZ/99 39.5 pants; Kopienas preču zīmju regulas 109. un 110.pants.


� LPZ/99 39.2 panta otrā daļa.


� Sk. LPZ/99 23.panta trešo daļu un 32.pantu.


� Sk. šā darba 3.2.4.sadaļu.


� Atbilst attiecīgi Preču zīmju direktīvas 4.panta 1.punkta a) apakšpunktam un 5.panta 1.punkta a) apakšpunktam, Kopienas preču zīmju regulas 8.panta 1.punkta a) apakšpunktam un 9.panta 1.punkta a) apakšpunktam.


� EKT lieta C-291/00, LTJ Diffusion (Arthur (fig.) & Arthur et Félicie), [2003] ECR I-2799. 


� PIT lieta T-385/03, MILES & Biker Miles (fig.) [2005] ECR II-2665; § 37.


� Rīgas apgabaltiesas lietas C-1173/2 (01.09.2003), NIKE; C-878/2 (23.09.2004), NIKE; C-707/2 (16.11.2004), Reebok. 


� Saskaņā LR Ministru Padomes 1992.gada 28.februāra lēmumu Nr. 72; sk. šā darba 48.lpp. 


� Atbilst attiecīgi Preču zīmju direktīvas 4.panta 1.punkta b) apakšpunktam un 5.panta 1.punkta b) apakšpunktam, Kopienas preču zīmju regulas 8.panta 1.punkta b) apakšpunktam un 9.panta 1.punkta b) apakšpunktam.


� EKT lieta C-251/95, 11.11.1997; Sabel [1997] ECR I-6191; § 18.


� EKT lieta C-39/97, 29.09.1998; Canon & Cannon; [1998] ECR I-5507; § 29.


� Sk. 3.2.1. sadaļu.


� CPL, 93.panta pirmā daļa.


� Par preču un pakalpojumu identiskumu sk. iepriekšējo, 3.2.2. sadaļu.


� Preču zīmju līgums, 9.panta otrā daļa.


� International Classification of Goods and Services for the Purposes of the Registration of Marks (Nice Classification), Ninth Edition; WIPO, Geneva, 2006; General Remarks; p. 3.


� EKT lieta C-39/97, 29.09.1998; Canon & Cannon; [1998] ECR I-5507; § 23.


� EKT lieta C-342/97, 22.06.1999; Lloyd & Loint's; [1999] ECR I-3819; § 11.


� EKT lieta C-251/95, 11.11.1997; Sabel; [1997] ECR I-6191; § 22.


� Turpat, § 23.


� EKT lieta C-342/97, 22.06.1999; Lloyd & Loint's; [1999] ECR I-3819; § 26.


� EKT lieta C-39/97, 29.09.1998; Canon & Cannon; [1998] ECR I-5507; § 17.


� Turpat, § 24.


� Turpat, § 18.


� Turpat; § 30.


� PIT lieta T-129/01, 03.07.2003; BUD & BUDMEN; § 53.


� PIT apvienotās lietas T-117/903 līdz T-119/03 un T-171/03, 06.10.2004; NL & NLSPORT, NLJEANS, NLACTIVE, NLCollection; § 49.


� EKT lieta C-342/97, 22.06.1999; Lloyd & Loint's; [1999] ECR I-3819; § 28.


� PIT lieta T-292/01, 14.10.2003; BASS; § 54.


� PIT lieta T-129/01, 03.07.2003; BUD & BUDMEN; § 57.


� Sk. Pielikumu, 124.–142.lpp. PIT lietas Pielikumā sagrupētas pēc tā, kādi faktori bijuši īpaši nozīmīgi lietas izlemšanai: agrākās zīmes reputācija; zīmju vai to elementu atšķirtspējas loma salīdzinājumā; apzīmējumu semantiskās nozīmes loma lietā; zīmēs dominējošo vārdisko un grafisko elementu ietekme uz sajaukšanas iespēju; preču/pakalpojumu savstarpējās līdzības jautājums; zīmju līdzības un preču/pakalpojumu līdzības savstarpējā atkarība; attiecīgās patērētāju kategorijas uzmanības pakāpe atkarībā no preču/pakalpojumu veida; lietas, kurās vērtēta agrākās zīmes faktiska lietošana u.c.


� Par Latvijā pārreģistrētām, pamatojoties uz spēkā esamību bijušajā PSRS, preču zīmēm un to prioritāti sk. 3.2.1. sadaļu, 48.lpp.


� EKT lieta C-251/95, 11.11.1997; Sabel; [1997] ECR I-6191; § 22, 23.


� Preču zīmju līgums, 9.panta otrā daļa; sk. arī šā darba 58.lpp.


� Sk. Poļakovs G., Rūpnieciskā īpašuma aizsardzība. Skaidrojošā vārdnīca; Rīga, Patentu valde, AIPPI Latvijas nac. asociācija, 1999; 156.lpp.


� LPZ/99 29.panta pirmā daļa.


� Civilprocesa likuma komentāri. Trešais papildinātais izdevums; autoru kolektīvs prof. K.Torgāna visp. zin. redakcijā. – Rīga: Tiesu namu aģentūra, 2006; 36.lpp.


� EKT lieta C-39/97, 29.09.1998; Canon & Cannon; [1998] ECR I-5507; § 18. 


� Parīzes konvencijas 6.-bis panta termins.


� Lasot burtiski, it īpaši 8.panta ceturto daļu, var domāt, ka tā piemērojama vienīgi gadījumos, kad plaši pazīstama preču zīme tiek pretstatīta citas preču zīmes pieteikumam vai reģistrācijai, lai šādam pieteikumam atteiktu reģistrāciju Patentu valdē (13.pants) vai jau veiktu reģistrāciju apstrīdētu iebildumu procedūrā (18. un 19.pants) vai civilprasībā (31.pants), tomēr, analizējot šīs normas mērķi un jēgu, kļūst skaidrs, ka tā, kopā ar 4.panta septītās daļas noteikumiem, piemērojama arī pārkāpumu lietās (27. un 28.pants).  


� Kopīgās rekomendācijas latviski nav publicētas. Angļu tekstu sk. WIPO mājaslapā: http://www.wipo.int/about-ip/en/development_iplaw/pub833.htm


� Zīmes pazīstamību, kas radusies reklāmas pasākumu vai citu tās popularitāti veicinošu apstākļu dēļ, liek ņemt vērā arī LPZ/99 8.panta trešā daļa. 


� Kopīgās rekomendācijas, 2.panta 3.daļas (a)(i) apakšpunkts.


� Preču zīmju direktīva, 4.panta 3. un 4.(a) punkts, 5.panta 2.punkts; Kopienas preču zīmju regula, 8.panta 5.punkts, 9.panta 1.(c) punkts.


� Papildinājums ar plaši pazīstamas zīmes transliterāciju (atveidojumu ar atbilstošiem cita alfabēta burtiem) ņemts no Kopīgajām rekomendācijām. Parīzes konvencijā sākotnēji ir tikai "a reproduction, an imitation, or a translation, liable to create confusion". Pilns Parīzes konvencijas 6.-bis panta 1.punkta teksts: "Savienības dalībvalstis apņemas administratīvā kārtībā, ja to pieļauj attiecīgās valsts likumi, vai pēc ieinteresētās puses pieprasījuma noraidīt vai dzēst reģistrāciju un aizliegt lietošanu tādai preču zīmei, kas ir sajaukšanu izraisīt spējīgs tādas citas zīmes atveidojums, imitācija vai tulkojums, kuru tās valsts kompetenta institūcija, kurā preču zīme reģistrēta vai tiek lietota, atzinusi par šai valstī plaši pazīstamu kā zīmi, kas jau pieder personai, kurai ir tiesības uz šīs Konvencijas piešķirtajām priekšrocībām, un kas tiek lietota identiskām vai līdzīgām precēm. Šie noteikumi ir piemērojami arī gadījumos, kad zīmes būtiska daļa ir jebkuras tādas plaši pazīstamas zīmes atveidojums vai imitācija, kas spēj izraisīt sajaukšanu ar šādu zīmi."


� Kopīgo rekomendāciju 4.panta 1.daļas b) punkts, kas definē ar plaši pazīstamu preču zīmi konfliktā esošus apzīmējumus neatkarīgi no precēm/pakalpojumiem, kuriem apzīmējums lietots, pieteikts reģistrācijai vai reģistrēts, attiecīgi nesatur frāzi par sajaukšanas iespēju.


� EKT lieta C-292/00, Davidoff & D Durffee [2003] ECR I-389.


� The Enforcement of Intellectual Property Rights: a Case Book; by LTC Harms; WIPO, Geneva [2005]; Pp. 88; 92. Par to, ka plaši pazīstamas preču zīmes (preču zīmes ar augstu reputāciju) paplašināta aizsardzība, kāda definēta Preču zīmju direktīvas 5.panta 2.punktā, neprasa tādu līdzības pakāpi, lai varētu konstatēt sajaukšanas iespēju, bet pietiek ar to, ka patērētāji uztver zīmju savstarpēju saistību, sk. arī EKT spriedumos: C-425/98, Marca Mode [2000], ECR I-4861, § 34, 36; C-408/01, Adidas-Salomon [2003], § 27, 31.  


� Likumu grozījumi, kas stājās spēkā 2007.gada 1.martā, ieviešot Tiesību realizācijas direktīvu, paredz arī iespēju preventīvi vērsties pret vēl tikai iespējamu preču zīmes pārkāpumu (literatūrā parasti sauktu par ‘draudošu pārkāpumu’; angl. threatening infringement), sk. LPZ/99 28. un 28.1 pantu un Civilprocesa likuma 250.10 – 250.17 pantu.


� Preču zīmju saime – līdzīgas preču zīmes, kas pieder vienam un tam pašam īpašniekam, un katra no tām satur vismaz vienu un to pašu būtisku (tajās dominējošu) elementu, kas asociatīvi (pēc satura vai motīva, vizuāli vai citādā veidā) apvieno visas saimē ietilpstošās zīmes. Poļakovs, G. Rūpnieciskā īpašuma aizsardzība. Skaidrojošā vārdnīca; Rīga, Patentu valde, AIPPI Latvijas nac. asociācija, 1999; 156.lpp.


� Apkopojuma sastādīšanas laikā Rīgas veikalos redzēts dzēriens 'ATLANTIS' ar etiķetes zīmējumu, kurš būtiski atšķiras no 'METAXA' etiķetes, tomēr tajā atkal atpazīstams pieczvaigžņu 'METAXA' krāsu salikums – dzeltens fons, zils un zelts (par dzelteno fona krāsu, kas dominē 'METAXA' etiķetē, Civillietu tiesu palātas sprieduma rezolutīvajā daļā nekas nebija minēts).


� Civillikums, 1.pants.


� Tas sasaucas ar būtiskiem civiltiesību principiem. Piemēram, ar piegūšanu var iegūt par īpašumu tikai bezīpašnieka lietas (Civillikums, 930.pants), ar ieilgumu iegūt lietu par īpašumu var tikai noteiktos apstākļos, un viens no tāds apstāklis ir lietas valdītāja laba ticība visu ieilgumam noteikto laiku; turklāt noziedzīgā ceļā dabūtu lietu iegūt par īpašumu ar ieilgumu nevar (Civillikums, 998. un sekojošie panti).


� Par to sk. arī šā darba 3.3.sadaļā, 99.lpp.


� Par to sk., piemēram, Senāta 2006.gada 15.novembra spriedumu lietā SKC-635.


� Г.Боденхаузен, Парижская конвенция по охране прoмышленной собственности. Комментарий; Изд. "Прогресс", Москва, 1977; стр. 144.


� Tas izriet no LPZ/99 26.panta noteikumiem, it īpaši no šā panta sestās un astotās daļas.


� Sk., piemēram: Valuation of Intellectual Property and Intangible Assets, by Gordon V. Smith & Russel L. Parr; John Wiley & Sons, Inc.; New York, etc.; p. 336.


� Civillikums, 1.pants.


� Parīzes konvencijas 6.-septies pants.


� LPZ/93 izmantotais termins, kas atbilst LPZ/99 terminam 'plaši pazīstama zīme' (angl. well-known mark).


� Iespēja apstrīdēt preču zīmes reģistrāciju, pamatojoties uz komercdarbībā lietotu, bet nereģistrētu preču zīmi, likumā ir iekļauta ar 2004.gada 8.aprīļa grozījumiem (Ministru kabineta 08.04.2004. noteikumi Nr. 260), kas spēkā 2004.gada 1.maijā; šī norma ir precizēta ar 2004.gada 21.oktobra likumu, kurš spēkā no 2004.gada 11.novembra. Šī norma likumā tika ieviesta ar mērķi labāk sabalansēt nereģistrētu un reģistrētu preču zīmju īpašnieku tiesības un kāpināt komersantu reāli veikto investīciju aizsardzību, un tās pamats ir opcija, ko dalībvalstīm sniedz Preču zīmju direktīvas 4.panta 4.punkta b) apakšpunkts.


� Parīzes konvencijas 8.pants. Attiecīgais termins – oriģinālajā konvencijas franču tekstā nom commercial, angliski trade name - bieži latviski tulkots šauri: 'firma', 'firmas nosaukums'. Mūsdienās izplatīts termina trade name skaidrojums ir, ka tas ir nosaukums īsai un vieglai ražojuma vai pakalpojuma identificēšanai tirgū, sinonīms jēdzienam brand name - zīmolvārds. Komercnosaukums var sakrist un var nesakrist ar 'firmu', tas ir, ar komersanta nosaukumu šaurākajā nozīmē – apzīmējumu bez norādes uz komersanta veidu.


� Reģistrācijas atcelšanas pamatojumi LPZ/99 32.pantā atbilst Preču zīmju direktīvas 12.panta noteikumiem.


� EKT lietas: C-40/01, 11.03.2003, Ansul (Minimax) C-40/01 [2003] ECR I-2439; C-259/02, 27.01.2004, La Mer Technology [2004] ECR I-1159.


� Sk. šā apkopojuma 3.3.sadaļu, 97.lpp. 


� Šie apsvērumi iegūst vēl jo lielāku nozīmi, kopš ar 2006.gada 7.septembra grozījumiem CPL 141.panta pirmā daļa paredz ierobežotu to gadījumu skaitu, kad prasības nodrošinājuma jautājumos pieņemtos lēmumus var pārsūdzēt. Lēmums, ar kuru apmierināts pieteikums par prasības nodrošināšanu, nav pārsūdzams. Sk. arī Senāta 2007.gada 4.decembra lēmumu lietā SKC-1019. 


� CPL 30.2 nodaļa, 250.8 – 250.17 pants; LPZ/99 28.pants tagad attiecīgi īsināts.


� CPL 250.12 panta trešā daļa.


� LPZ/99 28.1 panta pirmā, otrā un trešā daļa.

